
Un proiect de maximă oportunitate 


Deși în ultimii ani s-a înregistrat o creștere a numărului de cărți, broşuri, 
ziare cu grafie latină în colecţiile bibliotecilor publice, ponderea acestora 
rămâne încă mult sub nivelul necesităților reale. Astfel, din fondul total 
de publicații gestionat de biblioteci, potrivit unor statistici, cartea în lim- 
ba română constituie aproximativ 25%. Prin urmare, şi după trecerea 
a 24 de ani de la aprobarea legislaţiei lingvistice, bibliotecile noastre se 
confruntă cu o mare lipsă de literatură indispensabilă organizării proce- 
sului de învățământ. Având în vedere că biblioteca școlară este o compo- 
nentă esențială a oricărei strategii pe termen lung de educație, informare 
şi dezvoltare economică, socială şi culturală, considerăm că implementa- 
rea proiectului „Revista «Limba Română» în fiecare şcoală din Republica 
Moldova” este de maximă oportunitate şi, sperăm, că acesta va contri- 
bui la satisfacerea exigențelor actuale de informare a elevilor, studenţilor 
şi cadrelor didactice. Am dori foarte mult ca, prin intermediul „Limbii 
Române”, să sporim cantitativ şi calitativ şansa de a asimila metodele 
performante de predare şi studiere a limbii şi literaturii române. Ne pro- 
punem, cu susținerea specialiştilor în domeniu, să revigorăm schimbul 
de idei şi de experienţă între profesorii interesați de noutățile didactice, 
să stimulăm interesul general pentru studiul limbii, literaturii şi culturii 
române, încurajând caracterul sistematic de însuşire şi răspândire a cu- 
noştințelor. 


În acest context, adresăm bibliotecarilor, profesorilor, studenților, licee- 
nilor, elevilor rugămintea de a ne ajuta să instituim un flux informativ 
continuu, cu finalități reciproc avantajoase, pe dimensiunea revistă — ci- 
titor — învățământ. 


Aşteptăm mesajele dumneavoastră pe adresa: Căsuţa poștală nr. 83, 
bd. Ştefan cel Mare nr. 134, Chişinău, 2012 sau pe adresa de e-mail: 
romanainscoalaegmail.com. Vă rugăm să ne comunicaţi opiniile dum- 
neavoastră despre revistă, să ne sugerați ce teme / subiecte ați dori să 
abordăm în „Limba Română”, aşa încât publicația noastră să răspun- 
dă intereselor și exigențelor procesului educaţional actual și, desigur, să 
întrețină un consens cu preocupările şi aşteptările dumneavoastră. 


Colegiul de redacţie 

Stejărel OLARU 


Limba română, 
marca noastră identitară 


S.O. — Secretar de Stat, 
Ministerul Afacerilor Externe 
al României, Departamentul 

Politici pentru Relaţia cu 
Românii de Pretutindeni. 


Limba este un prim element de identitate în 
evoluţia unei persoane. Așa cum spunea foarte 
sugestiv Nichita Stănescu, limba este o patrie 
în sine, în care locuim, în care ne simțim con- 
fortabil, prin care comunicăm, ne facem cu- 
noscuţi pe noi și ideile noastre. Limba română 
reprezintă o marcă identitară veche pentru că 
ea este vorbită în același spațiu de multă vreme. 
Prezenţa și statornicia ei pe un teritoriu extins 
sunt o dovadă a importanţei acestei frumoase 
limbi romanice, studiată și în Occident, în Chi- 
na sau Japonia. Să ne aducem aminte de faptul 
că Mihai Eminescu a fost tradus în limba chi- 
neză, iar Nichita Stănescu este unul dintre la- 
ureații români ai prestigiosului premiu Herder. 
Aceste realități se traduc printr-un interes larg 
răspândit pentru limba română, care, fără a fi o 
limbă universală, a reușit să pătrundă pe pieţe 
intelectuale dintre cele mai variate. 


Așadar, putem afirma că limba română este o 
prezenţă notabilă, prin bogăţia ei lexicală, prin 
fondul deosebit de cuvinte, prin influenţele și 
împrumuturile prin care a trecut. Ea rămâ- 
ne limba românilor oriunde s-ar afla aceștia, 
poarta către o identitate aparte, aceea a celor 
care vorbesc și preţuiesc limba română. 


Recunoaştem şi apreciem rolul foarte impor- 
tant al revistei „Limba Română” care pe par- 

cursul a două decenii promovează neîntrerupt atât valoarea estetică şi 
stilistică a limbii române, cât şi dezbaterile despre evoluţia ei. O astfel 
de prezenţă este indispensabilă în Republica Moldova din mai multe 
motive. În Republica Moldova se vorbeşte limba română, fapt care nu 
poate fi tăgăduit sau contrazis de nimeni. Peste Prut se vorbeşte o ro- 
mână foarte frumoasă, densă și nuanţată, capabilă să îi înzestreze pe 
vorbitorii ei cu un „pașaport” lingvistic european: limba română. 


În Republica Moldova există un public generos și sensibil la fenome- 
nele culturale actuale receptate mai ales prin intermediul limbii româ- 
ne. Cititorii de aici preţuiesc proza şi poezia de limba română, drama- 
turgia și tot ce se transmite valoros prin limba română. Chișinăul este 
un oraş cosmopolit, cu oameni care au nevoi culturale rafinate, cu un 
public exigent, cu o bogată și diversă viață literară și artistică. Şi, în 
acest climat spiritual excepţional, limba română se poate considera la 
ea acasă. 


Salut, aşadar, derularea proiectului „Revista «Limba Română» în fie- 
care şcoală din Republica Moldova” lansat chiar cu prilejul Zilei Lim- 
bii Române, la 31 august. Doresc mult succes publicaţiei, viață lungă și 
realizări fructuoase. Îmi exprim convingerea că multe dintre contribu- 
ţiile revistei vor genera reacții intelectuale de succes, vor spori numărul 
de cititori şi vor conduce la consolidarea unei rețele a celor care studi- 
ază limba şi literatura română. 

Ana BANTOŞ 


Literatura de la Est de Prut şi reflexele 
brutalității istoriei. Nicolai Costenco 

literară. Publicații recente: 
Reabilitarea autenticului. 
Culegere de articole și 

studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 2010; 
Literatura basarabeană şi 
modelele literare europene, 
Bucureşti, 2013. 


Traseul pe care poate fi urmărită identificarea 
lui Nicolai Costenco cu propriul eu uman, 
moral, artistic este cât se poate de sinuos, pes- 
te caracterul complicat şi destinul dramatic al 
omului Nicolai Costenco suprapunându-se 
drama poporului român. Nicolai Costenco 
ilustrează poate cel mai complex și mai distor- 
sionat destin al creatorului basarabean din se- 
colul al XX-lea. În mare parte creaţia sa a fost 
judecată după scrierile sale apărute până prin 
anii '80, când încă nu erau cunoscute Povestea 
Vulturului, scrisă în 1955 şi apărută în 1998, 
şi Din bezna temniţei (scrisori din Gulag), pu- 
blicată în 2004, subiectivismul celor care i-au 
estimat scrierile fiind determinat și de graba 
de a da verdicte. Deocamdată, un punct de 
vedere mai echilibrat în acest sens a încercat 
să-l formuleze Theodor Codreanu (vezi arti- 
colul Nicolai Costenco văzut de Victor Teleucă, 
„Limba Română”, 2012, nr. 1-2, p. 177-180), 
care identifică în Costenco, în „demnitatea 
singurătăţii” acestuia, modelul existenţial al 
lui Victor Teleucă. 


Autocaracterizându-se în Povestea Vulturului, 
Nicolai Costenco afirmă că, în perioada activi- 
tăţii sale la „Viaţa Basarabiei”, era un continua- 
tor al „vechiului curent țărănesc, promovat de 
s v v » . .. . v 
revista „Semănătorul” şi colaboratorii ei, „să- 
mănătoriştii Vlahuţă, Coşbuc”. Va fi adeptul 

poziţiei de clasă și își va exprima simpatia față de țăranii răzeși, faţă de 
firea lor independentă, harnică, din această pătură făcând parte și bu- 
nicii săi dinspre mamă, după cum reiese din lucrarea sa memorialistică 
Povestea Vulturului. 


În volumele interbelice, scrisul, pe care însuși autorul și-l autocaracteri- 
zează, în aceeași lucrare, drept „ermetic, simbolist, deși sincer, nu se dă 
ușor la prima citire”, este impregnat de mediul literar românesc, de cel 
european şi de cunoștințele sale în domeniul literaturii ruse, din care a 
şi tradus. Într-un studiu intitulat Lirica interbelică din Basarabia şi poezia 
franceză modernă, E. Hotineanu îl prezintă pe poetul Costenco din per- 
spectiva oscilării între simbolism și parnasianism, evidențiind, în volu- 
mul Elegii păgâne, motivele antice ca expresie a artei parnasiene (p. 104). 
Autoarea concluzionează că scriitura lui Costenco „se vrea o chintesență 
într-o variantă locală, autohtonizată, a unui subiect devenit universal” 
(p. 106). Prin Cleopatra sau Ofelia Costenco aduce către cititorul ba- 
sarabean motive antice de largă circulaţie, care nu prea erau populare în 
mediul literar de la Est de Prut. Motivele parcului, al grădinii, al peisaju- 
lui, venind pe filieră verlainiană, sunt prezente la Costenco în mai multe 
poezii, în care autoarea studiului depistează „un amalgam de lumini și 
fluide”, „de sunete și amintiri suave” De provenienţă simbolistă, parcul 
autumnal este autohtonizat de către Nicolai Costenco: „Am trecut prin 
vechiul parc... 


În poezia lui Nicolai Costenco însă prevalează un univers al satului ba- 
sarabean cu însemnele sale inconfundabile, adiind a lapte, leuștean și 
mămăligă: casele albastrului cătun, ghemuite lângă colină, gardurile de 
nuiele, dormind ascunse în urzici, cu fântâni schițate pe omăt ca ieroglife 
cuneiforme, codrii şi bălțile cu stuf, casa bunicilor albind printre copaci, 
şerpuie drumuri de care. Construită sub influența poveștii pușkiniene, 
Mitologia basarabeană a lui Nicolai Costenco îmbină imagini și chipuri 
din spectrul biblic și din cel al basmului popular. Rapsodia basarabeană 
contrazice imaginea trufaşă a creatorului, corectând infatuarea: iubita e 
prevenită să se plece pentru a trece pragul căsuței de la țară, o căsuţă de 
văzduh, dragă poetului: „Ai să intri, dar ia seama, nu sta mândră, ci să-ți 
pleci tufa asta de tăciune, pragul când va fi să-l treci” Poetul își însușește 
peisajul rustic basarabean, convertindu-și nostalgia pentru depărtarea 
vagă, aplanând dorul de depărtări ademenitoare: 

„Hăt departe, unde câmpu-i un deșert, 
Pâlc de arbori, parcă-s palmieri. 
Ne-ndulcise rostul unei păreri, 


Dorul altei lumi cu sens incert” 


Inima dospită cu otravă, în mijlocul durerii omenești, și temeritatea 
tinerească, sentimentul suav al primei iubiri, sentimentalismul declarat 
(„Mi-e inima flămândă de o romanţă sentimentală, de o petală presată 
între foi de-o ştanță”), eliberarea: „Mi-e scârbă de același cântec vier- 
mos, murdar, de slugă”, sentimentele impure, viaţa și literatura ce se 
iau la întrecere sunt reflectate în versurile sale din tinereţe într-un mod 
sprințar, nepretenţios: 

„De-acuma viaţa e a mea! 

Fetiţă subțirică şi înaltă, 

Nu crezi că pentru tine, toate 

Eu le las baltă? 

La coş cu filosofii, 

Cu poeţii, 

Cu toţi deștepții!”. 


Nepăsători ca doi prunci într-o lume putredă de silă și murdărie, îndră- 
gostiţii din poezia interbelică a lui Nicolai Costenco poartă amprenta 
scrierii decadentiste. Ecouri îndepărtate vin din lirica franceză, acest 
aspect fiind analizat de către Eleonora Hotineanu în a sa disertaţie des- 
pre lirica basarabeană și lirica franceză. În atmosfera bântuită de ploa- 
ia autumnală, tăcerea vastă traversată de şoapte care înfioară noaptea, 
fără de sfârşire, ceața, bezna, vântul jilav, dominat de voluptate malignă, 
personajul liric are sentimentul destrămării: („Eu?... sunt o părere, / 
Sunt un pumn de scrum..”), se simte neînțeles. Contaminat de mediul 
cărţilor, dar şi de umeda verdeață („Stau printre cărți — un intelectu- 
al. / Dar creşte-n mine-o umedă verdeață”). Motive biblice, cu Iisus 
suind Golgota împetritei cruci, la fel ca și pasiunea păgână; naturalul 
opus ipocriziei moralității, timidităţii, precum și aerul satisfăcut, sufi- 
cienţa cuceritorului de inimi ce se vrea ţinut în frâie — fac dovada unui 
anume sentiment al îndrăgostirii de sine însuși. Dubla natură a per- 
sonajului se desfășoară între jocul cu iluziile și mistuitoarele nostalgii 
tăcute, chemarea altor lumi, „plânsul duhurilor”, „şi-această rea cățea, 

viaţa”, încolţindu-i „pe cei fără iertare”, autorul autodefinindu-se drept 
„o oază de mister într-un spațiu de lumină”, În altă parte „își plânge 
infinitul sirenele de gheață”. Limbajul serii e „dulce și concis”, liniștea 
şi pacea sunt înșelătoare, convertite fiind în tablouri preţioase precum 
acesta: „În ochii mei profilul e calm și e corect. / Doar pieptul tulburat 
se zbuciumă sălbatic. / Un murmur păsăresc şi-un gângăvit insect / 
Oficiază-n codru de aur și jăratic” (Charmion), e contrazis de iubirea și 
facerea de bine pe care le promovează ca valori umane supreme (în poezia 
Amurg), de dorinţa de asumare a condiţiei sale de om de la țară. 


Problema regionalismului, pe care o promovează la „Viaţa Basarabiei”, 
e o chestiune aparte. Deschis spre mișcările literare europene, în arti- 
colele publicate în revista pe care o conducea Nicolai Costenco va pro- 
mova un program artistic din care reiese că înțelege menirea complica- 
tă a scriitorului basarabean pus în fața necesităţii arderii etapelor, 
îndemnându-şi confrații în felul următor: „Noi trebuie dintr-o dată să 
creăm și pentru clasici, şi pentru romantici, şi pentru parnasieni, sămă- 
nătoriști, poporaniști, moderniști, şi pentru cei cu tendinţe sociale” 
(Nicolai Costenco, Literatura basarabeană de astăzi, VB, 1937, nr. 7-8, 
p. 114). Îi va susţine şi pe colegii săi de generaţie de la revista „Bugea- 
cul” editată la Bolgrad, îndemnându-i: „Învăţaţi să vă păstraţi cumpătul 
lângă periculoasa vecinătate a geniilor, altfel vă pârjoliți aripile plăpân- 
de de libelule și pieriţi” (apud Gheorghe Gheorghiu, Destine literare, 
1998, p. 135). Sprijinind originalitatea şi spiritul local, la înființarea 
Societăţii Scriitorilor Români din Basarabia, Nicolai Costenco va 
menţiona că specificul trebuie promovat „fără a-l rupe din sânul fami- 
liei latine românești”. La doar patru ani după ce a făcut aceste afirmaţii, 
„moldovenistul” Nicolai Costenco va fi judecat pentru agitaţie antiso- 
vietică, propagarea alfabetului latin, înlocuirea limbii moldovenești cu 
limba română şi nerecunoaşterea metodei realismului socialist. De 
aceasta din urmă Nicolai Costenco s-a dezis în mod public, la o şedinţă 
a scriitorilor sovietici, desfășurată la Chişinău în 23 iulie 1940, în ca- 
drul căreia scriitorul ucrainean Ivan Lee o propaga de la tribună. Cura- 
jul de a spune a fost extrem de scump plătit de către revoltatul scriitor 
basarabean. Spirit cultivat, va continua, și în Gulag, după restabilirea 
relaţiilor cu ai săi, să solicite anumite cărți şi discuri cu muzică popula- 
ră românească, pentru a-şi menţine aceeași stare de creativitate ce-l 
caracteriza la „Viaţa Basarabiei”. Nicolai Costenco vrea să fie la curent 

cu viaţa literară şi se documentează în vederea reluării activităţii sale 
scriitoriceşti. Înainte de a fi deportat, scriitorul se afirmase ca poet, ca 
publicist şi în calitate de eseist, foarte activ, realizând cronici ale cărților 
semnate de colegii săi de breaslă etc. Ca prozator, abia urma să se ma- 
nifeste, cea mai importantă proză fiind Povestea Vulturului, scrisă în Si- 
beria, dar care nu a văzut lumina tiparului în timpul vieţii lui Nicolai 
Costenco, decedat în 1993, adică după destrămarea Uniunii Sovietice. 
Care să fi fost motivele nepublicării acestei lucrări foarte importante, 
cu mult superioară Severogradului şi în care Nicolai Costenco îşi dezvă- 
luie adevărata sa fire, ca, de altfel, şi în Din bezna temniţei (scrisori din 
Gulag)? Prima, concepută sub formă de memorii, după moartea lui 
Stalin, este scrisă în Gulag, de la 11 octombrie până la 16 decembrie 
1955, în fond fiind vorba de trei luni. Iar a doua e alcătuită din unspre- 
zece scrisori adresate familiei sale aflate la București (mama, tatăl vi- 
treg şi fratele de pe mamă), cinci scrisori adresate lui Dominte Timonu 
şi şapte scrisori adresate lui Nicolai Costenco de către Dominte Timo- 
nu. Cel mai sincer fiind în scrisori, avem tot temeiul să considerăm că 
anume aici avem datele cele mai exacte despre cel care a fost Nicolai 
Costenco. În scrisoarea din 23 februarie 1956, bunăoară, adresată lui 
Dominte Timonu, care era refugiat la Bucureşti, Nicolai Costenco se 
autocaracterizează drept un revoltat: „...în primul rând eram revoltat 
că, deşi eram nepot de răzeş, după familie, printre români, eram consi- 
derat de o rasă inferioară”, alte motive de revoltă constând în faptul că 
„în fruntea norodului s-a erijat prostituția ereditară şi ne dă poveţe”. 
„Eram revoltat, mai scrie el, că voitorii de bine ai norodului, politicienii 
erau niște demagogi, care umblau după caşcavalul puterii ca șoarecii'. 
Nicolai Costenco este un revoltat și impotriva propriei sale firi: „Eram 
un revoltat împotriva mea însumi, că n-am așa o reputaţie de geniu ca 
Goethe (?!)”. (Este trecut sub tăcere aici, dar nu şi în memoriile sale, 
motivul revoltei copilului împotriva mamei care, părăsită de soţ, se va 
recăsători, micul Colea considerând gestul ei ca o trădare. Neaccepta- 
rea tatălui vitreg, într-o primă perioadă, este exprimată la tot pasul în 
memorii). Va rămâne un revoltat şi în Siberia, unde se simte, în 1955, 
„ca în cămaşă de forță”. Comportamentul și afirmaţiile sale din scriso- 
rile trimise familiei trebuie raportate la situaţia concretă în care se afla: 
„Cu lupii fiind, urlă ca şi ei, dacă nu vrei să fii mâncat”. Fire indepen- 
dentă, el își va motiva rămânerea în Basarabia, contrar îndemnului lui 

Pan Halippa (familia lui Nicolai Costenco, aflată la odihnă în România, 
nu va mai reveni în Basarabia), în felul următor: „Când a venit sfârșitul 
lumii vechi (este vorba, de fapt, despre anexarea Basarabiei la Uniunea 
Sovietică — A.B.), desigur nu eu am fost acel care să fugă de ruși, căci şi 
eu eram oleacă de rus”. Nicolai Costenco era conștient de ceea ce poate 
să i se întâmple, dacă rămâne, și totuși a preferat să-și înfrunte destinul: 
„Eu am rămas cu cei săraci cu duhul, deși eram mai mult decât convins 
că voi duce crucea reeducării. Prevederile nu m-au înşelat, dar de fugit 
nu mi-a trecut prin minte”. Nicolai Costenco pune comportamentul 
său în acest moment de convulsii cumplite ale istoriei pe seama curio- 
zităţii sale „fără astâmpăr”: „O curiozitate fără astâmpăr mă făcea să 
primesc totul ca să cunosc totul”. Motivele pentru care el n-a plecat din 
Basarabia ocupată de ruși mai erau însă și altele: „Și mai am mândria 
basarabeană de a fi rămas pe pământul meu, lângă buneii mei care au 
preferat cimitirului Bellu o groapă uitată pe pământul strămoșesc uitat 
în nevoie de floarea copiilor săi, care au luat-o la sănătoasa, pentru 
ce?.... De aici încolo începe judecarea celor plecaţi, Nicolai Costenco 
deportatul făcându-le proces basarabenilor refugiaţi, un proces de pe 
poziţii de clasă, în conformitate cu singurul tip de stratificare politică și 
socială cunoscut în societăţile europene de atunci: „...Pentru ca să nu-şi 
piardă o mână de galbeni, un cufăr de ţoale, o conștiință pătată. Au 
năzuit la ce? La confortul acordat lor de stăpânii cărora le-au slujit cu 
credință”. Aici firul gândurilor și al explicaţiilor scriitorului se complică 
mult. Nicolai Costenco, cel care vrea să-și înfrunte destinul — poate și 
pentru a nu repeta gestul tatălui său, care, funcționar în administraţia 
rusă de la Chişinău, necunoscător al limbii române și nutrind anumite 
sentimente de dispreț față de „mămăligarii basarabeni”, după unirea 
din 1918, a preferat să dezerteze, rămânând un neconvertit — încearcă 
să-şi înțeleagă părintele de către care a fost abandonat, îi analizează 
comportamentul și pune gestul evadării pe seama firii independente, a 
nesupunerii față de noua administraţie română şi comparându-l cu cei 
rămași şi convertiți, în ochii cărora o administrație nouă nu e decât o 
altă administraţie. Judecând de pe poziţia de adept al libertăţii și în ca- 
litate de „veteran al legiunilor celor dârji”, Nicolai Costenco, în aceeași 
scrisoare, îşi expune în fața colegului său de generaţie și, odinioară, de 
idei concepţia sa proprie despre libertate, pe care pretinde că şi-a for- 
mat-o, fiind împăcat cu toate câte i s-au întâmplat şi trecându-le pe toa- 

te la capitolul „plata pentru libertate”. Să nu uităm că scriitorului i s-a 
permis să plece de la Dudinca abia după moartea lui Stalin. Astfel încât 
discursul său despre libertate va fi marcat de accente propagandistice. 
Ispăşind o pedeapsă pentru curajul de a fi un revoltat, el este însuflețit 
de bucuria eliberării, sentiment căruia îi dă o formă discursivă transfi- 
gurată sub influența propagandei comuniste (p. 50). În acest context 
este foarte elocventă o afirmaţie a lui I. D. Sârbu: „Deţinutul politic — 
oriunde ar fi închis — nu este decât pionierul simbolic al unei lumi ce 
alunecă tot mai mult spre împușcărire generală, multilaterală, multina- 
ţională” (I. D. Sârbu, Jurnalul unui jurnalist fără jurnal, vol. 1, Scrisul 
românesc, Craiova 1996, p. 87). Poate că anume aici se conţine răs- 
punsul la multe dintre întrebările legate de identificarea lui Nicolai 
Costenco cu sine însuși. Arestarea și deportarea presupune suspenda- 
rea oricărui act de justiţie, oamenii fiind închişi, după cum consideră 
Anne Applebaum, autoarea cărții Gulagul o istorie, „nu pentru ceea ce 
făceau, ci pentru ceea ce erau”, Gulagul extinzându-se din interior, din 
„malenkaia zona” spre exterior, spre „bolişaia zona”, cum era numită 
Uniunea Sovietică. 


Nesiguranţa și complexitatea lui Nicolai Costenco reies şi din mărtu- 
risirile sale cele mai sincere în scrisoarea din 20 august 1955, adresată 
fratelui său: „Îţi scriu, pur și simplu, ca celui mai capabil să-mi înțeleagă 
potrivirea cuvintelor ca niște mărgele pe aţa toarsă din același natal ca- 
iet sufletesc, eu fiind un incoruptibil patriot”. 


Hannah Arendt consideră că nu motivaţia personală este determinan- 
tă sub regimul totalitar, ci absenţa ei. Nicolai Costenco vorbește nu în 
numele său, ci al celor prost dirijaţi. Absența interesului pur personal îi 
conduce pe indivizi să adere la mișcările totalitare capabile să dea sens 
vieţii lor. La ieşirea din închisoare Nicolai Costenco e gata să creadă că 
după moartea lui Stalin totul se va schimba, el crede în forța benefică a 
Partidului Comunist. 


Povestea Vulturului culminează cu dezvăluirea nedreptăţii ce i s-a făcut în 
copilărie, fiind respins la liceul militar din cauza numelui rusesc pe care 
îl poartă. Momentul acestei rememorări coincide cu intrarea gardienilor 
închisorii care ordonă să iasă: „Uşa scârțâi strident, intrară trei gardieni 
în chipiuri albastre. 

Costenco! Na vâhod. S veşceami.... 


Cu alte cuvinte, este anunţat că urmează să părăsească închisoarea, de 
aici încolo, putem presupune, protagonistul se aşteaptă la o altă viaţă. 
Anume aflat pe unda acestui optimism Nicolai Costenco îi împărtășeş- 
te prietenului de la București, Dominte Timonu, gândurile sale exal- 
tate: „Dacă eu vorbesc deschis, judec așa cum cred, la asta îmi dă voie 
articolul din pașaport. Eu am fost izolat pentru că spuneam verde în 
ochi, de pe tribună şi în scris, ceea ce credeam, indiferent de persoane. 
Mojicia asta, dacă o înghite uşor mojicul de rând, tovarășii care erau la 
putere o priveau chiorâş, deoarece ei erau cei vizați de mine în primul 
rând. Și de ce? Apoi fiindcă ideile comunismului îmi plac, şi eu sunt 
un comunist apartinic, dar pigmeii, care trag spuza pe propria turtă și 
vor să pună interesele proprii în pofida doctrinei de partid, mi-au fost 
duşmani şi îmi vor fi... 


Moartea tiranului a rezolvat o problemă dureroasă în conducere. Ideea 
leninistă a conducerii colective, după decesul neașteptat, a fost promo- 
vată şi dusă cum vedeţi: succesele sovietice pe toate tărâmurile se țin 
lanț... Crezându-se liber, Nicolai Costenco crede în propaganda unei 
vieți mai bune, fără a bănui că Hrușciov la congresul al XX-lea al PCUS, 
înlocuindu-l pe Stalin, a optat pentru păstrarea esenței sistemului, as- 
cunzând culpabilitatea regimului în ansamblu, așa cum menţionează 
H. Arendt, „dans les purges massives et la deportation de peuples en- 
tiers” Propaganda avea scopul de a cuceri masele și de a le izola de 
lumea din afara Uniunii Sovietice, considerată ostilă. Uniformizarea 
maselor, după ce pas cu pas, metodic clasele au fost desființate, mai în- 
tâi țărănimea mijlocaşă, prin deportări, apoi au fost distruse elitele po- 
litice, muncitoare, intelectuale etc., ajungându-se astfel la atomizarea 
societăţii care în felul acesta era mai ușor de manipulat. Anume datori- 
tă pierderii statutului social, individul, după Hannah Arendt, este mai 
ușor supus activității propagandistice, statul totalitar folosind violența 
nu doar la constituirea acestuia, ci, aflându-se într-un continuu război 
cu propria populaţie, inventând mereu noi duşmani pentru a continua 
teroarea. Mișcarea totalitară se bazează pe un război psihologic, propa- 
ganda servind interesul lumii totalitare de a-și prelungi existenţa. Totul 
se ține pe necunoașterea realităţii, pe faptul că masele acceptă mitul. 
În paranteză amintim aici că la o întrunire de nivel unional, la care au 

fost invitaţi toți redactorii-şefi ai publicaţiilor din Uniunea Sovietică, 
în 1988, la Moscova, Alexandr Iakovlev, arhitectul perestroikăi, a afir- 
mat că nu există istoria Partidului Comunist. Rupţi de realitate, tră- 
ind într-o lume virtuală, oamenii erau îndemnați să creadă într-o lume 
mai bună, ceea ce face și Nicolai Costenco. Acceptarea propagandei 
comuniste, a coerenţei sistemului, care e unul totalitarist, este în de- 
trimentul libertăţii individului, dar de acest lucru Nicolai Costenco se 
va convinge mai târziu. Anume pentru că preferă coerenţa sistemului 
în care se încrede, Nicolai Costenco devine patriot al locului unde a 
fost deportat („Am devenit, mă copile, patriot al Dudincăi. Pricepi tu 
asta? Din scrisorile tale văd că nu prea”), contopindu-se cu o masă de 
oameni și pierzându-și identitatea: „Poate vrei să spui ceva despre pa- 
triotism, c-aş fi moldovean, român sau așa ceva. Da, în inimă păstrez 
ca o icoană Basarabia. Dar eu mă simt patriot al întregului pământ... 
Interesul şi scopul lui Nicolai Costenco nu se vede aici. Individul se 
contopeşte într-o masă de oameni, în numele căreia vorbeşte, mase- 
le aflându-se, conform lui Alexis de Tocqueville, la baza tiraniei mo- 
derne, sistemul totalitar folosindu-se perfect de aceasta. Promovând 
aşa-numita revoluţie permanentă, lichidează opoziţia, folosindu-se şi 
de instrumentalizarea ideologică a literaturii. Rezistenţa literaturii în 
faţa politicii cedează, arta populară fiind promovată ca artă patriotică. 
Pericolul care vine de aici constă în hiatusul între artistic, moralitate 
politică şi ideologie. Este pusă pe cântar moralitatea în viață și morali- 
tatea într-o operă. 


Postulatul de la care Hannah Arendt îşi începe demonstrațiile în ceea 
ce privește originile totalitarismului constă în faptul că totalitaris- 
mul este în primul rând un atac inspirat de o ideologie contra 
integrităţii individului. Integritatea individului a început să se des- 
trame odată cu procesul modernizării și, impregnate în scrierile din 
interbelic ale lui Nicolai Costenco, acestea vor transpare în palim- 
psest şi în unele poezii și poeme din perioada postbelică. Astfel, în 
poemul Ziliana, un personaj complex cum e Vameșul, care răsare din 
orice situaţie într-o formă nouă e asociat de către Nicolai Costenco 
cu „veacul greu, de fier”, ce zdrobește, pășind prin zi, „momentul ca 
pe-o frunză de curechi”, teroarea și neliniştea fiind cauzate şi de con- 
cepţia schimbată despre timp, despre ritmurile vieții etc. Acestea din 
urmă sunt utilizate cu scopul reconstituirii drumului către eul său 

adevărat, proces care nu era posibil în acele condiţii decât pe calea 
încifrării. 

Cu totul altfel a fost concepută Povestea Vulturului, în 1955, când auto- 
rul începuse să creadă în eliberarea sa mai mult sau mai puțin decisivă. 
Postulatele după care se construieşte narațiunea din memorii constau 
în developarea episodică și realistă a eului. Povestirea organică a vie- 
ţii se împletește aici cu alta episodică. Autobiografia și autoportretul 
sinelui încep cu arestarea, drumul de calvar cu trenul spre Siberia din 
închisoarea din Chişinău la cea din Tiraspol, cu specificul ei, Razdel- 
naia, Nicolaev și mulțimea de oraşe între care se aștern sute, mii de 
kilometri. Bombardamentul și „groaza de moarte afișată în modul cel 
mai animal posibil” (p. 42-43), decorul sinistru de război prin care tre- 
ce trenul groazei cu deportaţi spre Siberia, traversând gări bombardate, 
tabere de femei, copii şi bătrâni porniţi pe drumul bejeniei etc. Mân- 
carea alcătuită din buhanca de pâine, peşte sărat, ceapă verde şi puţin 
zahăr, microbii, baia şi etuva de la Omsk, parașa — toate întruchipând 
degradarea fizică şi cea morală, frica de moarte (p. 43-44). Comenta- 
riul, interpretarea faptelor, tonul voalat ironic (Konvoirii sunt numiţi 
„cavaleri ai Apocalipsului”), inclusiv portretizările, sunt elocvente: 
„Cenaclul nostru era compus din poetul basarabean, autor de Elegii 
păgâne şi creştine, sau nici una și nici alta, servind pe masa literară a 
revistei «Viața Basarabiei», lunară, de cultură generală și literatură, 
cu pretenţia de apolitică, în fond, făcând o politică regională fără prea 
mare sorți de izbândă — Costenco; prozatorul care cunoștea bine viaţa 
de la coarnele plugului, dar vroia ca și el să fie suferit la masa boierilor 
literelor române, deşi opincile încă îl jenau şi contrastau comic cu la- 
valiera fondată și freza arhiabundentă, Mişa Curicheru'. Identificarea 
personajului narator de-a lungul unei istorisiri detaliate a copilăriei 
este presărată cu întâmplări legate de viața la țară la bunicii din Chigo- 
reni și cea de la oraş: relaţiile cu rudele, cu mama în primul rând, amin- 
tirile despre tatăl său, sumare și marcate de trauma despărțirii, senti- 
mentul că abia după recăsătoria mamei sale el este cu adevărat orfan, 
pentru că a fost îndepărtat, în concepţia sa de copil, în mod brutal de 
lângă mama de care era foarte atașat, relația complicată cu tatăl vitreg, 
pe care nu-l poate accepta, evadarea de acasă și aventurile povestite cu 
lux de amănunte care i s-au întipărit în minte la o vârstă fragedă, prin- 
tre ele nefiind lipsă detaliile semnificative despre lumea de atunci, așa 

cum o vedea protagonistul nostru de odinioară şi cum o vede în mo- 
mentul naraţiunii, când Nicolai Costenco se afla în închisoarea „Ale- 
xandrovskii 'Ţentrali”. Astfel, narațiunea episodului cu evadarea de aca- 
să, ajuns la mănăstirea 'Țâpova de pe malul Nistrului, este pigmentată 
cu sumarele cunoștințe despre cele ce se petreceau în afara sufletului 
său de copil sturlubatic, care nu găsea limbaj comun cu familia sa. În 
timpul unui scurt popas pe stâncile din preajma Nistrului, el, împreu- 
nă cu Sisoe, noul său părtaş de aventuri, privesc lanurile de peste apa 
curgătoare: „Sus ne-am așezat cu genunchii la gură și priveam cum se 
lasă seara pe pământurile uniunii sovietice, ce se întindea cu lanurile 
colhoznice ca nişte moșii boiereşti. Aceiași oameni, dar Nistrul era nu 
numai hotar a doi vecini, ci a două lumi: la noi lumea veche, dincolo 
o lume nouă, numită socialistă. Eu nu pricepeam tâlcul acestui cuvânt 
nou, ci ştiam din propaganda românească de preoți fripţi la grătar ca 
mititeii, de boieri prăjiți în cuptor ca purceii, de fugari peste Nistru sub 
împroşcăturile de gloanțe ale mitralierelor, dar toate aceste braşoave 
erau pentru mine, scrie autorul, ca şi grozăviile martirilor, pictate de 
monahii zugravi cu fantezie bogată, dar măiestrie primitivă, în prid- 
voarele bisericilor, fantazări stereotipe, pentru babe. Mai ştiam eu că 
poporul, adică cei fără o leţcaie în buzunar și fără sfinți în suflet au pus 
mâna lor zoioasă pe putere, şi şobolanii și şoarecii au nimerit în cap- 
cane şi curse, dar îmi părea să fie şi drept, cum era și în poveşti. Mă 
nedumerea însă faptul că, de ce atâta vorbărie pentru niște răufăcători, 
care din opincă plină de glod, și acela străin, s-au trezit peste noapte 
vlădici, încotoşmănaţi în blănuri de gospodar, iar ultimii, ca să nu-și 
ceară înapoi averea, au fost prăjiți ori înecaţi ca niște motănași chiori. 
Mă gândeam că așa le trebuie, dacă n-au putut de la bun început să-și 
arate ghearele și colții”. Brutalitatea istoriei năpustindu-se ca o avalanșă 
peste pașnica Basarabie reiese din duritatea cu care sunt apostrofaţi cei 
doi copii, privirile cărora la un moment dat au rămas uitate pe întin- 
surile de peste apa curgătoare, de către grănicerul în uniformă: „Mă, 
ce staţi voi şi vă beliți?”... (p. 161). Până aici narațiunea este în numele 
acelui copil de zece ani pornit într-o aventură a cunoașterii neordinare. 
Narațiunea episodului se încheie cu reflecțiile din perspectiva prezen- 
tului relatării, cea a deportatului aflat la Dudinca: „Şi iată această țară, 
care, la urma urmei, ne-a primit, cu toată ospitalitatea de care e posibi- 
lă, o vedem în fața ochilor în haine de lanuri, s-o ajungi cu mâna. Până 

azi nu înțeleg, cum de nu mi s-au luat vederile când priveam la viitorul 
meu infern!..” (p. 159). Întrebarea retorică ascunde înțelesuri nedesci- 
frate până la capăt și care urmează să mai fie disociate. Aceste descifrări 
pot fi căutate în reflecţiile lui Nicolai Costenco despre victimă și călău: 
în peregrinările sale de evadat de acasă, umblând pe malul Nistrului, 
micul aventurier a dat de un „șarpe galben care înghițea un pește mult 
prea mare pentru trupul lui subţire. Şi victima, şi călăul erau morți şi 
aruncaţi de valul Nistrului la mal, scrie autorul, care face următoarea 
concluzie, conform moralei care se cerea de la sine în situaţia dată: „Nu 
înghiți după lăcomia ochilor, ci după putințele gâtlejului. Zisa asta se 
referea la existenţa agresorului, iar bietei victime nici în morală nu i se 
lăsa un locuşor. Viaţa însăşi, din natura lucrurilor, e făcută ca cel tare 
să-l nimicească pe cel slab. Viaţa, se vede, nu e nici umană, nici miloasă, 
nici nobilă, nici dreaptă. Ci e aşa cum a făcut-o firea”. 


Deplasându-se de la amintirile din trecut la prezentul naraţiunii, na- 
ratorul va continua: „Pe noi, fraţilor de cameră, ne-a înghițit balena 
noii realități politice, şi, ca Iona din Biblie, noi trăim în acest stomac, 
ce va trebui ori să ne mistuie, ori să ne arunce afară din sine. De vom 
fi cu priință, vom întări trupul acesta imens, gura căruia doar cu țelul 
acesta ne-a îmbucat, iar de nu - se va lipsi de noi, în cele din urmă, ori 
vărsându-ne pe gură, ori excreţindu-ne prin intrarea din dos” (p. 164). 


La Costenco, momentul depăşeşte dimensiunile biblice, ținând cont de 
locul unde se află cel căruia îi aparţin reflecţiile (pe narele din închisoarea 
„Alexandrovskii 'Țentrali”), tonul este cât se poate de realist, și nu lasă loc 
unei eventuale și false impresii de cinism. Cu toţii, şi povestitorul, şi cei 
din baracă, fascinaţi de talentul naratorului, sunt victime ajunse în pânte- 
cul lacom al istoriei, al cărei viitor nu aveau cum să-l prezică. Prezicerile 
optimiste ale lui Mişa Curicheru, confratele de condei al naratorului, îm- 
părtăşind aceeaşi experiență dezumanizantă a deportării şi care aştepta 
cu înfrigurare minunea eliberării în care credea ca un copil, îi trezesc lui 
Costenco un sentiment de reticenţă în faţa istoriei. Prins în strânsoarea, 
în capcana mortală a noilor realităţi, el se vede amenințat și în cazul even- 
tualei victorii a armatei germane, deoarece, fiind căsătorit cu o evreică, 
era conştient că nu-l aşteaptă nimic bun. 


Sentimentul față de Basarabia este exprimat într-un discurs memora- 
bil, care poartă amprenta efuziunilor romantice ale lui Alecu Russo, cel 

din Cântarea României, înaintaşul nostru din secolul al XIX-lea fiind 
motivat de contextul istoric european al constituirii statelor naţiuni. În 
cazul deportatului Nicolai Costenco motivaţia este alta: apărarea iden- 
tității umane, nevoia de a supravieţui ca entitate, e pe primul loc. Vizi- 
unea colectivă, care e luată în considerare în cazul lui A. Russo, este ex- 
ploatată în cu totul alt mod în perioada totalitaristă. În comparaţie cu 
aceste contexte, deportarea îi „confecţionează” celui deportat un alt fel 
de percepere a lucrurilor: închiși în vagoane pentru vite, „impodobite” 
cu inscripția „fascişti”, fără hrană, fără apă, având între ei cadavrul unui 
decedat descompunându-se, huiduiţi prin întinderile vaste ale Rusiei 
cu cuvintele „trec lacrimile noastre..., supravegheați de convoiri sălbăti- 
ciți de regim, păziți de dulăi dresați, — aceştia sunt deportații „adunaţi 
ca oile” şi scăpaţi ca prin minune cu viaţă. Naratorul care, deși a văzut 
cât au avut de suferit în urma evadării doi deţinuţi din trenul morţii, nu 
renunţase la gândul evadării, ajuns la locul destinaţiei, după Cercul Po- 
lar, va susţine, fără niciun fel de ocolişuri, că de aici nu-ţi mai trece prin 
minte să evadezi. Putem oare vorbi în aceste condiţii de conformism și 
de laşitate, de renunțare voită la libertate? N. Costenco va nutri în per- 
manenţă un gând la libertatea asociată cu „lărgimea cerului albastru” 
al Basarabiei: „Basarabia mea, Basarabie! Nimeni nu te vede cum te 
văd eu! Mulțimea care foieşte în târguri și se îneacă de fum în cabinete 
şi odăi, mulțimea satelor care sudori varsă să scoată din pielea ta cât 
mai mult folos — te privesc ca pe o vacă de muls. Cine, afară de mine, 
înțelege lărgimea cerului tău albastru, cu soare luminos revărsând va- 
luri de căldură ce pătrunde până la coardele cele mai gingașe ale sufle- 
tului beat de libertate!..” (p. 154). Destinul basarabenilor îl frământă 
în mod deosebit, firul narativ despre refacere, relația eului identitar cu 
sine însuși incluzând și „pilda” despre identitatea „moldovenimii”: „Și 
după pilda şi asemănarea omenească moldovenimea, să mă iertaţi că 
gura păcătosului adevăr grăiește, trăgea la Rai ca musca la miere. Nu- 
mai că mierea nu era pe degeaba și mai mult era pentru trăitorii din 
chilii, decât pentru albinele flămânde de harul cel de sus. Una și bună o 
ştiu, moldovenii au făcut șleah la Kiu (Kiev), dar când am fost pe la ușa 
Raiului, nici urmă de moldovean n-am văzut pe acolo. Şi sfântul Petru 
din prag mi-a spus, cu mirare, că de-așa națiune nici n-a auzit. Pe globul 
pământesc, care-i sta dinainte, i-am arătat o tocikă, cu numărul 1001, 
scris cu caracter petit și acela, și el a pornit a râde: 

- Mă, dreptcredinciosule poet, dacă din ţara asta, pe care scrie cu litere 
groase, Rusia, nu nimerește la noi nimeni, afară de împăratul Neculai 
al doilea cu cimotia lui, ce mai întrebi de niște ghiogari de moldoveni. 


- Mulţumesc de lămurire şi aufniderzehen, îi zic eu. 


— A gut, a zis Sfântul Petrea. El era ovreu ca și Dumnezeul lui și eu m-am 
uluit că bieţii moldoveni credeau că, în afară de apă, untişor, brânzică și 
colăcei, un dumnezeu străin va face loc și sufleţelului lor, întunecat ca 
o parabolă evanghelică, în Raiul său cât o gămălie de mac cu răsuflători 
sub tichie. 


Acestea le-am visat odată, să am iertare de paranteză” (p. 179), încheie 
naratorul. 


Vorbitor de limba rusă în primii ani de viață, micul Nicolai Costenco își 
petrece cea mai mare parte a copilăriei la ţară, la bunici, unde însuşește 
bine limba vorbită, pătrunzând în nuanțele ei cele mai subtile, cunoş- 
tințe cu care se va mândri ulterior: „Sunt mai presus de filozofi, scrie 
autorul (probabil s-a strecurat o greșeală, fiind vorba, mai curând de 
filologi. - A.B.), şi mai presus de dialectologi” şi care, dincolo de unele 
dificultăți de receptare, conferă un farmec aparte scrisului lui Nicolai 
Costenco. Scriitura este mai adecvată obiectului abordat, vieţii basa- 
rabene. Făcându-și studiile la școala românească, își va cizela sensibili- 
tatea lingvistică și va acumula cunoștințele necesare pentru a conduce 
revista „Viaţa Basarabiei”, promovând aici o politică a regionalismului 
care, după cum va recunoaşte în 19585, în Povestea Vulturului, nu avea 
sorţi de izbândă. În privinţa limbii însă iată ce scrie Nicolai Costenco: 
„Limba română! Şi, mai ales, graiul moldovenesc, ați observat şi dum- 
neavoastră, ce plastică e limba moldovenilor. Când vorbeşti, parcă vezi 
ce spui. Un şir de metafore, limbă a unui popor poet. Nimic din abs- 
tracţia şi scolastica altor limbi dârdâitoare. Te iubesc, limbă a părinţilor 
mei și fel de vorbire a poporului, care cu limba zugrăvește șiraguri de 
imagini ce le pipăi cu ochii, cum ai pipăi mătasea cu degetele” (p. 159). 


După revenirea din exil, atât poezia, cât şi proza lui N. Costenco vor 
avea o conotaţie aparte, care vine dinspre reconvertirea la un alt fel de 
scriere. Scriitura distantă şi voit obiectivă în proză, orientată să „cori- 
jeze” istoria pentru a justifica prezentul, face să se işte întrebarea: În 
ce măsură romanul Severograd reflectă profunzimea interioară a auto- 

rului? Aici autorul recurge la deghizarea autobiografiei, la minciuna 
stilistică, la falsificarea trecutului cu scopul de a arăta că prezentul e 
favorabil. Prin naraţiune e urmărită căderea în afara istoriei, justificarea 
gestului, una parţială, constând în faptul că neantizarea vieţii în litera- 
tură e inevitabilă, într-un anume sens și că literatura, pentru a deveni 
literatură, trebuie să se detaşeze de viaţa concretă, trăită. În momentul 
în care autorul nu scrie la persoana întâi, înseamnă că se detașează de 
viaţa sa. Jurnalul înseamnă contemplarea propriei vieți. Jurnalul este 
rivalul literaturii adevărate, în sensul păstrării raportului cu sinele. Dar 
scrierea, în sensul adevărat, a sinelui se depistează dificil în cazul lui 
Costenco, ea nu e una intimă, cu excepţia corespondenţei din Gulag. 
Să nu uităm că, deşi vorbeşte despre o perioadă foarte dură a vieţii sale, 
la momentul scrierii romanului el este încercat și de sentimentul deta- 
şării de iadul prin care a trecut. La prima vedere, personajul său nu pare 
a fi obsedat de singurătate, deși, la o disociere mai atentă, vom constata 
că discursul romanesc e conceput ca o formă a respingerii sentimentu- 
lui de închidere în sine. La acest gând te poate duce întrebarea simplă: 
în ce măsură este developat infernul Gulagului? E o întrebare care nu 
va înceta să-l frământe pe cititorul curios să cunoască adevărul des- 
pre destinul unui scriitor basarabean trecut prin Gulag și care a creat 
după al Doilea Război Mondial în această parte a Europei, despre care 
scriitorul ceh Milan Kundera, de exemplu, afirma următoarele: „Istoria 
s-a năpustit asupra micilor naţiuni din Europa Centrală ca un monstru 
implacabil și inexplicabil, asupra căruia voința umană nu mai avea nicio 
putere” (M. Kundera, Le testament des somnambules, „Le Nouvel 
Observateur”, 9 avril 1982). 


După revenirea din Gulag Costenco nu scrie nimic concret despre de- 
portare și faptul este explicabil, căci nu are cum. Dar, chiar din start, de 
la începutul romanului cititorul e introdus în atmosfera luptei omului 
pentru supravieţuire în condiţiile stihiilor naturii: purgaua, viscolul. 
Insistenţa cu care autorul stăruie asupra acestui fenomen dezastruos 
ne spune ceva, e o metaforă a deportării. O altă metaforă e cea a ghe- 
țarilor care mătură totul în calea lor. De fapt, nu descrierea acestora 
este obiectivul scriitorului, ci ceea ce transmit ele. Fixând, în Povestea 
Vulturului, ceea ce reţine din drumul de calvar parcurs cu trenul pen- 
tru vite de către miile de deportaţi basarabeni, Nicolai Costenco face 
palpabilă imaginea omului care nu mai contează în societatea totalita- 

ră. Hannah Arendt, la rândul ei, afirmă că „lagărele de concentrare au 
fost concepute ca laboratoare de experiență a dominaţiei totale” (Les 
origines du totalitarisme, p. 171). Descrierea fenomenelor dezastruoa- 
se îi ajută scriitorului să uite contingenţa pentru a-și continua viața și 
pentru a rămâne fidel vieţii. Al cărei vieţi, căci el o cunoştea doar pe cea 
de până la 1956? Cu siguranţă își dorea să rămână fidel menirii sale de a 
scrie. Care era condiţia sa de scriitor sau care mai putea fi condiţia sa de 
scriitor, aflăm câte ceva din corespondenţa cu familia sa aflată la Bucu- 
reşti. La îndemnul acesteia de a se înregimenta în rândurile scriitorilor 
vestiți de la Chișinău, Nicolai Costenco răspunde sarcastic, pastișând 
Scrisoarea a doua a lui Eminescu (vezi p. 219). Vorbeşte aici un Nico- 
lai Costenco liber de orice prejudecăţi, libertatea aceasta fiind plătită 
extrem de scump. Ulterior criticul Mihai Cimpoi, analizând creaţia lui 
Nicolai Costenco, îl va defini drept „exilatul dedublat”, comparând exi- 
lul acestuia cu exilul lui Pușkin în Basarabia. Comparaţia nu rezistă, în 
termenii lui Antoine Compagnon, autorul afirmației prezentându-se 
ca un moralist dedublat sau ca un moralist amoral. Căci cum putea 
să scrie Costenco despre toate prin câte a trecut și despre nedreptatea 
care i s-a făcut, ştiind că în joc e nu numai destinul său, ci şi al copiilor 
săi? Putem oare face abstracţie de imaginea copiilor lui Costea Mol- 
dovanu urmărind înspăimântați prin geam cum, la doar 10 metri de 
ei, ghețarii înșfacă și duc casa vecinului lor, învălmășind-o în valurile 
tumultuoase? Singurul lucru care contează în acest caz e solidaritatea 
umană și Costenco anume acest lucru ţine să-l reliefeze, descriind viaţa 
normală în condiţiile unei anormalităţi, ale unei anomalii istorice. Din 
mediul acesta fac parte oameni simpli, a căror pasiune în afara orelor de 
lucru e jocul de cărţi, consumul de băuturi tari şi de pelmeni cu carne 
de ren, fiecare cu destinul său: trecuţi prin război, prizonierat, la care 
autorul face aluzii zgârcite și rare. Cum mai poate arăta viața obișnuită 
în acest caz? Cum e munca, relaţiile, care e sensul vieţii în aceste îm- 
prejurări? — iată axa acestui roman foarte ideologizat, în care naratorul, 
neacceptând condiţia de învins, își însușeşte condiţia de luptător. S-ar 
părea că aceasta motivează un anume comportament al omului. Însă 
Costenco nu e Jack London, căci destinul scriitorului basarabean a fost 
determinat, din punct de vedere istoric, altfel. Deşi într-o scrisoare din 
Gulag, adresată fratelui său Anatol, îl va îndemna pe acesta: „Dacă n-ai 
citit Martin Iden de Jack London, citeşte-o, căci partea întâi seamănă 

cu viața mea, ca paralelă psihologică”. Autorul nu-și denunţă eul, el își 
impersonalizează literatura. Însă pe parcursul naraţiunii sunt infiltrate 
date despre contingentul din Dudinca. Despre Alexandrov, unul dintre 
colegii de şantier, Nicolai Costenco ne relatează: „leșiră, Alexandrov 
mergea mititel, gheboşat, cu mâinile la spate: veche deprindere de de- 
ţinut. Se oprea din când în când. Se gândea la ceva numai de el știut”. 
Momente de felul acesta, care ne inițiază în biografia psihologică a pro- 
tagoniștilor, ne trimit cu gândul la faptul că dincolo de scriitură există 
viaţa reală, pe care autorul evită să o developeze, deoarece scopul scri- 
erii sale este de a se situa dincolo de aceasta, de a se separa de aceasta, 
de a se elibera de ea, fără a o denunța. 


În Severograd Nicolai Costenco își construiește identitatea într-o 
narațiune organizată astfel, încât imaginea eului să corespundă re- 
alităţii din anii în care a scris romanul. Echivalenţa între narator și 
autobiografia sa poate fi pusă la îndoială, omul, acest „animal narativ” 
(A. Compagnon), fiindu-ne prezentat diferit în lirică, în roman, în 
memoriile Povestea Vulturului şi în corespondenţa sa. În roman avem 
autoportretul autorului, iar în Povestea Vulturului — autobiografia pe 
un anumit segment, care respectă regulile unei organicități narative 
realiste, memoriile fiind foarte importante, deoarece fără amintiri is- 
toria poate fi falsificată. Nu ştiu dacă A. D. Rachieru a citit tot ce a 
scris Nicolai Costenco. Bănuiesc că, în caz contrar, nu l-ar fi tratat pe 
Nicolai Costenco din perspectiva „deţinutului dedublat”. Cred că o 
problemă cu care se confruntă critica și istoria literară, axată pe cer- 
cetarea literaturii din perioada postbelică, este absența mărturiilor și 
a documentelor care să certifice adevărata stare de lucruri, viața reală 
din perioada respectivă. Altminteri, este extrem de dificil să judeci 
despre ceea ce s-a întâmplat cu mentalitatea scriitorilor trecuţi prin 
malaxorul deportărilor, al refugiului şi al repatrierii forțate. O aluzie 
care e o părticică infimă din ceea ce ar fi avut de spus în acest sens 
scriitorul Aureliu Busuioc se conţine în referinţele sale critice, foarte 
dure, la romanul lui N. Dabija Lecţie pentru acasă, în care viaţa reală 
a fost trădată în mod flagrant de către scriitură. Nici chiar din roma- 
nele lui Busuioc, Pactizând cu diavolul sau Cronica găinarilor, cititorul 
nu află prea multe, în sensul divulgării tragediei umane a basarabeni- 
lor, destinul cărora a fost marcat de istorie în timpul și după cel de-al 
Doilea Război Mondial. 

Dintre autorii care au scris despre Gulag doar Aleksandr Soljenițin a 
fost cel mai aproape de adevăr, în ceea ce privește atrocitățile staliniste 
pe care le-a făcut cunoscute în întreaga lume. Însă, odată cu publicarea 
povestirilor scriitorului deportat, lucrurile par să arate altfel şi însuși 
Soljeniţin a recunoscut că nu el a creat imaginea cea mai adevărată a 
Gulagului. Dar iată ce mărturisește Emil Cioran, care face parte dintr-o 
generație decimată, ai cărei numeroși reprezentanţi au fost extermi- 
naţi în închisorile comuniste din România. La întrebarea lui Ion Dia- 
conescu „Ce vă reproşaţi? Există ceva în viața dumneavoastră de care 
să vă fie jenă?”, într-un interviu, Emil Cioran a dat următorul răspuns: 
„Îmi reproșez multe pagini din Schimbarea la față a României. Îmi mai 
reproşez că unii prieteni din tinereţe au suferit mai mult ca mine. Ei au 
fost în pușcării, unii au murit chiar, pe când eu am trăit atât de mult, un 
deşeu al aspirațiilor noastre. O anomalie. Noica, de exemplu. Aproape 
un sfânt. Pe când eu, un orgolios, exilat în principii. Nu e normal. E o 
contradicție, și nu-mi face bine. Viaţa nu mă ispitește, n-am câștigat 
nimic fiind viu, trăind la umbra Turnului Eiftel. Aproape o tragedie. 
N-aveţi cum să înțelegeţi această contradicție. Ambiţia, uneori, nu ce- 
dează în fața modestiei. Mă dezgust”. 


„Am trăit atât de mult, un deşeu al aspirațiilor noastre” — aceasta e ca- 
racterizarea făcută unei vieți, care, din perspectiva celor din România 
sau din oricare altă țară din fostul lagăr socialist, părea a fi o viață fără 
compromisuri. Bineînțeles că identitatea unui scriitor echivalează cu 
narațiunea sa despre sine şi că ceea ce afirmă Cioran despre sine în 
interviul citat îi completează esenţial identitatea. Conform opiniei lui 
Paul Ricoeur, pentru a conferi coeziune eului e necesar ca viaţa să fie 
narată, căci noi locuim în viața noastră ca în narațiunea noastră. Anume 
în acest sens Costea Moldovanu, personajul din romanul Severograd, îl 
reprezintă în mare parte pe autor: fire contorsionată, impunându-se 
printr-o figură atletică remarcabilă (după cum era și Nicolai Costen- 
co), caracter dur, călit în condiţiile aspre ale Siberiei, unde, după cum 
aflăm de la autor, protagonistul a ajuns în căutare de câștig: fiind orfan 
de tată a trebuit să se descurce mai greu. Pe canavaua aceasta, asemănă- 
toare unei pânze de protecţie, îşi „brodează” autorul nostru narațiunea, 
în realitate ştiindu-se că, de fapt, Nicolai Costenco, ca și soţia acestuia, 
Maria (sau Mășuţa, după cum e dezmierdată în roman), au ajuns la 
Dudinca deportaţi fără niciun motiv. Este clar că, pentru a rupe tăce- 

rea, Nicolai Costenco a recurs la acest „truc“, substituind realitatea cu 
ficţiunea. Nu este exclus că scriitorul, scăpat cu zile din Siberia și vi- 
sând la o altă viață, parțial să se fi încrezut în „modul de viață sovietic”. 


Hannah Arendt, demontând şi remontând mecanismele totalitarismu- 
lui, arată că membrii societății supuse acestui regim acționează „în con- 
formitate cu regulile unei lumi fictive”, În ceea ce privește „ficțiunea”, 
la Nicolai Costenco aceasta, forțată, este prezentă chiar din start, după 
cum reiese din corespondenţa sa din Gulag, publicată postmortem în 
2004. Iată, bunăoară, ce îi scrie fratelui său Anatol despre toate prin 
câte a trecut: „...A început după asta războiul, eu am fost mobilizat şi 
dus să vizitez edificiile impozante şi ticsite de ticăloşi din diferite oraşe 
ale țării și să admir aurora boreală, de care auzisem din cărți... Foarte 
zgârcitele detalii sunt elocvente: deportarea e numită „mobilizare”, iar 
închisorile sunt „edificii impozante”. Viaţa de după Cercul Polar e „că- 
lătorie în jurul mesei”, corpul său de haiduc fiind transformat în forță 
de tracțiune: „La pol, după un an de călătorie în jurul mesei, am înce- 
put-o de la hamal în port, m-am specializat la încărcat vagoane unde 
tineam loc de mecanism: în loc de rotițe — picioarele, iar greabănul în 
loc de platformă de încărcare. 


Apoi m-am făcut pracica — spălătoreasă... Dixi”. Acest „Dixi” din final 
are semnificaţia lui Dixi et salvavi animam meam — „Am spus şi mi-am 
izbăvit sufletul”, care, conform Dicţionarului de expresii latine, „e for- 
mularea în limba latină a cuvintelor profetului Ezechiel (capitolul III, 
versetele 19 și 21 ) care recomandă să avertizezi atât pe omul ticălos să 
nu săvârşească fapte rele, cât şi pe omul drept, să nu cadă în păcat - căci 
numai spunându-le acest lucru, «mântui-vei sufletul tău». Scurgerea 
vremii a spălat culoarea biblică de pe aceste cuvinte care au îmbrăcat 
un veșmânt laic. Cu formula lapidară: dixi (am zis) filozofii îşi termi- 
nau odinioară demonstrațiile, iar avocaţii pledoariile. 


În genere, după ce ai făcut mărturisiri ca să-ți descarci conştiinţa, poți 
să adaugi ușurat: Dixi et salvavi animam meam. Dar, de obicei, acest 
«dixi» e folosit astăzi mai mult în glumă decât în serios”. Nicolai Cos- 
tenco, cel care avea studii la Facultatea de Drept, foloseşte termenul 
polisemantizându-l aici. (Între paranteze fie spus, acest dicton latin a 
fost utilizat, în al său Testament, şi de către lingvistul și omul de cultură 
Nicolae Corlăteanu, care spre sfârşitul vieţii a făcut mărturisiri eloc- 

vente în ceea ce priveşte destinul intelectualului basarabean pus în si- 
tuaţia de a-și călca pe inimă pentru a supraviețui și care, până la urmă, 
nu se lasă strivit de ideologia totalitaristă.) 


Credea oare Costenco în comunism, în ideea de „dezvoltare armo- 
nică”, despre care îi scrie lui Dominte, și în oamenii regimului atunci 
când își pune protagoniștii să poarte discuţii despre triumful comu- 
nismului, când „omul se va dezvolta armonic (sic), va cuceri cos- 
mosul şi va popula alte planete”? Mai curând e vorba de adoptarea 
unui comportament conform moralei colective, insistent propagate 
de regim, responsabilitatea și libertatea scrisului fiind interpretate 
de către Nicolai Costenco din perspectivă marxistă. Identificarea lui 
Costenco cu sine însuși, dilemele sale ulterioare, lupta pentru întoar- 
cerea la sinele său, pe timpul aflării sale în Siberia, unde se identifică 
în relația cu colegii de lucru, în raporturile sale cu familia, cu feme- 
ile, cu comunitatea în care s-a încadrat pe perioada deportării, dar 
şi ulterior, căutând să redescopere reperele de altădată în Goga, Ar- 
ghezi, în muzica populară, în Descrierea Moldovei, pe care a tradus-o 
din latină, în Lermontov, Puşkin, London, Tolstoi, prin toate acestea 
Nicolai Costenco își identifică eul creator. Robusteţea firii sale și un 
optimism nativ îl vor determina să creadă în faptul că nici chiar Si- 
beriile nu pot opri firul vieţii: „Costea se apleacă asupra unui firicel 
de iarbă verde ce iese din pământul tundrei. Cercetează cu atenție 
acest vârf de limbă ironic, ieşit din cenușa arsă de geruri a pământu- 
lui. Parcă ar intenţiona să zică: «Ce credeţi, viața n-o să izbândească 
şi aici?». Costea vroia să rupă firul de iarbă, dar cineva îl opri. Crește, 
creşte și luptă pentru adeverirea vieții!” Desprindem de aici un sens 
moral major al scrisului lui Nicolai Costenco și poate gândul ascuns, 
tăinuit adânc în scrisul său care, pentru a vedea lumina tiparului, 
trebuia să corespundă principiilor realismului socialist, şi anume că 
vina cea mai mare a regimului totalitarist este de a fi atentat la viața 
pe pământ, care e sfântă. Morala comunistă și cea umană se află mereu 
în competiţie. Deși a ști să înveţi dintr-o experienţă inumană nu mai 
înseamnă libertate. Travestiul moral, conformismul, „ipocrizia mora- 
lităţii” (Stendhal) sunt în corespundere cu cerințele vremii în care a 
trăit şi a creat Nicolai Costenco, de aceea nu e de mirare că, în 1978, 
lui îi va reveni premiul de încurajare pentru cea mai reușită scriere 
artistică pe tema clasei muncitoare, în romanul Severograd, prezentat 

la concursul unional pentru anii 1974-1976, aici fiind pe față ipocri- 
zia moralității comuniste. Însă, până la urmă, coeziunea interioară a 
personajului din romanul pentru care autorul a fost premiat ţine de 
conștiința sa şi de ideea de adeverire a vieții. Amintim că noţiunea de 
conştiinţă, în perioada sovietică, era extrem de ideologizată. Percepția 
termenului „conştiință” în sens etic era și ea foarte împinsă spre codul 
etic al constructorului comunismului, adică a unei societăți imaginare. 
La nivelul discursului oficial, care răzbătea și în scrierile literare, era de 
asemenea înţeleasă în sensul de morală comunistă. În cazul protago- 
nistului nostru mecanismul de funcționare a conştiinţei e proiectat în 
raport cu opinia comunității şi cu familia (Costea Moldovanu e căsăto- 
rit şi are trei copii, dintre care unul bolnav): „Frământare în mintea lui 
Moldovanu. Mare frământare! Cum s-ar spune -— la cumpăna apelor! 
Dar ce stâncă tare şi bine cumpănită e conştiinţa! Inima, fecioară fier- 
binte, te împinge, iar talaghirul sovestei singur se vâră sub roată. Carul 
fiinţei, chiar încărcat cu paie uscate, dacă roata, una din patru, e prinsă 
de gura ce ţine obada, se hâţâie, tremură, protestează, dar... se oprește”. 
De aceea starea de îndrăgostire este una trecătoare. Pe de altă parte, 
ambiția masculină nu-i permite să se lase copleșit de sentimentalitate. 
Dragostea e o aventură în care protagonistul își verifică rezistența psi- 
hologică și satisfacția de a plăcea. Cuceritorul Costea Moldovanu își 
trăieşte spectaculos aventurile, nu se jenează de gura neostoită a veci- 
nei Dâbina și pune la încercare răbdarea Mășuţei. Nu se consideră un 
trădător în raport cu familia. El este masculul care se vrea liber: „N-o să 
mă ţii legat de fusta ta”, îi repetă mereu soției. Aceste calități aparțin na- 
turii bărbatului, Costea Moldovanu fiind întruchiparea bărbatului ne- 
supus, orientat să cucerească. Protagonistele de care e atras personajul 
principal al romanului, Kern, Iasnaia, fac parte din categoria femeilor 
inteligente, culte și elegante. ÎI plac pe Costea Moldovanu, dar el se va 
confrunta cu ideea că nu are suficientă cultură pentru a se lăsa copleșit 
de sentimente şi se întoarce la familie şi la soţia sa care nu e atât de 
pretențioasă. Toate aceste istorii mici intercalate scot în evidenţă ca- 
racterul protagonistului. Naratorul îşi developează istoriile, subliniind 
capacitatea de depășire a momentelor sentimentale. Femeile sunt fru- 
moase, spirituale, superioare, într-un anume sens, însă el își va învinge 
propriile sentimente, nelăsându-se copleșit de emoţii. Dar atitudinea 
protagonistului față de femeie se developează în fraza: Luminează și 

dă căldură, aceasta îţi e menirea. Un anume fel de milă și compasiunea 
față de Măşuţa se profilează în raport cu egocentrismul bărbatului. Un 
egocentrism care are ceva din lașitatea celui indiferent față de suferința 
celuilalt, în cazul dat celălalt fiind Măşuţa, privită şi ca o victimă ispăși- 
toare. Deși, dint-o altă perspectivă, şi Costea Moldovanu ar fi în drept 
să se considere ca atare, dar despre aceasta am putea vorbi în cazul în 
care el s-ar vedea în eșalonul intelectualilor, în rândul cărora, de fapt, 
el nu se vede. Revine acasă adus de amintirea dragostei care i-a unit 
cândva, punând mai presus de orice capacitatea de adeverire a vieţii, 
de supravieţuire în „raiul” siberian. Dar ce înseamnă adeverirea vieții 
în cazul protagonistului nostru? În primul rând, supraviețuirea în acele 
condiţii de luptă inimaginabilă cu stihiile naturii, scenele cu topirea 
ghețarilor pe Enisei, descrise cu lux de amănunte de către Nicolai Cos- 
tenco, fiind elocvente în acest sens. Adeverirea vieții mai poate însem- 
na libertatea, fără de care viaţa nu se poate afirma în mod normal: „Eh, 
mare lucru-i și libertatea! Mă simţeam, fraţilor, ca ciocârlia ce fâlfâie 
deasupra lanului de răsărită, şi inima mea tremura din aripioarele ei 
nevăzute în văzduhul curat și limpede al dimineții.” (p. 173), îşi amin- 
teşte naratorul în Povestea Vulturului. Revoltatul Nicolai Costenco va 
face frecvente referiri la nevoia de libertate, având mare încredere, ca 
scriitor, în viaţa de după exil: „Botezul mocirlei din temniţă și exil l-am 
primit ca să văd până unde poate ajunge teroarea mascată sub chipul 
mustăciosului. Toată experienţa aceasta este un material de literatură. 
Eu făceam literatură de cabinet înainte.... Cât de mult aveau să-i fie însă 
înșelate așteptările şi câte va fi trebuit să le îngroape în tăcerea de ghea- 
tă a totalitarismului, pentru a nu se fi lăsat strivit de reflexele brutalității 
istoriei, rămâne să constate cercetătorii sociologi, antropologi și isto- 
rici literari. 


* Nicolai Costenco (21.X11.1913, Chișinău —29.VII.1993, Chişinău). Pseudonime: Ra- 
fail Radiana, N.F.C. Poet, prozator, dramaturg, eseist și traducător. Membru de Onoare 
al Academiei de Științe de la Chişinău (1992). Este fiul Mariei (n. Leahu), din familie de 
răzeşi, şi al lui Fiodor Costenco-Radzeiovschi, nobil, cu rădăcini polono-ruso-moldove- 
nenești, funcționar la cancelaria guberniei basarabene. Rămâne orfan de tată, la vârsta 
de șase ani, când tatăl său, după schimbările ce s-au produs în 1918, nedorind să depună 
jurământul în faţa noii administrații române, va evada din Basarabia, în spaţiile ocupate 
de bolșevici, fără a mai da de veste. Nicolai Costenco își va petrece cea mai mare parte a 
copilăriei la ţară, la bunicii dinspre mamă, răzeși din satul Cehoreni din preajma Orhe- 

iului, unde va lua şi cele dintâi lecţii de viaţă. Primele clase le face la Şcoala Primară Or- 
todoxă din Chișinău. Între anii 1928-1932 îşi face studiile la Liceul „Bogdan-Petriceicu 
Hasdeu” din același oraş. Având rezultate strălucitoare la învăţătură, Nicolai Costenco 
şi-a depus dosarul la liceul militar, dar este respins, din cauza numelui de familie rusesc, 
fapt care îl va marca profund și pe care îl fixează în memoriile sale: „...cu succes am fost 
respins, am fost respins, deoarece purtam numele rusesc. Când m-am văzut în lista celor 
respinși, parcă m-au scăldat cu o căldare de apă rece. Vasăzică eram rus! Ce are a face, că 
eram capabil, că mă trăgea inima să port şi eu o curea scârțâitoare, chipiu cu șireturi, să 
defilez ca pe aţă, să fac gimnastică la bare și la inele! Purtam un nume nenorocit, care nu 
le mirosea bine domnilor ofițeri români”. De ce nu le mirosea bine? Deoarece „bolșevicii 
se recrutau dintre ruși”, ne explică naratorul. 

A urmat apoi (1932-1936) cursurile Facultăţii de Drept a Universităţii „Al. I. Cuza” din 
Iași, concomitent fiind înscris la Facultatea de Litere (limbi străine). Primele sale versuri 
văd lumina tiparului în anii studenţiei, în 1932 fiindu-i publicate, în „Cuvântul liber” 
de la București, câteva poezii însoţite de o scurtă introducere semnată de către Demo- 
stene Botez. După revenirea la Chişinău, din 1934, de la data înființării revistei „Viaţa 
Basarabiei”, Nicolai Costenco, în calitate de redactor-prim (director fiind Pantelimon 
Halippa), împreună cu poetul și publicistul Vasile Luţcan, va conduce această publicație 
de o importanţă deosebită pentru viaţa literară și culturală a Basarabiei interbelice. În pe- 
rioada respectivă publică poezii, eseuri, articole, fragmente din cărţile în curs de apariţie, 
traduceri, practicând activ şi critica de întâmpinare, scriind despre cărţile colegilor săi de 
breaslă. Debutul editorial (1937) este marcat de volumul Poezii. 

Scrieri: Poezii, 1937; Cleopatra, Chişinău, 1939; Ore, Chişinău, 1939; Elegii păgâne, Chi- 
şinău, 1940; Poezii alese, Chişinău, 1957; Poezii noi, Chişinău, 1960; Poezii, Chişinău, 
1961; Versuri, Chişinău, 1963; Severograd, roman, vol. I - Chişinău, 1963, vol. II - Chişi- 
nău, 1970; Versuri, colecţia Mioriţa, Chişinău, 1966; Norocul omului. Povestiri, Chişinău, 
1966; Mugur-mugurel, Chişinău, 1967; Tărie, Chişinău, 1972; Neamul, Chişinău, 1973; 
Poeme, Chişinău, 1973; Scrieri, vol. I-II, pref. de Vasile Badiu, Anatol Gavrilov, Chiși- 
nău, 1979; Euritmii, Chişinău, 1980; Poezii și poeme, Chişinău, 1983; Euritmii, Chişinău, 
1988 (cu caractere latine); Versuri, colecția Orfica, Chişinău, 1995; Coroana cu aripi de 
erete, Chișinău, 1995; Povestea Vulturului. Memorii, Chişinău, 1998; Elegii păgâne, notă 
asupra ed., tabel cronologic de Vasile Malaneţchi, selecție de Costache Costenco, Vasile 
Malaneţchi, Chişinău, 1998. Elegii păgâne, Bucureşti — Chişinău, 2003; Libertăţi. Versuri 
inedite, Chişinău, 2003; Din bezna temniţei (scrisori din Gulag), Chişinău, 2004; Urma- 
şilor, versuri, Chișinău, 2007; Epigrame și alte versuri umoristico-satirice, cuv.-înainte de 
Vasile Malaneţchi, Chişinău, 2011. 

Adrian Dinu RACHIERU 
| Fănuş Neagu, un dionisiac? 


Eu trăiesc necontenit 

dulcele farmec al visării 

Chestionat cândva, într-un interviu de ecou, 
asupra lipsurilor din literatura noastră, Fănuş 
Neagu a indicat, fără ezitare, „obrazul”; adică, 


altfel spus, literatura mincinoasă, falsificând 
Istoria și îngrășând, în epoca realismului soci- 


> 


DR. prof. univ. dr, decan alist, cimitirele literare, sacrificând, deopotri- 
al Facultăţii de Jurnalistic $ y N adr a sea pia 

To <o o vă, adevărul (ce spui) şi ținuta stilistică (cum 
Universitatea Tibiscus”, | , `. A 
Timişoara. Dintre volumele spui). Ştie toată lumea că Fănuş Neagu nu a 
publicate (peste 20): Elitism început ca mare stilist. Până la Îngerul a strigat 


şi Postmodernism, Editura (1968, premiul Uniunii Scriitorilor), primul 
Junimea, laşi, 1999; Bătălia 
pentru Basarabia, Editura 


Augusta, 2000; Alternativa 3 ; i i 
Marino, Editura Junimea,  butul cu Ningea în Bărăgan (1959), s-a impus, 


laşi, 2002; Legea conservării prin culegerile anilor '60, cu proze închegate, 
scaunului (roman, vol. 1,1), migratoare, scrise îngrijit, reeditate; Cantonul 
Editura Eubeea, Timişoara, părăsit (1964), de pildă, reia bucăţi din Som- 
2002, 2004; Globalizare şi Idel jaza (1960) 3i Dinçol A SI 
cultură media. Editura nsi- — PUL de la amiază şi Dincolo de nisipuri 
tutul European, laşi, 2003; (1962). Urmează Vară buimacă (1967 ), trans- 
Nichita — un idol fals?, Editura ferată, plus câteva bucăţi inedite, în alte cule- 
Princeps Edit, laşi, 2006; geri: În văpaia lunii (1971), Fântâna (1974). 
ENESCU dup 9 SAR at, Treptat, stilul învinge subiectul, s-a spus, iar 
Editura Timpul, laşi; Poeti din Pe , £ , 
Basarabia (antologie critică), vaPariţia romanului, anunţată cu surle și 
Editura Academiei Române,  trâmbiţe, iscă mari controverse, agitând lu- 
Bucureşti, şi Editura Ştiinţa, mea literară. Personaje atipice, „ciudaţii” lui 
Chişinău, 2010. Fănuş Neagu (trăsniți, posedaţi, itineranți, cu 
onomastică bizară) vădesc o vitalitate freneti- 

că, pasională, stihială, de amoralitate jovială. 


c 


său roman, faima prozatorului ținea de decla- 
rata sa dragoste, proza scurtă. Unde, după de- 


Iar autorul, de un nonconformism structural, 
culege întâmplări teribile, cu bucurii păgâne 

şi reverii bahice, în textura unui mod arhaic de a percepe lumea. Peste 
demonia locurilor, peste frenezia hedonistă, barochismul clocotitor 
etc. guvernează întâmplarea. Materia primă este, negreșit, viaţa; iar 
viața, ca „victimă a timpului”, curge halucinant, adăpostind miraculo- 
sul și aducând în scenă firi elementare, violente, cu lăcomie orgiastică. 
În totul, această lume marginală, nestatornică, extrasă din „alveolele 
Orientului”, de freamăt pasional și vibrație poetică, este o lume închisă, 
apăsată de tragism, peste care un Paul Georgescu așeza restrictiv eti- 
cheta pitorescului (făcând carieră şi iritându-l pe autor), iar S. Damian 
pe cea a patetismului. „Ţara hoţilor de cai” închipuie, astfel, o saga bră- 
ileană, trasă într-o salbă de povestiri magice, cum sesiza Viorel Coman, 
anunțând trecerea de la pitorescul decorativ la dimensiunea mitică, 
fără a ignora, desigur, invazia absurdă a Istoriei. Posedat de stil, Fănuș 
Neagu îmbracă magia câmpiei în dulceaţa limbii, exploatând un „pa- 
trulater aurifer” (Marea, Delta, Brăila, Bărăganul), după Valentin Sil- 
vestru. Sau agitând „demonul ambulatoriu” între „cele două lumi” [1, 
207], denunţate de Ovid S. Crohmălniceanu: satul dunărean, cu viață 
ritualică (a da câinii „în jujău”, de pildă) și fauna celor „fără căpătâi”, pe 
tipar picaresc, hoinari, cu existență aventuroasă. 


Cert, Fănuş Neagu împlinește, peste ani, o veche doleanţă a altui brăi- 
lean, Nae Ionescu, cel care, în 1926, constata că „literatura nu a atacat 
încă după cuviință tema Brăilei”. Or, pe direcţia propusă de Panait Is- 
trati, Fănuş dezvoltă luxuriant, nu tocmai cuviincios, această mitologie 
a spațiului, de concreteţe halucinantă și panlirism, făcând de toate: tea- 
tru, chiar poezie, publicistică sportivă, cu savuroasele sale cronici „afu- 
risite”, scenarii, cărți pentru copii şi, bineînţeles, proză, în primul rând. 


Trecut prin şcoala de literatură, îndrăgit, se spune, de Petru Dumitriu, 
fără instrucție „normală”, cu o experiență dramatică (sancțiuni, exclu- 
deri), Fănuş Neagu (1932-2011) a intrat în literatură în ebuliţia anilor 
“60, gustând exuberant farsa, spectacolul, înscenarea etc., sub cupola 
imagismului dezlănțuit, halucinatoriu. A părăsit însă linia realistă, modi- 
ficându-şi traiectul creaţiei. Și a sfârşit învins de stil, virând spre euforia 
metaforică („căutată”, nota M. Ungheanu). Orice scriitor rămâne însă „o 
entitate misterioasă”, cu o evoluţie imprevizibilă. Acasă, o capodoperă, 
ne invita în vremea „de odinioară”, într-un timp mitic. Bătrâna se va în- 
toarce „în odaia în care a născut nouă copii”, ştiind că „între străini nu ești 

nicăieri”. Ion Mohreanu (Îngerul a strigat) îşi ia lumea în cap, secondând, 
prin experienţa sa „gorkiană”, tragismul unei strămutări într-o lume per- 
vertită; dincolo de fondul etnografic, de o istorie caleidoscopică, discon- 
tinuă, colorată anecdotic, dincolo de rezonanţele biblice, drumul / cal- 
varul nu înseamnă o întemeiere, ci prelungește rătăcirea, sub pedeapsa 
unei predestinări tragice. Dacă în Dincolo de nisipuri, dintre cei porniţi în 
întâmpinarea apei, doar Şuşteru „simţea în față răcoarea valurilor”, „noii 
crai” (Radu Zăvoianu, „ideologul” Ramințki, Eduard Valdara) din Fru- 
moșii nebuni ai marilor oraşe (1976), şi el aglutinant, îmbrățișează — sub 
model mărturisit — „vieţuirea periculoasă”. Petrecăreții lui Fănuş cad în 
delir imaginativ și carnavalesc, sub porunca de a se simți fericiți. Incrimi- 
nând cohorta „făcătorilor de cuvinte”, Marin Preda denunța primejdia 
evazionismului, vizându-l, fără a-l pomeni, și pe Fănuş Neagu. Dar acest 
„miliardar al metaforei” (cf. C. Sorescu), îmbătat de ornamentul stilistic, 
de orgia imagistică, „nu punea deloc preț pe estetica mimesis-ului”, con- 
stata Daniel Cristea-Enache [2, 141]. Arta adevărată, zicea Fănuş Nea- 
gu, „smulge timp viu, real, şi îl dă iluziei”, resacralizând lumea. Încât încă 
un Acasă, cum și-ar fi dorit M. Ungheanu, nu va mai comite prozatorul, 
subjugat de luxurianţă, părăsind definitiv narațiunile realiste, de observa- 
ţie. Totuși, supus unei duble lecturi, spărgând coaja metaforică, Scaunul 
singurătăţii (1988), primit cu ovaţii şi observaţii, cu încântare sau iritare, 
un roman ramificat, episodic, a fost citit fie din unghi mitologic, fie din 
perspectivă politică. O scriere „ciudată” (cf. G. Pruteanu), o lectură difi- 
cilă, negreşit, și o viziune de carnaval, total nepotrivită, în concubinaj cu 
marile simboluri (dragostea, ratarea, moartea, frica). Examinat superfici- 
al, romanul trăieşte la nivelul oralităţii, liber de presiunea canonică. Ca- 
zul Saltava, mereu „singur și potrivnic”, ins „bolnav de câmpie”, pedepsit 
şi trimis la Făurei, apoi la Ozânca, muncind „inspirat” pentru a aduce 
lumea pe „calea cea bună” (ar fi romanul colectivizării aici), ploaia delaţi- 
unilor, înscenarea regizată de Bozar Garofeanu — exprimă tragismul unei 
epoci, privită fără furii justiţiare. Acum „obsesiile iau locul întâmplărilor” 
și valența sudică, descărcându-se pasional, şterge tonul inchizitorial, uni- 
formizând peisajul colocvial, înțesat de reclamaţii „băloase”. Supralicitat, 
în context postdecembrist, pentru curaj civic, Scaunul singurătăţii întreţi- 
ne, şi evaluativ, o confuzie de planuri, pedalând pe politic. Care, în Aman- 
tul Marii Doamne Dracula (2001), dezvăluind un despotism grotesc şi 
o realitate trivială, vorbește - printr-un mit degradat — despre o figură 

malefică, după rețetă comercială. Tema puterii (ca teroare) află în soția 
lui Basileu sau în nonagenara Die Goia, cu limbajul lor „pe șleau, neaoș', 
o expresie caricaturală, coborând cuplul Ceaușeştilor chiar în „nimicni- 
cie grafică” [2, 139]. 


Considerat un anarhist al fanteziei (cf. Valeriu Cristea), Fănuş Neagu 
este ispitit de pofta naraţiei; nerăbdarea povestirii, spontaneitatea gâlgâi- 
toare refuză corsetul construcţiei romanești. „Proba” romanului e dificilă 
pentru acest stilist, tocmai pentru că Fănuş Neagu trebuie să lupte împo- 
triva propriului temperament. Critica a văzut în Îngerul a strigat cartea sa 
de răscruce, iar în Pierdut în Balcania o carte programatică. Roman-po- 
vestire (bineînţeles), narațiune caleidoscopică, Îngerul a strigat propunea 
figuri memorabile, are nerv epic și impune prin concretețe, prin senzaţia 
de viață autentică, care combină grotescul, tragicul și duiosul. Viaţa lui 
Ion Mohreanu este urmărită de nenoroc. Roman al amăgirilor, Îngerul 
a strigat se dilată înspre senzațional și fabulos (războiul, seceta, exodul 
țăranilor din Plătăreşti în Dobrogea), vorbeşte de copilăria ostracizată şi 
itineranţa eroului prin „ţara hoţilor de cai”, e pigmentat de conflicte vi- 
olente, descărcând energii elementare și pretinzând o lectură simbolică. 
Personajul-cheie este Che Andrei, o sinteză imposibilă: legând tradiția 
cu existența aventuroasă, fluturând visuri de îmbogăţire şi proiecte is- 
pititoare, eşuând mereu. Che Andrei face legătura cu umanitatea, care 
umple tabloul Frumoșilor nebuni ai marilor orașe, o lume în dezagregare, 
bântuită de spaime, trăindu-şi apusul și care, hrănindu-se cu himere, se 
desparte de sine sub spectrul eșecului și al ratării. Această umanitate cre- 
pusculară se refugiază în trăirea nebunească, frenetică, a clipei, într-o via- 
tă „tăvălită prin gunoaie”, într-o morală din care lipseşte tocmai morala. 
Iluzia umple o lume goală de sens. 


Dacă Fănuş Neagu este un dionisiac, cum a demonstrat Marian Popa [3], 
inspirat de cartea lui E. R. Dodds, impulsul (stilul) dionisiac trebuie că- 
utat, în primul rând, în ludismul imaginativ. Verva și spontaneitatea curg 
torențial, prozatorul, s-a observat, sacrifică totul pe altarul povestirii. 
Voluptatea spunerii, naraţia infinită ar fi emblema prozei sale, blazonul 
Balcaniei. Născut povestitor, autorul nu face naveta între povestire și ro- 
man, deoarece, ne asigură prozatorul, orice povestire bună e un roman. 
Balcanismul epicii sale nu se restrânge la un spaţiu geografic; o tipologie 
spaţială (interesând geoliteratura) propune o concluzie unanim admisă 
pentru această arie culturală: proliferarea povestirii. Plăcerea de a scrie în 

galopul metaforei este un război lung, cu „rupturi de nervi” Povestitor de 
rasă, calofil împătimit, Fănuş Neagu scormonește după cuvinte, ne plim- 
bă pe stadioane şi prin cârciumi, umflă pagina de comentariu sportiv cu 
o adjectivită belicoasă, e nedrept (câteodată), dar sclipitor întotdeauna. 
El este o natură frenetică, condusă de instinct. Ieşirea din câmpul logicii, 
anunţată de Mancataș, a lui Argova (Luna, ca o limbă de câine) e valabilă 
pentru toată proza sa; ca şi îndemnul sisific („sus, în genunchi, şi de la 
capăt!” — cum va spune unul dintre eroii săi). 


Cu gust pentru pitoresc şi violență, Fănuş Neagu își conectează proza 
freneziei senzoriale. Descindem în lumea fenomenală, plină de patimi 
neînfrânate, într-un spaţiu perceput cu acuitate senzorială; melancoliei 
existenţiale i se opune frenezia hedonistă. Lumea sa arhaică, de fond 
mitic, redescoperită din interior este o lume fără eroi, exorcizând Răul. 
„Cu gura plină de poveşti luminoase”, Fănuş Neagu respinge înrolarea 
în „cooperativa babelor justiţiare”. Antimodernismul său programatic 
capătă o modulație orientală, plonjând din timpul prezent în timpul 
„esenţial” (cel al poveștii). Suntem, deci, în spaţiul basmului, un tă- 
râm fabulos, unde stăpânește mirajul oriental; un spațiu sacru, unde 
răul e absorbit de bine, un spaţiu deschis, cel al câmpiei, conducând 
la „pierderea de sine”, instaurând „un fel de a fi. Aici aberaţiile istoriei 
nu hrănesc romanul crizist, negru, dar nici viziunea rozacee, ștergând 
şirul nedreptăţilor. Răul se stinge nu prin rechizitoriu, ci prin implica- 
re, atenuându-se prin arta sugerării, în lumea confuză a închipuirilor, 
zămislind poveşti, îmblânzind destinele. Iubind viața, contaminate de 
epicureism, personajele fănușiene, ființe naturale, cunosc o existen- 
tă frenetică; această descărcare de culori şi sunete, avalanșa oralităţii, 
exaltarea simțurilor, eclipsează meditaţia asupra condiției umane. Ea 
trăieşte subteran, sub acoperișul parabolei. Vitalismul, vidul sufletesc, 
spectrul ratării, dragostea „desprinsă de spirit”, conduc spre această 
viață ușuratică. Storcând frenezia clipei, protagoniștii îşi iubesc dezas- 
trele, caută un mod de viaţă eliberator, sunt atrași de senzorial, elibe- 
rându-se, astfel, de spaime. 


Acest specific al lumii fănușiene, mustind de pitoresc, aproape obligă 
la un răsfăţ lexical. Metafora provoacă o reacţie în lanţ. Creator al unui 
stil, Fănuş Neagu va degusta aromele limbii; scriitorul „stă la pândă”, 
scrie greu, se hrăneşte din „butucul limbii”. Sub plapuma metaforei, 
epicul devine pretext. Cu bunăvoință putem decupa spaţii epice, dar 

astfel de graniţe sunt şterse de invarianta stilistică (A. Goci), crescând 
ornamental, întreținând bruiajul metaforic. 


Fără a avea apetit teoretizant, Fănuş Neagu ieșea, deseori, mânios, „la 
vI v . . . v .. . 

rampă”, pentru a apăra limba de toți stricătorii ei. Dar avalanşa meta- 

forelor provoacă saţietate. Iar primejdia sațietăţii e reală; ea poate să 

împiedice — zicea Călinescu - „buna receptare a substanţei”. 


La o nouă lectură și într-un context de recepţie eliberat de toate opre- 
liştile, „romanul” Scaunul singurătăţii (ediţie definitivă ne varietur, 
1991) îşi dezvăluie alte semnificaţii. Eugen Simion observa, de pildă, 
că frica este „simbolul structurant” al cărţii, constatare cumva surprin- 
zătoare (dar perfect motivată) pentru un scriitor-artist care, neavând 
simțul tragicului (cum, repetat, s-a afirmat), dezvoltă o viziune carna- 
valescă, inadecvată aici. 


Bolnav de stil, îmbrăcând lumea în „culori mitologice”, popularul Fă- 
nuş Neagu rămâne irezistibil pe spaţii mici. Inimitabil (deși „fănușie- 
nii” au prosperat o vreme), el se revarsă în pagină în rafale năucitoa- 
re, strălucitoare, fiind — înainte de orice — un povestitor. Întrebarea 
dacă Scaunul singurătăţii ar fi un roman s-a pus şi recolta opiniilor 
indică polarizarea părerilor. Romanul, spunea cândva Borges, este „o 
oboseală a cărnii”, conţine umplutură; nuvela ajunge pentru a spune 
lucruri esenţiale. La Fănuş Neagu, împins de poetica prea-plinului în 
culoare, patimă celebratoare, exces, nu poate fi vorba de un econo- 
mism al mijloacelor; şi nici de o disciplină epică. Fantezia şi exaltarea 
nasc delirul imaginativ, o erupție necontrolată de imagini. Plonjăm 
în timpul esenţial, cel al povestirii. O ștafetă a naratorilor cutreieră 
prozele sale, investigând o lume „bătrână, aflată la „marginea apelor”, 
gustând bucuriile păgâne. Cu rădăcini înfipte în arhetipologia estu- 
lui european, contaminat de Sadoveanu și Voiculescu, Fănuş Neagu 
închipuie un mythos danubian, sondând viaţa instinctuală, închizând 
un sens hermetic într-o proză senzuală, trepidantă, livrată sub etiche- 
ta romanului. Vitalismul, frenezia hedonistă, descrierile voluptuoa- 
se, practicile magice urcă în fantastic și gratuitate, prozatorul râvnind 
racordul cosmic, „legea firii”. Şi, peste toate, „o beţie de lună”, semn 

al eminescianismului; o lume aflată sub vraja şi teroarea lunii, cu eroi 
suferind de inlunație. Poeticul se scaldă într-un spaţiu pervers, epicu- 
reic, protagoniștii iubind viaţa în exces. 


Scaunul singurătăţii este rodul acestui scris chinuit și totuşi sărbătoresc. 
Metaforizarea frânge deseori intenţiile alegorice, „odăjdiile” stilului 
(cu amprentă mateină) împovărează un poem simbolic, declinant, de- 
vorându-și autorul. Fănuş Neagu este „topit în pagină”, chinurile scri- 
sului nu se văd, talentul său indicând — amăgitor — o ușurință a redactă- 
rii. Epicul curge, grindina metaforelor se prăvale nemilos, denigratorii 
invocă opintelile lecturii, patetismul inutil, sensul pierdut, încețoșat, 
„ascuns” după grelele perdele metaforice, „aruncate” de un spirit ludic, 
inventiv stilistic. 


Adevărul e că proza lui Fănuş Neagu îmbie către o lectură simbolică 
(calul malefic, peştele-centaur etc.). Dar salba strălucitoare a povesti- 
rilor, amestecând, într-un seducător vălmășag epic, realul cu fabulosul, 
frenezia senzorială, avalanșa metaforică, întârzie ori chiar amână acest 
popas analitic. Ingi păguboși, euforizaţi, scindaţi, ticăloșiți, eroii fănuși- 
eni trăiesc într-o lume fantastă, sub regimul sărbătorii; atinşi de patima 
risipirii, ei sunt indiferenți la „citirea” semnelor, iubesc fiesta, luxurian- 
ţa, acordă metaforei greutate existenţială; stilul artist este transferat 
protagoniștilor. Ei seduc, dar nu au exemplaritate morală: trăsniți, po- 
sedaţi, itineranți, fraternizează, cutreierați de mari patimi, sub cupola 
vorbelor afurisite, cu o neistovită capacitate de invenţie. Dar metafizica 
lor e în suferință, anxietatea e zgomotoasă, orgiastică, iubind luminile 
rampei, injecţiile euforizante, anestezia; nu au, cum s-a spus, aderență 
la tragic. Barochismul este sigiliul acestei proze care maschează „leziu- 
nea vitală” a unei lumi ce tocmai prin plinătate, dând în clocot, se revar- 
să peste rama naraţiunii. 


Extraordinar portretist, alungând personajele „tipice”, Fănuş Neagu cân- 
tă lumea dunăreană (cea „fără seamăn” ), un oraș „fără pereche” (negreşit, 
Brăila), pompând „sânge triumfal” în arterele textului; aglomerând fără 
milă metafore, plutind în pitorescul pur, într-un festin prelungit, caricat, 
râvnind a opri trecerea. Iată „ghemul” temelor fănușiene, deşirat într-o 
scriitură strălucitoare, de răsfăţ calofil, cu deschideri parabolice, de certă 
„vibraţie poetică”. Dar ploile metaforice obosesc; această reacţie în lanţ 
trezeşte, inevitabil, sațietate. Şansa textelor fănușiene e că nu pot fi sleite. 

O lectură nu epuizează romanul, o nouă interpretare află, în subsolurile 
cărţii, piste fertile, îmbogăţind flora exegetică. 


Poematic, Scaunul singurătăţii luminează sensul unei existențe (Cezar 
Saltava), desfăşurată spre însingurare; apărând şi căutând adevărul per- 
sonal și, împreună cu el, intersectând alte destine, țesând pânza unei 
epoci încercănate, într-un climat de suspiciune și delațiune, când „frica 
rămâne vie”; o monografie a fricii, aşadar, trăind în cutele textului, rătă- 
cindu-se în hăţişurile epicului, sacrificând demonstraţia, retezând teza 
„pe altarul povestirii”. Suntem într-un univers stăpânit de jocul întâm- 
plărilor și al „loviturilor murdare”; tragerea la sorți, regia uzurpărilor, 
înstăpânesc hazardul într-o lume în tranziție (spre clownerie), cu regi de 
o zi, atinsă de un inepuizabil delir verbal. Nu întâmplător „zar”-ul, ob- 
serva cineva, intră în prenumele unor protagoniști (Cezar, Bozar, La- 
zăr Mantova — devenit Leb Betleem). 


Ezitantul activist Cezar Saltava, exilat la Făurei („interludiul dintre 
două prăbușiri”) nu forțează colectivizarea (care prinde „lumea-n 
chingi”) și, ca ocrotitor al Mariei Antonescu, va fi pus în discuţia biro- 
ului regional și, inevitabil, exclus. Leb Betleem, evreu prin adopţiune, 
vrea să-l scoată din pușcărie pe Alex. Măicănești, pe care, tot el, îl în- 
fundase; revine, pentru a-l „provoca” justiţiar (în sensul unei reparaţii) 
pe Dumnezeul locurilor: colonelul Garofeanu. 


Eroii fănușieni, cu gura plină de „poveşti luminoase”, trăiesc după 
„pofta inimii uşoare”. Au o imaginație năzdrăvană și debitează istorii 
aiuritoare. În acest spaţiu al câmpiei („o împletitură de himere”), în 
lumea mirifică a bălților, colcăind de patimi, se bea vârtos şi se poves- 
teşte enorm. Destinat carierei militare, trecut prin Școala de literatură 
(o „cazarmă a creioanelor”, zicea — retrospectiv — prozatorul), Fănuş 
Neagu este el însuși un „aventurier, îmbătat de limbajul stepei. „Co- 
moara câmpiei se numește depărtarea”; or, invitând la visare, câmpia 
face parte din biografia scriitorului. Acolo, ne avertizează el (mereu cu 
urechea ciulită), limbile „se-mbolnăvesc de libertatea expresiei”. 


Vicleniile şi aromele Levantului, vorbele colorate și metaforele deşi- 
rate încropesc biografii fabuloase. Scornind fapte teribile şi iubiri ne- 
bunești, protagoniștii — cu simțuri parșive, în jubilaţie — se golesc de 
gânduri. Personajele („colțuroase”) nu agreează masca barocă, jocul 
duplicitar, metoda „simulării”; dimpotrivă, nu se menajează, dar nici 

nu se diferenţiază. Ele propun un stil, pornit din bucuria de-a exista. „A 
fi năuc e treaba inimii”, proclamă astfel de eroi, pendulând între vocaţia 
petrecerii şi „pragul” fricii. Dezordinea fanteziei alătură notaţiilor lirice 
aluviunile unui „basm enorm”, dezvoltat pe latură carnavalescă. Indi- 
ferent ce scrie, Fănuş Neagu dă senzaţia de irealitate. Din textele sale 
răsare un unic personaj, plin de aiurările Orientului, îngânând povești, 
nins de „lapoviţele de aur” ale toamnei. 


Categoric, Fănuş Neagu, o legendă în timpul vieţii, un „mare scriitor pe 
spaţii mici”, nu a avut „mentalitate epică” (în accepţia călinesciană). El 
nu putea scrie altfel. Discuţiile despre Scaunul singurătăţii (decretat un 
„mare eșec”) au adunat o sumedenie de întrebări şi reproşuri. Formula 
temperamentală îl mână însă irepresibil, trăind într-o eternă jubilație, 
cu sufletul cutreierat de „bucuria firii”. 


Ca povestitor în transă, Fănuş Neagu creează viaţa; pagina sa musteşte 
de concret, dar condiţia sa de martor e subminată de neputinţa obiec- 
tivării. Imagist abundent, el intră în categoria stiliștilor elaboraţi, lip- 
siți însă de frână; de aspect spontan, deși gestaţia cărților sale ar proba 
contrariul, învederând o trudă migăloasă, proza lui Fănuş Neagu dă 
senzaţia revărsării, a torenţialului, a clocotului unei lumi violente: o 
umanitate pasională, trăind în exces. Totuși e îndoielnic că Fănuş Nea- 
gu ar sta sub emblema „risipitorilor”, ori că, sedus de roman, înțeles ca 
şansă a maximei afirmări, ar fi trădat genul scurt, la a cărui revigorare a 
pus umărul, dealtminteri. Dacă literatura română trăieşte din simţuri, 
cum zicea Lovinescu, atunci cazul Fănuş Neagu ar întări o afirmaţie 
care aparține chiar prozatorului: anume că scriitorii Brăilei ar fi „păsă- 
rile bizare şi fabuloase ale literaturii române”. 


Fănuş Neagu provine dintr-o lume „care-și macină viața în vecinăta- 
tea permanentă a apelor” şi care, trecută în cărțile sale, intersectează 
pitorescul mediului, plin de vitalitate și culoare (ca la Panait Istrati), 
crepusculul matein ori tihna contemplativă sadoveniană, interesată 
de credinţe şi obiceiuri necunoscute, degajând mister. Scriitorul e un 
voluptuos pătruns de invazia concretului, cultivând o proză lirică ce 
eliberează senzaţia halucinanţei; dar, spre deosebire de Panait Istrati, 
ne încântă ca povestitor. Textele sale sunt şi o meditaţie asupra condi- 
ţiei umane, eclipsată de erupția de culori și sunete; există aici oameni 
violenți şi o lume evanescentă, dar și visătoria, izbucnind nestăvilit în 

ţinuturile sudice, unde suverană rămâne, se ştie, oralitatea. Efortul de 
obiectivare (citadinizare), cerut prozei noastre de Lovinescu, privea 
ieşirea din elementar și descriptiv, reprobând pitorescul de suprafață; 
proza strict senzorială n-ar fi capabilă de profunzime şi nici aptă de 
foraje, în spaţiul eticului și al existenţialului. 


Poetizând, baletând metaforic pe muchia dintre realitate şi reverie, Fă- 
nuş Neagu nu „încape” în limitele textului; este aici avalanșa metafo- 
rică saturând cadrul narativ, dar şi oroarea neobarochismului față de 
finit (desăvârşit), ajungând, prin exces, în fundătura „viciilor virtuților 
sale” (Jean Rousset). Proza sa transportă mirosuri și culori, se îmbată 
de fast, celebrează existenţa și instaurează climatul sărbătoresc. Fănuş 
Neagu este în continuă stare de jubilație; regimul sărbătoresc este em- 
blema scrisului său, contaminat de epicureism, fluiditate şi teatralitate. 
Limbajul secretă, parcă, personajele, împinse într-un spaţiu luxuriant; 
vom găsi existenţe tragice, conflicte etice, furtuni sufleteşti. Plăsmuirile 
aparţin unei lumi halucinante, evadând în oniric. Prozatorul nu face un 
examen sociologic, ci metaforic; fiindcă iluzia, ne asigură Fănuş Neagu, 
este egală cu Darul de a fi în viaţă. Sub crusta simbolică, desluşind vibra- 
ţia existenţelor autentice, asaltate de bolile civilizaţiei mașiniste, Fănuş 
Neagu resacralizează, autentifică existenţele, transferându-le ritualicu- 
lui. Scriitorul nu are fixaţii negativiste şi refuză, instinctiv, înțepenirea 
maniheică; funcționează doar mecanismul solemnităţii în tentativa de 
recuperare ritualică a umanului amenințat (Olelie), fie de pericolul în- 
străinării (Echipa de zgomote, 1971), ori de cel al visării (Scoica de lemn, 
1981), căzând în anarhism şi vid existenţial (Frumoşii nebuni ai marilor 
oraşe). Radu Zăvoianu, cântărețul din Frumoşii nebuni... este un „flu- 
ture lângă geana visului”. Flușturatici, meschini, alcoolici, capabili de 
generozitate, eroii lui Fănuș sunt seducători, dar nicidecum exemplari. 
Refuzând finalurile închise, proza sa este amenințată de mișcarea cen- 
trifugă a acestor universuri anarhice, pulverizând narațiunea. 


Organul principal al scriitorului este urechea, zicea Fănuş Neagu. Pre- 
cum altădată Caragiale, Fănuş Neagu este interesat de limbaj. Dar, ob- 
servăm, personajele sale nu se diferențiază prin limbaj; ele nu trăiesc 
caracterologic, ci prin oralitatea liberă de orice construcție canonică. 
Căutându-i ascendenţa și apartenenţa la o anumită familie literară, vom 
spune că scriitorul, interesat de senzorial și fantasticul enigmatic, împins 
în terifiant, se preumblă într-un ţinut exotic (cel al bălților Brăilei și al 

Bărăganului), ilustrând o promoţie a ruralilor care a izbucnit în proza 
noastră în anii '60, descoperind, din alt unghi și într-un alt timp, comple- 
xitatea sufletului țărănesc. Fănuș Neagu, trăind starea fundamentală de 
copil de țărani, este „provocat” de anotimpuri. Starea de exaltare e între- 
ţinută de întâmplările zăpezilor şi ale grâului, ființa sa, mânată de curiozi- 
tate, caută necunoscutul și dezleagă tainele în nemărginirea miraculoasei 
câmpii. Aici, spiritul bogat, senzual, flămând de evenimente, călătorește; 
proza lui Fănuş Neagu poartă obsesia drumului, eroii săi sunt niște pele- 
grini, temperamente fabuloase, rătăcind în spaţiul tainic al câmpiei și al 
bălților. Chiar dacă există nostalgia muntelui (Che Andrei, fostul prizo- 
nier în Anatolia, își mărturiseşte intenţia de a se muta la munte pentru 
a prinde puteri — v. Îngerul a strigat), toposul prozatorului este unul al 
câmpiei. Personajele sale pândesc cu simţurile, trăiesc intens, vorbesc „în 
dungă”. Este o lume în sărbătoare, petrecând sub semnul lui Dionisos. 
„Noi ăştia de la Dunăre ştim să petrecem”, avertizează autorul. Eroii lui 
Fănuş ştiu să bea, sunt în vacanţă infinită şi într-un timp al naraţiei fără 
capăt, dezlegând limbile. Prinsă în vârtejul întâmplărilor, umanitatea lui 
Fănuş Neagu combină feericul și grotescul; „limbile se-mbolnăvesc de 
libertatea expresiei”, un fatalism ingenuu apasă, patima trăirilor exclude 
contemplaţia, dar întreţine voluptatea riscului. Viaţa e o aşteptare, des- 
tinul trebuie înșelat, iar eșecurile sunt semnele unei predestinări tragice. 
Eroii lui Fănuş Neagu sunt hoţi de viață; ei nu cunosc mila, ci înfruntarea, 
sunt niște trișori păguboşi „aprinși” de fascinația câștigului, inși care îşi 
aşteaptă şansa ocolind Legea. Viaţa ca o pradă -— iată posibila deviză a 
acestor personaje năucite de căldură, creaţii ale destinului, prinse în foj- 
găiala Brăiliței — o altă Comorofcă; mișcarea lor fără odihnă îngustează 
timpul reflecției. De altfel, umanitatea spaţiului balcanic pluteşte în inde- 
terminare: totul e îngăduit în acest teritoriu liber de orice constrângeri. 
În Îngerul a strigat, timp de douăzeci și patru de ore, stăpână e iertarea. 
Dacă în proza lui Fănuş Neagu lipseşte intenția moralizatoare (în sensul 
unui didacticism stingheritor), absența moralei înseși, ca spaţiu al limi- 
tei, lasă loc unui spirit de vendetă: „moartea se plăteşte cu moarte” Vio- 
lenţa cazurilor împinge soluția epică dincolo de pura sancțiune morală. 


Trăirea pasională a vieţii, plonjând în necunoscut, în miraculos sau în 
grotesc, conduce la eliminarea responsabilități. Dar personajele lui Fă- 
nuş Neagu coboară în fabulosul folcloric și alunecă în miraj. Această miş- 
care haotică, aprinsă de mistuire pătimașă, din care pare a lipsi mobilul 


EET PT ROMIÂINIĂ 


înalt, ne conduce într-o lume plină de ciudăţenii și bizarerii, populată de 
inși aiuriți și trăsniţi, un haimanalâc, în fond, „părăsind” satul dunărean 
pentru o existență marginalizată. Personajele sale picarești sunt naturi 
neintegrabile. Fănuş Neagu răscolește o faună curioasă, cu eroi „fără că- 
pătâi”, atrași irezistibil de demonul mișcării fără ţintă, bolnavi de vaga- 
bondaj. Într-un roman bahic şi boem cum e Frumoşii nebuni ai marilor 
oraşe, degradarea atinge treapta depersonalizării. Condamnate la dioni- 
siac, personajele cărţii îşi însușesc deviza casei Violatos: a te simţi liber 
înseamnă a nu mai fi tu însuţi. Sau: „ca să trăim trebuie să uităm cine 
suntem”. Schimbarea identităţii înseamnă și o schimbare de rol, alterarea 
personalităţii, ieşirea din sine; adică, acceptarea măștii. 


Lângă marii inocenți ai acestei proze, creatori de iluzii, subjugați de 
farmecul povestirii, înotând în pitoresc și gratuitate, se mișcă „eroii so- 
lari”, încălcând normele. Dreptul la povestire se cuplează cu clovneria. 
Magicul coabitează cu argoticul, generozitatea cu nimicnicia. Cara- 
ghioslâcul, ireverenţa, carnavalul etc. par a se supune ceremonialului, 
deși personajele lui Fănuş Neagu nu iubesc rigoarea, ci culoarea. Eroii 
săi sunt „cuprinși de fierbințeală”, hălăduiesc într-un spaţiu al tuturor 
posibilităților, caută comori; ei par „vrăjiți”, fac risipă de forță vitală, 
îndrăgesc spectaculosul tulbure. Lumea descrisă este, asemenea auto- 
rului, un spectacol al freneziei simţurilor, desfășurându-se sub semnul 
îngăduinţei, dar fără a chema vremurile de odinioară. Regresiunea nu e 
naturistă, personajele se mișcă într-un spaţiu al patimilor incandescen- 
te, convorbind cu natura, într-un imaginar fabulos care cunoaște biru- 
inţa visului. Aşa cum autorul, fraternizând cu septentrionul, face din 
detaliul peisagistic o bucurie organică și din copilărie o țară a neuitării. 
Lișca poate fi citită ca o mărturie a acelui timp, înceţoşând amintirile. 
Înfrigurată de patima tinereții, Lișca-ţiganca dă cu ghiocul şi cărți so- 
ioase, recurge la înşelătorie pentru a nu munci; dar, căutându-şi bărba- 
tul, ea va pleca între liniile frontului tocmai pentru a contrazice „probe- 
le” vrăjitoreşti. Cea care se întoarce e o altă Lișcă, ofilită. 


Vitalist, frenetic, Fănuş Neagu cultivă proza poematică. Liricul se re- 

varsă, atotstăpânitoare sunt legile talentului, nu ale construcției. Nu 

experiment de laborator sau croitorie literară vom întâlni în paginile 

lui Fănuş Neagu, ci imagismul metaforizant, dezlănțuit. Personajele 
. . . . . . „> 

pot (şi vor) declara, precum Iova-falitul, „iubire pe veci poeziei”. Lu- 

mea scriitorului e plină de gânduri poznașe, clocoteşte de petreceri, e 

biciuită de viscol şi spasmele crivățului, e măturată de vânturi desfrâ- 
nate, se fericeşte de ninsoarea smintită; toate acestea îi dezleagă bucu- 
ria. Povestirile scriitorului sunt înscenări fabuloase, alternând trecutul 
cu prezentul, timpul trăit cu cel visat, conservând o ambiguitate care ne 
scufundă într-un „timp esenţial”. Proza lui Fănuş Neagu explorează, 
constata M. Ungheanu, un continent scufundat. Intrăm „în burta tim- 
pului”, atingem arhaicitatea născocitoare de datini, pătrundem într-un 
spaţiu-matrice care ţese vraja unui timp mitic; adică al unor existențe 
magice, colorate de întâmplări întunecate. Puterea inventivă, cea care 
nu reconstituie, ci instituie, trece proba verosimilităţii; ea îşi aliază ne- 
înfrânata plăcere a povestirii. 


Intrarea fabulosului în concretul existenței hrănește o proză de atmo- 
sferă. Intarsiile realiste vin să autentifice riturile unei lumi ce crește pe 
substrat folcloric, în care miracolul devine firesc, iar savoarea anecdotică 
e buimăcitoare. Personajele trăiesc o viață reală și una magică, scriitorul 
născoceşte și halucinează evenimentele, coboară în amănunt, descinde 
în fabulos. Capacitatea de iluzionare, deprinderile şamaniste, farmecul 
lexical alimentează povestirea. Dexteritatea iluzionistului Fănuş Neagu 
învinge orice granițe; prozele se scufundă în ceața realismului magic, 
refuză criteriile verosimilității. Ramințki-scriitorul (adică scriitorul-per- 
sonaj) nu-şi maschează orgoliul: „o poveste de Ramințki — citim în Fru- 
moşii nebuni... — trăieşte chiar neacceptată”. Probabil că scriitorul-autor 
gândeşte ca și scriitorul-personaj, interesat de aura fabulosului și poftele 
vieții în exces. În Frumoşii nebuni... ninge apocaliptic, sărbătorile iernii — 
zile „date lăcomiei” — nasc un apetit pantagruelic. Dezlănţuirile naturii 
modifică psihologiile: noaptea „râde isteric”, Dunărea e „turbată”, apa 
cere „om viu”, impunând o serie de încercări la care Caramet, de pildă, 
rezistă (Îngerul a strigat). Oli, o pensionară de bordel, are revelaţia naturii 
care purifică. Prozele lui Fănuş Neagu ating primordialul, personajele, a 
căror înfăţişare le prefigurează biografia, au capacitatea de a reînvia. Ene 
Lelea (În văpaia lunii) cunoaşte „frigurile primăverii”, de un farmec apar- 
te, duios, uimind sufletul. Lumea, văruită de lună, îşi pierde contururile, 
o pâclă albicioasă vesteşte intrarea în noaptea zănaticilor, chiar ţicneala 
(Patraulea). Bătaia austrului și vraja selenară anunţă dezmorțeala: în ron- 
dul său, președintele Ene Lelea o va întâlni pe Sorica, împlinind minu- 
nea primăverii. Dacă luna, cum zicea Mircea Eliade, este astrul ritmurilor 
vieţii, iar fazele ei măsoară timpul concret, personajele lui Fănuș Neagu 

se trec, raportându-se la un decor selenar. Motivul lunii apare frecvent, 
invocat în preajma stihialului acvatic. La Fănuş Neagu, natura e violentă, 
semnele ei au rol profetic. La adăpostul nopţii se întâmplă multe: fur- 
tul unor bijuterii, expedițiile în bălțile Brăilei, „cercetarea? câmpului cu 
morţi sub „luna verde, ca o turtă de venin” sau, în alt loc, atârnând „între 
crăcile unui salcâm bătrân ca un ochi de spânzurătoare”. 


Reproșurile, nu puţine, care au însoţit cărțile logoreicului Fănuş Nea- 
gu vizau aparența romanescă, incoerenţa, ritmul trenant, preţiozitatea, 
saţietatea / excrescența metaforică, indistincţia vocilor, ilizibilitatea. 
Liric prin structură, prozatorul uită să facă nod la aţă, nota, amuzat, 
C. Regman. Imagist abundent, cochetând cu senzaționalul ieftin, in- 
ventând un mod de a scrie (inconfundabil), Fănuş Neagu trăieşte sub 
semnul excesului. Stilul somptuos, răsfățul lexical, vegetaţia metafori- 
că l-au condus spre fundătura manierismului. „Vârstele” eposului fănu- 
şian exprimă concludent primejdia talentului, inaderent la tragic, cum 
sesiza N. Balotă, îmbrăcând un miez dramatic într-o „poveste colorată”, 
folosind o limbă prelucrată (cu efort), malaxând pitorescul, lirismul, 
culoarea, cruditățile, argoul etc. 


v» 


Spectaculos şi fabulos, „căpcăun la vorbă și la băutură’, rebel fără pro- 
gram, discipolul lui Panait Istrati a acuzat chingile epocii, „strângerea 
şurubului”, „pălăria care îl strânge” A explodat pamfletar, atacând vi- 
rulent jdanovistul articol antiarghezian al lui Sorin Toma, membru 
al C.C., fost conducător al „Scânteii” (1947-1960), expatriat în 1980, 
denunțând „complotul” împotriva culturii și literaturii române. Dar 
La marginea literaturii (1984), războindu-se cu ceceistul Ştefan Voi- 
cu, vechi ilegalist, o „fosilă vie” [5, 63], a fost aspru cenzurat. Reluat 
sub alt titlu (Iubindu-l pe Tudor Arghezi), în A doua carte cu prieteni, 
articolul fănușian s-a vrut o ripostă „sonoră” la textul lui Ştefan Voicu 
din Manuscriptum (Cu privire la cazul Arghezi, nr. 4/1983), publicarea 
lui inițială în „Luceafărul” fiind „negociată” de M. Ungheanu printr-un 
adevărat „război telefonic”. Chiar având acceptul lui Ion Traian Ştefă- 
nescu (CCES), articolul, în ambele ocazii, n-a scăpat de foarfecele cen- 
zurii. Fănuş Neagu contesta vehement intruziunea lui Ștefan Voicu, 
doritor a se pronunţa, reabilitant, asupra devastatorului articol-serial, 
falsificând datele problemei; acel articol „odios”, scris cu ajutoare, „de 
mai multe mâini” și semnat de Sorin Toma, „răsfoind volumele lui Ar- 


PA 


ghezi”, în patru numere ale „Scânteii” (ianuarie 1948), ar fi fost, afirma 

Ştefan Voicu, „opera” unui singur individ! Or, Poezia putrefacției sau 
putrefacția poeziei, făcându-l „celebru” pe semnatar, a „funcţionat” ca 
„text-stindard” al Şcolii de literatură [5, 63], fiind o comandă politică, 
rod al conlucrării unui colectiv de autori (cf. Al. George). Replica lui 
Fănuş Neagu suna ferm, înlăturând echivocul: „Sorin Toma a fost nu- 
mele unui complot la adresa literaturii” [4, 358]. 


Dar scriitorul şi-a câştigat popularitatea, în principal, ca „om al arenei” 
(cf. C. Stănescu). Cronica sportivă, căutată cu aviditate, a fost o „su- 
papă” şi a educat publicul. Iar omul, el însuși personaj romanesc, col- 
tos, impetuos, generos („suflet de mamă”), plin de candoare şi rău de 
gură, a scris şi două Cărţi cu prieteni (1979, 1985), intrând în „folclorul 
amintirilor” [6, 2]. Chiar dacă, în 1954, debuta, în „Tânărul scriitor”, 
cu proza Dușman cu lumea. Falsificat, inevitabil, de puzderia de admi- 
ratori, străin de orice scorțoșenie academică, trăind cu ispita risipirilor, 
aglomerând metafore, Fănuş Neagu, un boem incorigibil, exprimă, pe 
filieră istratiană, modelul omului liber, sustras conjuncturilor [7, 144- 
151], rătăcind în fabuloasa Balcanie. Stăpân peste un univers imagistic, 
slujind limba şi „cântând” generaţia sa, cea care a vestit „poemul des- 
cătușării”, Fănuş Neagu pare un dionisiac fără frână; totuși optimismul 
său, debordant pe alocuri, claunesc, se dovedeşte „adumbrit” [5, 61], 
iar umbra tristeţii pogoară peste acest regat în carnaval. 


Note | ` Ovid S. Crohmălniceanu, Debutul de romancier al poves- 
titorului, în Pâinea noastră cea de toate zilele, Editura Car- 
tea Românească, Bucureşti, 1981. 
> Daniel Cristea-Enache, Salata orientală, în Concert de 
deschidere, Editura Fundaţiei Culturale Române, Bucu- 
rești, 2001. 

3 Marian Popa, Viscolul și carnavalul. Eseu despre opera lui 
Fănuș Neagu, Bucureşti, 1980. 

* Fănuş Neagu, A doua carte cu prieteni, Editura Sport-Tu- 
rism, București, 1985. 

5 Mihai Golescu, Recurs la memorie — convorbiri cu Mihai 
Ungheanu, Editura Paralela 45, Piteşti, 2009. 

6 C. Stănescu, Fănuş Neagu: Dincolo de nisipuri, în „Cultu- 
ra”, nr. 39/6 octombrie 2011. 

7 Adrian Dinu Rachieru, Fănuş Neagu: Emblemele Balca- 
niei, în Vocaţia sintezei. Eseuri asupra spiritualității româ- 
neşti, Editura Facla, Timişoara, 1985. 

Philologia" redactor la revista 

(2005), Poeti români 
postmoderni (2006), Teme şi 
variațiuni (2008). 


În ceea ce priveşte critica literară, Alexandru 
Paleologu distinge câteva trăsături paradig- 
matice ale acesteia: autenticitatea, precizia 
aserțiunilor, competenţa, fineţea, rigoarea, 
probitatea şi responsabilitatea. Pe de altă par- 
te, eseistul refuză cu hotărâre tutela vreunei 
„metode”, fie ea oricât de permisivă ori ma- 
leabilă; metoda e percepută ca absolutism ce 
constrânge relieful viu al operei la un tipar, la 
un contur teoretic aplatizant. Din acest motiv, 
pentru a detașa din structurile operei acele în- 
ţelesuri edificatoare pentru o viziune artistică, 
ori pentru a detașa un sens unificator al unei 
creaţii, eseistul procedează la o interpretare 
cu caracter amplu, sintetic, în care se regăseș- 
te o pluralitate de metode și principii, apte 
să sugereze un punct de vedere inedit sau o 
perspectivă nouă asupra unui scriitor. Aceas- 
tă modalitate de a integra opera într-un sis- 
tem estetic convergent, ca şi rigoarea austeră 
a interpretării, niciodată însă asertorică, mai 
curând dubitativă, fac parte dintr-o strategie 
exegetică extrem de convingătoare din care 
reiese, în fond, originalitatea frapantă a ese- 
istului. Alexandru Paleologu este unul dintre 
spiritele critice de neindoielnică autoritate şi 
prestigiu ale literaturii secolului XX. Mărcile 
distinctive ale scrisului său își au sursa într-o 
imperioasă nevoie de raționalitate, dar şi într- 
o indubitabilă aură de teatralitate, care l-a fä- 

cut pe Gheorghe Grigurcu să vorbească de „latura histrionică” a eseis- 
tului. În Treptele lumii sau calea către sine a lui Mihail Sadoveanu (1978), 
autorul Baltagului nu e privit ca un om instinctual, ca un „om al natu- 
rii”, ci, mai degrabă, ca un „artifex de esenţă cărturărească”. Un capitol 
important al cărții se referă la filozofia lui Sadoveanu. E o filozofie ce 
îşi are sursele în gnosticism și pitagoreism, în mitologiile orientale și în 
riturile paleocreştine, o filozofie fundamentată pe comuniunea cu cos- 
mosul, în care accentul cade pe principiile generice, pe fundamente, pe 
paradigmele care guvernează existenţele, și nu pe accident sau pe indi- 
vidualitate: „Nu e vorba de o «filozofie» naturistă, simplă, populară; 
e o filozofie savantă, hermetică, presupunând cărți și exegeze erudite... 
Este o filozofie și o artă de caracter inițiatic, termen care sperie pe unii, 
sugerându-le cine știe ce vrăjitorii «oculte», cine ştie ce uneltiri sus- 
pecte; această spaimă este un fenomen de semicultură, când nu de-a 
dreptul o alterație mintală”. Natura e înţeleasă de autorul Baltagului ca 
„epifanie a misterului cosmic”, astfel încât creaţia sadoveniană în an- 
samblul ei nu e decât o iniţiere rafinată și, cu toate acestea, oarecum 
„naturală” în misterele existenţei. Creanga de aur, Baltagul, Ochi de urs 
sunt astfel de scrieri în care naraţiunea presupune o coborâre în infern 
şi o depăşire a acestei staze a crizei. Criticul demonstrează faptul că ex- 
cursul infernal are caracter inițiatic, transformându-se într-o pedagogie 
a suferinţei și a resurecției. Alexandru Paleologu extrage, de asemenea, 
din opera lui Sadoveanu o serie de arhetipuri mitice, de scenarii sim- 
bolice, pe care le interpretează, explicându-le sensurile şi semnificaţiile 
(„creanga de aur” — simbol al înțelepciunii; baltagul — ca instrument al 
inițierii; scenariul ritual al lui Osiris sau arhetipul labirintului). Refe- 
rindu-se la această carte, N. Manolescu nu ezită a-i sublinia farmecul și 
expresivitatea critică: „Extraordinară la el nu este erudiția pur şi simplu 
(uimitoare), ci firescul ei. Nimic nu e ostentativ, scos acum, proaspăt, 
din cărţi, nimic nu e inert material, inutil ideii critice. Referinţa, cita- 
tul, parantezele sunt spontane, ca o limbă maternă în care te-ai deprins 
să-ți traduci automat gândurile”. Stilul criticului este, aici, un stil al fer- 
vorii ideatice, al demonstraţiei probate cu naturalețe, al unei libertăți 
asumate firesc. 


Şi în Ipoteze de lucru (1980) atitudinea dominantă a eseistului este 
luciditatea. Eseul despre Zarifopol caută să facă dreptate autorului 
volumului Din registrul ideilor gingașe, privit mai curând prin prisma 

unor prejudecăţi (estetismul, scepticismul, o anume desconsiderare a 
literaturii române etc.). Alexandru Paleologu subliniază faptul că scep- 
ticismul, aşa cum îl înțelegea Zarifopol, un „antidot al credulității, e 
totuşi mult mai mult o tehnică a validării decât o argumentare a incer- 
titudinii, după cum, pentru artă, critica e, în principala ei finalitate, o 
tehnică a admiraţiei, negația fiind doar un efect subsidiar, de necesa- 
ră profilaxie”. Caracteristicile eseisticii lui Alexandru Paleologu sunt 
bine cartografiate de N. Manolescu: luciditatea, ironia, spiritul pole- 
mic, erudiția şi bunul-simţ. Un eseu cu totul aparte, prin importanță 
și semnificaţii, este Despărțirea de Goethe, în care îi este imputat, între 
altele, filozofului de la Păltiniş spiritul reducționist. Alchimia existenței 
(1983) conţine, alături de eseuri pline de vervă, fascinante prin ten- 
siunea ideaţiei și pregnanţa stilului, și câteva pagini portretistice sau 
evocatoare, care pornesc dintr-o motivație recuperatoare: „Suntem 
câţiva supraviețuitori ai unei lumi dispărute şi despre care testimonii- 
le lucid-afective sunt puţine. E vorba de reconstituirea și fixarea unor 
privelişti sociale, ceea ce aș numi autobiografia unei societăţi, nu a unui 
individ”. Demne de interes sunt portretele consacrate lui H. Catargi, 
Marin Preda, Sergiu Al. George, N. Steinhardt. Recursul la memorie 
pe care îl fundamentează aceste pagini nu exclude autoscopia, privirea 
interioară: „Pe mine m-au impregnat încă din adolescenţă câţiva au- 
tori, în primul rând La Bruyere, La Rochefoucauld, apoi, mai puternic, 
Montaigne, scrisorile lui Voltaire şi «romanele filozofice», Candide, 
în principal. Trebuie să adaug, ca autori care mi-au fost modele defini- 
tive din copilărie, până în clipa de faţă, pe Ion Ghica şi Caragiale (...). 
Mă atrage modul de gândire succint, comprimat, privirea limpede și 
rapidă asupra resorturilor vieţii sufletești în contextul societăţii, ceea 
ce este atitudinea așa-numitului «moralist», a acelui «observateur du 
coeur humain» sau «des moeurs»”. În lupta sa cu poncifele receptării, 
eseistul corectează câteva dintre erorile preluate neselectiv de critica 
literară (despre „boema” eminesciană, de pildă). De asemenea, e comen- 
tată expresia lui Camil Petrescu, de care s-a făcut atâta caz, prin răstălmă- 
cire „am văzut idei” („A vedea idei nu este propriu unui intelectual lucid, 
fie el artist, fie chiar filozof, ci mai curând o iluzie compensatorie în lipsa 
unei efective puteri de a percepe realul. A vedea idei în loc de a vedea 
realităţi înseamnă a le acoperi pe acestea cu un ecran schematic și sumar; 
este ceea ce Bachelard ar numi un «obstacol epistemologic> )”. 


CRITICĂ, ESEU EX 


Cultivând paradoxul, nu în sine, ci ca pe o terapeutică împotriva tira- 
niei locurilor comune, eseistul nu se teme să se apropie de adevărurile 
prestabilite, demolându-le prestigiul iluzoriu și dându-le, prin aceasta, 
naturaleţe ori o a doua viață. „Simţul practic”, de pildă, e definit ca o 
ipostază a inteligenţei „aplicate”, ce-și verifică în acțiune, în spaţiul fap- 
tei valabilitatea propriilor resurse. Ţinând cumpăna dreaptă între para- 
dox şi adevărul asimilat de conştiinţa comună, eseistul nu face, în fond, 
decât să ne ofere imaginea unui intelectual mefient, ce caută neconte- 
nit să răstoarne poncifele prestabilite, să dinamiteze prejudecățile care 
funcţionează din plin şi în spaţiul esteticului. O astfel de prejudecată, 
consacrată şi preluată cu nonşalanţă de manuale, profesori și institu- 
ţii, e cea a „evului mediu întunecat”, lipsit de raționalitate, cuprins de 
barbarie, superstiții și dogme. Alexandru Paleologu amendează cu de- 
cizie — dar fără ostentaţie — o astfel de imagine lipsită de temei istoric 
şi, de aceea, nu mai puţin primejdioasă. Nu e mai puțin adevărat că 
paginile de critică literară ale lui Alexandru Paleologu se impun și prin 
dinamica frazei, prin energia și vitalismul care alimentează chiar obser- 
vaţiile cu aerul cel mai livresc, cu încărcătura culturală cea mai bogată. 
În acest fel, dincolo de austeritatea de viziune și de stil, găsim sugestiva 
efigie a autorului, aristocratică și ceremonioasă uneori, alteori ironică 
ori cu subînţelesuri polemice, totdeauna însă de o altitudine a expresiei 
şi a „manierei” extraordinare. Omul se străvede în palimpsestul textu- 
lui, cu lecturile, cu habitudinile, cu aprehensiunile și preferințele sale, 
chiar dacă, într-un loc, autorul Simțului practic repudiază cu destulă 
fermitate autoscopia („a ne scociori la nesfârșit sordiditățile și turpitu- 
dinile, a sta mereu cu nasul în ele și a ne face un soi de fală din această 
«sinceritate» nu e câtuși de puţin ocupaţia unei conştiinţe libere. În 
repertoriul păcatelor la care se refereau confesorii iezuiți figura şi aşa- 
numitul «péché de scrupule»”). Într-o însemnare liminară la volumul 
Spiritul și litera, Alexandru Paleologu își refuză calitatea de critic literar; 
aceasta nu dintr-un răsfăț aristocratic, cât dintr-o percepere a propriei 
sale „meniri” dintr-un unghi mai larg și, în același timp, mai disponibil. 
Latura confesivă e, de aceea, deloc de neglijat, pentru că unghiul din 
care se rostesc adevărurile e acela al subiectului care caută, cu respon- 
sabilă fervoare, cu patos al lucidităţii, perspectiva optimă asupra lumii, 
asupra cărților şi asupra vieţii. Declinându-și competențele „ştiințifice”, 
eseistul crede de cuviinţă să-și asume vocaţia de cititor — deopotrivă al 

„cărţii” lumii şi al cărţilor scrise — dar și nestatornicia, lipsa de pruden- 
tă, voluptatea de a exista în şi prin literatură. Unul dintre eseurile cele 
mai substanţiale și mai demne de interes e cel intitulat Experiență, expe- 
riment, cultură. Sunt explicitate şi interpretate aici câteva teme la care, 
se vede, eseistul a meditat îndelung, teme circumscrise în binecunos- 
cutul său stil ceremonios și exact. La fel ca în alte împrejurări, autorul 
procedează la o circumscriere lămuritoare a termenilor, degajându-i de 
zgura habitudinilor și a prejudecăţilor ce le-a acoperit la un moment 
dat. „Experienţa” are, cum precizează autorul, accepțiuni multiple, de 
la „rutina meşteşugărească” la „experienţa trăită, dar trăită reflectat, 
conştient, premeditat”. A doua accepţiune a „experienţei” a condus, în 
perioada interbelică, de pildă, la aşa-numita literatură a autenticităţii, 
într-o multitudine de variante, de la „trăirismul” eliadesc la „substan- 
ţialismul” lui Camil Petrescu. Experienţa înseamnă, într-o astfel de in- 
terpretare, nu doar simpla „felie de viață” naturalistă, asumarea neme- 
diată a realului, așadar, ci, mai curând, asimilarea acestuia pasiona(n) 
tă, până la ultima consecinţă, în exercițiul deplinei lucidităţi creatoare. 
O disociere pe care o operează Alexandru Paleologu e cea dintre expe- 
riență şi experiment; se consideră, în acest sens, că „experienţa are o 
accepție materială, pe când «experimentul» are una formală”. Fireşte, 
are dreptate să precizeze eseistul, „nu urmează de aici că acesta ar fi 
ceva accidental şi de suprafață; totdeauna în artă problemele formale 
sunt de substanţă”. În ceea ce priveşte experimentul, acesta ia naștere 
şi îşi extrage mobilurile estetice într-un moment de criză a expresiei. 


Din această perspectivă, o altă distincție între cele două noţiuni se ba- 
zează pe „pasivismul” ori „activismul” lor („fiind materială, experiența 
nu inovează, pe când experimentul, fiind formal, e prin esenţă inovator 
şi presupune un punct de vedere a priori”). Datorită aspectului şi de- 
mersului său înnoitor, experimentul are tendința de a-și lua în sprijin 
o anumită metodă, tinzând să-și anexeze, aşadar, o cale de urmat, dar, 
în același timp, el simte nevoia de a-și consolida structura prin adao- 
suri teoretice. Se pot aduce, precizează Alexandru Paleologu, o serie 
de acuze experimentului; mai întâi, acuzele se întemeiază tocmai pe 
caracterul şi fundamentarea preponderent teoretică sau teoretizantă a 
experimentului, care îşi pierde naturaleţea, spontaneitatea artistică, că- 
pătând, oarecum, alura unei imposturi, ori rigiditatea unei dogme es- 
tetice. O altă obiecție se leagă de faptul că experimentul nu e un „pro- 

dus finit”, ci, mai curând, o încercare, un exerciţiu, o eboșă, astfel încât 
„nu e onest a-l propune publicului ca «<operă»”. În fine, se obiectează 
experimentului că este un fenomen tranzitoriu, prin excelență caduc, 
aşadar, pentru că „nici nu apucă bine să-şi dea măsura şi aflăm înda- 
tă că e depășit, că «arta revine la normal>”. Nu e nimic paradoxal în 
faptul că experimentul are un caracter demonstrativ şi, în același timp, 
şocant. El îşi propune în mod deliberat să desacralizeze, să demonteze 
inerțiile de gust ori poncifele receptării, aducând un suflu cu totul nou, 
primenind climatul estetic şi conferind noi dimensiuni şi conotaţii 
unor tehnici artistice prestabilite. Evident, la toate acestea contribuie 
și reacția publicului. Se înțelege că experimentul capătă, în cele mai 
multe cazuri, o alură iconoclastă, un aer de frondă, tendința sa fiind 
aceea de a răsturna ierarhiile prestabilite, de a impune o nouă ordine a 
lucrurilor şi de a curăța terenul „de toți saprofiții academici închistaţi 
în jurul capodoperelor, restaurându-le pe acestea în aria lor spirituală 
originară”. În acest fel, subliniază Alexandru Paleologu, „cultura se re- 
voltă din când în când contra «culturalului>”. Sunt îndreptăţite însă 
toate acuzele care se aduc experimentului? Este acesta un fenomen 
cultural nociv, care conduce la degradarea normelor estetice fixate de 
tradiție, la dereglarea gustului? Răspunsul pe care îl dă eseistul e pe cât 
de tranşant, pe atât de revelator prin încărcătura sa semantică, etică şi 
estetică, totodată. Aserţiunile lui Alexandru Paleologu despre experi- 
ment se impun prin spiritul lor judicios, prin alura extrem de dispo- 
nibilă, dar, nu în ultimul rând, şi prin dinamica implicării în discurs a 
eului critic, cu subiectivitatea sa ușor trucată, osândită la austeritate şi 
rigoare. Între experienţă și experiment raportul existent nu este unul 
de simplă excludere, de opoziţie ireconciliabilă. Dimpotrivă, e vorba 
de o relaţie foarte suplă, de interdeterminare, de dialog fecund. Expe- 
rimentul ia naștere, crede Alexandru Paleologu, într-un moment „de 
criză a expresiei”, într-un moment în care forma nu-şi mai e suficientă 
sieşi, nu se mai exprimă pe sine în modul cel mai autentic și nu mai 
desemnează realul cu promptă sugestie a mimesisului. Pe de altă parte, 
experimentul are o certă dimensiune novatoare. Elementul de strin- 
gentă noutate pe care îl conţine orice experiment reclamă, de aceea, 
nevoia de clarificare teoretică pe care au resimţit-o cei ce au promovat 
experimentul de-a lungul timpului. Experimentul decurge, așadar, nu 
pur şi simplu dintr-o negare nediferenţiată a tradiției, ci din asimilarea 

acesteia într-un mod cu totul nou, dintr-un unghi al sensibilităţii este- 
tice inedit. El e un semn al vitalității unei culturi, un simptom al nevoii 
acesteia de a-și redimensiona energiile și latenţele în forme și moda- 
lităţi noi de expresie. E evident, pe de altă parte, că și raportul dintre 
experiment și gustul public e extrem de relevant pentru dinamica unei 
culturi. Experimentul e acela care scoate publicul receptor din habi- 
tudinile şi așteptările sale comune, revelându-i un orizont nou, ca și o 
nouă limită a înțelegerii și a puterii sale de cuprindere. Pentru a putea 
suporta tensiunea benefică a experimentului, receptorul trebuie să-şi 
asume o viziune nouă asupra realului, dar şi o capacitate mai nuanțată 
de înțelegere a formelor artistice. Experimentul e, așadar, un antidot al 
oricărei forme de clișeu și, în aceeași măsură, un pariu cu posteritatea. 


Interlocuţiuni (2009, ediţia a doua) e o carte vie, problematizantă, în 
care verva eseistului este mereu însoțită de semnele unei inteligențe 
disponibile, mobile, capabilă de adevărate spectacole ale paradoxului 
şi ironiei, de racursiuri caustice, mordante, dar şi de insinuări ale me- 
lancoliei, mai ales în acele pasaje cu caracter autobiografic în care reve- 
laţiile memoriei capătă rezonanţele și accentele unei nostalgii învălui- 
toare. Alcătuit din „mărunţişuri” (prefețe, interviuri, articole diverse), 
cum precizează autorul în „Scuzele” sale de început, volumul este însă 
cu adevărat revelator pentru concepţia autorului, reiterată, uneori, 
obsesiv, aproape monoton în aceste pagini, pentru modul său de a se 
situa în lumea românească de azi, pentru modul său de a-și apăra şi 
ilustra valorile, ideile şi reprezentările despre trecut şi prezent, despre 
comunism și liberalism, despre lumea aristocrației sau despre dema- 
gogia politicienilor de după 1989. Revelatoare este, apoi, raportarea 
eseistului la Caragiale şi la Goethe, din primul interviu al cărții (Genul 
doct nu mi se potrivește...), pe temeiul unei comune inteligenţe radicale, 
care înregistrează cu fervoare ironică fisurile din ordinea fizică, socială 
sau morală a lumii. Temele abordate de eseist sunt, dincolo de vari- 
etatea lor, demne de tot interesul. O astfel de temă e cea a modelelor 
în literatură: autorul distinge două tipuri de naturi, naturi aurorale şi 
naturi culturale. În cazul primului tip, se precizează că „auroralul e in- 
staurator, adică generator în lanţ de ulterioare modele”. De altfel, refe- 
rindu-se la propria formaţie intelectuală și la modelele pe care le-a 
asumat, Alexandru Paleologu aminteşte „şocul” pe care l-a resimţit 
în urma lecturii operei lui I. L. Caragiale, precum și reperele alese în 

momentul în care se decide să se dedice criticii literare: Maiorescu, 
caracterizat prin „lapidaritatea stilului, autoritatea inteligenţei, ironia, 
causticitatea voalată, logica”, și Gherea, la care înregistrează „pasiunea 
culturii universale” şi vocaţia dialogului cultural. O altă temă, aceea a 
raporturilor dintre ortodoxie, naționalism și fundamentalism, e tratată 
de eseist într-un ton echilibrat, lipsit de fervori partizane, în aserţiuni 
argumentate și plastice, totodată. În ceea ce priveşte tema sincretismu- 
lui artelor, Alexandru Paleologu consideră că nu ar exista un „limbaj 
comun” al artelor, întrucât „arta este artă în măsura în care are o limbă 
proprie. Că există o comunicare a materiei verbale, chiar fără comu- 
nicare noțională, aceasta se pare a fi ceva important”. La fel, diferenţa 
între diletant și artistul autentic e marcată cu rigoare și tranșanță. Răs- 
punsul la întrebarea „Care este scopul artei?” este reprezentativ pentru 
expresivitatea paradoxală a eseistului, pentru spiritul său de frondă şi 
de extremă finețe a disocierilor („Tocmai faptul că arta nu are scop mi 
se pare minunat. De aceea, ne dă nouă arta un sentiment de libertate, 
ne validează umanul și ne este atât de necesară: tocmai fiindcă nu are 
scop. Prea ne-au năvălit scopurile, şi arta este fără scop”). Tema comu- 
nismului şi a terorii pe care a exercitat-o acesta asupra conştiinţelor nu 
este nici ea ocolită. Titlurile unor interviuri sunt elocvente („Sistemul 
comunist duce la extirparea bucuriei de a trăi”), după cum la fel de 
semnificative sunt aserțiunile referitoare la brutala represiune la care a 
fost supus chiar autorul, sau cele care se referă la reprimarea țărănimii 
(„Țărănimea a fost asasinată. După 1949, a fost asasinată sistematic”). 
Incitantă este, de altfel, şi convorbirea dintre Alexandru Paleologu și 
Andrei Pleşu despre Noica, al cărui farmec era „iritant pentru medi- 
ocri'. Se vorbeşte aici despre „echivocurile” filozofului, despre slăbi- 
ciunile sale („nu avea percepția profunzimii”), despre simplificările şi 
superficialitatea unor judecăți. Reiese din aceste pagini un portret viu, 
sugestiv, autentic al uneia dintre cele mai importante figuri din cultura 
românească a secolului XX. Interlocuţiunile lui Alexandru Paleologu, 
departe de a da impresia de a adăposti „mărunțișuri”, configurează un 
mod de a gândi şi de a simţi de maximă luciditate. La care se adaugă o 
ironie mereu prezentă, un spirit ludic subtextual şi o judecată morală 
de o pertinenţă incontestabilă. Eleganţa exprimării, ținuta adesea afo- 
ristică a stilului, siguranţa aserțiunilor, logica strictă a demonstraţiei, 
mefienţa în fața „metodologiilor” de orice fel — toate aceste trăsături 

pertinente ale paginilor lui Alexandru Paleologu aparțin, fără îndoială, 
unui spirit contemplativ și sceptic, dominat de frenezia căutării perpe- 


tue a propriului sine. 

Profilul omului demonic în Vizita stelei 
personale de Ștefan Aug. Doinaș 


„C. — profesoară la 
Colegiul Naţional,„Unirea', 
Tg. Mureș, doctorand 
al Univ. „Petru Maior”, 
Tg. Mureș, România. Studii 

și articole publicate despre 
Ștefan Aug. Doinaș (opera și 
activitatea literară): Fantastic 
livresc în Sinuciderea unui 
fluture de Ștefan Aug. Doinaș 
(în vol. colectiv Intercultural 
Perspectives on European 
Integration Between 
Tradition and Modernity, 
2011); Borgesian echoes 

in the prose of Ștefan Aug. 
Doinaș (în vol. colectiv 
Culture, Elites and European 
Integration, 2011); Relaţia 
Blaga — Doinaș (în vol. 
colectiv Cercetări de istorie și 
critică literară, 2011). 


În eseul închinat memoriei lui Lucian Blaga, 
profesorul său de Filozofia culturii, lucrare 
purtând numele Tragic și demonic, Ştefan Aug. 
Doinaș indică problematica tragicului drept o 
preocupare majoră pentru membrii Cercului 
Literar de la Sibiu, precizând că subiectul a 
fost îndelung dezbătut de tinerii scriitori și că 
acest fenomen reprezenta pentru ei o dimen- 
siune esenţială atât a artei, cât și a vieţii. O altă 
mărturisire a scriitorului este aceea că el în- 
cerca, în lucrarea amintită (care vede lumina 
tiparului doar după 30 de ani de la scrierea 
ei), să coreleze noțiunea de tragic artistic cu 
aceea referitoare la demonic, ultimul concept 
fiind o „noţiune goetheeană, frecventată prin 
intermediul unor lucrări ale lui Blaga”. 


Consideraţiile blagiene privitoare la ideile lui 
Goethe despre demonic fuseseră publicate, 
pe capitole, în 1926, în „Universul literar” şi, 
de asemenea, sub titlul Daimonion, la Editu- 
ra revistei „Societatea de mâine”, Cluj, 1930. 
Pentru cerchistul Doinaș era firesc faptul de 
a cerceta îndeaproape lucrările lui Blaga, nu 
numai fiindcă acesta îi fusese profesor, ci şi 


Această lucrare este parţial susținută de Programul 
Operaţional Sectorial Dezvoltarea Resurselor Uma- 
ne (POSDRU), finanţat din Fondul Social European 
şi de către Guvernul român, cu numărul contractului 
POSDRU 80641. 

pentru că eseul Tragic și demonic urma să constituie, la data redactării 
lui, teza de licenţă a scriitorului arădean, la disciplina Filozofia culturii. 
Preocupările cerchiștilor pentru această temă sunt confirmate și de un 
articol al lui Eugen Todoran, aflat în ultima apariţie (nr. 6-8, din 1945) 
a „Revistei Cercului Literar”, referitor la mitul fundamental al Luceafă- 
rului eminescian, articol în care autorul lua în discuţie tipul dependen- 
tei lui Hyperion față de Divinitate, emițând în același timp consideraţii 
despre modul în care era perceput demonul la vechii greci și despre 
accepțiunea goetheeană a termenului”. Despre interesul pentru tragic 
al tinerilor cerchişti, mai exact despre discuţiile purtate noaptea cu To- 
doran și Doinaș, I. Negoiţescu îi scria lui Radu Stanca într-o epistolă 
datată 10 iulie 1948, amintind în același timp un eveniment ce urma 
să se petreacă în toamnă, o concretizare a ideilor euphorioniste: „Doi- 
naș își pregăteşte, în concluzie, teza de licenţă despre Tragic, pentru la 
toamnă. E de fapt prima teză euphorionistă”?. 


În Daimonion (lucrare citată, alături de Trilogia valorilor, de către Doi- 
naş, în eseul din 1948), Blaga arăta despre Socrate că filozoful a enunțat 
în termeni mitici existența demonicului, fără să încerce să-l definească 
sau să delimiteze aria acestuia“, dar nu același lucru s-ar putea spune 
despre Goethe, care stăruie şi el asupra problemei demonicului (chiar 
dacă fragmentar), în special în conversațiile cu Eckermann, elaborând o 
teorie care se poate constitui într-o construcție mitică a poetului-gândi- 
tor: „Printre creaţiile mitice ale lui Goethe se înșiră și gândul «demoni- 
cului». «Demonicul> ar fi o putere, nu lipsită de-o oarecare transcen- 
denţă, care izbucnește în anume oameni. Goethe a împrumutat acest 
nume de la cei vechi, poate de la Socrate însuși, deși, fără îndoială, el își 
dă seama că «demonicul»> său se deosebea de «demonicul socratic>. 
[...] Demonicul socratic e un geniu al restricției morale. Demonicul 
goethean e o putere magică, un duh pozitiv al creaţiei, al productivității, 
al faptei”S. Goethe considera că Napoleon ar fi un reprezentant tipic al 
demonicului, însă nu doar realizările unor conducători de stat ori de oști 
ar intra în categoria „fapte”, ci orice gest subsumabil actului creaţiei, de- 
oarece demonicul nu ar fi străin de niciun tărâm de manifestare din câte 
aparţin omului, el putându-se manifesta în artă, în filozofie, în ştiinţă, în 
conducerea statelor“. Apărând cu predilecție în epocile tulburi, demoni- 
cul se manifestă cu o asemenea forță încât nici individul, nici mulțimile 
din jurul acestuia nu i se pot sustrage, iar uneori amprenta fatalității se 

face simțită, ca în cazul demonicilor reprezentativi, oameni care par clar 
conduşi de o forță care îi depășește: „Toți aceștia au ceva comun: trăiri în 
ritm grăbit de tragică baladă, vieţi scurte, repede mistuite de demonicul 
sălășluit în ei ca o fatalitate de neînlăturat””. 


Unele dintre ideile expuse de Blaga vor fi preluate creator de fostul său 
student și se vor regăsi nu numai în proiectata lucrare de licenţă, ci vor 
avea ecouri literare dintre cele mai frumoase în anumite pagini de pro- 
ză. Accepţiunea pe care Ştefan Aug. Doinaș o dă demonicului se evi- 
denţiază în eseul Tragic și demonic, în care autorul încearcă să aducă o 
viziune personală prin corelarea tragicului artistic cu demonicul, dorind 
să argumenteze că evoluţia tragediei ca gen se petrece printr-o progre- 
sivă reducere a tragicului, o altă idee personală, ce urma să fie ilustrată, 
fiind aceea că „dacă lumea antică e un univers al tragicului în care se 
manifestă forțe demonice, lumea noastră, în schimb, e un univers stră- 
bătut de demonii cu caracter tragic... *. 


Referitor la demonic şi omul demonic în viziune doinaşiană, între ca- 
racteristicile importante ale acestor noțiuni (şi cu relevanță pentru de- 
mersul de față), se află și relaţia acestor termeni cu religia, morala și psi- 
hologia. Indiferent față de problemele eticului, constituit din elemente 
pozitive şi negative, demonicul presupune o anumită ambiguitate a ac- 
ţiunilor, implicând prezenţa continuă a paradoxului. Genialitatea este 
înțeleasă ca un simptom general al demonicului, iar în cazul unor oa- 
meni de acțiune există o suită de gesturi și decizii care par susținute din 
afară de o putere supranaturală. Alcătuirea fenomenului demonic este 
considerată mai complexă decât o propune interpretarea religioasă, el 
presupunând, pe lângă trăsăturile negative (ce trimit spre zona satani- 
cului) şi caractere pozitive. 


Sursa demonicului — arată Doinaș — nu se află în inconştientul uman” 
care funcționează mai curând ca un canal ce permite comunicarea cu 
zone superioare omului; acțiunea acestei forțe nu poate fi contracara- 
tă, iar persoanele asupra cărora se exercită sunt în mod vizibil însem- 
nate (marcate): „Obiectele sau ființele respective sunt parcă centrul 
unei iradieri cu efecte prodigioase”'9. Un paradox referitor la modul 
de acțiune a demonicului este acela că această forță duce spre împli- 
nire personalitatea umană în aceeaşi măsură în care o și distruge:,Pe 
plan psihologic, situaţia unor asemenea oameni se arată ca o activitate 

prodigioasă a inconştientului antrenându-i din operă în operă, dintr-o 
faptă în alta, într-un vertigiu care-i doboară, fără a-i epuiza”. 


Omul demonic avansează prin viaţă cu un soi de febrilitate, mânat de 
propria combustie internă, iar momentul în care misiunea sa a fost 
îndeplinită, coincide cu acela în care este gata de plecare, devenind 
complet detașat de lumea aceasta. Pentru cineva neimplicat, pentru un 
observator extern, fenomenul se prezintă ca un fel de revers al medaliei, 
o întorsătură pornind de la care toate lucrurile ies pe dos. Dacă pentru 
omul comun o moarte nenaturală este doar un ghinion, o fatalitate, cu 
totul alta este situația omului demonic: „[...] moartea unei atare per- 
sonalități nu este un accident: ea a fost de nenumărate ori prefigurată 
în numeroasele gesturi de cutezanţă care au adus omul pe culmi. Mai 
curând încape aici mirarea asupra întârzierii cu care prăbuşirea, necon- 
tenit riscată și invocată, se întâmplă”. 


Fenomenului fizic al morţii violente din această lume îi corespunde în 
alt plan încetarea misteriosului ajutor și căderea în dizgraţia demoni- 
lor. Într-un fel, dispariția omului demonic înseamnă o revenire la cadrele 
obișnuite, fiindcă nașterea lui a fost o excepţie, o abatere de la normă 
(„Demonicul sparge fluxul temporal”:3). Moartea omului demonic, in- 
diferent dacă acesta a adus cu el revoluţia, crima, capodopera ori aven- 
tura, elimină excepţia și redă timpului fluxul său obişnuit. 


Dincolo de calitatea lor de document, ideile din eseul Tragic și demonic 
pun în evidenţă un principiu al vaselor comunicante, al coresponden- 
telor, deoarece ecourile lor se fac simţite la distanță de 50 de ani, în 
volumul T de la Trezor, reflexul unor concepte de filozofie a culturii 
regăsindu-se în pagini de proză. 


Așezată sub semn mitologic de la bun început de către narator, povesti- 
rea Vizita stelei personale reprezintă o modalitate de a încorpora ideile de 
filozofie a culturii în substanță artistică, în pagini de proză literară; chiar 
în debutul povestirii se află referiri la prezența demonicului în credin- 
tele grecilor şi la daimonul bun al lui Socrate (foarte asemănătoare cu 
felul cum apăreau prefigurate, în urmă cu o jumătate de secol, în partea 
a doua a eseului amintit, în Preliminarii la Fenomenul demonic!*). 


Povestirea Vizita stelei personale este o ilustrare a modului în care se 
manifestă demonicul, amestecul inextricabil de liber arbitru și de pre- 

determinare din viaţa lui Roni Margulia primind înţelesuri noi dacă 
este interpretat prin grila accepţiunii pe care Doinaș o dă acestui ter- 
men: „Ori de câte ori venea vorba despre Roni Margulia, se vorbea ine- 
vitabil despre cerul intermediar [...]. Roni era un norocos, Roni avea o 
stea personală, iar aceasta nu putea să strălucească decât în cerul acesta 
intermediar. Imaginea nu era chiar atât de nouă: ea dădea doar un alt 
cadru vechii credinţe a Grecilor, conform căreia demonicul ar fi o forță 
impersonală, stăruind între oameni și zei; vestitul daimon bun al lui 
Socrate ar fi provenit din această zonă”"5. 


O interesantă modalitate de transfer, de atribuire a opiniilor, ca şi cum 
ideea lansată de către autor nu i-ar aparţine acestuia, ci altcuiva, poate fi 
identificată în incipitul citat anterior. Analizând în Textul ca intertextuali- 
tate'S, la Borges, complexele modalităţi prin care se produce evaziunea 
autorului, Cristina Hăulică reliefează un lucru asemănător: „fie oculta- 
rea îndărătul unui alt autor (textul borgesian se transformă atunci în 
text — sau mesaj — de gradul al doilea), fie disimularea îndărătul unui 


text străin (scrisul propriu capătă, astfel, aparența de metatext)”"”. 


Mesajul pare uneori a fi retransmis, iar, între variantele de simulare a luă- 
rii în posesie a acestuia, autoarea precizează şi conversaţia, scrisorile sau 
manuscrisul'5. O situaţie oarecum similară se întâlnește și în textul lui 
Doinaș, lucru evidenţiat de vocea emițătorului care pare inițial imperso- 
nală şi transmite păreri ale colectivităţii: „venea vorba”, „se vorbea”, „nu 
se știa”, „toată lumea era sigură’ Ideea pe care naratorul o prezintă este 
una importantă pentru el și pentru credibilitatea istoriei pe care o are de 
relatat: e vorba despre cerul intermediar, noţiune pe care are abilitatea de 
a o prezenta ca fiind emisă de ceilalți oameni. Pentru a spori soliditatea 
edificiului construit, naratorul vine cu aprecieri metatextuale şi cu infor- 
maţii culturale: apelul la mitologia greacă validează într-un fel afirmaţia 
referitoare la cerul intermediar, prin argumentul existenţei unei lungi tra- 
diţii a credinţei în demonic”. Pomenirea lui Socrate și a daimonului” 
bun al acestuia trimite de asemenea la istoria umanității, înscriind oare- 
cum situația care urmează a fi relatată într-o lungă serie a actelor omenești 
sau poate, într-un anume sens, limitativ, aşa cum daimonul personal a 
devenit pentru filozoful grec un motiv de acuzaţie sub pretextul că nu 
respectă zeii cetăţii şi se închină la zei noi, acest aspect, ca o mise en 
abime să devină emblematic pentru Roni Margulia, a cărui stea persona- 

lă, protectoare, se va întoarce până la urmă împotriva lui. Oricum am pri- 
vi lucrurile, pe întreg parcursul primei părți persistă prezentarea percep- 
ţiei generale asupra figurii enigmatice a eroului: „A doua zi lumea citea 
în ziare” sau „Lumea era împărțită în două: unii îl vedeau doar pe Roni, 
bărbatul elegant și fermecător, care dădea strălucire saloanelor prin inte- 
ligenţa, cultura și verva sa ironică; alții erau sensibili la sonoritatea nume- 
lui Margulia, în care citeau vanitate, cruzime şi geniu al tragerii sforilor'”!. 


Treptat însă naratorul martor şi apoi naratorul personaj implicat subiec- 
tiv vor fi instanţele care vor înlocui vocea impersonală al cărei rol pare 
să fi luat sfârşit prin îndeplinirea misiunii de acreditare a unor concepte 
resimțţite ca necesare pentru ulterioara desfăşurare narativă: cerul inter- 
mediar şi forțele care guvernează câte un destin aparte. 


Implicarea graduală a naratorului este evidentă de la un prim nivel care 
anunţă distanțarea iniţială („S-ar putea ca, cel puţin pentru o perioa- 
dă din viața lui, privirea mea să nu distingă limpede între fapte și aura 
lor”2) până la o substituire totală a modului general de a privi eve- 
nimentele, printr-o subiectivitate accentuată: „Abia acum, rupând cu 
mâna pânza invizibilă, puteam să visez în voie la urzelile tainice din jur. 
Această toamnă, care mai târziu avea să fie numită «toamna sfâşierii 
europene», era totuşi o toamnă absolută. Navigam în ea ca-n spaţiul 
ireal al unei oglinzi. Nu este el locul tuturor surprizelor?"%. Devenit 
avocat al lui Roni Margulia, naratorul „descoperă” că implicarea sa în 
destinul acestuia este mult mai profundă decât ar fi crezut. 


Fiind, pentru cei din jur, o personalitate fascinantă, Margulia reuşeşte 
în tot ce își propune, fără niciun efort (primeşte un post în diplomație, 
îşi cumpără un yaht, este ales preşedinte al Concernului G.M., intră în 
Academie etc.). Misterul din jurul lui este întreținut de o relație aparte 
cu steaua sa personală, legătură pe care el nu se sfieşte să o afișeze, tra- 
tând cu dezinvoltură curiozitatea oamenilor și afirmând chiar că el este 
obiectul interesului stelelor și nu invers. Acesta își alege o soție cu nu- 
mele Stela, își botează fiul Stelian, are vila păzită de cinci dogi, fiecare 
cu câte o stea în frunte, iar în biblioteca sa pot fi văzute zece studii ale 
aceleeaşi teme: o stea ca un fulg de zăpadă. 


Acuzat de uciderea unuia dintre co-directorii Concernului G.M., Şuli 
Neumann, Margulia îl ia ca avocat chiar pe naratorul care descoperă 

astfel că fuseseră colegi de clasă și că el jucase cândva rolul de element 
declanșator al seriei de evenimente norocoase din viaţa acuzatului. 
Avocatul înțelege repede că rolul său va fi unul minimal, pentru că 
soarta inculpatului era hotărâtă dinainte într-o altă sferă, iar dacă acesta 
îşi alesese ca apărător pe „copilul care-i dăduse primul ajutor din viața 
lui”, acest lucru reprezentase doar „un gest cochet la adresa stelei sale 
personale””*. 


Trăsăturile care compun profilul teoretic al omului demonic îşi găsesc 
în mare măsură ilustrarea literară în personajul Roni Margulia, ce pare 
să se plieze pe şablonul croit de însuși autorul său în urmă cu câteva 
decenii. Dozând cu abilitate ambiguitatea percepţiei („aveai impresia 
că..”), naratorul subliniază ajutorul supranatural de care beneficiază 
protagonistul din partea unor forțe superioare („legătura cu stelele nu 
i-o contesta însă nimeni”?), deoarece mereu un element imponderabil 
e cel care modifică situaţia, ca într-o lovitură de teatru, „o mână nevă- 
zută” fiind cea care-i guvernează destinul. Forța de iradiere a omului 
demonic se regăsește în actele lui Margulia („brusca strălucire pe care 
o iradiau izbânzile lui”), acesta fiind un ins care obține succesul chiar 
dacă în mod real contracandidatul său este mai valoros (dovadă mo- 
dul în care este ales la Academie) sau chiar și atunci când în aparență 
nu are nicio şansă (alegerea sa în funcția de conducere a Concernului 
G.M.). Izolarea nefirească şi crisparea cauzată de imposibilitatea ori- 
cărei comunicări, caracteristice, de asemenea, omului demonic, sunt 
identificate de naratorul din Vizita stelei personale în tensiunea în care 
trăieşte și în atitudinea lui Margulia, cel care poartă o mască surâză- 
toare sub care există însă o „crispare secretă”, un fel de revers ascuns al 
atitudinii sale degajate. Avansarea unor dubii asupra naturii gesturilor 
personajului este doar un pretext pentru narator de a introduce o nouă 
ipoteză, aceea a genialității care configurează omul demonic: „fără să 
vrei te întrebai dacă omul era chiar în toate minţile sau dacă nu cumva 


actele oricărui ins genial sfidează, prin însăşi natura lor, bunul simţ”. 


O trimitere explicită la situaţia lui Napoleon înainte de campania din 
Rusia facilitează introducerea ideii de misiune, pe care Margulia o măr- 
turisește confidentului său, naratorul, iar momentul acestei lămuriri 
vine ca o justificare pentru alegerea avocatului într-un moment de 
cumpănă. Conștient că nişte forţe superioare vor decide momentul re- 


EEE ZET ROMIÂINIĂ 


tragerii sale de pe scena vieţii unde îndeplinise un rol pre-scris, Margulia 
îl ia ca apărător pe fostul său coleg de școală doar într-un gest de reve- 
rență şi de recunoaștere a unui final care încheie o existență aflată sub 
semnul excepţiei. Copilul care îi dăduse primul ajutor din viață lui Mar- 
gulia este avocatul care îl apără; acel băiat care jucase rolul „firului de 
nisip în scoică”%, al elementului inițial al realizării carierei fulminante a 
lui Roni este din nou alături de acesta și ciclul este complet. 


Victoria finală în proces — precizează naratorul — este una à la Pyrrhus, 
extrem de scump plătită; la două luni după aceasta, încep să apară 
semne ale declinului: Vega cea uriașă este otrăvită, Stela moare într-un 
accident, iar Stelian este rănit. Însuși Roni Margulia este găsit mort, 
după ce în preziua decesului său își făcuse ordine deplină între hârtii 
şi îl lăsase ca administrator al averii și ca tutore al fiului său pe nimeni 
altul decât pe narator. Niciun detaliu nu este oferit cititorului referitor 
la cauza decesului omului de afaceri, insistându-se doar pe aspecte co- 
laterale, pe o ciudată apariţie funebră, văzută de narator (un dric vechi, 
tras de un cal mascat, ce avea în frunte o stea mare, albă), și pe faptul că 
Margulia ştiuse ce şi când avea să se întâmple. Destinul omului demonic 
este ilustrat integral prin acest personaj al cărui parcurs de excepţie, 
la fel ca și moartea sa surprinzătoare au fost decise în alt plan decât cel 
uman; demonii din cerul intermediar i-au hotărât traiectoria fulminantă 
dar și retragerea, iar accidentul nașterii sale a fost şters brusc, fluxul 
temporal obișnuit reluându-și curgerea. 


În discursul narativ raportul pe care naratorul îl întreține cu naratorul 
este diferit în cele șapte fragmente ale povestirii; discursul modal din 
prima parte introduce abil eșafodajul teoretic pe care se va construi is- 
toria lui Cicerone Margulia, în timp ce, începând cu al doilea fragment, 
eul narant devine şi actor, aducând subiectivitate şi apropiere umană, 
astfel încât discursul evaluativ și cel generalizant se vor amesteca ade- 
sea cu cel emotiv, stabilind legături empatice cu cititorul. Transgresiu- 
ne a unor concepte de filozofie a culturii în opera literară, Vizita stelei 
personale reprezintă un metatext în sensul în care un text de ordinul în- 
tâi (Tragic și demonic) stă la baza celui de-al doilea (cel literar), ultimul 
dezvăluindu-şi conotaţiile prin raportare permanentă la conceptele ve- 
hiculate în sursa primară, influența livrescă fiind dinspre filozoful Doinaș 
către Doinaș prozatorul. 

simbolizează o iluminare superioară, care iese din ordi- 
nea normală a lucrurilor, permițându-i omului să vadă 
mai departe și mai sigur, într-un mod ireductibil la argu- 
ment. El autorizează chiar încălcarea regulilor raţiunii, în 
numele unei lumi transcendente care ţine nu numai de 
cunoaștere, dar și de destin” (Jean Chevalier, Alain Ghe- 
erbrant, coordonatori: Dicţionar de simboluri: mituri, vise, 
obiceiuri, gesturi, forme, figuri, culori, numere. Traducere de 
Micaela Slăvescu, Laurenţiu Zoicaș (coord.), Daniel Ni- 
colescu, Doina Uricariu, Olga Zaicik, Irina Bojin, Victor- 
Dinu Vlădulescu, Ileana Cantuniari, Liana Repeţeanu, 
Agnes Davidovici, Sanda Oprescu, Editura Polirom, Iași, 
2009, p. 337). 

% „În mine vorbeşte ceva divin, un Zeu [...] Încă de când 
eram copil, exista un glas care, ori de câte ori se face auzit, 
mă opreşte să fac ceea ce aveam de gând, dar niciodată 
nu mă îndemna să fac ceva” (Platon, Apărarea lui Socrate, 
în Filozofia greacă până la Platon, vol. II, partea I, ediţie 
îngrijită de Ion Banu, Editura Ştiinţifică și Enciclopedică, 
București, 1984, p. 138-139). 

” Ştefan Aug. Doinaș, Vizita stelei personale în T de la Tre- 
zor, ed. cit., p. 189-190. 

* Ibidem, p. 195. 

* Ibidem, p. 200. 

* Ibidem, p. 205-206. 

* Ibidem, p. 190. 

% Ibidem, p. 190. 

” Ibidem, p. 197. 

% „Elementul iniţial al realizării de sine pe care o urmăreş- 
te poate fi un fapt însemnat, un gest oarecare, o pasiune 
culpabilă; însă odată încorporat, acest element neglijabil 
joacă rolul firului de nisip în scoică: în jurul său existența 
se grupează atât de impecabil, în valuri de o splendoare 
atât de integră, încât perla visată a personalităţii scânte- 
iază din mii de focuri orbitoare, indescriptibile” (Ştefan 
Aug. Doinaș, Tragic și demonic în Lectura poeziei urmată 
de Tragic și demonic, ed. cit., p. 476). 

Doris MIRONESCU 


M. Blecher și revelaţiile bolii. 
Inimi (deloc) cicatrizate 


În Antropologia corpului și modernitatea, David 
Le Breton a studiat reprezentările moderne 
ale corpului, încercând să identifice în ce mă- 
sură relația omului cu propriul corp defineşte 
un anumit mod, specific culturii contempora- 
D.M. — doctor în filologie, Pe, de a se situa în lume. Experienţa corpului 
asistent universitarla  jalonează epocile istorice ale culturii umane, 
Facultatea de Litere, modernitatea reprezentând, din acest punct de 
Universitatea Alexandru edere, epoca individualismului. „Din secolul 
ia AE viaa început să se producă o ruptură 
intr-un proiect de cercetare i 
postdoctorală asupra de corp în societățile occidentale”!, datorită 
strategiilor de construcţiea progreselor medicinei și avansului concep- 


mărcilor identităţii naționale ţiei mecaniciste asupra corpului, în gândirea 
mn Aae romànáa Juj René Descartes (Discurs asupra metodei). 
secolului al XIX-lea. i ` Aa 
Omul este gândit separat de corpul său, spiri- 

tul scăpând ecuației mecaniciste a universului. 

Dacă în epoca medievală, corpul apărea ca un 

mijloc de participare organică la colectivitate 

(aici, Le Breton foloseşte ideile lui Bahtin din 

François Rabelais şi cultura populară în Evul Me- 

diu şi Renaștere), în societatea individualistă 

modernă, „corpul funcționează ca o graniță, 

factor de individuație (Durkheim), loc și timp 

al distincției. Corpul, într-un anumit fel, e ceea 

ce rămâne când i-ai pierdut pe ceilalți, e urma 

cea mai tangibilă a subiectului, din clipa când 

slăbesc trama simbolică și legăturile cu mem- 

brii comunității”. Pentru omul modern, lipsit 

de legături palpabile cu societatea și de o relație 

imediată cu lumea, corpul constituie „refugiul și valoarea ultimă”, șansa 
de atestare de sine a individului. 


Corpul atacat de boală furnizează imaginea concretă a pierderii acestui 
refugiu al individului: „Omul handicapat aminteşte cu o forță ce-i sca- 
pă şi ce ține doar de prezenţa sa precaritatea infinită a existenței și tre- 
zeşte angoasa corpului distrus, constituind materia primă a numeroase 
coşmaruri individuale, de care nu e scutită nicio colectivitate umană 
[...]. Omul handicapat aminteşte fragilitatea insuportabilă a condiţiei 
umane. Ceea ce modernitatea refuză cu obstinaţie să conceapă ?. Cor- 
pul bolnav devine, astfel, o metaforă a corpului modern însuși, scos 
din mediul său codificat social. Prin boală, corpul devine mai vizibil 
decât în starea de sănătate, când este escamotat printr-o serie întreagă 
de ritualuri şi comportamente: îmbrăcăminte cuviincioasă, etichetă în 
public, abţinerea de la atingere etc. Datorită expunerii trupului cu han- 
dicap, „corpul nu mai este şters de ritual, el devine prezent la modul 
greoi, devine stânjenitor. El rezistă simbolizării, căci aceasta nu mai e 
dată imediat, ci trebuie căutată, expunându-se neînțelegerii”*. 


Aflat pe neașteptate în fața imaginii surprinzătoare a propriului corp, 
încă din primele pagini ale romanului blecherian Inimi cicatrizate, per- 
sonajul Emanuel experimentează o profundă perplexitate. În termenii 
lui Le Breton, uimirea lui Emanuel la vederea propriului corp exprimă 
neliniștea omului modern în fața acestei exhibări corporale, a prezentării 
spectaculare a corpului ca un mecanism deosebit de omul care-l pose- 
dă. Trupul expus pe gutieră la Berck atrage atenţia la fragilitatea oricărui 
corp omenesc şi îi anunţă moartea, o moarte ce revoltă spiritul. De altfel, 
în descrierea bolnavilor din orașul-sanatoriu, impresia dominantă este 
aceea a unor corpuri suspendate între viață şi moarte, purtând atribu- 
tele ambelor stări, fără să se fixeze în vreuna. Apariția primului bolnav 
pe gutieră de la Berck pare desprinsă din romanele fantastice și este în- 
registrată cu o disproporţionată uimire de Emanuel („Deodată rămase 
uluit”). Omul de pe gutieră este un „mort viu”, o apariţie dintr-un tărâm 
necunoscut şi neliniștitor, o posibilitate de existenţă înfricoşătoare prin 
asocierile mentale pe care le implică: „Ce să fi fost oare asta? Un sicriu 
ambulant ori o targă? Un om stătea întins pe un pat îngust de lemn, un fel 
de cadru cu saltea, aşezat pe o montură cu patru roți mari cauciucate. Era 
însă îmbrăcat normal din cap până în picioare” (s.n.). 

În romanul lui M. Blecher, boala acţionează brutal și totalitar. Ea poate 
fi localizată în trupul pacientului, însă odată intrată în corp, îl stăpâ- 
neşte în întregime, obligându-l să treacă la imobilitate și să-și modifi- 
ce radical funcțiunile fiziologice. Tuberculoza osoasă reprezintă, din 
acest punct de vedere, boala arhetipală. Ea nu suportă estetizările pe 
care tuberculoza pulmonară le-a făcut să intre în mentalul colectiv al 
secolului al XIX-lea și nici nu conferă bolnavului acel aer de genialitate 
din pictura prerafaelită și din o parte a literaturii romantice“. E adevărat 
că sănătatea devine o valoare inferioară bolii, din punctul de vedere al 
sporului de conștiință şi de sensibilitate pe care îl aduce individului. 
Cu toate acestea, bolnavii lui Blecher refuză statura mitică dată de mis- 
terul „elecţiunii” lor prin îmbolnăvire. Unul dintre ei, Quitonce, este 
chiar vehement la adresa ideii „eroismului” propriu. Pentru el, a fi bol- 
nav nu este un merit, ci, în cel mai bun caz, o competenţă dobândită de 
a te descurca cu mai puțin decât le e dat oamenilor sănătoși, o lamen- 
tabilă cunoaștere enciclopedică a tot ce e legat de propria afecțiune: 
„Există escroci internaţionali care au cutreierat tot globul și știu exact 
în ce oraș, la ce firmă se poate da o lovitură sigură... Eu ştiu, pe de rost, 
geografia clinicilor de boli osoase. Îți pot spune în ce sanatoriu din El- 
veţia infirmierele sunt amabile şi unde se face în Germania cel mai bun 
ghips... Sunt specializat... În meseria mea de bolnav am depășit diletan- 
tismul. Am devenit cu adevărat un «profesionist»” (p. 159). 


În Inimi cicatrizate, boala își manifestă magia fatală printr-o serie de frus- 
trări simbolice. Zed, marele şofer de curse, își pierde picioarele. Amanţii, 
Roger Torn și domnișoara Cora, își consumă dragostea într-un mod pe- 
nibil şi insuficient („Îşi freacă ghipsurile între ei, mai mult nu pot face” — 
p. 150). Un băieţel bolnav, strâns în corset până la gât, doreşte să se facă 
aviator, iar boala îl ironizează împrumutându-i un aer țeapăn și demn de 
pilot. În preziua operaţiei care o va face să-și piardă un picior, Isa visează 
să se facă dansatoare. Astfel, personajele intră sub imperiul unei boli care 
le tratează cu o vădită ostilitate şi chiar cruzime; ea este personificată, 
fără a fi totuşi mitizată pozitiv. Dimpotrivă, romanul se străduie să depă- 
șească acel gen de gândire colectivă, clișeistică, de imaginarul standar- 
dizat al bolii. Dacă, cum afirmă Susan Sontag, „mai mult de un secol şi 
jumătate, tuberculoza a oferit un echivalent metaforic pentru delicateţe, 
sensibilitate, tristețe și lipsă de putere”, Blecher pare pornit să demon- 
streze că tuberculoza osoasă nu poate fi aşa ceva. Eroii țin să arate la fie- 


EEE PT RO MIÂINIĂ 


care pas că nu sunt sfinți, gesturile lor de revoltă însemnând totodată şi o 
atestare a propriei validităţi, a propriei persoane. Eliberaţi de fixitate cu 
ajutorul gutierei și al trăsurilor, ei se plimbă, fac cunoștințe și dau chiar 
baluri unde se cântă și se bea alcool. Într-o noapte de petrecere, Zed tra- 
ge cu pușca la ţintă în cadrul unui concurs și nimereșşte, bucurându-se 
demonstrativ („Vedeţi că am nimerit? Bolnav, dar încă om..” — p. 148). 
Furia erotică îi cuprinde pe toţi cei din sanatoriu: pe Tonio și doamna 
Wandeska, pe Roger Torn și Cora, pe Emanuel, Solange și Kitty, ba chiar, 
în varianta manuscrisă, intitulată Berck, şi pe doamna Tils, Isa sau Ernest. 
Nu este vorba de o dragoste spiritualizată, clorotică. Nici măcar puritatea 
silnică a corpurilor ferecate în ghips nu este întotdeauna garantată: „Şi 
ce-i dacă are ghipsul? Parcă nu se poate face dragoste şi așa?... O mângâi... 
o săruți... în diferite locuri..” (p. 146). Paginile romanului, una după alta, 
se întrec să dovedească faptul că experiența amoroasă, oricât de chinuită, 
nu trebuie luată ca o reluare convenţională a unui mit cultural al spiritu- 
alizării prin eros. Dacă romanul i-a părut lui G. Călinescu „de-a dreptul 
respingător”* în materie de erotism, este probabil şi pentru că reprezen- 
tarea amorului este cât se poate de plastică, de sugestiv fiziologică, oco- 
lind abstractul, socotit fals. 


Ghipsul apare în Inimi cicatrizate ca o metaforă de eficiență maximă, 
cu atât mai mare cu cât el este şi o realitate concretă, de neocolit. Îm- 
brăcaţi în ghips, bolnavii își intră cu adevărat în rol. Corsetul medical 
este, de altfel, numit „uniformă” de către pensionarii sanatoriului. El 
este în același timp „secret” şi prezent; deghizat de îmbrăcăminte, el 
obligă bolnavul să-i conştientizeze mereu existenţa prin greutatea sa 
formidabilă. Carapacea, odată îmbrăcată, îi conferă individului o nouă 
identitate, marcându-i accederea într-o nouă stare de existență: „con- 
trastul acesta între a fi un om ca toţi oamenii și totuși a zăcea împrizo- 
nierat în ghips cu oasele cariate de tuberculoză, iată ce era dureros și 
trist în această boală. Paradoxul consta în a exista și totuşi în a nu fi «cu 
desăvârșire viu»” (p. 139). Îmbrăcat în ghips, Emanuel are sentimen- 
tul unei deposedări ultimative („o senzaţie teribilă de abolire pe care 
n-o mai simţise decât în vis”). El se desparte, vocal, de trupul său, abia 
descoperit prin conştientizarea bolii: „Adio, Emanuel! își spuse el. Ai 
devenit un om mort!” (p. 153). Imaginile convocate în continuare ex- 
primă angoasa pierderii „vieţii”, deoarece trupul devine prada unei ma- 
terii inerte, care-l destituie din funcţiile sale: „Îl manevrau ca pe un ma- 

nechin fără viaţă [...] descoperi că devenise o statuie cu totul hibridă, o 
stranie combinare de piele şi ipsos” (p. 153). O altă imagine calificată a 
destituirii corporale este Quitonce, ajuns înaintea unei operaţii grave o 
„mumie înfăşurată în bandelete”. Mai târziu, cu piciorul ei înfășurat în 
bandaje groase de tifon, Isa seamănă cu „o păpușă mare culcată pe un 
pătuc; o păpuşă cu un picior spart pe care o fetiță l-ar fi învelit în cârpe 
albe, jucându-se cu ea «de-a bolnava>” (p. 218). Ghipsul transformă 
bolnavul în cadavru, în mumie sau în păpușă fără viaţă. Din punctul de 
vedere al bolnavilor, terapia prin închiderea trupului într-o carapace 
medicală împrumută ceva dintr-o practică magică: ea se foloseşte de 
rigiditatea morţii pentru a îndepărta moartea de corp, așa cum des- 
cântecul de frică se face prin fumigaţii cu păr de lup. Numai că această 
terapie comportă și riscuri: bolnavul ajunge să se identifice cu propria 
boală, contaminându-se de fascinația stabilităţii în ghips. El se atașează 
de propria boală şi de locul suferinţei sale, pe care nu mai vrea să-l pă- 
răsească. Ernest, inițiatul în tainele bolii, lămurește acest lucru pentru 
Emanuel: „Berck e altceva decât un oraș de bolnavi. E o otravă foarte 
subtilă. Intră de-a dreptul în sânge. Cine a trăit aici nu-şi găseşte locul 
nicăieri în lume. Ai să simți și tu asta într-o zi. Toţi negustorii, toți doc- 
torii de aici, farmaciştii, chiar şi brancardierii... toți sunt foşti bolnavi, 
care n-au putut trăi în alte părți...” (p. 154). 


În aceste condiţii, tot ceea ce îi rămâne bolnavului este conștiința fap- 
tului că a fost „scos din viață”, revolta împotriva acestui ultragiu adus 
lui ca individ. Ca să nu capituleze, devenind un „mort viu”, el trebuie 
să-şi întrețină și să-și prelungească starea de inadaptare la condiția pri- 
zonieratului în ghips. Emanuel aplică el însuși această soluţie: „m-aș 
simți infinit mai nenorocit dacă aș ajunge într-o zi la această perfectă 
resemnare. Mă trezesc câteodată noaptea din somn și îmi pipăi ghipsul 
ca un nebun... Este adevărat? E oare adevărat? Şi scrâşnesc din dinți 
când degetele îmi alunecă pe duritatea lui, neputincioase” (p. 185). 
Însă Emanuel joacă rolul novicelui, celui încă neexperimentat într-o 
artă complicată. În prezenţa lui se găsesc numeroși „iniţiaţi” în ale bo- 
lii, gata să îi explice parcursul de la revoltă la acceptare. Ernest se dă 
pe sine drept exemplu de vindecare, nu atât pentru că a trecut de la 
corsetul de ghips la cel simplu, ci pentru că nu-și mai pune problema 
sinuciderii. Iar Isa răspunde neliniștilor novicelui formulând în treacăt 
o altă metaforă memorabilă a romanului, cea a „țesutului cicatrizat”, pe 

care autorul a prețuit-o atât de mult încât a dorit s-o pună drept titlu 
al acestuia: „Toți ne-am sculat în puterea nopții și ne-am pipăit dispe- 
raţi ghipsul. Toți... toți... dar apoi, când loviturile s-au întețit, n-am mai 
simțit nimic... Ştii ce se numeşte în medicină «țesut cicatrizat»? Este 
pielea aceea vânătă şi zbârcită, care se formează pe o rană vindecată. E 
o piele aproape normală, atât doar că e insensibilă la frig, la cald, ori la 
atingeri... [...] Vezi, inimile bolnavilor au primit în viaţă atâtea lovituri 
de cuţit, încât s-au transformat în țesut cicatrizat” (p. 185). 


Diagnosticul pus de Isa tuturor bolnavilor „cu experienţă” este fun- 
damental greșit. Niciunul dintre eroii centrali nu poate fi învinuit de 
resemnare, nici măcar Isa, care în faza terminală plăteşte un şarlatan 
pentru a-i întreține iluzia că se va salva”. Apropierea morţii (iar pentru 
bolnavii închiși în ghips moartea este mereu aproape) o face să expri- 
me dorințe inavuabile („voi dansa cu tine goală”) și să răbufnească vi- 
olent împotriva „celorlalţi, într-un limbaj care încearcă inutil să trans- 
greseze barierea rușinii („Înţelegi? Vom răscoli pe spectatori până în 
fundul intestinelor... a intestinelor... lor pline cu că... [...] Ei, nu mi-e 
ruşine! Afirm sus și tare că au în intestine că...! că...!” — p. 220). 
De altfel, activităţile isterice, gesticulatorii ale tuturor bolnavilor de la 
Berck trădează o subterană neliniște. Atunci când petrec, aceștia se îm- 
bată şi trag cu pușca. Îndrăgostiţii comit din gelozie tot felul de nebu- 
nii. Lucru important, nici după ieșirea din sanatoriu bolnavii nu sunt 
cu adevărat „cicatrizaţi” sufletește. Urmărit de imaginea femeii pe care 
o iubise, Tonio are pulsiuni autodistructive, devine alcoolic și cocaino- 
man, căutând din exasperare să ucidă un om şi recurgând în cele din 
urmă, ca o inversare a disperării, la gesturi de prosternare religioasă. 
Ernest este în lumea „liberă” un perpetuu inadaptat, gata să fraternize- 
ze cu cerșşetorii în cărucioare, ca singurii săi colegi de suferință. Orașul 
oamenilor sănătoși îi pare rău croit pentru un bolnav, de aceea se fereș- 
te să meargă pe stradă, iar în taxiuri se tolănește pe o coastă. Lipsit de 
contact cu lumea din jur, el trece printre case și oameni „insensibil şi 
fără legături”, descoperind doar „obiecte și decoruri”, cu alte cuvinte, 
lucruri asemănătoare unele cu altele prin formă sau funcționalitate și 
locuri care dau impresia falsităţii şi neorganicității. „Aventura” absurdă 
de la Paris pe care i-o relatează epistolar lui Emanuel — parcă desprinsă 
din Întâmplări în irealitatea imediată, totuşi fără aerul fantastic de acolo 
şi, în consecinţă, părând o ilustrație demonstrativă a unei teze — se în- 

cheie printr-un gest gratuit, salutul adresat unui portret al unui militar 
necunoscut într-o casă abandonată: „Înţelegi? Era cel mai stupid gest 
pe care îl putea săvârşi acolo, în minutul acela. Era supremul meu oma- 
giu încăperii necunoscute și ofițerului anonim care își păstra, singur, 
în solitudinea îngrozitoare a casei, rațiunea sigură de a exista și de a se 
răzima de o sabie” (p. 223). 


Unul dintre „teoreticienii” lipsei de eroism a bolii și ai resemnării întru 
boală, competentul cunoscător al sanatoriilor de tuberculoză osoasă 
Quitonce, reprezintă și el un caz de inadaptare la boală. La nivel de- 
clarativ, el atinge un mare grad de detaşare față de propria condiţie, 
ajungând să suporte operaţii complicate cu indiferență: „Desigur... de- 
sigur... însă «dincolo» de eroism... nici cu curaj... nici cu speranţă... 
cu nimic. Păstrez pentru operaţie sentimentul absolut neutru pe care 
îl am când beau un pahar de apă” (p. 160). Afecţiunea de care suferă 
Quitonce se apropie mult de imaginea torturii, sugerând cu atât mai 
puternic imposibilitatea resemnării în condiţia de bolnav, mai întâi la 
nivelul fiziologiei. El este introdus în scenă ca invalid de un tip aparte, 
zvâcnind incontrolabil din picioare în timpul mersului din cauza unei 
tumori care apasă pe o vertebră, ceea ce-i dă un aspect inimitabil. Boala 
lui pare să le însumeze și să le depăşească pe ale celorlalți, de vreme ce 
pentru a fi descrisă se foloseşte metafora unei alte boli: „o adevărată 
criză de epilepsie a picioarelor” (p. 138). Quitonce este un ins febril 
care, ştiindu-şi slăbiciunea şi așteptând scadenţa, şi-a exploatat trupul 
până la limită: „Am făcut totul în viață, spuse din nou Quitonce, am în- 
cercat toată gama, de la dureri până la... eram să spun voluptăţi... până 
la prostii.” (p. 160). Agitaţia sa erotică din perioadele de calm dintre 
două operaţii reprezintă o evidentă tentativă de reatestare a propriei 
corporalităţi, de reafirmare a unei vitalități exacerbate, „hipersexuale”, 
aflată sub ameninţarea bolii. El păstrează fotografii din momentele de 
„tensiune virilă', pe care le arată colegilor „plescăind din limbă”, chiar 
în preziua unei intervenții chirurgicale pe care pretinde că o așteap- 
tă cu liniştea faptelor cotidiene celor mai obişnuite. Deși afirmaţia nu 
poate fi bănuită de ipocrizie, este limpede că lipsa de emoție față de 
o nouă operaţie (a douăsprezecea) nu este echivalentă cu blazarea în 
faţa morţii. Bolnavul rămâne un exasperat, un tulburat, incapabil să se 
obișnuiască cu noua sa „normalitate” şi nici doritor să se întoarcă (pre- 
cum Ernest) la „normalitatea” celorlalți. 

Încercări de vindecare magică 

Rămas singur cu propriul trup, ca o emblemă a finitudinii pe care nu 
o poate ascunde, Quitonce se dedă unui joc straniu. El încearcă să afle 
şansele de a-i reuşi operaţia prin consultul direct al „fatalității”. Deschide 
un dicționar și adună cifrele paginii descoperite, sperând că va nimeri 
cifra augurală. Tentativa sa de a apela la hazard este simptomatică. Şi Isa, 
în faza ultimă a bolii, recurge la serviciile unui „iluminat” care se dove- 
deşte a fi un şarlatan. Bolnavii constată, la capătul suferințelor, eşecul 
medicinei ştiinţifice în cazul lor şi se îndreaptă către tehnici „alternative” 
de vindecare, una mai disperată decât alta, însă în fond egal de inefici- 
ente, oarecum aleatorii: divinaţia în paginile unui dicționar (nu ale unei 
cărți sfinte) sau magia corpurilor astrale (în care Isa nu crede; în plus, 
„corpurile astrale” sunt simple bucăţi de brânză). Antropologia consta- 
tă prezenţa practicilor medicinei „alternative” în spaţiul contemporan, 
plasându-le originile în concepţia populară asupra legăturilor subtile 
dintre corp şi univers, de pildă a corespondenţei dintre anumite organe 
şi unele plante sau pietre cu puteri vindecătoare. Gândirea populară are 
o concepţie holistică cu privire la corp: „corpul seamănă cu un câmp de 
forță aflat în rezonanță cu ceea ce se apropie de el. În tradiţiile populare, 
corpul se găseşte mereu în contact cu lumea, reprezentând o parte ne- 
desprinsă de univers”. Întorcându-ne la bolnavii din Inimi cicatrizate, 
constatăm la aceștia un recurs in extremis la aceeași gândire populară, în- 
cercând să instituie un raport favorabil între lume și propriul corp. Însă 
tentativa lor de a se plasa într-un cadru mental holistic este încărcată de 
conștiința vacuităţii acestei dorinţe. Ei schițează niște simulacre de acţiu- 
ne magică, condamnându-le la eșec încă din punctul de plecare. Quitonce 
ştie că „e teoretic imposibil să pot căpăta vreun pronostic sigur... Chiar 
dacă asemenea previziuni ar putea fi exacte, gândeșşte-te câți Quitonce 
ca mine așteaptă poate în seara asta operația de a doua zi? [...] Şi-atunci, 
împărțită la atâtea persoane, orice profeție devine imprecisă” (p. 174). Şi 
Isa cunoaște pericolul iluziei în care se pregătește să cadă: „Ce recunoscă- 
toare ţi-aş fi dacă ai izbuti să mă scapi de obsesia asta! Dar e imposibil...” 
(p. 218). Ambele încercări se caracterizează printr-o notă de arbitrar și 
gratuitate care le subliniază ineficiența. Bolnavii își semnalează astfel, 
prin gestul patetic, dorința disperată de a se vindeca, lipsa resemnării în 
fața morţii. Inimile lor nu sunt „cicatrizate”; proximitatea dispariției le 
face din nou să sângereze. 

Inimi cicatrizate este romanul bolii ca manieră paradoxală de trezire la 
viaţa spiritului, prin redescoperirea fiziologiei. Trezirea aceasta are un 
caracter agonic, fluctuant, niciodată fixat. Condiţia de bolnavi îi obligă 
pe aceşti oameni să ia distanță față de reprezentările „fireşti” ale lumii, 
să conteste „normalitatea. Boala constituie, de aceea, un trop major al 
existenţei dezvrăjite prin angoasă, pe care Kierkegaard o numise „boala 
de moarte”. Romanul blecherian diferă deci de capodopera publicată 
în 1922 de către Thomas Mann nu prin accentul naturalist (cum afirmă 
Radu G. Țeposu, în Suferințele tânărului Blecher), ca opus celui simbo- 
lic. Și Inimi cicatrizate se construieşte pe un set de simboluri care caută 
să rezume aspectele esenţiale ale dramei de conștiință a bolnavilor de la 
Berck (acvariul, carapacea, țesutul cicatrizat). Dar drama este, se pare, 
mai puternică decât simbolurile utilizate pentru a o descrie. De aceea 
romanul blecherian nu construiește o parabolă culturală de anvergură, 
ca la maestrul german, ci transformă totul, fapte, vorbe, gânduri, în ele- 
mente ale unei gesticulații nervoase, ca o formă de autenticitate con- 
secventă a lumii personajelor, din care autorul nu evadează niciodată. 


Note | ! David Le Breton, Antropologia corpului și modernitatea, 
Editura Amarcord, Timişoara, 2002, p. 77. 
2? Idem,p. 151. 
3 Idem, p. 135. 
+ Idem, p. 134. 
$ M. Blecher, Întâmplări în irealitatea imediată. Inimi ci- 
catrizate. Vizuina luminată. Corp transparent. Publicistică. 
Corespondenţă, Editura Vinea-Aius, București — Craiova, 
1999, p. 132. Toate citatele cu indicație de pagină provin 
din această ediție. 
é Cf. Susan Sontag, Boala ca metaforă. SIDA și metaforele 
ei, trad. Aurel Sasu, Editura Dacia, Cluj-Napoca, 1995, 
p. 29. 
7 Idem, p. 53. 
8 G. Călinescu, Istoria literaturii române de la origini până 
în prezent, Editura Minerva, București, 1982, p. 966. 
” Eroarea Isei este şi eroarea autorului, care nu reușește 
să găsească un titlu în stare să sintetizeze semnificaţiile 
romanului. „esut cicatrizat”, titlul romanului preferat de 
autor, este la fel de inadecvat conţinutului ca şi cel impus 
de editorul Em. Ocneanu, Inimi cicatrizate. 
19 David Le Breton, op. cit., p. 84. 

lulian BOLDEA 


Acad. Alexandru Surdu 
și fascinația conceptelor 


Preliminarii 


Academicianul Alexandru Surdu s-a născut 
la Braşov, la 24 februarie 1938. A absolvit 
Facultatea de Filozofie a Universităţii din Bu- 
curești, în anul 1963. Din anul 1964 este cer- 
cetător la Centrul de logică al Academiei Ro- 
mâne, unde a colaborat cu Constantin Noica 
şi Anton Dumitriu la diferite proiecte de cer- 
cetare (seminarii filozofice, traduceri, ediţii 
critice). Alexandru Surdu s-a specializat, la 
Universitatea din Amsterdam, în logică sim- 
bolică şi fundamentele ştiinţelor, publicând, 
la Editura Academiei, două cărți de referință 
în domeniu, Elemente de logică intuiționistă 
(1976) şi Neointuiţionismul (1977). Teza de 
doctorat, Logica clasică și logica matematică, 
apare în anul 1971. Din anul 1972 este mem- 
bru corespondent al Consiliului Superior de 
Logică şi Ştiinţe Comparate din Bologna. 
După anul 1990, domnul Alexandru Surdu 
este redactor-şef al publicaţiilor „Revista de 
filozofie” şi „Revue roumaine de philosophie”. 
În anul 1992, devine membru corespondent 
al Academiei Române, iar din anul 1995 este 
profesor universitar la Facultatea de Filozofie 
a Universităţii din Bucureşti. La Facultatea de 
Psihologie a Universităţii „Titu Maiorescu” 
din Bucureşti predă, de asemenea, cursuri de 

istoria psihologiei și de psiholingvistică. Din anul 1993 este membru 
titular al Academiei Române și preşedintele Secţiei de Filozofie, Te- 
ologie, Psihologie și Pedagogie a Academiei Române. Totodată, aca- 
demicianul Alexandru Surdu este director al Institutului de Filozofie 
şi Psihologie „Constantin Rădulescu-Motru” al Academiei Române și 
membru al Uniunii Scriitorilor din România. Între cărțile de referință 
ale domnului academician Alexandru Surdu trebuie amintite Penta- 
morfoza artei (1993), Vocaţii filozofice românești (1995), Gândirea spe- 
culativă (2000), Confluente cultural-filozofice (2002), Filozofia pentadi- 
că (2007), precum şi monografia etnologică Șcheii Brașovului (1992). 
Ca o recunoaștere a meritelor sale culturale şi academice, domnul Ale- 
xandru Surdu a fost distins cu premiul „Vasile Conta” al Academiei Ro- 
mâne (1975), cu Ordinul Serviciul Credincios în grad de cavaler, conferit 
de Preşedinţia României (2004), cu premiul Uniunii Scriitorilor pentru 
critică, istorie literară şi eseu (1996), cu Medalia „150 de ani de la naște- 
rea lui Mihai Eminescu”, pentru contribuţia adusă la editarea operei lui 
Mihai Eminescu (2000), cu Fibula de la Suseni, acordata de Prefectura 
Mureş (2009). De asemenea, activitatea prestigioasă a Domniei Sale 
a determinat conferirea de către mai multe universități din România 
(Universitatea de Nord, Baia Mare, Universitatea „Petru Maior”, Târ- 
gu-Mureș, Universitatea „Andrei Şaguna”, Constanţa) a titlului de doc- 
tor honoris causa. Prin întreaga sa activitate ştiinţifică, prin cărțile și 
studiile sale din domeniul istoriei filozofiei, al logicii, al filozofiei teore- 
tice, academicianul Alexandru Surdu şi-a adus o contribuţie esenţială 
în dezvoltarea filozofiei românești postbelice. 


Filozofie şi destin 


Opera filozofică a domnului academician Alexandru Surdu este pe cât 
de vastă, pe atât de profundă și emblematică pentru destinul cărtura- 
rului. Logica clasică şi logica matematică (1971) îşi propune să traseze 
„coordonatele pe baza cărora poate fi abordată problema raportului 
dintre logica clasică şi logica matematică”. Autorul precizează, de ase- 
menea, că „aplicaţiile logice pun în evidenţă faptul că cele două logici 
sunt instrumente ale construcției ştiinţifice, au aplicaţii propriu-zise 
şi sunt instrumente ale fundamentării ştiinţelor, dar sunt instrumente 
deosebite” Cartea Elemente de logică intuiționistă (1976) este o sinte- 

ză a investigaţiilor științifice din domeniul logicii intuiționiste. Scopul 
cărţii este de a „demonstra posibilitatea fundamentării unei teorii logice 
care să nu încalce niciuna dintre principalele teze ale intuiționismului”. 
Intuiționismul logico-matematic marchează, în viziunea academicia- 
nului Alexandru Surdu, un progres însemnat în domeniul mai vast al 
logicii: „Interpretată corect, logica intuiționistă este un reflex abstract 
al matematicii intuiţioniste, al cărei obiect fundamental de studiu îl 
constituie devenirea timpului” Argumentată în mod riguros, remarca- 
bilă prin calitatea conceptelor și a raționamentelor, prin rigoarea di- 
sociaţiilor şi prin viziunea nuanţată şi consecventă asupra domeniului 
cercetării, cartea reprezintă o contribuţie de prim rang în cercetarea 
filozofică românească de după al Doilea Război Mondial. 


În Teoria formelor prejudicative (1989), academicianul Alexandru Sur- 
du porneşte de la sublinierea faptului că „Aristotel poate fi considerat 
adevăratul părinte al logicii simbolice”. Formele „prejudicative” sunt, 
în viziunea autorului, acele forme care „nu-şi găsesc locul nici în lo- 
gica simbolică și nici în cea clasico-tradițională”. Formele prejudica- 
tive sunt entități de esenţă ontică, chiar dacă ele sunt încadrabile în 
domeniul logicii. Filozoful Alexandru Surdu observă că prejudicati- 
vitatea stabileşte legătura, necesară, între „domeniul existenţei pure 
şi cel al gândirii şi al exprimării sale” Demersul teoretic al autorului 
clarifică diferenţele, distincţiile, relațiile sau corelaţiile dintre intelect 
şi rațiune: „Domeniul rațiunii este întru totul acela al fiinţei, al unei 
fiinţe independente de existenţă, ceea ce permite falsul. Dar rațiunea 
nu epuizează domeniul ființei, care este şi al intelectului, atât la nivel 
elementar, entitativ, cât și la nivel prejudicativ şi respectiv al interde- 
pendenţei prejudicative. Fiinţa aceasta nu este însă numai dependentă 
de existenţă, ci chiar legată de ea nemijlocit, în cadrul stărilor de fapt și 
al situaţiilor reale, ceea ce nu permite falsul”. Teoria formelor prejudi- 
cative, pe care o instrumentează, documentat, într-o manieră originală, 
academicianul Alexandru Surdu, dovedește, o dată mai mult, relaţiile 
și interferenţele care subzistă între logică și filozofie: „Teoria formelor 
prejudicative ţine de intelectul pur, logica tradițională, numită și cla- 
sică, ține de rațiunea pură, iar teoriile logico-matematice de intelectul 
raţional. Teoria formelor prejudicative, ca logică a intelectului pur, pre- 
cede logica raţiunii, o determină și stă la baza acesteia. Pe de altă parte, 
teoria formelor prejudicative nu poate lipsi din cadrul unei expuneri 

sistematice a logicii, ca teorie generală a ființei, căci ea face legătura 
cu existența, respectiv cu domeniul sensibilităţii”. Partea finală a lu- 
crării relevă distincţiile între relaţii prejudicative, forme prejudicative, 
judecăţi, existență, adevăr şi adecvaţie. Se fac, de asemenea, aprecieri 
asupra raportului dintre starea de fapt, proiecție simbolică şi judecată, 
asupra relaţiilor interfactuale în logica propozițiilor și cea a claselor. În 
viziunea academicianului Alexandru Surdu, obiectul logicii simbolice 
este sfera relaţiilor prejudicative. 


Filozofia formelor pentadice este inaugurată de academicianul Alexan- 
dru Surdu prin cartea din 1993, Pentamorfoza artei, în care autorul îşi 
propune „dezvoltarea unor astfel de teze generale din cadrul unui con- 
text filozofic de amploare (filozofia pentadică), referitoare la artele cla- 
sice în genere, dar mai ales la reprezentarea pentadică (pentamorfoza) 
a mecanismelor de producere și funcționare ale acestora”. Printr-un 
astfel de demers de incontestabilă relevanţă epistemologică, autorul 
vizează inserția domeniului artistic în patrimoniul filozofiei sistema- 
tice. Metoda de cercetare este „dialectica pentadică”, o metodă ce se 
fundamentează pe concepţia, justificată, conform căreia „arta ocupă 
un loc privilegiat în cadrul realităţii”, reprezentând, totodată, „unitatea 
fenomenologică a întregii realități. Finalitatea acestei lucrări este, de 
altfel, cum mărturiseşte autorul, una filozofică, „cu tentă evident logici- 
zantă”, cartea constituindu-se ca un „omagiu cuvenit artei și concepției 
ei clasico-tradiționale”. Pentamorfoza artei este, prin viziune, structură 
şi concepţie, o contribuţie de reală importanţă în domeniul filozofi- 
ei artei, al filozofiei culturii în general, propunându-ne o metodologie 
complexă, extrem de adecvată fenomenelor culturale contemporane, 
marcate de efervescenţă şi diversitate a manifestărilor. Arta este, cum 
remarcă atât de plastic și de expresiv academicianul Alexandru Surdu, 
„singura pe tărâmul căreia se pot înfrăţi, atât de firesc, adevărul și bi- 
nele, dreptatea și libertatea, adică tot ceea ce constituie , împreună cu 
frumosul și prin frumos, realitatea. Pentada de aur a dreptei filozofări”. 


Vocaţii filozofice românești (1995) are ca punct de plecare interogaţia 
asupra posibilităţii existenţei unui „spirit românesc”, a unui „sentiment 
românesc al ființei”, care își exprimă potenţialitățile gnoseologice în 
modulație metafizică. Autorul consemnează, cu argumente și ilustrări 
convingătoare, principalele momente în devenirea gândirii filozofice 

românești, în toată diversitatea şi complexitatea ei. Se arată, în mod 
justificat, că filozofia presupune un anumit grad de civilizaţie, de cultu- 
ră, o conştiinţă naţională elevată, iar filozofia românească se poate con- 
sidera fundamentată în momentul în care sunt îndeplinite condiţiile 
unei filozofii cu caracter naţional (existenţa unui demers de filozofare 
original, cu baze etnice proprii; existența unui mediu propice pentru 
difuziunea conceptelor filozofice; existenţa unei problematici specifi- 
ce și a unor sisteme filozofice individualizante și individualizatoare). 
Începuturile filozofiei românești stau, cum se observă în această lucra- 
re, sub semnul filozofiei politice, prin promovarea raționalismului şi a 
idealurilor naționale, după care urmează reprezentanţii filozofiei năs- 
cute din necesități didactice și, mai apoi, filozofii propriu-ziși. Demer- 
sul academicianului Alexandru Surdu este, în această carte, şi unul re- 
cuperator, în sensul reconsiderării și revalorizării unor gânditori căzuţi, 
pe nedrept, în conul de umbră al posterităţii. De asemenea, autorul 
cărții Vocaţii filozofice românești operează o clasificare tipologică per- 
tinentă, distingând o direcţie intuiționistă în dezvoltarea logicii (Nae 
Ionescu, Octav Onicescu, Grigore Moisil), o direcţie a specialiștilor 
în alte domenii, apropiați de demersul filozofic (Ştefan Odobleja), sau 
autorii de sinteze în care ştiinţa și filozofia îşi reunesc discursul şi meto- 
dologiile (Mihai Drăgănescu). Un capitol important este cel consacrat 
lui Constantin Noica, căruia Alexandru Surdu îi dedică pagini extrem 
de convingătoare, de pertinente și de comprehensive. Sistemul ființei 
pe care Noica l-a articulat este comentat în perfectă adecvare cu gândul 
filozofului de la Păltiniș, considerându-se că „devenirea întru ființă nu 
este o simplă vocabulă şi nici o icoană a cuminţeniei. Este un moment 
al dreptei filozofări, al pentadei de aur, care începe şi se termină mereu 
cu întrebarea despre ființă”. 


O altă carte de semnificativă relevanță a academicianului Alexandru 
Surdu, Gândirea speculativă — Coordonate istorico-sistematice (2001), 
este o reevaluare a istoriei filozofiei, în care sunt inventariate atent, 
prin prisma unei perspective diacronice, dar şi printr-un demers sin- 
cronic bine articulat, principalele momente ale gândirii speculative, de 
la perioada filozofiei presocratice până la epoca de glorie a meditaţiei 
speculative — filozofia clasică germană, cu referiri atente şi la evoluția 
filozofiei româneşti. Circumscrierea gândirii paradoxale a lui Heraclit, 
comentariile consacrate „antiteticii lumii sensibile” la Platon, filozofiei 


PORTRET E 


lui Hegel, Kant sau Fichte, argumentate și motivate totodată, se ba- 
zează pe dialectica raportării conştiinţei interogative la problematica 
transcendentului, a misterului. De asemenea, autorul operează o serie 
de disocieri — necesare — între intelect, rațiune şi speculațiune, consi- 
derând că prin intelect „se înțelege gândirea intuitivă, practică, folosi- 
toare în lumea imediat înconjurătoare, cu referință directă la lucruri 
individuale şi relația dintre acestea”, în timp ce prin rațiune „se înțelege 
gândirea discursivă, noţională, apreciativ-judicativă și argumentată, 
demonstrativă, bazată pe principiul raţiunii suficiente, prin care se ur- 
măreşte consecvențţa şi noncontradicția. Rațiunea este aplicabilă unei 
realități complexe: artistice, morale și științifice, în genere lumii orga- 
nice, animalice şi umane, fiind exprimabilă în limbajele uzuale”. În ceea 
ce priveşte speculațiunea, aceasta este „gândirea teoretică şi mistică, 
bazată pe semnificaţiile unor concepte generale, de genul ideilor, al că- 
ror comportament este contradictoriu, paradoxal și misterios, care se 
referă mai mult la trecut și viitor decât la prezent, la originea evoluţiei 
și sfârșitul lumii, care nu pot fi altfel gândite și exprimate decât în for- 
ma unor sisteme ipotetice”. Cartea Gândirea speculativă — Coordonate 
istorico-sistematice reprezintă o abordare sistematică şi documentată a 
domeniului filozofiei, prin intermediul propriilor sale metode, modali- 
tăți şi instrumente speculative. 


În lucrarea Filozofia modernă — orientări fundamentale (2002), aca- 
demicianul Alexandru Surdu circumscrie succesiunea orientărilor 
fundamentale în filozofia modernă, evidențiind totodată constitui- 
rea sistemului pentadic şi reliefând semnificaţiile conceptului de „fi- 
lozofie modernă”. Abordarea filozofiei moderne este realizată atât din 
perspectivă diacronică, cât şi din unghiul unei investigaţii sincronice 
şi sistematice. Acest demers de natură istorico-filozofică e continu- 
at în cartea Filozofia contemporană (2003), în care sunt radiografiate 
principalele şcoli de gândire, orientări filozofice şi figuri emblematice 
ale perioadei contemporane, cu atente circumscrieri ale conceptelor 
şi ideilor fundamentale pe care această epocă le-a validat. Una dintre 
concluziile cărţii este că „istoria filozofiei occidentale, și mai ales cea 
contemporană, în ciuda diversității sale aparente ilustrează (...) și pre- 
figurează posibilitatea elaborării filozofiei ca sistem categorial”. Mărtu- 
riile anamnezei (2004) este o carte în care autorul își propune recupe- 
rarea, din unghiul meditaţiei filozofice, a unor momente ale trecutului 

îndepărtat, prin reconstituirea și comentarea acelor imagini cu valoare 
de arhetip care dau consistenţă identităţii noastre culturale. Autorul 
meditează însă, aici, şi asupra raporturilor dintre istoria filozofiei și is- 
toria ştiinţelor, asupra istoriei și teoriei sistemelor filozofice sau asupra 
istoriei isihasmului în România. Preocupările de logică ale academi- 
cianului Alexandru Surdu se concretizează, într-un registru al exce- 
lenţei științifice, prin coordonarea tratatului de Istoria logicii româneşti 
(2006), dar și prin publicarea, în ultimii ani, a unor cărți de referință 
în domeniu, între care amintim Teoria formelor logico-clasice (2008) şi 
Cercetări logico-filozofice (2009). 


Aspiraţia academicianului Alexandru Surdu spre un sistem filozofic ri- 
guros articulat capătă o nouă dimensiune odată cu publicarea, în anul 
2007, a cărții Filozofia pentadică I, Problema Transcendenţei. În viziunea 
academicianului Alexandru Surdu, filozofia pentadică este „teoria tre- 
cerii de la subsistenţă și existenţă, prin intermediul ființei și realității, 
la existenţa reală”. Filozofia pentadică propune şi presupune, totodată, 
o circumscriere a totalităților şi a proceselor cu aură totalizantă, repre- 
zentând o provocare în aria gândirii contemporane, prin deplasarea ac- 
centului asupra raționalităţii şi competenţelor comunicative ale ființei 
umane, în contrast cu standardizarea și alienarea gnoseologică pe care 
le resimte omul contemporan. Considerând că „personalitatea umană 
este un suprasistem dinamic şi complex, deschis și introdeschis, care se 
autoorganizează prin combinare sincronă și creatoare a unui mare nu- 
măr de sisteme şi subsisteme psihice dotate cu retroacțiuni”, academi- 
cianul Alexandru Surdu subliniază faptul că misterul creaţiei dezvăluie 
statutul prometeic al făpturii umane. Autorul recuperează, prin pos- 
tulatele filozofiei pentadice, dimensiunea referenţială, transcendentală 
şi semantico-pragmatică a limbajului, configurând fundamentele unui 
sistem filozofic de incontestabilă profunzime, complexitate și origina- 
litate. Sau, altfel spus, cum afirmă filozoful în prefața la volumul Co- 
mentarii la rostirea filozofică românească (2009) „pentada este numărul 
de aur al dreptei filozofări'. 


Activitatea de cercetător în domeniul filozofiei a academicianului Ale- 
xandru Surdu este în mod fericit completată de cea de traducător. Dom- 
nia Sa ne-a oferit echivalențe românești ale unor lucrări fundamentale 
ale filozofiei moderne și contemporane: Logica generală, de Immanuel 

Kant (1985), Logica cercetării (1981, în colaborare) de Karl Popper 
sau Tractatus logico-philosophicus, de Ludwig Wittgenstein (1991). În 
același timp, extrem de meritorie este activitatea de îngrijitor de ediții 
ale unor lucrări de logică, fundamentale pentru cultura românească 
(Dimitrie Cantemir, Titu Maiorescu, Athanase Joja, Ştefan Odobleja, 
Alexandru Bogza). Trebuie să subliniem, în același timp, faptul că lu- 
crări importante ale domnului academician Alexandru Surdu au fost 
traduse în franceză, engleză, germană, având o circulaţie internațională 
cu totul deosebită. 


Personalitate de prim rang a filozofiei românești contemporane, Ale- 
xandru Surdu este, totodată, un mânuitor iscusit al verbului, conside- 
rând, pe bună dreptate, că „există, totuși, un tărâm al nostru, plin de 
comori nebănuite, ascunse acolo de toate răutăţile lumii — tezaurul lim- 
bii române — în care nu poți pătrunde fără să-i cunoști rânduiala (...). 
Ridicată la rangul cel mai înalt, de dincolo de spațiu și de timp, vorbi- 
rea se preface în rostire filozofică”. 


Bibliografie 1. Gr. T. Pop, Alexandru Surdu: „Logică clasică şi logică 
matematică”, în „Ramuri”, VIII, nr. 5, 1971. 


critică selectivă 
2. Gh. Diaconu, Logică clasică și logică matematică, în 
„Studia Universitatis Babeş-Bolyai”, series Philosophia, 
XVII, 1972. 
3. A. Surdu sur la definition du syllogisme aristotelique, în 
„International Logic Review”, nr. 5, 1972. 
4. M. Nadin, Alexandru Surdu: Logică clasică şi logică ma- 
tematică, în „Astra”, IX, nr. 95, 1974. 
5. M. Pătrașcu, cheii Brașovului — Filozoful şi vatra, în 
„Mesager”, Braşov, II, nr. 226-227, 1-2 mai, 1992. 
6. D. Roman, O carte despre junii scheieni, în „Gazeta de 
Transilvania”, CLIV, nr. 729-730, 16-17 mai, 1992. 
7. N. Gheorghiu, $cheii Brașovului, în „România Mare”, 
III, nr. 112, 28 august 1992. 
8. A. I. Brumaru, Despre spiritualitatea românilor braşo- 
veni, în „Astra”, XXV, nr. 4-5, 1992. 
9. R. Pantazi, Dăinuirea românească, în „Revista de filozo- 
fie”, XL, nr. 1, 1993. 
10. V. Botez, Die Nostalgie des Ursprungs, în „Rumänische 
Rundschau” („Revue Roumaine”), XLVIII, nr. 293-295, 
1993. 
11. Al. Ţion, Pentamorfoza artei, în „Alternativa”, I, 
nr. 217, 2 octombrie 1993. 


EEE PT ROMIÂINIĂ 


12. D. Roman, Pentamorfoza artei, în „Gazeta de Transil- 
vania”, CLV, nr. 1156-1157, 10 octombrie 1993. 

13. V. Gogea, O introducere în filozofia pentadică, în „As- 
tra”, XXV, nr. 4, 1993. 

14. A.I. Brumaru, Un creator de sistem filozofic: Alexandru 
Surdu „Pentamorfoza artei”, în „Mesager”, III, nr. 707-7-8, 
6-7 noiembrie 1993. 

15. C. Candiescu, Cele 5 faze ale artei, în „Universul căr- 
ţii”, nr. 11 (35), noiembrie 1993. 

16. A. I. Brumaru, Pentamorfoza artei, în „Zburătorul”, 
Serie Nouă”, IV, nr. 4-6, 1993. 

17. M. Vasile, Alexandru Surdu — Pentamorfoza artei, în 
„Paideia”, nr. 1, 1993. 

18. C. Mihail, Șcheii Brașovului şi Brașovul, în „Academi- 
ca”, IV, nr. 4, 1994. 

19. V. Botez, Alexandru Surdu, Șcheii Brașovului, în „Re- 
vue roumaine de philosophie”, XXXVII, nr 1-2, 1993. 
20. I. Pârvulescu, În căutarea lui 5, în „România literară”, 
XXVII, nr. 11, 23-29 martie 1994. 

21. D. Roman, Alexandru Surdu: Elogiul filozofiei româ- 
nești — Recepție în Academia Română, în „Gazeta de Tran- 
silvania”, CLVII, nr. 1328, 21 aprilie 1994. 

22. V. Alexandru, Academia Română îşi redescoperă tra- 
diția. Discursul de recepție al prof. dr. Alexandru Surdu, în 
„Mişcarea”, III, nr. 8-9, mai 1994. 

23. O. Văduva, Alexandru Surdu, Șcheii Braşovului, 
în „Revista de etnografie și folclor”, XXXIX, nr. 1-2, 
1994. 

24. Al. Boboc, Prolegomena la o filozofie a formelor penta- 
dice, în „Revista de filozofie”, XLI, nr. 5, 1994. 

25. I. Bălin, Silogistica tradițională şi modernă. Contribuţii 
româneşti, Editura Nemira, Bucureşti, 1996. 

26. A. Adămuţ, Lumea pentadă, în „Convorbiri literare”, 
CXXI, nr. 4, 1997. 

27. G. Georgiu, Cultura română: de la contribuţii la perfor- 
mante, în „Revista de teorie socială”, III, nr. 2, 1999. 

28. I. Itu, Logica performanţei intelectuale, în „Foaie pentru 
minte, inimă și literatură” („Gazeta de Transilvania”, 3-4 
iulie, 1999). 

29. U. Ursuţiu, O carte simțită în infinite feluri, în „Revista 
Asociaţiunii Transilvane ASTRA”, II, nr. 9 (13), 1999. 
30. D. Popescu, Logica românească în secolul XX, „Revista 
de filozofie”, XLVI, nr. 5-6, 1999. 

31. M. D. Vasile, Gândirea speculativă în forma universali- 
tății, în „Revista de teorie socială”, V, nr. 1, 2001. 


PORTRET ES 


32. C. Schifirneţ, Gândirea speculativă, în „Adevărul lite- 
rar şi artistic”, X, nr. 572, 19 iunie 2001. 

33. J. Dumitrașcu, Cunoașterea integrală, în „Argeş, II, 
(36), nr. 5 (236), 2002. 

34. M. D. Vasile, Filozofia modernă ca distincție între inte- 
lect şi rațiune, suflet şi spirit, transcendent şi transcendental, 
în „Revista de teorie socială”, VI, nr. 3, 2002. 

35. J. Dumitraşcu, Alexandru Surdu — lecţia de filozofare, 
în „Argeş”, II, nr. 13 (244), octombrie 2002. 

36. M. Mamulea, Gândirea speculativă, în „Revista de filo- 
zofie”, XLVIII, nr. 5-6, 2001. 

37. G. G. Costandache, Cu fruntea în soare, în „Contem- 
poranul”, XIV, nr. 6 (615), iunie 2003. 

38. Şt. D. Georgescu, Istorie și sistem în filozofia modernă, 
în „Revista de filozofie”, L, nr. 1-2, 2003. 

39. I. Itu, Alexandru Surdu — un stâlp de foc al românităţii, 
în „Caiete critice”, nr. 6-8 (188-190), 2003. 

40. T. Dima, Alexandru Surdu — o personalitate de neinti- 
midat, în „Symposion”, I, nr. 2, 2003. 

41. T. Vidam, Constituirea internă a unei viziuni filozofice, 
în „Târnava”, XIII, nr. 1-4 (78-81), 2004. 

42. I. Itu, Miracolul identității naţionale în predicția unui 
logician speculativ: Alexandru Surdu, în I. Itu, La umbra 
stelelor, Editura Cartea Românească, Bucureşti, 2004. 

43. Şt. D. Georgescu, Istoria filozofiei universale — între te- 
oria categoriilor şi perspectiva disciplinară, în „Revista de 
filozofie”, LI, nr. 5-6, 2004. 

44. R. Klibansky et D. Pears, La philosophie en Europe, 
Editura Gallimard, Paris, 1993, p. 360. 

45. D. Popescu, Contribuţii românești la studiul logicii aris- 
totelice, în „Revista de filozofie”, LII, nr. 5-6, 2005. 

46. V. E. Gica, Semnificația unui volum despre logica aristo- 
telică, în „Revista de filozofie”, LII, nr. 5-6, 2005. 

47. Al. Boboc, Logica românească, între tradiție şi recon- 
strucție modernă, în „Revista de filozofie” LIII, nr. 3-4, 
2006. 

48. M. D. Vasile, Istoria clasică a logicii româneşti, în „Re- 
vista de filozofie”, LII, nr. 3-4, 2006. 

49. G. Iliescu, Aspecte din Istoria logicii românești, în „Re- 
vista de filozofie”, LIII, nr. 3-4, 2006. 

50. Eug. Nistor, Elogiu filozofului Alexandru Surdu, 
„LitArt”, II, nr. 2 (11), 2011. 


EEE PT RO MIÂINIĂ 


Constantin ŞCHIOPU 


Interpretarea textului literar 
prin tehnica generării de alternative 


Știinţ 


CŞ.- conf. 


iv. dr., 
ism şi 
e ale Comunicării, 


un 
Facultatea Jurnal 


Catedra jurnalism, U.S.M., 


D5 


a Liceul de Creativi 


profesor-cumulard de 
ba şi literatura română 
ate şi 


Inventică „Prometeu-Prim” 


din Ch 


işinău. Lucrări recente: 


Metodica predării literaturii 
române, Editura Carminis, 


Piteş 


i, 2009; Arghezi, Barbu, 


Blaga. Poezii comentate. 


Chiși 


Pentru elevi, studenți, 
profesori, Editura ARC, 
nău, 2010; Manuale de 


limba şi literatura română 


pentru clasa a IX-a 
Vlad Pâslaru), a X-a 


coautor 
coautor 


Marcela Vâlcu-Şchiopu), 
a XI-a (coautor Marcela 


Vâlcu-Şchiopu), a XI 


-a, liceu 


(coautor Mihai Cimpoi). 


Predarea tradițională, în care profesorul ţine 
o prelegere, eventual, face o demonstraţie, iar 
elevii îl urmăresc, nu produce învățare decât 
într-o măsură foarte mică. Or, este ştiut faptul 
că elevii sunt atenți numai 40% din timpul acor- 
dat prelegerii, 70% din conținuturile prezenta- 
te fiind reținute de ei în primele 10 minute și 
numai 20% în ultimele 10 minute ale prelege- 
rii / demonstraţiei. Comunicându-şi neîntre- 
rupt propriile gânduri, chiar dacă acestea sunt 
profunde și bine organizate, recurgând la prea 
multe explicaţii, oferind soluţii de-a gata, pro- 
fesorul, fără îndoială, optează pentru tipul de 
activitate individual, desfășurată în mintea 
fiecărui elev, acesta fiind nevoit el însuşi să- 
și organizeze, într-un tot ordonat și plin de 
semnificații, ceea ce a auzit, operaţie de cele 
mai dese ori irealizabilă. Alta este situația 
când profesorul organizează actul de învăţare 
astfel încât acesta să constituie un neîntrerupt 
proces de punere în fața copilului a noi şi noi 
probleme, într-un grad crescând de comple- 
xitate. Rezolvarea problemelor cu mai multe 
soluţii, învăţarea prin descoperire, prin inves- 
tigaţie etc. sunt câteva dintre formele care pot 
şi trebuie să înlocuiască învățământul tradi- 
ţional, expozitiv-deductiv. Or, învățământul 
de tip interactiv duce nu numai la formarea 
gândirii independente și creatoare, a unui stil 

de abordare a problemelor, ci și la educarea unor trăsături de persona- 
litate, cum ar fi sporirea atenţiei, interesului, imaginaţiei etc. Mai mult 
decât atât. În procesul lucrului cu caracter creativ şi interactiv, în situa- 
ţii concrete, special alese, elevii acumulează cunoștințele mai sigur, mai 
trainic, îşi formează anumite convingeri, conştientizează şi învață să în- 
vingă barierele producţiei creative: perceptive (dificultăţi în definirea 
problemei), emoţionale (teama de a greşi, fixarea la prima idee apăru- 
tă, teama de a nu fi luat în râs de colegi ș.a.), culturale (lipsa cunoștințe- 
lor, prea marea încredere în rațiune și logică etc.). În această ordine de 
idei, amintim că orice activitate psihică presupune operaţii de analiză 
și sinteză, o abstractizare pe verticală pentru a se ajunge la categorii 
ori integratori, însușirile sau relațiile abstracte (întrucât se dovedesc 
comune, generale, esenţiale) reunindu-se într-un model informaţional 
menit să denumească o clasă sau o categorie de obiecte şi fenomene (e 
vorba de generalizare ca modalitate de operare a gândirii). Omul, de 
la cea mai fragedă vârstă, se raportează la lumea concretă astfel încât 
învaţă să stabilească asemănări și deosebiri între obiecte, situaţii. Ce e 
„la fel” și ce e „altfel” sunt operaţiuni ce intervin de timpuriu. În acelaşi 
timp, căutarea alternativelor este fundamentală în viață. Acestea sunt 
necesare pentru a îmbogăţi opţiunile noastre. Zilnic ne confruntăm cu 
nevoia unor planuri alternative de acțiune, cu moduri diferite de a privi 
lucrurile, cu o masivă cerere de explicaţii şi interpretări. Căutarea aces- 
tora ajută nu numai la formarea deprinderii de a nu accepta o soluţie 
aparent promițătoare, fără a identifica altele, poate mai bune, dar și la 
generarea a cât mai multor alternative posibile. Eventual, putem reve- 
ni la una care ni se pare utilă. Principiul este de a avea cât mai multe 
alternative, nu doar pe cea mai bună. Anume acest fapt ar trebui luat 
în consideraţie, în mod special, în practica şcolară, inclusiv în proce- 
sul predării / interpretării textului artistic. Or, aşa cum vom arăta mai 
jos, textul literar oferă posibilități enorme de generare a alternativelor. 
Menţionăm câteva tipuri ale acestora care, în înţeles didactic, pot servi 
ca procedee de valorificare a textului artistic: a) alternative generate 
de restructurarea modelului prin reorganizarea elementelor și include- 
rea elementelor noi; b) alternative rezultate din formularea de opinii / 
puncte de vedere diferite ale celor implicaţi în rezolvarea problemei; 
c) alternative generate prin omiterea unor informaţii, prin folosirea 
întrebărilor ajutătoare, cu ajutorul informaţiilor suplimentare; d) al- 

ternative generate prin formularea de ipoteze; e) alternative generate 
prin rezolvarea unor situaţii de problemă / de opțiune morală; f) alter- 
native generate prin aplicarea tehnicii „De ce?”. 


Așadar, recurgând la tehnica de restructurare a modelului prin reorgani- 
zarea componentelor şi prin includerea elementelor noi, în vederea gene- 
rării de alternative, profesorul va alege o anumită scenă / întâmplare, 
un personaj şi le va propune elevilor să adauge elemente noi care ar 
putea modifica situația sau comportamentul personajului („Adăugaţi 
elemente noi care să modifice scena luptei de la Rovine descrisă de 
M. Eminescu în Scrisoarea III; „Atribuiţi-i lui Vasile Baciu o trăsătură 
de caracter pe care doriţi s-o aibă, pe care s-o manifeste în momentul 
când o bate și o alungă pe Ana de acasă şi imaginaţi comportamentul 
acestuia”). La fel, elevilor li se poate da o descriere de natură / de in- 
terior etc. extrasă din opera literară în versuri sau în proză, ei urmând 
să descrie / să numească / să-și imagineze trei situaţii ce s-ar putea 
desfășura în cadrul natural respectiv (Ex: „Ce s-ar putea întâmpla în 
următorul cadru natural?” „Numiţi / Imaginaţi / Descrieţi trei situaţii 
ce s-ar putea desfăşura în următorul cadru natural: «Lacul codrilor al- 
bastru / Nuferi galbeni îl încarcă / 'Tresărind în cercuri albe / El cutre- 
mură o barcă» (M. Eminescu)” Mai apoi se discută variantele elevilor 
din perspectiva mai multor întrebări: „Prin ce se impune cadrul natural 
creat de scriitor?”, „Care sunt elementele ce constituie cadrul natural 
respectiv?”, „De ce aţi inventat / imaginat anume aceste situații?” „În 
ce măsură acest tablou al naturii v-a determinat să imaginați anume 
aceste situaţii?”, „Ce situaţie imaginează scriitorul M. Eminescu în 
acest cadru natural?”, „Relaţionaţi peisajul respectiv cu povestea de 
dragoste a celor doi îndrăgostiți desprinsă din poezie, insistând asu- 
pra concordanţei / neconcordanței dintre acestea”. În finalul acestei 
activităţi, se trag concluziile cu privire la rolul descrierii peisagistice / 
de interior în contextul / în comunicarea mesajului operei literare. 


Formularea de opinii / puncte de vedere diferite ale celor implicaţi în re- 
zolvarea problemei este una dintre cele mai importante abilități de gân- 
dire. Aceasta presupune un transfer în mintea altor persoane, o privi- 
re / o apreciere a lucrurilor din punctul de vedere al celuilalt. Cei mai 
eficienți oameni sunt adesea cei care pot identifica / adopta o viziune 
străină, chiar dacă n-o împărtășesc, acest fapt putând fi un punct de 

plecare pentru o comunicare eficientă sau pentru rezolvarea unei pro- 
bleme. Cât priveşte enunțarea mai multor opinii pe marginea operei 
literare, profesorul, după ce formulează problema, le solicită elevilor să 
exprime puncte de vedere din perspectiva unuia sau a câtorva subiecți 
dintre cei propuși de el (aceștia pot fi personaje din opera literară, dar 
şi din afara ei). Întrebarea-sarcină poate fi formulată în felul următor: 
„Ce crede personajul despre acest caz / această întâmplare?”, „Care 
ar putea fi punctul lui de vedere ţinând cont de idealurile, caracterul, 
modul său de gândire, tipul uman pe care-l reprezintă?” Punând în 
discuţie, de exemplu, conflictul psihologic al lui Apostol Bologa (Pă- 
durea spânzuraților de L. Rebreanu) şi, în mod special, evadarea lui de 
pe front, profesorul le poate adresa elevilor următoarele întrebări: „Ce 
ar putea gândi despre această faptă a lui următorii subiecți: generalul 
Karg, ofițerul Varga, prietenul său Klapka, mama, tovarășii de arme 
(Gross, Cervenko), Marta, Ilona, un ziarist, un om de pe stradă, un 
român, un ungur, un critic literar, fiecare dintre colegii voştri?” etc. 


În faza iniţială elevii vor formula punctele de vedere, le vor argumen- 
ta conform propriului mod de înțelegere. Ulterior, vor releva în opera 
literară opiniile mai multor personaje despre evadarea lui Bologa și, în 
final, le vor compara cu punctele de vedere emise de ei din perspectiva 
unuia sau a altui subiect. Evident, nu vor lipsi și argumentele extrase 
din operă care vor justifica punctele de vedere ale personajelor ope- 
rei artistice. Înţeleasă ca formă de comunicare instrumentală, care se 
bazează pe raționamente şi dovezi pentru a influența convingerile și 
comportamentul cuiva prin folosirea de mesaje orale sau scrise (Karin 
C. Rybacki, Donald J. Rybacki), argumentarea poate servi restructură- 
rii şi / sau întemeierii de opinii. Orice scenă, comportament al perso- 
najului literar pot constitui o bază pentru a genera opinii divergente. 
Construirea de argumente presupune, în primul rând, adoptarea unui 
punct de vedere diferit decât al celui care a lansat problema, ideea, 
soluţia. Ținând cont de acest fapt, profesorul va prezenta clasei un text 
ce conţine suficiente informaţii care să permită identificarea autoru- 
lui faptei (Ex: DI Goe rupe manivela și trenul soseşte cu întârziere la 
Bucureşti; Musafirul familiei Popescu realizează că cineva i-a turnat 
dulceaţă în caloși etc.). La rândul lor, elevii trebuie să decidă cine este 
autorul faptei, pe baza informaţiilor din schiță, transformate în argu- 
mente. Ulterior, ei pot alcătui scenarii, pe care le vor citi în fața clasei. 

Dacă primul dintre criteriile aptitudinilor creativ-literare e capacita- 
tea elevului de a manifesta o atitudine personală față de problematica, 
personajele operei literare, de a înțelege concepţia scriitorului despre 
lume, cel de-al doilea constă în priceperea lui de a aprecia măiestria, in- 
dividualitatea de creaţie a acestuia. Evident, generarea de alternative prin 
omiterea unor informaţii, prin folosirea întrebărilor ajutătoare şi / sau a 
informaţiilor suplimentare este cel mai la îndemână mijloc de pătrunde- 
re în originalitatea artistică a scriitorului / operei. Modalitatea de lucru 
este cât se poate de simplă și de atractivă pentru elevi, care, conform 
procedurii, sunt puși în situaţia de a restabili un cuvânt într-un vers 


în care este omisă o strofă dintr-o poezie, elevii vor trebui nu atât să re- 
stabilească strofa, cât să propună alternative cu privire la mesajul ei, la 
ceea ce comunică aceasta. Întrebările adresate profesorului („Cuvântul 
omis este un epitet / un adjectiv cu 2 / 3 / 4 terminaţii?”, „Este un 
adjectiv derivat?” etc. ), informaţiile suplimentare oferite de profesor 
(„În strofa omisă este prezent motivul..”) vor spori numărul de alter- 
native / variante, care, fie pe parcurs, fie ulterior, servesc drept prilej 
pentru discuţie. 


Valoarea didactică a alternativelor generate prin formularea de ipoteze 
este determinată de nevoia de a stăpâni un sumum de informaţii, de 
exersarea capacităţii de a converti informaţiile în ipoteze originale. Nu 
validitatea acestor ipoteze este importantă, ci alternativele care se pot 
crea, valorificând la maximum mesajul operei literare. Sarcina de lucru 
poate fi enunțată în felul următor: „Formulaţi ipoteze pentru cum s-ar 
fi constituit destinul puiului de căprioară (Căprioara de E. Gârleanu), 
dacă mama ar fi reușit să-l ducă în vârful muntelui” / „...cum s-ar fi 
constituit destinul lui Ion dacă Vasile Baciu i-ar fi dat din capul locului 
toată averea (Ion de L. Rebreanu)” / „...cum s-a constituit destinul de 
creaţie al scriitorului G. Bacovia” / „...finalul istoriei relatate în nuvela 
Toiagul păstoriei” etc. Cu siguranță, formularea unor ipoteze referitoa- 
re la modul în care s-ar fi constituit destinul puiului de căprioară, al 
lui Ion etc. va genera un șir de alternative, elevii având posibilitatea să 
„vadă” care dintre acestea este mai bună, care sunt circumstanţele ce-au 
determinat-o. 

Rezolvarea unor situaţii de problemă / opțiune morală care, prin însăşi 
natura lor, generează alternative, rămâne a fi una dintre cele mai frec- 
vente tehnici de lucru în procesul valorificării textului literar. Situaţia 
de opțiune morală reprezintă o totalitate de condiţii şi circumstanțe, 
didactic justificate, în cadrul cărora elevii, prin activitatea emotiv-cog- 
nitivă, însușesc valorile etic-estetice determinate de caracterul fapte- 
lor, comportamentul personajului operei literare, de fenomenele ori 
obiectele lumii înconjurătoare. 


Datorită naturii sale, situația de opțiune morală, ca sursă de valorificare 
a textului literar, determină apariţia şi dezvoltarea la elevi a necesităţii 
de cunoaştere și a unor potenţialități psihice noi. Întrucât problema 
care stă la baza situației de opțiune morală presupune existența unor 
puncte de vedere diferite sau divergente, aceasta contribuie nu numai 
la realizarea dialogului autentic „elev — elev — operă literară”, ca parte 
componentă și foarte importantă a lecţiei, dar și la găsirea unor alter- 
native, a unor soluţii diferite ale problemei. 


Pentru o mai bună înţelegere a celor menţionate, propunem în conti- 
nuare un model al situaţiei de opțiune morală: 


Îndrăgostit de Cătălina, o preafrumoasă fată de împărat, Luceafărul ac- 
ceptă invitaţia ei de a cobori pe pământ, renunțând astfel la condiţia sa de 
nemuritor. Merge la Demiurg pentru a primi dezlegarea, timp în care fata 
de împărat cade în mrejele pajului Cătălin. Revenit „la locul lui menit în 
cer”, Hyperion îi surprinde pe cei doi în dulci sărutări şi îmbătaţi de amor. 
La chemarea fetei, „nu mai cade ca-n trecut / În mări din tot înaltul”, ci le 
aruncă celor doi dureroasa replică: „Trăind în cercul vostru strâmt, / Noro- 
cul vă petrece, / Ci eu în lumea mea mă simt / Nemuritor şi rece”. 


- Cum ar fi putut să procedeze altfel Hyperion? Găsiţi alternativele. 


Desigur, într-un caz, profesorul le poate oferi elevilor şi anumite alter- 
native / soluţii ale problemei (a) Să o ierte pe Cătălina, deoarece relaţia 
dintre doi îndrăgostiţi presupune iertare şi concesii; b) Să se retragă în sin- 
gurătatea sa, fără a-i reproşa ceva fetei; c) Să ceară un sfat de la Demiurg; 
d) Să se răzbune pe cei doi făcându-le ceva rău etc.). În alt caz, el poate 
renunţa la orice soluţie, lăsându-i pe elevi să găsească și să propună 
variantele lor. 

Menţionăm că, încercând să rezolve problema, să găsească alternative ale 
comportamentului personajului, elevii vor apela la cunoștințele lor despre 
natura faptelor morale, la experienţa lor de viață. Formulând o alternati- 
vă, ei o vor compara cu valorile, idealurile, viziunile lor. Momentul acestei 
corelaţii generează nu numai o analiză rațională a modalităților, a căilor 
posibile de comportare a personajului literar, dar și atitudinea emotivă a 
elevului față de aceste modalităţi. În acest proces de analiză elevul ajun- 
ge să înțeleagă că experienţa de viaţă nu-i este suficientă pentru a rezolva 
problema. Mai mult decât atât, el simte necesitatea de a căuta o soluţie ce 
l-ar satisface. Astfel, luarea unei hotărâri capătă un caracter pur personal, 
devine unul dintre motivele activităţii de cunoaștere a elevului. Locul aces- 
tui motiv se afirmă mai întâi în sistemul motivațional al elevului, apoi „se 
deplasează” și se consolidează în procesul lucrului cu opera literară. 


Prin natura sa omul poate să se mulțumească cu orice explicaţie primită 
sau să o refuze, în cel de-al doilea caz el demonstrând că priveşte lucrurile 
într-un mod diferit. Ţinând cont de acest fapt, profesorul nu trebuie să lase 
impresia că totul este rezolvat în ceea ce privește semnificaţiile unei figuri 
de stil, ale unui personaj sau ale operei literare, în genere. Întrebarea „De 
ce?” trebuie pusă și atunci când elevii dau un răspuns corect, deoarece nu- 
mai așa ei nu vor avea senzaţia că ceva este atât de evident, încât să merite 
un răspuns de genul „de aceea” Prin urmare, o întrebare de tipul „De ce po- 
ezia De ce nu-mi vii? este o elegie”, precum și eventualul răspuns „Pentru că 
e dominată de sentimentul tristeții” pot genera următorul lanț de întrebări: 
„De ce eul liric trăieşte sentimentul tristeții?” („Acest sentiment este pro- 
vocat de despărțirea de iubită”); „De ce despărțirea de iubită are acest im- 
pact asupra eului liric” („Iubita i-a înseninat mereu viața sufletului”), 
„De ce totuși poetul o consideră „mai mândră decât orice stea?”, „De ce 
autorul invocă anotimpul căderii frunzelor de nuc?” etc. După cum se 
observă din înseși întrebări, dar şi din eventualele răspunsuri, tehnica 
„De ce?” contribuie, în primul rând, la formarea capacităţii de rezolvare 
a problemei, dar și de punere a unor noi probleme. 


În concluzie, subliniem că învățământul modern preconizează o meto- 
dologie axată pe dinamică, pe promovarea metodelor care să stimuleze 
mecanismele gândirii, ale inteligenţei, imaginaţiei și creativității. Teh- 
nica alternativelor, aşa cum am arătat mai sus, solicită efort de reflecţie 
personală, o acțiune mentală de căutare, de cercetare și de descoperire 
a adevărurilor, de elaborare a noilor cunoștințe. 

simona CHIŞ 


Arta cuvântului în teatrul 
lui Marin Sorescu 


Piesele lui Marin Sorescu ce alcătuiesc cu- 
noscuta trilogie Setea muntelui de sare (1968- 
1976) — nucleu de rezistență al creaţiei sale 
dramatice — sunt toate piese cu un singur per- 
sonaj (celelalte apariţii scenice sunt pure con- 
venţii, pretexte dramatice fără substanţă în 
sine). De aici — şi nu numai — rezultă lirismul 
S.C. — master în filologie, lor, caracterul de mare confesiune, rostită cu 
profesor gr. |, Liceul variații de ton, ca în „cearta” fabuloasă a spiri- 
„Alexandru cel Bun”, tului cu trupul, a minţii cu sufletul sau, chiar 
Botoşani. Premii pentu mai exact, a eurilor ce locuiesc individul între 
poezie, proza ŞI critica ] „Euzi li PARE dr matic în iii sim ]- 
literară (cel mai recent — se Fe a a c SARI i ci 
Premiulipenttu proze. T9 afirmarea și negarea dialogicului: omul nu 
la concursul,Agatha comunică, de fapt, decât cu sine, deși tentaţia 
Grigorescu Bacovia", Mizil, ieșirii din sine şi proiectării în afară e foarte 
2012). puternică. Bănuiala noastră este că, cel puţin 
într-o anumită măsură, situarea pe muchie a 
fost la Marin Sorescu deliberată. Pe de o par- 
te, deci, lipsa dialogului autentic și a conflic- 
tului trădează limitele dramatice ale poetului, 
pe de alta, situarea în ambiguitate devine cre- 
atoare de sensuri, ambivalentă și plurivalentă. 


Sorescu se adresează unui receptor modern, 
unui public pregătit pentru experienţe sceni- 
ce dintre cele mai originale. Într-adevăr, fără o 
educare prealabilă a gustului, convenția piese- 
lor e greu de acceptat, atât de mult se bazează 
pe alegorie și parabolă. Saltul în ficțional fără 
negarea însă a convenției realiste presupune 
o anumită acceptare, o creştere a nivelului de 

toleranţă. Forţarea limitelor convenției ficționale e mai evidentă în Pa- 
racliserul (1970), cea mai fantastică dintre piesele trilogiei, în schimb 
mica bijuterie Iona (1968), subintitulată, de altfel, tragedie, sublimea- 
ză rădăcinile artei dramatice și clasicizează noile canoane. 


Verbozitatea nestăvilită a personajelor soresciene coboară nu din teatrul 
lui Caragiale, de o impresionantă economie, ci se revendică de la Miticii 
schițelor. Olteanul mediu, volubil, gălăgios, colportor, dezinhibat până la 
nesimţire, care nu cunoaște alt mod de relaționare decât în registrul fami- 
liar, care ar fi simpatic dacă n-ar fi excesiv de insistent, iată tipul uman pe 
care îl cultivă Marin Sorescu. Ambiţia scriitorului este de a face din acesta 
erou de tragedie, ceea ce și reuşeşte într-o oarecare măsură. De altfel, ini- 
ţiativa sa privind reabilitarea omului comun nu e singulară, ci se înscrie 
într-un trend general al literaturii moderne. Excesele acestei direcţii sunt 
de a alege ca protagonist fie și un retardat pentru a-i descoperi apoi o latură 
excepțională (ca în cunoscutele producții cinematografice Rain Man sau 
Forrest Gump). Însuşi eroul sorescian mimează un soi de întârziere inte- 
lectuală prin modul în care trece de la un subiect la altul, de la o stare la 
alta, amestecând dispoziţia ludică și sensul tragicului, ignorând ceea ce este 
evident și descoperind semnificaţii în lucrurile mărunte, după o logică apa- 
rent dezordonată, sau chiar fără logică... Evident că totul este o convenţie, 
o tehnică de iluminare progresivă a sensurilor, dar și de încifrare, pentru 
a lăsa cititorului plăcerea aproape detectivistică a cernerii simbolurilor şi 
ierarhizării lor. Şi la Eliade unele personaje par afectate de un delir verbal 
care camuflează proximitatea sacrului, tradus prin semne îngropate și ele 
în text, tehnica fiind — în termenii lui Sorin Alexandrescu — cea a efasării. 
Atâta doar că discursul teatral sorescian este mai plin de prețiozităţi, cu po- 
doabe stilistice și arabescuri căutate, deși simulează naturaleţea, hazardul 
asocierilor. Supradimensionarea monologurilor e, de altfel, vitală pentru 
aceste piese, a căror recuzită dramatică — când nu vorbim de limbajul în- 
suşi — e minimalistă, tinzând asimptotic către zero (în Iona, niște cercuri 
desenate cu creta pe podea). Pe măsură ce decorul și numărul personajelor 
se reduc, discursul se umflă, compensatoriu. Tot ceea ce definește drama- 
ticul — personaje, acţiune, conflict — se petrece la Sorescu nu faptic, ci în 
limbaj. Limbajul joacă piesa, e teatralizat până la exces. Rolul cuvântului 
e factice, cuvântul întemeiază, asemeni cuvântului originar. De aceea şi 
omul e surprins în ipostaze arhetipale, la momentul marilor adevăruri, în 
confruntarea cu moartea, cu cosmosul, cu legile firii. Oricât de modern în 
spirit, omul sorescian repetă gestul etern al umanităţii de a căuta un sens 

mai adânc lumii înconjurătoare, sens transcendent, identificat mistic cu 
dumnezeirea, ori supus reflecţiei filozofice dubitative. Rolul filozofiei, pe 
care şi-l asumă uneori și literatura, este de a încerca să dea alte răspunsuri 
decât cele oferite de doctrinele religioase la întrebările dintotdeauna ale 
omenirii. 

Titlurile pieselor trilogiei trimit la personajele ce ocupă, pe rând și — 
aproape - exclusiv, scena, dar și la temele biblice şi filozofice: Iona e 
omul în burta balenei, Paracliserul e simultan Manole și Ana zidin- 
du-se întru credință, iar Matca e Irina — pântecele originar, dar și Arca în- 
fruntând potopul. Densitatea incredibilă a sensurilor reprezintă, la Ma- 
rin Sorescu, în același timp principalul merit, dar şi principala scădere. 
Plurisemantismul cuvintelor şi al textului e atât de bogat, încât învelișul 
subţire — convenţia ficțională — e pe cale să explodeze. În doar câteva 
pagini, autorul se ambiționează să atingă toate marile teme ale literaturii, 
pretextul dramatic fiind, în fond, destul de fragil. Sorescu însuși rezumă 
interpretările date celei mai cunoscute dintre piese, Iona, de unde se poa- 
te vedea caracterul lor divergent, distanța radicală între diferite abordări. 
De prisos să mai afirmăm că ambiguitatea și plurivalenţa sunt trăsături 
ale artei moderne, creatoare de sensuri. Negând luciditatea actului cre- 
ator şi afirmând primatul unui imbold cvasiinstinctual, Sorescu nu face 
altceva decât să ateste, pe de o parte, caracterul inspirat al piesei, dar și o 
foame primară de autenticitate, piesa făcând imperativ auzită vocea unui 
spirit torturat de neliniști. Emoţia tinde să copleşească expresia, un patos 
stăpânit la început, dar izbucnind apoi triumfător, ne duce în plin expre- 
sionism, dezmărginirea fiind aspiraţia ultimă. 


Una dintre cele mai mari provocări pe care și le asumă Marin Sorescu 
în teatru — și nu numai — este de a da tragicului un veșmânt familiar, 
de a camufla sensurile solemne (sublimul!) în replica banală, jucată, 
parodică, cu accente bufe, hilare sau grotești. Uneori autorul izbutește, 
dar de multe ori ceea ce rezultă frizează kitsch-ul. E ca și cum ai vrea să 
faci o rochie de mireasă din materiale reciclabile... Jocurile de cuvinte, 
simetriile, ambivalenţa replicilor sunt uneori prea căutate, umorul prea 
forţat: „Moşul: Vezi? Mai bine nu te dădeam la școală... nășteai fără du- 
reri...ca proasta... Mă-ta, cu patru clase primare, abia te-a făcut... iar tu, 
care ai şi normala... să vezi ce greu o să-ți vină” (Matca). 


Replici neutre, firești, necăutate, care să echilibreze stilistic textul, nu 
prea există; năvala de poante obosește, fiecare frază se cere citită în regis- 

tru dublu sau chiar triplu, la nivel literal, ironic, simbolic. Chiar şi când 
rostesc cea mai mare banalitate, personajele ne fac complice cu ochiul, 
conştiente că joacă un rol, că prin ele autorul însuși se dedublează, se 
multiplică, pentru a nu lăsa nimic nespus și, mai mult, pentru a învesti cu 
autoritatea scenei ceea ce spune. Sub masca unei naivități jucate, prota- 
goniștii emit fel de fel de cugetări ce se vor profunde, ambiţionându-se să 
vorbească în pilde, în şarade, în parabole, dar căzând uneori de-a dreptul 
în ridicol: „Irina: E bine să râzi în furtună, că-ţi sticlesc dinţii, dacă sunt 
frumoși. E frumos să râzi în furtună cu dinți frumoși.” (Matca). 


Frazele ritmate — proza poetică —, pe lângă faptul că amplifică lirismul ope- 
relor, mai au un rol bine definit, acela de a transforma vorbirea firească, 
profană, cotidiană, în formule fixe, magice, incantatorii, dar și ermetice. 
Teatrul sorescian tinde să devină manifestare a sacrului, iar scopul versu- 
rilor strecurate aproape pe nesimţite ar fi de a-l face vizibil: „Doar aerul 
se lasă prins, ca o oaie. (...) Şi ochii peste el se desfoaie” (Paracliserul). În 
didascalii, autorul notează laconic rugăciune, vizând, desigur, intonaţia, 
atitudinea, postura interpretului, dar nu mai puţin sugestia perceperii ca 
rugăciune a monologului dramatic în întregul lui, sau măcar pe secvenţe. 
Teatrul sorescian vrea să spună tot, să devină tot — asemeni textelor sacre. 
Şi, pe undeva, chiar izbutește să transmită lectorului un sentiment religios, 
susținut prin cuvânt, ca și prin imaginarul artistic. 


Inflexiunile liturgice, incantatorii, ritualice, criptice se altoiesc pe lim- 
bajul colocvial, nuanţat ici-colo de regionalisme oltenești, unele foarte 
inspirate, altele mai puţin („Ie ţicură rău?” îşi întreabă tatăl fata aflată 
în chinurile facerii). 


Jocurile de cuvinte sunt uneori forțate, iar atitudinea autorului de ma- 
gician al cuvintelor prea evidentă. Autorul vrea cu tot dinadinsul să 
întrețină impresia că frazele paradoxale, absconse, obscurizează niște 
sensuri, care nu trebuie să ajungă în urechile neiniţiaţilor, chiar și acolo 
unde sensurile adânci lipsesc, textul fiind pură paradă lingvistică, pro- 
lixă cu intenţie și nu o dată obositoare prin mecanica ei de flașnetă: „Să 
fie legat ca porumbul care leagă... și bine legat la trup... și dezlegat la 
minte... şi să aibă legături numai una şi-una... etc” (Matca). 


Ca un inspirat, autorul se lasă purtat de sonorități, de muzica frazelor, 
după principiul că frumosul (eufonia) se identifică cu binele și adevărul 
(valoarea artistică). A te lăsa dus de val nu e întotdeauna un lucru rău, dar 

uneori — ca în exemplele de mai sus — cuvintele scăpate din frâul lucidită- 
tii creatoare sună a gol, precum în jocurile de copii. Sorescu se ia prea în 
serios când nu e cazul și invers, devine superficial unde n-ar trebui. 


Dacă ar fi să încercăm o clasificare şi sistematizare a numeroaselor pro- 
cedee lexicale din teatrul lui Marin Sorescu, ne-am angaja într-o între- 
prindere laborioasă, dar utilitatea ei ar fi incontestabilă. Le vom aminti 
totuşi pe cele mai frecvente: 


1) Confuzia între sensul idiomatic şi sensul literal al îmbinărilor de cuvinte, 
mod pentru autor de a denunța un soi de prejudecăţi lingvistice, de a 
provoca lectorul să privească lucrurile şi să le gândească altfel decât era 
obișnuit, renunțând la clișee, automatisme, sau chiar formule ale lim- 
bii de lemn: „Vocea (...) găsea puterea să-mi spună că suntem în pom” 
(Matca), adică, pe de o parte, în dificultate — sens figurat, idiomatic, iar, 
pe de altă parte, sens propriu, cei doi îndrăgostiţi refugiindu-se de furia 
apelor într-un copac. 


„Irina: (...) ba vrea țâță, ba face pe el... Habar n-are unde se află... și că 
orice picătură în plus... fie ea de ce-o fi... e picătura care poate vărsa paha- 
rul.” (Matca). 


2) Tratarea în notă comică a situațiilor tragice: 


„Irina: Şi să ai coșciug... la scară, pus din timp... Mă rog, totul dichisit 
frumos din vreme..” (Matca). 


3) Parafrazarea expresiilor cunoscute, ca în exemplul de mai sus, unde 
se observă aluzia la o situaţie favorabilă, pentru a da celor spuse o notă 
comică: a avea mașină la scară. 


4) Amestecul de registre stilistice — cult şi colocvial, neologic şi popular, 
solemn și glumeţ: „Irina: Dar apele scad sau cresc? Aici la mine parcă 
tot cresc... Mă gândesc că tu îți dai seama de ansamblu... situaţiei... poa- 
te dă Dumnezeu şi scad... Ai?” (Matca). 


Sau adoptarea unui registru impropriu în context, ca în adresarea Para- 
cliserului, argheziană, către un deus absconditus: „De-o viață-ntreagă îl 
caut. Unde eşti, Chimiţă? Că tu m-ai legat la ochi și nu pot să-ți spun 
decât aşa, ca un copil” (Paracliserul). 


5) Termeni familiari, expresii colocviale, populare, de un umor ce frizează 
vulgaritatea uneori, dar cu detaşare, mai mult dintr-o joacă de intelec- 

tual cu un simț al umorului pronunţat, decât din convingere: „Iona: Pe 
omenire o doare-n fund de soarta ta” (Iona). 


6) Diminutive cu intenţie ironică şi autoironică, dar și ca expresie a sim- 
patiei, mod de a îndulci veștile proaste, de a atenua tragismul. Efectul 
e uneori melodramatic: 


„lona: L-a dus şi prea departe. Cum era el ușor... S-a tot dus cu el în 
burtă. 


Şi cu vecinul... 
Şi el, tot slăbuţ... (...) 


Hai, nu mai plânge. Și-au făcut şi-o căsuță” (Iona). 


7) Distanţa dintre sensul literal al cuvintelor / expresiilor şi sensul contex- 
tual, dintre masca lingvistică a actorului și mesajul transmis, ca în frag- 
mentul de mai jos (motivul clovnului trist): „Paracliserul (Plânge.): 
Unde ești, Chimiţă?” (Paracliserul). 


8) Aglomerarea detaliilor nesemnificative, ca pentru a distrage atenția de 
la sensurile mari, de ansamblu, prin schimbarea centrului de greutate 
al textului: „Iona: Ne scapă mereu câte ceva în viață, de aceea trebuie să 
ne naștem mereu. Soldaţilor le scapă mai ales pacea. Obişnuiţi să doar- 
mă în zgomot de tobe, de glasuri, la prima linişte deschid ochii, atât de 
larg îi deschid, că intră-n ei iarba şi păsările...” (Iona). 


Tot aici se observă o ruptură stilistică, un salt de la un nivel de semnificaţii 
la altul, de la sensul propriu la cel simbolic, de la prozaic la poetic... 


Ca o concluzie, se impune, desigur, observaţia că inventarierea acestor 
procedee lingvistice se vrea a fi doar un prim pas în înţelegerea artei 
dramatice soresciene. Precum în cazul tuturor marilor autori, teatrul 
sorescian e mult mai mult decât ştiinţa combinării unor mijloace sti- 
listice. Însă este la fel de adevărat că personajele sale, moderne prin 
semnificaţiile ale căror purtători devin, ca și prin tehnica realizării lor, 
trăiesc în şi prin limbaj, mișcarea scenică fiind relativ redusă, iar con- 
flictul unul de idei. 


Bibliografie | 1. Marin Sorescu, Ieșirea prin cer, Editura Eminescu, Bu- 
cureşti, 1984. 
2. Mircea Eliade, La ţigănci și alte povestiri, cu un studiu 
introductiv de Sorin Alexandrescu, EPL, Bucureşti, 1969. 

Doina DRĂGUŢ 
Postmodernismul, o reluare didactică 


Postmodernismul este o mișcare culturală, 
artistică şi ideatică, apărută în deceniul al şa- 
selea al secolului XX în Statele Unite ale Ame- 
ricii şi răspândită apoi în Europa. Se atestă 
în arhitectură, apoi în literatură, filozofie, în 
domeniile de teorie critică, artă, sociologie, 


ştiinţe politice. Termenul „postmodern” a in- 
D.D. — scriitor, i nl lau trat în lexiconul filozofic odată cu publicarea 
Și jurnalist Craiova studiului La condition postmoderne, în 1979, al 


România. Redactor-şef j i 
al Revistei de cultură lui Jean-François Lyotard. 


„Constelații diamantine Postmodernismul se caracterizează, în gene- 


ral, prin excluderea noului și ineditului, ne- 
garea (refuzul) ideii de progres şi întoarcerea 
la formele tradiționale. Ideea centrală a post- 
modernismului rezidă în faptul că „problema 
cunoaşterii se bazează pe tot ce este exterior 


individului”. 


Retorica postmodernismului 
este antiiluministă, cunoaşterea este legată de 
timp, spaţiu, poziție socială sau alți factori ce 
intervin în conştiinţa individului în procesul 
de construire a punctelor de vedere ce inter- 
acționează în procesul cunoașterii. Curentul 
nu poate fi explicat şi apreciat critic decât în 
relație cu modernismul, modernitatea fiind o 
perioadă istorică din evoluţia omenirii ce s-a 
derulat între iluminism (sec. XVII) și primii 
ani de după cel de-al Doilea Război Mondial. 


În definirea termenului de postmodernism 
există numeroase dificultăți, acest curent fi- 
ind subiectul unor dezbateri partizane și ge- 

nerând atâtea definiţii câţi teoreticieni există. Problema delimitării 
acestui curent implică nevoia de raportare la o altă direcție, desfăşurată 
sincronic, şi anume modernismul. Secolul XX este împărțit, de unii 
istorici, în două perioade — cea modernă și cea postmodernă —, alţii 
văzând cele două perioade ca fiind două etape ale aceleiaşi ere artistice. 


Criticul american de origine egipteană Ihab Hassan, în lucrarea sa From 
Postmodernism to Postmodernity: the Local / Global Context, aminteşte 
câteva nume care au utilizat termenul „postmodernism” încă înainte ca 
acesta să fi intrat în lexicon: John Watkins Chapman (pictor de salon 
englez), între anii 1870-1880, cu sensul de postimpresionism; Federi- 
co de Onis, în 1934, cu sensul de reacţie impotriva poeziei modernis- 
te; Arnold ]. Toynbee, în 1939, cu sensul de sfârșit al ordinii burghezi- 
ei vestice; Bernard Smith, în 1945, cu sensul de mișcare a realismului 
socialist în pictură; Charles Olso, între anii 1950-1960; Irving Hiwe 
şi Harry Levin, în 1959 şi 1960, cu semnificaţia de declin al culturii 
moderniste înalte”. 


În opera sa monumentală Studiul istoriei, Arnold Toynbee dă o defi- 
niție termenului „postmodern', deși nu în sensul de azi, numind post- 
modernă perioada istorică ce debutează după 1875, caracterizată prin 
„prăbuşirea utopiei iluministe şi prin proliferarea culturii de masă”. 
Postmodernism înseamnă, pentru Arnold Toynbee, „iraționalitate, 


anarhie şi o nedeterminare amenințătoare”*. 


În Statele Unite ale Americii, dezbaterile în jurul termenului „postmo- 
dernism” încep prin deceniul șapte al secolului trecut, dar termenul 
este consacrat în 1979, prin apariţia tratatului La condition postmoder- 
ne, al filosofului francez Jean-François Lyotard. 


În literatura română, fenomenul postmodernist ia amploare după 
1980, prima izbucnire fiind produsă de un grup de poeţi, format în 
jurul criticului literar Nicolae Manolescu, ce a constituit „Cenaclul de 
luni”, și de un grup de prozatori, format în jurul profesorului Ovid S. 
Crohmălniceanu, la „Cenaclul Junimea”. Însă putem afirma că postmo- 
dernismul a intrat în literatura română mult mai devreme, în a doua 
jumătate a anilor '60, desfășurându-se până la începutul anilor '80, în 
mod subteran. Primele reacţii au venit de la „grupul oniric” — Leonid 
Dimov, Emil Brumaru, Vintilă Ivăncescu, Dumitru Țepeneag — și de la 

gruparea prozatorilor cunoscută sub denumirea de „Școala de la Târ- 
govişte” (Radu Petrescu, Mircea Horia Simionescu, Costache Olărea- 
nu, Tudor Țopa). 


Virgil Nemoianu, în Notes sur l'état de postmodernite încearcă să facă 
o sistematizare a postmodernităţii, caracterizată prin nouă elemen- 
te principale: La centralite de l'élément communication / mobilité; La 
société postindustrielle; La transition de la révolution de Gutenberg [...] 
au visuel télévisé et à la présence virtuelle; L'établissement de nouveaux 
rapports entre les hommes et les femmes; La tension entre le globalisme et 
le multiculturalisme; La conscience de soi, l'auto-analyse; La relativisation 
et l'incertitude des valeurs; Le jeu parodique avec l'histoire; Une religiosite 
postmoderne. 


În viziunea lui Matei Călinescu, trăsătura fundamentală a postmoder- 
nismului ar fi un „eclectism rafinat”, iar „faptul că el pune sub semnul 
întrebării unitatea și atribuie valoare părții în detrimentul întregului la 
acest sfârşit de secol ne reamintește de «euforia decadentă» din anii 
1880. Dar codul popular pe care îl utilizează într-o manieră atât de bă- 
tătoare la ochi poate face postmodernismul să semene și cu kitsch-ul 
[...]. Şi, în sfârșit, postmodernismul poate părea uneori fratele geamăn 
al avangardei..S 


„Eliberat de obsesia semnificaţiilor și de tortura căutării adevărurilor ab- 
solute”, spune Mircea Cărtărescu, în Postmodernismul românesc, postmo- 
dernismul „porneşte de la acceptarea lumii ca poveste, ca realitate «sla- 
bă», desfondată, pe care un eu la fel de iluzoriu o poate explora în toate 
direcţiile, cu voluptate senzorială, ca pe o epidermă nesfârșită. Atitudinea 
umană fundamentală față de lume devine astfel una estetică, hedonistă. 
Această estetizare generală a lumii, substituind mai vechea atitudine me- 
tafizică, este însoţită de o legitimare la rândul ei «slabă», contextuală 
şi consensuală, în care ideea de ființă devine, ca pentru Wittgenstein, 
inoperantă: dacă există cumva, despre ea trebuie, în orice caz, să se tacă. 
Acest fapt are consecinţe vaste în privința abordării estetice a fenome- 
nului artistic. Trebuie spus că estetica însăşi renunţă la ideea de valoare 
absolută, la noțiuni ca «geniu», «capodoperă» etc., și că, pe de altă par- 
te, dintr-o disciplină orientată către sens (în modernism fiecare text își 
conţine sau își caută interpretarea), ea tinde să devină una a «<odihnei în 
obiectul estetic», una a ornamentului.” 


ECET ROMIÂINIĂ 


Pentru criticul literar Nicolae Manolescu, postmodernismul este un 
fel de modernism mai tolerant, poezia postmodernă împrumutând 
„criteriul poeticului'* din poezia modernă. Dacă moderniștii au redus 
poezia la o expresie aproape pură, postmoderniștii au înlăturat toate 
barierele din calea expresivităţii, care, din punctul lor de vedere, trebuie 
să fie șocantă, nu pură. Postmodernismul „coboară în stradă, merge la 
manifestaţie””; „este fățiș, nu secret, este agresiv, persuasiv, primitiv, nu 
retractil, muzical, esoteric, enigmatic”!9; e, în același timp, „ironic, his- 
trionic, ludic și asianic."! 


Postmodernismul neagă și desființează tiparele, cenzura, stereotipul, 
certitudinea, cauzalitatea, permanenţa, ierarhia, punând în locul lor 
concepte ce au ca valori dominante libertatea, toleranța, originalitatea, 
interculturalitatea, renunţarea la limite și graniţe, amestecul stilurilor, 
discontinuitate, descentralizare. Omul postmodern nu mai caută pro- 
funzimea, ca în modernism, el trăieşte în alte universuri, în care cunoaș- 
terea înseamnă alunecare, „mângâiere” a suprafeţelor, iar „procesul de 
coborâre a artei în cotidian a devenit pervaziv”” şi totul se dizolvă în 
spațiul experienţei umane obişnuite. Dacă modernismul se conside- 
ră însuşi o culminare a căutării unei estetici a iluminismului, o etică, 
postmodernismul se ocupă de modul în care autoritatea unor entități 
ideale (numite metanaraţiuni) este slăbită prin procesul de fragmenta- 
re, consumism și deconstrucție. În viziunea lui Jean-François Lyotard, 
postmodernismul încurajează ideea de fragmentare, de fracturare, de 
fluiditate, de multiplicitate, de pluralitate şi, în schimb, critică existența 
unor universalii monolitice. Postmodernul, spune Mircea Cărtărescu, 
„nu creează, ci mimează, ia în derâdere, fantazează. Nu există pentru el 
valoare stabilă și inatacabilă. (...) Postmodernul trăiește ironia cu atâta 
intensitate, încât ea, până la urmă, dispare, la fel de pervazivă ca și aerul 
pe care îl respiri. Este un tip de ironie special, numit de Alan Wilde 
ironie suspensivă."* 


Postmodernismul este definit şi într-un mod mai larg, desemnând cam 
toate curentele de gândire de la sfârșitul secolului al XX-lea. Criticii 
marxiști cred că postmodernismul este un simptom al capitalismului 
târziu. În contextul postmodernismului, un concept important asu- 
pra limbii este ideea de „joc“, acest lucru însemnând schimbarea ca- 
drului de conexiune al ideilor, permițând sensuri figurate sau trecerea 

unui cuvânt de la un cadru de referință la altul ori de la un context 
la altul. Postmoderniştii atribuie sau lasă o mare libertate cititorului 
în modalitatea de a interpreta și construi textul. Vattimo vorbeşte des- 
pre „sentimentul de depeizare, de dezinserție a omului din lume prin 
pierderea treptată a simțului realităţii, într-o societate a comunicării 
generalizate”"*, lumea reală se dizolvă devenind „coplanară” cu diverse 
lumi virtuale pe care omul le locuieşte simultan. Ihab Hassan, în Post- 
modern Literature and Criticism, defineşte critica literară ca „the politics 
of literary misunderstanding”"5, subliniind faptul că ea însăși trebuie 
să-şi asume paradoxul, contradicția, nedesăvârşirea, şovăiala caracte- 
ristice întregii gândiri actuale. Granița dintre literatură și critică tinde 
să dispară, iar cele două discipline caută să se apropie tot mai mult, 
astfel încât operele literare încep să-și conţină propria teorie și critică, 
iar lucrările critice capătă veleităţi de scrieri literare. 


În artele vizuale, postmodernismul încearcă să detroneze universaliile 
şi fundamentele artei şi caută să accentueze diversitatea şi contradicţia. 
Respinge distincția dintre arta joasă și arta înaltă, respinge granițele și 
favorizează amestecul de idei şi forme, promovează jocul, ironia, paro- 
dia, colajul, multiplicarea, pluralitatea. Andy Warhol este un exemplu 
al postmodernismului în artă prin felul cum exploatează simboluri po- 
pulare comune şi artefacte culturale gata făcute, aducând ceea ce altă- 
dată era considerat mundan sau trivial pe tărâmul artei înalte. 


În arhitectură, postmodernismul a șters granița dintre stiluri, făcându-le 
să se întrepătrundă, uneori să se ciocnească; suprafeţele au forme va- 
riate şi sunt însuflețite de contrastul culorilor, referința şi ornamentul 
și-au găsit loc pe fațade, iar utilizarea unghiurilor nonortogonale a de- 
venit o preferință. 


În concepția unor filozofi postmoderni (Thomas Samuel Kuhn și 
David Bohm), matematica și științele naturii nu ar fi obiective: ultima 
expresie a amestecului dintre filozofie şi matematică este matematica 
cognitivă, care doreşte să demonstreze că, exact ca orice știință umană, 
matematica este totuși subiectivă. 


Mark Poster afirmă că „oamenii de ştiinţă proiectează pe calculator 
subiectivitatea inteligentă, iar calculatorul devine criteriul prin care se 
definește inteligența”. Ca și Lyotard, el vorbește despre transformarea 

informaţiei în marfă, iar în noile tehnologii vede un mare potenţial 
pentru dominație. Lumea reală, adevărată, este percepută și înțeleasă 
prin modul și sensurile în care înțelegerea noastră asupra realității este 
compusă din multiple imagini, interpretări şi reconstrucţii, puse în cir- 
culație de mijloacele de comunicare, în competiţie unele cu altele şi 
fără nicio coordonare centrală. 


Politologul şi sociologul american Francis Fukuyama, în Sfârșitul istori- 
ei și ultimul om, descrie, în sens postmodern, disponibilitatea deplasării 
tuturor societăţilor de azi spre o singură formă de viaţă socială și politi- 
că, pe care o consideră a fi liberalismul democratic burghez. 


În filozofia postmodernă, un rol important îl joacă hermeneutica, dar 
ea nu dă o interpretare textului, nu se concentrează asupra structuri- 
lor funcţionale ale textului, ci încearcă să ajungă la un acord sau con- 
sens cu privire la ceea ce înseamnă textul. Gianni Vattimo, în Sfârșitul 
modernităţii, distinge şi ridică problema postmodernităţii la o ches- 
tiune de hermeneutică ontologică. El vede eterogenitatea şi diversi- 
tatea ca pe niște probleme ce pot fi rezolvate prin dezvoltarea unui 
sentiment de continuitate între prezent și trecut. Ținând cont de in- 
terpretările lui Vattimo, conceptele lui Nietzsche și Heidegger pot fi 
reunite într-o temă comună de depășire. Dacă Friedrich Nietzsche 
anunţă depăşirea nihilismului prin nihilismul activ al eternei reîn- 
toarceri, Martin Heidegger încearcă să depășească metafizica printr-o 
experiență metafizică de a fi. Și într-un caz, şi în altul, susține Vattimo, 
ceea ce poate fi depășit este un act al modernităţii, caracterizat prin 
evoluții progresive. Iar postmodernitatea este văzută, în concepţia sa, 
ca o nouă „turnură în modernitate”, ce presupune dizolvarea cate- 
goriilor într-un nou sens sau, gândind în sens nietzschean, a depăşi 
modernitatea înseamnă a o dizolva printr-o radicalizare a propriilor 
sale tendinţe înnăscute. 


Ihab Hassan defineşte unsprezece trăsături ale postmodernismului, cu 
care își construiește propria viziune asupra acestui curent, trăsături ce 
au un „caracter difuz şi eratic”!€. După cum s-a observat, nu toate sunt 
specifice curentului, unele se suprapun și se întrepătrund, altele se pot 
afla pur și simplu în contradicţie și oricând se pot adăuga și alte caracte- 
ristici la fel de pertinente: indeterminarea, fragmentarea, decanonizarea, 
lipsa-de-sine, lipsa-de-adâncime, neprezentabilul, ironia (sau perspectivis- 

mul ), hibridizarea, carnavalizarea, performanta, participarea, construcți- 
onismul, imanența”. 


În eseul său From Postmodernism to Postmodernity, Ihab Hassan mai 
identifică încă şapte trăsături ale fenomenului, care îşi au originea în 
modernism și pe care le numeşte categorii negative: urbanismul (ca- 
racterizat de fragmentare, diversitate, ecologie, crimă, holocaust); 
tehnologismul (dominat de genetică, informatică, tehnologii spaţiale); 
dezumanizarea (care provoacă anarhie, antielitism, absurd, umor ne- 
gru, parodie, negare); negativismul (care duce la fenomene New Age: 
magie, animism, mişcări de tip beat, hippy etc.); erotismul (care se îm- 
bogăţește cu noi specii: romanul homosexual, poezia lesbiană, porno- 
grafia cosmică); antinomianismul (prezenţa simultană a unor tendinţe 
contradictorii, care explodează în contracultură, mișcări de emanci- 
pare, Blak Power, feminism, filozofii orientale, misticism, vrăjitorie); 
experimentalismul (care generează forme deschise, discontinue, aleato- 
rii, improvizate, nedeterminate, simultaneism, tranzienţă, joc, fantezie, 
parodie, multimedia, fuziunea formelor și a limbajelor)!*. 


Postmodernismul, cum era firesc, şi-a atras numeroși critici; mulți îl 
caracterizează drept un fenomen efemer, care nu reprezintă decât o se- 
rie de conecturi disparate, ce au în comun doar resentimentul față de 
modernism. Unii critici consideră că evoluţia de la modern la postmo- 
dern trebuie privită mai degrabă ca o gradaţie, iar nu ca un tip nou, o 
continuare, iar nu o ruptură. 


Cel mai acerb critic al postmodernismului este însă Charles Murray: 
„Doar o modă intelectuală contemporană, mă refer la o constelație de 
puncte de vedere care îţi vin în minte când auzi cuvintele multicul- 
tural, gen, a deconstrui, corectitudine politică şi Dead White Males. 
Într-un sens mai larg moda aceasta intelectuală contemporană acoperă 
un destul de răspândit sentiment de neîncredere în metoda științifică 


(a)? 


Note | ! Cf. Wikipedia, Postmodernismul, http://ro.wikipedia. 
org/wiki/Postmodernism. 
> Ibidem. 
3 Mircea Cărtărescu, Postmodernismul românesc, Editura 
Humanitas, Bucureşti, 1999, p. 85. 
+ Ibidem. 

Dorina BALMUŞ 


Dimensiuni 
ale ontopoeticii eminesciene 


Fundamentul concepţiei ontologice emines- 
ciene (care include un şir de reflecții adân- 
ci despre existență sub toate aspectele ei, 
micro- şi macrocosmice, vizibile şi abisale, 
subordonate idealului de căutare a Fiinţei) 
este dialectica de sorginte autohtonă „starea 
de urât” — „starea de dor” sau trăirea în zarea 
DB -jecten Eee dorului, care traduce aspirația de reintegrare 
literatura română ṣiteorie ê sinelui și de refacere a totalității, concepție 
literară, drd, Facultateade care va fi confirmată prin apelul la diferite 
Litere, U.S.M. Domeniide surse filozofice, religioase sau culturale: cre- 
cercetare: literatura română ațiile mitologice, intuițiile vechilor gânditori 
contemporană, literatura indieni din marile poeme vedice, sistemele 
română din secolul XIX. a a dă : 
filozofice ale grecilor antici şi operele marilor 
filozofi ai Europei: Kant, Hegel, Heidegger, 
Schopenhauer ş.a. Ceea ce particularizează 
această viziune este melancolia reflexivă — „me- 
lancolia pentru soarta omenirii îndeobşte” 
(Titu Maiorescu) sau neliniștea cognitivă din 
critica romantismului —, infiltrată în lirismul 
operei, or, Eminescu nu este un filozof-poet 
cu un sistem filozofic articulat, ilustrat printr- 
un discurs poetic oarecare, ci un poet-filozof 
care percepe liric dimensiunile existenţei, tex- 
tualizând ecourile acesteia, în sensibilitatea 
şi reflexivitatea sa, într-un mod transfigurat, 
prin forța sugestivă a cuvântului poetic. 


- 


Conceptele ontologice fundamentale (Fiinţă, 
Absolut) cumulează în opera lui Eminescu mai 
multe semnificaţii ce descind din surse filozo- 

fice diferite, marcând complexitatea și mobilitatea viziunii existențiale 
a poetului. Astfel, în orizontul idealismului ontic, care concepe materia 
lumii drept reflex al unei idei („hieroglifa” eminesciană a reflectării uni- 
versului într-un bob de rouă), relevând, prin urmare, esența ei nemuri- 
toare [1, p. 84], Eminescu ilustrează ideea dublei naturi ontologice a fi- 
inței umane: materie (fenomenalitate supusă mișcării ciclice, Timpului 
cosmic) şi spirit (scânteie desprinsă din ochiul Absolutului). Omul este, 
prin urmare, o fiinţă hibridă (cum ar spune fenomenologia modernă) 
sau, cum afirmă Eminescu, dezvoltând concepţia hegeliană a Fiinţei, o 
entitate supusă unei contradicțiuni interne: „Omul conţine în el o contra- 
dicțiune adâncă. Fiecare om are în sine ceea ce numim noi o destinaţi- 
une internă. Facultatea, puterea, voinţa chiar de a dezvolta mereu, de a 
produce prin sine însuși o viață nouă. Nu e nici un om mulțumit de-a 
rămâne etern pe același punct — omul e oarecum nașterea eternă. Această 
devenire eternă află în om o putere numai mărginită. Din această contra- 
dicțiune a puterii mărginite și a destinaţiunii nemărginite rezultă ceea ce 
numim viața omenească. Viaţa e lupta prin care omul traduce destinaţi- 
unea sa, intențiunile sale în lumea naturii” [apud 2, p. 40]. 


Această viziune ontologică idealistă prefigurează o ispititoare posibili- 
tate de a accede la Absolut, la spiritul Etern, individul uman fiind des- 
cendent, deci, consubstanţial Ideii Absolute. Tendinţa eminesciană de 
„transcendere a devenirii”, expresie a idealului de revelare a esenței Fiin- 
ţei și de refacere a integrităţii acesteia, presupune parcurgerea treptelor 
evolutive de la individ spre Archaeus (esenţa Fiinţei care se află în fiecare 
dintre noi). Căutarea Fiinţei constituie obiectul neliniștilor metafizice 
ale eului eminescian, modalităţile de revelare a ei fiind gândirea — o gân- 
dire creatoare cu statut aproape demiurgic — („Ca s-explic a ta ființă, de 
gândiri am pus popoare”) și intuiţia poetică. Citându-l pe Mihai Cim- 
poi, putem spune că gândirea eminesciană „instituie Fiinţa”, o gândeș- 
te („gândirea Fiinţei”), o atrage în „jocul prezenţei-devenirii-prezenței- 
dispariţiei lente-absenţei”, reprezintă „drumul spre începuturile Fiinţei”, 
reabilitează lumea în raport cu Fiinţa („o repune în prezenţa Fiinţei prin 
deificare”) [3, p. 52-53] etc. Dar, odată descoperită relativitatea gândirii 
şi incapacitatea ei de a surprinde adevărul Fiinţei (aspect la care ne vom 
referi în continuare), prioritate se dă intuiției poetice: „Şi de-aceea beau 
paharul poeziei înfocate. / Nu-mi mai chinui cugetarea cu-ntrebări ne- 
dezlegate, ce mai nu le-am scris” (Memento mori). 

Descinderea eminesciană spre esențe în vederea descoperirii și rostirii 
adevărului primordial este realizabilă și în virtutea concepţiei arheti- 
purilor, valabilă la nivelul existenței umane („în om se află tot șirul de 
indivizi” ) şi la nivelul istoriei civilizaţiilor (naşterea şi moartea civiliza- 
ţiilor din Memento mori reflectă încercarea eminesciană de a descoperi 
Archaeul la nivelul istoriei — uriașa roată a vremii înapoi eu o întorc); 
în virtutea concepţiei kantiene a „libertăţii conştiinţei”: „Nu există 
nici timp, nici spaţiu... ele sunt în sufletul nostru”, concepţie care face 
posibilă coborârea în timp, oprirea în diferite puncte ale axei tempo- 
rale (Sărmanul Dionis); precum și în virtutea concepţiei eminesciene 
că „lumea este dinainte gândită”, adevărul ontologic primordial fiind 
încifrat în lumea reală în „simboluri” și „hieroglife” („E-o carte ce ni- 
meni în veci n-o citeşte / Cu semnele strâmbe întoarse — arabește: / 
Sunt legile 'n semne din ăst univers”), semne care pot fi descifrate prin 
disponibilităţile demiurgice ale eului, traduse în acte de creaţie, prin 
magie (identificată în Călin Nebunul, în Sărmanul Dionis), prin tehnica 
filozofului care, aşa cum spune Rosa del Conte, se așază cu gândul în 
timpul mitic al Originii- Sfârşit, pentru a transcende devenirea, şi care 
ţine universul întreg în degetul lui mic. 


Întrucât destinațiunea nemărginită a omului, dată de scânteia divină, 
este limitată de puterea mărginită, ce ţine de natura sa materială, statu- 
tul individului este închiderea în cercul strâmt, metaforă a închiderii în 
limite, dar şi în-cercarea, aventură existenţială care presupune depășirea 
limitei, ieșirea din cerc, or, individul (partea) e oricând întreg, purtând 
latent în sine toate funcțiile acestuia [apud 4, p. 25]. Datorită „forţei de- 
miurgice din structura sa ontică” (e în om nemărginire), fiinţa umană 
are capacitatea de a se dez-mărgini, în termenii Ioanei Em. Petrescu, 
de a ieși din cerc, de a se în-cerca în misterele universului, „ființa fiind 
atât cât se-ncearcă” [$, p. 39]. Doar că fiecare își are propria măsură și 
propria putere de în-cercare (idee fundamentală pe care o desprindem 
din poemul Luceafărul, operă ce relevă călătoria spre adâncurile Fiin- 
tei) — atât omul, cât și geniul se-ncearcă, dar fiecare reuşeşte în măsura 
propriei puteri. Hyperion, ca, de altfel, toți eroii poemului, apare într-o 
dublă ipostază: în raport cu Cătălina, el ajunge la individual, în mă- 
sura proprie lui (generalului din el), până la ipostaza celui ce luceşte 
şi stă sub semnul dăruirii luminii siderice — Luceafărul; iar în raport 
cu Demiurgul, îşi afirmă statutul de geniu (Hyperion — „pe de-asupra 
mergătorul”), străbătând vidul pentru a reface totalitatea Fiinţei. Că- 


ECE PT RO MIÂINIĂ 


tălina are şi ea o natură dublă, fiind marcată atât de individual, care a 
călăuzit-o să-l descopere pe „cel ce s-ar potrivi cu ea” — Cătălin, dar şi 
de universal, care „i-a stimulat cunoașterea de sine prin ceea ce era în 
afara sinelui” (Luceafărul). Cătălin cunoaște şi el un proces de meta- 
morfozare („este altul” după experiența erotică cu Cătălina), proces 
care nu are un caracter artificial, ci reprezintă „calea tipică eminesciană 
de cunoaștere prin iubire”, eroul „fiind supus”, aşa cum afirmă Dan C. 
Mihăilescu, unui proces de hyperionizare [apud 6, p. 78]. 


În scenariul ontic din Luceafărul, Absolutul este identificat de Emi- 
nescu cu nedeterminarea pură, care „visează, la rândul ei, să-şi desco- 
pere sensul și se proiectează, cosmogonic, într-o lume-oglindă”, statut 
pe care îl are „gândirea umană” — „oglinda prin care divinitatea informă 
ajunge să se înțeleagă pe sine” [S, p. 24]. Este expresia acelei tensiuni 
care se stabileşte între Fiinţa umană şi Absolut, expresie a idealului de 
cunoaștere reciprocă. 


Pierderea, treptată, a sentimentului de consubstanţialitate cu universul 
(„E trist ca nimeni să te ştie, / Dar și mai trist să-ți zici mereu / Că te-a 
pătruns nimicnicie / Deşi ai fost ca Dumnezeu — E trist ca nimeni să te 
ştie”) evoluează spre ipostaza „rupturii” ontologice a ființei, care, aflată 
sub semnul realului, cumulează atributele umilității — finit, pluralitate, 
aparenţă, antrenând un acut sentiment al tristeții eului în lume (tristețe 
care depăşeşte melancolia romantică: „Ce suflet trist şi făr-de rost / Şi 
din ce lut inert, / Că după-atâtea amăgiri /Mai speră în deşert?” şi al sin- 
gurătății absolute în univers: „Mă simt acuma desfăcut, deasupra noastră 
nime. / Celălalt se uită supărat la goala adâncime: / Eu, zău că nu, zise 
apoi — / Nu văd pe nime nici sub noi” (De-a născoci noi ipoteze). 


Statutul tragic al ființei umane generează un scepticism gnoseologic 
(de esență kantiană), expresie a crizei gândirii moderne și a concepției 
despre existenţă („pusă sub semnul tragicului”), moartea fiind în acest 
scenariu ontologic „dimensiunea esenţială ce agită orizontul existen- 
ţial, plin de tainele indeterminării” [7, p. 38], or, aceasta reprezintă, în 
viziunea lui Eminescu, izvorul vieţii sau, mai precis, „moartea trăiește, 
iar viul e mort”: tu trăieşti, nu noi (cu referire la moarte, n. — D.B.). Ma- 
terializarea artistică, cea mai profundă, a acestei concepții o constituie 
Odă (în metru antic), odă adusă efortului de căutare a esenței Fiinţei / 
Nefiinţei prin renunțarea la starea de contemplare (de identitate a Fi- 
inţei / Nefiinţei), scindarea sinelui (sub semnul devenirii) şi adopta- 

rea unor situaţii-limită, cum ar fi trăirea în zona suferinţei, a arderii de 
viu — singurele experiențe capabile să-i redea identitatea pierdută. 


Descoperirea alterității — Dar, deodată, tu răsăriși în cale, unde Tu (su- 
ferință, tu, dureros de dulce) este semnul ființării umane, al intrării în 
temporalitate, marcat de schimbarea eternității (vreodată) în clipă (de- 
odată) — face posibilă contemplarea din afară, trecerea din ipostaza de 
contemplator în ipostaza de obiect al contemplaţiei, eul eminescian 
trăind, obiectualizat, spectacolul propriei agonii (deveniri existenția- 
le): „Jalnic ard de viu, chinuit ca Nessus, / Ori ca Hercul, înveninat 
în haina-i”, care sugerează o întreagă dialectică a identității şi alterității 
(sângele lui Nessus devine parte integrantă, ucigătoare a trupului lui 
Hercule, a propriei ființe condamnată la o agonie eternă, „viața lui Her- 
cule devine trăirea morţii lui Nessus”). Această povară nu poate fi în- 
lăturată decât prin propria moarte, în rugul mistuitor, nostalgia morții 
identificându-se cu dorința de depășire a alterității (rupturii existenți- 
ale) şi reintegrarea sinelui (pe mine mie redă-mă). 


Idealul transgresării realului prin moarte este expresia acceptării depli- 
ne a condiției umane de ființă (în)spre moarte, dar și a conștientizării 
sensului suprem al morţii - moarte eternă care se repercutează și asu- 
pra Universului, devenit vis al morţii eterne: „...ci moartea cea eternă în 
care toate-s una, / În care tot s-afundă, și soarele şi luna, / Tu care ești 
enigma obscurei conștiinţi, / Cuprins abia de-o minte, din miile de 
minți, / Tu stingere! Tu chaos — tu lipsă de viață.. În această accep- 
ție — a identificării Fiinţei cu Nefiinţa sub semnul morţii (o intuiție a 
poeziei moderne, n. — D.B.) — moartea reprezintă ultimul și unicul sens 
care poate fi revelat. Gestul suprem este implorarea ei în Rugăciunea 
unui dac, care relevă voluptatea durerii și, în ultimă instanţă, autoflage- 
larea: „Să blesteme pe oricine de mine-o avea milă, / Să binecuvânteze 
pe cel ce mă impilă, / S-asculte orice gură ce-ar vrea ca să mă râdă, / 
Puteri să puie-n braţul ce-ar sta să mă ucidă, / Şi-acela între oameni 
devină cel dintâi / Ce mi-a răpit chiar piatra ce-oi pune căpătâi”. Este o 
manifestare a ironiei (de esență modernă), dar și a negativităţii (prefi- 
gurare a nihilismului), or, Eminescu transformă valorile morale pozi- 
tive în categorii negative: „Gonit de toată lumea prin anii mei să trec, / 
Pân-ce-oi simţi că ochiu-mi de lacrime e sec, / Că-n orice om din lume 
un dușman mi se naște, / C-ajung pe mine însumi a nu mă mai cunoaș- 
te, / Că chinul şi durerea simţirea-mi a-mpietrit-o, / Că pot să-mi bles- 

tem mama, pe care am iubit-o / Când ura cea mai crudă mi s-ar părea 
amor... / Poate-oi uita durerea şi voi putea să mor”. 


Nihilismul eminescian cunoaște mai multe manifestări: are „natură 
gnostică” în Demonism, unde divinitatea creatoare se identifică cu răul 
absolut („Impulsul prim / La orice gând, la orişice voință / La orice fap- 
tă-i: răul..”); este expresia unui gol ontologic, determinat de moartea di- 
vinităţii („E ca şi când ar fi murit ceva / În univers — pare că Dumnezeu / 
E mort. /Coboară asupra lui, eternitate, / Cobori cu pacea ta şi-aurora 
mea”, Decebal); este rezultatul înstăpânirii demonicului („Neantul se în- 
tinde / Pe spaţiuri deșerte, pe lumile murinde. / Văzându-le strigare-aș 
de-un dor nebun cuprins: / «Mărire ţie, Satan, de trei ori ai învins!»”, 
Mureșanu); este expresia unei crize a gândirii, ce face imposibilă revela- 
rea adevărului Fiinţei, căutat de poet în propria inimă („Încurcatele so- 
fisme nu explic-a ta ființă”, Memento mori), mizând pe intuiţia poetică 
(„Şi de-aceea beau paharul poeziei infocate. / Nu-mi mai chinui cuge- 
tarea cu-ntrebări nedezlegate, ce mai nu le-am scris”). Evaziunea eului 
eminescian în lumea „compensativă” a poeziei este, la rândul ei, relativi- 
zată de descoperirea crizei limbajului poetic, care suscită un scepticism și 
la acest nivel, adâncind sentimentul eminescian al incertitudinii. 


Germenii nihilismului îi atestăm și în viziunile eminesciene asupra spa- 
ţiului originar, pregenetic, care evoluează de la afirmarea principiului 
identității Unului și Unicului ce se manifestă în toți şi în toate (cuprins 
în formula sanscrită Tat-Twan-Asi — „acesta eşti tu”): „Unul e în toţi, tot 
astfel cum una e în toate” (Scrisoarea I), reluat şi în Rugăciunea unui dac: 
„Pe când nu era moarte, nimic nemuritor, / Nici sâmburul luminii de 
viaţă dătător, / Nu era zi, nici mâne, nici ieri, nici totdeauna, / Căci unul 
erau toate și totul era una”, la „poetizarea ideii de increat”, care conține 
„sâmburul” unei existențe posibile (element fundamental al poeziei vii- 
toare a lui I. Barbu şi o anticipare a nenăscuţilor lui N. Stănescu). Increa- 
tul eminescian, asociat la început somnului, se identifică tot mai des cu 
neantul, nimicul: „Ferice de aceea ce n-au mai fost să fie, / Numele lor e 
nimeni, nimic a lor ființă, / Ei dorm cum doarme-un haos / Pătruns de 
sine însuși / Ca cel ce-n visu-i plânge, dar nu-și aude plânsu-și”. Filozofia 
neantului pe care o atestăm în mai multe poeme eminesciene este, în 
acest sens, începutul unui proces de reabilitare poetică a negativității şi 
o manifestare a nihilismului: „Se poate ca bolta de sus să se spargă, / Să 
cadă nimicul cu noaptea lui largă” (Mortua est!). 

Itinerarul ontologic al eului eminescian oscilează, astfel, între două 
dimensiuni fundamentale: Ființa și Nefiinţa care, în modelul organi- 
cist al poetului, se condiționează reciproc, or, „îi este de ajuns omului 
eminescian să privească în toată strălucirea ei fiinţa, ca să întrevadă de- 
odată și umbrele nefiinţei, căci cea dintâi dă naștere, în mod hegelian, 
opusului său, nimicul, pentru ca cele două să fie mediate de conceptul 
de devenire” [8, p. 17]; iar „marele contrapunct existenţial eminescian” 
este „neliniștea căutării sensului vieţii şi neliniștea găsirii nonsensului 
vieții” [ibidem, p. 57]. În acest demers existenţial paradoxal, dar axio- 
matic, neliniştea se identifică cu dorul, ca trăire eminesciană esenţială 
(manifestându-se în ipostaza dorului nemărginit, în raport cu Fiinţa, şi 
a dorului nebun, în raport cu Nefiinţa) și ca fundament al viziunii onto- 
logice / poetice a scriitorului. 


Metamorfozele produse la nivelul concepţiei ontologice eminesciene 
au antrenat mutații şi la nivel poetic, în contextul consubstanţialității 
celor două concepții, or, sentimentul eului de a fi în lume (eul emines- 
cian având statutul poetului-Demiurg) determină organizarea, „figura- 
rea retorică” a universului (Ioana Em. Petrescu), prin intermediul gân- 
dirii / limbajului (corespondent al inteligenţei divine). Astfel, armonia 
eu — univers și statutul demiurgic al eului creator, care îşi gândeşte / 
creează, prin cuvânt, cosmosul, antrenează sentimentul încrederii po- 
etului în puterile orfice ale cuvântului („expresie spontană a sufletu- 
lui vizionar”, pe care îl descoperă la predecesori — sfinte firi vizionare), 
având statutul de Logos sfânt, prin care se exprimă gândirea divină 
(„Căci nu e limbă vagă, cuvântul nu-i profan, / Ce scrie al gândirii pu- 
ternic ocean” (Săracă-i a ta limbă), şi sentimentul încrederii în actul 
creator, fapt ce pune în evidență gândirea mitico-arhetipală a scriito- 
rului și natura „ideal-orfică” (Mihai Cimpoi) a universului creat de el. 


Fascinaţia armoniei, ca principiu ordonator al ontopoeticii eminesci- 
ene, este abandonată odată cu descoperirea rupturii ontologice, care 
implică sciziune şi la nivelul limbajului — „ruptură” dintre latura internă 
şi externă a logosului. Relevarea artificialităţii limbajului a determinat 
afirmarea unui scepticism gnoseologic în aprecierea actului creator, 
înțeles acum ca suferință, ca proces tragic de căutare a modalităților 
de relevare a „adevărului Fiinţei”, în condiţiile în care acest adevăr nu 
poate fi cuprins într-un concept. Acest moment marchează începutul 


„luptei cu cuvântul”, scopul suprem fiind ieşirea din limbajul efemer, 

„desprinderea de Logosul poetic și găsirea ca ipoteză a unui Logos ul- 
tim, atemporal, a unui cuvânt oprit care să nu intre niciodată în rostire” 
[9, p. 19]. „Lensiunea spre un cuvânt viitor” este materializată în Odă 
(în metru antic), versul eminescian nu credeam să-nvăț a muri vreodată 
fiind conceput de Nichita Stănescu ca un „supracuvânt”, or, noțiunea 
cuprinsă în el nu constituie „o intuiție-limită care-şi depăşeşte sistemul 
de referință, putând fi oricând propriul său sistem de referință pe care-l 
depăşeşte şi-l neagă” [10, p. 37]. 

Deopotrivă este conştientizată autoreferenţialitatea limbajului poetic: 
din mii şi mii de vorbe consist-a noastră limbă, ceea ce-i oferă poetului 
Eminescu certitudinea că evadarea din limbaj este una iluzorie. Aceas- 
tă situaţie paradoxală constituie „criza” poetică modernă, care antre- 
nează o atitudine ironică în raport cu propria-i scriitură, idee sugerată 
de poezia Ca o făclie, unde discursul poetic este înţeles ca un spaţiu 
al redundanţei, al „mortificării sensului”, din moment ce alții au spus 
aceste lucruri de zeci de mii de ori. 


În viziunea lui Eminescu, ieşirea din limbaj este posibilă doar la nivelul 
lui, prin apelul la intertext (inclusiv din propria operă), capabil să revi- 
talizeze textul. Efectul și finalitatea acestui fenomen ţin, în special, de 
ludic — plasarea sub semnul întrebării a propriilor texte, a limbajului lor 
poetic (un control instituit asupra limbajului). Procedeul ne face să ne 
gândim la poetica modernă („anxietatea influenţei”) şi postmodernă 
(„jocul de-a literatura”), dar, spre deosebire de aceasta, la Eminescu 
ea reprezintă o modalitate de raportare critică, dramatică la propria-i 
creaţie (lucru firesc pentru un spirit înalt cugetător și dornic de perfec- 
ţiune). Astfel, intertextul propriu din Cugetările sărmanului Dionis este 
o încercare de soluţionare a crizei limbajului în prelungirea motivului 
dublului, iar platoniciana muzică a sferelor din La o artistă este înlocu- 
ită cu scârțâitul ferestrei sau mieunatul motanilor. O poetică a decon- 
venţionalizării / „descârnării” prin ironie atestăm şi în poemul Gelozie, 
unde imaginea artistică înrădăcinată coexistă cu o imagine reconstru- 
ită ironic: „Tu nici nu visai că-n gându-mi eu făcliele-ți dezbrac / De 
cărnurile albe şi gingașe și sterpe”. Confirmativă în acest sens este opi- 
nia cercetătorului Edgar Papu, care, vorbind despre textul eminescian 
Mitologicale, sublinia: „Eminescu ruinează nu imaginea altora, ci chiar 
creaţia lui, prezentată în contextul aceluiași poem” [11, p. 169]. Mito- 
logicale este expresia cea mai clară a citării de sine, ea fiind versiunea în 

negativ a poemului Memento mori, o replică la adresa acestuia, fapt pus 
în evidenţă de frecvenţa sintagmelor demitizante: căciuli de stânci etc. 
În aceeaşi ordine de idei, poemul Antropomorfism este o incursiune în 
culisele creaţiei eminesciene, oferind o colecție de limbaje şi stiluri ex- 
puse demonstrativ, unde ironia vizează în special formulele consfinţite 
de lirica pașoptistă: inocenta ei junie, cu ce graţie ea îmblă etc. 


Apelul lui Eminescu la propriul intertext, într-o manieră ironică, nu 
echivalează însă cu o anulare a imaginilor anterioare, consacrate, ci este 
o modalitate de plasare în relief a propriului univers poetic — poetul 
face o critică a limbajului, dar rămâne în spaţiul lui — expresie a vizi- 
unii moderne a scriitorului, or, „poezia începe să se privească pe sine 
însăși, se conştientizează pe sine” [12, p. 85]. Această viziune moder- 
nă va fi una dintre coordonatele dialogului contemporan cu opera lui 
Eminescu, scriitorii români moderni și postmoderni (Stănescu, Cărtă- 
rescu ş.a.) continuând „lupta cu limbajul” și căutările în sfera lui, con- 
jugate cu „anxietatea influenţei”, ludicul, ironia etc. 

1. Vechea dispută referitoare la cele două ipo- 
teze, physei şi thesei, nu face obiectul acestei 
lucrări, fiindcă nu interesează aici dacă sem- 
nul lingvistic este motivat „de la natură”, adi- 
că dacă există o legătură cauzală sau necesară 
între acesta (ori doar semnificantul acestuia) 
şi „lucrul” desemnat. Prin motivare contextua- 
lă am în vedere acele cazuri în care vorbitorul 
analizează / evaluează cadrele vorbirii și alege 
termenul cel mai potrivit intenţiei sale expre- 
sive, selecția făcându-se nu doar în temeiul 
simplei adecvări semantice (care, în princi- 
piu, reprezintă normalitatea oricărui act de 
comunicare), ci, în special, din motive care 
ţin de simbolismul fonetic, de prozodie, de 
reprezentarea culorii locale ş.a.m.d. Așadar, 
în astfel de situaţii, contează mult și forma 
sonoră / semnificantul, nu numai conţinutul 
lingvistic / semnificatul!. În definitiv, noțiu- 
nea de «motivare contextuală>» este încadra- 
bilă în conceptul mai larg de <adecvare» sau 
de «potrivire», în sensul în care înțelegeau 
anticii celebrul tò prepon, teoretizat, în princi- 
pal, de retorica lui Aristotel. 


2. Se cuvine să reamintim că semnul lingvis- 
tic are posibilitatea de a funcționa în discurs 
în raport cu alte semne (raport atât material, 
cât şi de conţinut), cu microsisteme de semne 
şi chiar cu sisteme întregi de semne. El poate 

funcţiona și în relaţie cu alte texte, cu lucrurile înseși sau cu cunoştin- 
tele noastre despre lucruri (Coşeriu 1994: 149). Aceste relaţii sunt nu- 
mite de către Eugeniu Coșeriu (pe urmele lui Wilbur Marshall Urban) 
funcții de evocare: „putem să spunem că în jurul reprezentării există un 
mănunchi de funcțiuni de evocare, avem de-a face [...] cu acea bogată 
ambiguitate a cuvântului care poate denota cu precizie ceva, fără a re- 
nunța în același timp și la alte denotări” (ibid.: 153V. 


Pentru început, voi da câteva exemple lexicale: „Ia, am fost și eu, în lu- 
mea asta, un boț cu ochi, o bucată de humă însufleţită din Humulești, 
care nici frumos pănă la douăzeci de ani, nici cuminte pănă la treizeci şi 
nici bogat pănă la patruzeci nu m-am făcut” (Ion Creangă, Amintiri din 
copilărie); „Doamne, băieţi, când am cetit în jurnale de prăpădul din Ita- 
lia, vă spun drept, am plâns. Şi când am văzut și la cinematograf ruinele 
orașelor şi pe fetița ceea [pe] care au scos-o vie de supt dărâmături, m-am 
cutremurat” (Emil Gârleanu). În exemplul din opera lui Creangă, selecția 
lui humă, spre deosebire de lut sau pământ, este motivată de prezenţa în 
context a toponimului Humulești; are, deci, funcție evocativă. De ase- 
menea, întrucât în fragmentul aparținând lui Gârleanu era vorba despre 
cutremurul de la Messina, termenul a (se) cutremura apare ca deplin mo- 
tivat în raport cu sinonime precum a (se) îngrozi, a (se) înfiora etc. 


În literatura versificată, acest fenomen este cu atât mai evident atunci 
când prezenţa unor cuvinte este cerută de prozodie (măsură, rimă etc.) 
sau motivată prin simbolismul lor fonetic. Unele exemple sunt mai sub- 
tile decât altele. De pildă, la George Topârceanu, în poezia Un duel, fiind- 
că motivul reflecţiilor unui „clapon” îl constituie încăierarea unor cocoşi 
pentru o găină, înlănțuirea ultimelor cuvinte din text este foarte nimeri- 
tă, întrucât evocă tocmai cotcodăcitul: „De ce vă puneţi gheara-n gât? / 
Să lase unul, cât de cât, / Să dea și celălalt ceva... / Eu, cât de cât, socot 
c-o da!’ La fel, în balada Mistreţul cu colti de argint, Ştefan Aug. Doinaș 
asociază, în mod inspirat, linxul cu acțiunea de a râde, deoarece animalul 
în cauză este numit și râs (deşi poetul va fi ştiut prea bine că acest cuvânt 
nu are nicio legătură cu lat. risus, provenind, de fapt, din sl. rysi): „Dar 
prinţul trecea zâmbitor înainte, / privea printre arbori atent la culori, / 
lăsând în culcuș căprioara cuminte / şi linxul ce râde cu ochi sclipitori.*. 


Exemplele de acest gen se pot înmulți. Bunăoară, se admite că arha- 
ismele sunt cerute de operele literare cu conţinut istoric, având rolul 

de a evoca o anumită epocă. În mod asemănător, unele cuvinte redau 
culoarea locală. În acest sens, Nicolae Corlăteanu a dovedit că un astfel 
de scop au și cuvintele de origine rusească (precum turbincă, vidmă, 
carboavă etc.) din povestea lui lon Creangă, Ivan Turbincă (Corlăteanu 
1958: 203-211). 


În consecinţă, se poate aprecia că vorbitorii care posedă un simţ 
lingvistic deosebit nu întrebuințează cuvintele la întâmplare. Michel 
Bréal surprinde fenomenul cu pricina într-o manieră foarte sugestivă: 
„Cred că în minţile ferme şi atente există un dicţionar al sinonimelor, 
dar el se deschide numai în caz de nevoie și la porunca stăpânului. 
Uneori cuvântul potrivit răsare dintr-odată; alteori el se lasă așteptat; 
atunci dicționarul latent [s. — C.M.] intră în funcţie și trimite succesiv 
sinonimele pe care le ţine în rezervă până ce termenul e recunoscut” 
(Michel Bréal, apud Puşcariu 1976: 20). 


3. În calitatea lor de „echivalente reale sau numai potenţiale ale cuvin- 
telor” (Hristea 1984: 139), frazeologismele pot fi considerate şi ele 
drept semne lingvistice, întrucât prezintă un semnificant şi un semnificat, 
ambele fixate în limbă. Aceasta înseamnă că cele spuse mai sus în le- 
gătură cu cuvintele simple se aplică și în cazul frazeologismelor. 
Într-adevăr, aşa stau lucrurile și în domeniul frazeologiei și voi încerca 
să demonstrez o atare idee cu ajutorul mai multor exemple. 


3.1. Înainte de a oferi citatele relevante pentru discuţia noastră, vreau 
să arăt că există şi vorbitori care nu sunt deloc preocupaţi de virtuțile 
evocative ale unor expresii, utilizându-le în contexte în care aceastea 
par că se potrivesc, stilistic vorbind, „ca nuca în perete”. Ar părea că 
aceștia se manifestă într-o direcţie contrară celor înzestrați cu un bun 
simţ lingvistic (dacă nu cumva astfel de „apariţii bizare” se datorează 
unor momente de neatenție). Luate în sens absolut, ca semne complet 
arbitrare (deci, interesând doar sub aspectul semnificației), frazeolo- 
gismele ar trebui să fie utilizate ca orice alt cuvânt „nemotivat'. Numai 
că unele evidențe semantice nu pot fi trecute aşa de uşor cu vederea, la 
fel cum nu pot fi ignorate nici unele cuvinte din componenţa acestor 
unități frazeologice. 


Şi totuși oamenii (sau unii oameni) nu fac întotdeauna efortul de a 
conştientiza legăturile etimologice sau de a reconstitui imaginile de la 
originea expresiilor. Mi s-a întâmplat să aud în documentare Tv sau 

la știri TV formulări („scăpări”) de tipul: „și rechinul se întoarce de la 
vânătoare cu mâna goală” ori „în colectivitatea sa, femela-zimbru are în 
continuare un cuvânt greu de spus”. Impresia oarecum stranie provocată 
de aceste enunţuri reiese din aceea că nu obișnuim să îimprumutăm 
din manifestările umane pentru a le caracteriza pe cele ale animalelor, 
ci, mai degrabă, invers (cf., ca dovadă, expresii ca a se întoarce cu coada 
între picioare sau a se lăsa pe tânjală). Scăpări de acest gen (nu ştim 
cât de neintenționate, fiindcă uneori situaţiile construite pot fi în mod 
voit ironice) întâlnim și la scriitori. Într-un episod din cap. Aia mică, 
din Groapa lui Eugen Barbu, nişte câini maidanezi îi atacă pe hingherii 
veniţi să-i prindă: „Sărise şi sergentul, dar animalele l-au luat şi pe el în 
tarbacă”. În Întâmplările lui Păcală, aşternute pe hârtie de către Petre 
Ispirescu, întâlnim următoarea situaţie: „Câinii, carii nu voiră să ştie 
deloc de morala lui Păcală, îl luară la tărbăceală şi unul de o parte, altul 
de alta, îi dară un frecuș de o pomeni-o cât va trăi . Și la George 'Topâr- 
ceanu, în fabula Leul deghizat, descoperim o situaţie similară: „Nişte 
lupi, cum îl văzură, se reped la el pe loc / Şi-ntr-o clipă îl înșfacă, / 
Grămădindu-l la mijloc, / Să-l dea straşnic în tărbacă”. Expresia a lua 
(pe cineva) în tărbacă înseamnă ʻa bate zdravăn pe cineva” şi provine 
dintr-o străveche datină în care tocmai câinii erau cei care sufereau re- 
spectivul tratament administrat de către oameni. 


Un interesant anacronism frazeologic îi aparţine filologului Petru Cre- 
ţia, care, în excelenta traducere pe care a dat-o Banchetului lui Platon, 
foloseşte expresia a dormi tun, în redarea unui paragraf platonician 
(223c) dintr-o epocă în care, fără îndoială, nu existau tunuri: „După ce 
s-a dezmeticit, a văzut că cei care mai rămăseseră dormeau tun, în afa- 
ră de Agaton, de Aristotel și de Socrate, care erau treji și beau dintr-o 
cupă mare, pe care și-o tot treceau de la stânga spre dreapta. 5. Evident, 
sensul fragmentului cu pricina este foarte bine redat astfel și înțelegem 
că este vorba de un somn profund, doar că simţim că ceva nu prea se 
potriveşte... 


În schimb, prea multă analiză (combinată cu ludicul) poate conduce la 
efectul opus, atrăgând modificarea ocazională a unor structuri altmin- 
teri foarte strâns sudate/aglutinate. Tudor Arghezi povestea (într-o ta- 
bletă) cum era nevoit în tinereţe, locuind într-o cameră sărăcăcioasă, 
noaptea, să asculte cum se jucau șoarecii „cu nucile care le veneau la 
îndelăbuţă”“. „Apucături” ludice de acest fel are până și lingvistul Ion 

Coja când spune că „o construcţie ca participiul absolut se pare că nu e 
la îndemâna (mai corect, la îndegura...) tuturor românilor!”. 


3.2. Se afirmă frecvent că o trăsătură a unităţilor frazeologice este idi- 
omaticitatea (considerată aici doar din punct de vedere semantic). Ea 
este o însuşire graduală a frazeologismelor, ca şi stabilitatea (cf. Scherf 
2006: 90-91). În general, se vorbește despre un sens frazeologic (cel glo- 
bal, care nu rezultă din suma semnificaţiilor elementelor componente 
ale unităţii frazeologice) și un sens literal (cel care reiese din suma aces- 
tor semnificații)s. Dacă se constată o discrepanţă între sensul frazeolo- 
gic şi sensul literal al întregii îmbinări, atunci îmbinarea este idiomatică. 
Cu cât această deosebire este mai mare, cu atât îmbinarea este „mai 
idiomatică”. Evident că, la origine, există întotdeauna o legătură între 
sensul literal și cel frazeologic (adesea „vizibilă” încă), dar, uneori, ea 
se pierde într-o asemenea măsură, încât vorbitorul n-o mai sesizează, 
unitățile frazeologice prezentându-i-se ca neanalizabile. 


Este drept, există şi situaţii în care interlocutorul (sau receptorul) se 
preface că nu înțelege sensul frazeologic [= semnificaţia sintagmei fixe], 
respingând cooperarea. De pildă, în nuvela Nucul lui Odobac, un flăcău, 
luat la întrebări de bunicul său, „o face pe prostul” dând impresia că nu 
a priceput constatarea celui din urmă. El este îndrăgostit de Ruja lui Ca- 
zacu din Moghileni, fata unui hoț de cai, un fel de amazoană autohto- 
nă. Cuvintele lui sugerează că „motivul” mâhnirii sale se află pe imașul 
Moghilenilor, căci fata pe acolo îşi cam făcea veacul: „...deodată îi răsări 
înainte o herghelie cu cai mărunți, și-n mijlocul ei, călare bărbăteşte pe 
un sur, Ruja lui Cazacu”. Aşa se face că frazeologismul a nu-i fi (cuiva) 
boii acasă îi permite lui Gârleanu să plaseze o aluzie în gura bunicului: „Și 
câte și mai câte, până când, într-o bună zi, moșneagul îl luă din scurt: / — 
Mitrule, ţie nu ți-s boii acasă. / Dar băietanul făcu pe prostul: / — Nu, îs la 
câmp, în Moghileni. / — Haide — haide” (Emil Gârleanu). 


Se pot da şi exemple similare, foarte recente, din afara literaturii. Bunăoară, 
un cititor cârcotaș (dar cu simţ lingvistic) amendează o inadecvare fraze- 
ologică descoperită într-un articol de presă de pe internet (deşi ştia prea 
bine despre ce era vorba). Fragmentul jurnalistic ce a produs iritare este 
următorul: „În jurul orei 12 [noaptea, n. — C.M. , a ieșit calm din restaurant 
şi s-a urcat la volan. Însă părea că nu poate ține drept volanul, a trecut de 
pe o bandă pe alta, de câteva ori fără să se asigure. În apropierea casei, un 

polițist pe motocicletă încearcă să îl tragă pe dreapta. Fără succes... Meme 
[Stoica] virează la stânga și îl lasă pe omul legii cu ochii în soare” În josul pa- 
ginii online, iată şi comentariul: „Interesant. Azi noapte la 12 un poliţist pe 
motocicletă a rămas cu ochii în soare. Pfff... Tare articolul!” (vezi http:// 
ro.omg,yahoo.com; vizualizat la 29 mai 2013). 


Însă, în același timp, există și tendința (generată tot de o anumită in- 
tenţie ludică) de a reface aceste legături, fie trecând îmbinarea stabilă 
în îmbinare liberă, fie suprapunând cele două tehnici și, implicit, cele 
două tipuri de sens”. Se creează, în acest mod, ambiguitatea sau, cel 
puţin, aluzia. Să se compare, de pildă, citatele următoare: „Inima îi dete 
brânci şi ea nu se putu opri, ci îl sărută. Aleodor, cum se deșteptă, îi tra- 
se o palmă de auzi câinii în Giurgiu” (Petre Ispirescu); „Peste apă, prin 
bezna nopții fără stele, cu cer acoperit, nu se vedea dincolo nimic. Doar 
mai jos, spre malul dimpotrivă, clipeau câteva luminiţe risipite în întu- 
neric, departe... Şi s-auzeau câinii-n Giurgiu.” (George Topârceanu). În 
fragmentul aparținându-i lui P. Ispirescu, îmbinarea de cuvinte a auzi 
câinii în Giurgiu (sinonimă cu a vedea stele verzi, ca o consecinţă a unei 
lovituri date la cap) este stabilă, pe câtă vreme, la G. Topârceanu (în 
secvenţa finală a naraţiunii memorialistice Pirin-Planina, în care pro- 
tagonistul se află pe malul bulgăresc al Dunării), îmbinarea este liberă, 
chiar dacă aluzia poate fi percepută. 


Tot o aluzie descoperim și în următorul citat: „Națl sfărâma tocmai cu 
barda încheietura de la un genunche, și când Persida se ivi peste drum și 
apucă spre măcelărie, el rămase cu privirea perdută şi barda îi tremura în 
mână. [...] Era şi el mai întâi mirat, în urmă însă îi venea să ridice barda şi 
să arunce în lună cu ea, apoi să lase măcelăria în grija mumei sale, să alerge 
după fata Marei și să sfărâme capul celui ce ar îndrăzni să se apropie de 
dânsa” (Slavici, Mara). A arunca cu barda în lună înseamnă “a face un gest 
necugetat sau foarte curajos’ (ca şi a da cu pușca-n Dumnezeu / lună), 
adică tocmai ceea ce este în stare să facă Natl, îndrăgostit nebunește de 
Persida. Se observă însă că Natl, măcelar de meserie, chiar întrebuința o 
bardă în momentul în care îl încercau gândurile disperate. 


3.2.1. După Greciano (1983: 24-25 și 334-339), asemenea exemple 
ilustrează cazuri de omonimie. De altfel, chiar prin omonimie explică 
specialista franceză și suprapunerile ludice ale sensurilor idiomatice și 
literale”. Iată o astfel de situație (românească): sloganul dintr-o recla- 


EET ROMIÂINIĂ 


mă TV, pentru un tip de gumă de mestecat, este „Mesteci și faci față 
distracției!”. El este însoţit de imagini în care fizionomiile unor copii, 
ce mestecă respectivul produs, se deformează (adică fac tot felul de 
fețe). Probabil că termenul omonimie se întrebuințează, pentru feno- 
menul în cauză, datorită analogiei dintre cuvânt și unitate frazeologică. 
În cazul cuvintelor omonime, suprapunerea lor poate fi observată mai 
ales în operele poeţilor cunoscuţi pentru predispoziția lor spre ludic: 
„Şi vei pleca prin seara de mileu / Spre casa ta cu trepte de liceu / 
Unde te-așteaptă prin câte-o firidă / Unchiul avar, mătușa ta gepidă.” 
(Mircea Cărtărescu, apud Bidu-Vrănceanu & Forăscu 2005: 73). Aici 
efectul stilistic este generat de faptul că cele două cuvinte, trepte și avar, 
acumulează (şi actualizează) câte două semnificaţii fiecare. 


Îmi exprim unele rezerve cu privire la folosirea termenului omonimie 
pentru jocurile de cuvinte ce implică frazeologismele. Cuvintele omo- 
nime, luate separat, ca semne lingvistice (cum şi sunt înregistrate în 
dicționare) aparţin limbii, în vreme ce, dintre îmbinările considerate 
omonime, numai cele stabile (frazeologismele) ţin de limbă, fiind în- 
văţate de către vorbitori ca formule gata făcute, celelalte structuri (de 
tehnică liberă) constituind fapte de vorbire!!. Din păcate, actualmente, 
nu avem la dispoziție un termen încetățenit mai potrivit. Ar putea fi 
luată în consideraţie totuși propunerea lui loan S. Cârâc (2002: 64), 
după care, pentru astfel de cazuri, ar fi nimerit termenul de izomerie 
(„proprietate a unor substanţe cu aceeași compoziție chimică de a avea 
însuşiri diferite”), termen preluat din chimie (din care lingvistica a îm- 
prumutat şi termenul / conceptul de izomorfism). 


3.2.2. În cele ce urmează, după cum am anunţat deja, voi examina câte- 
va situații în care, din perspectiva sinonimiei in absentia, apariţia unor 
frazeologisme este pe deplin motivată, ele având aici funcții de evocare. 


(1) Începem cu un exemplu care face parte din naraţiunea anecdotică 
Istoria unui galbân, scrisă de Vasile Alecsandri, în care utilizarea expresiei 
a-și arăta arama este justificată, având în vedere că replica aparține unei 
parale ce acuză un galben că ar fi calp fals. Cuvintele de mai jos dezvă- 
luie tocmai originea expresiei, căci galbenii falşi (de aramă, dar „suflaţi” 
cu aur), prin întrebuințare, își arătau, în cele din urmă, esența: „...dar tu, 
negreșit, eşti mincinos, calp, bastard, căci îți arăţi arama fără cât de puţi- 
nă sfială” (Alecsandri) ?. Tot Alecsandri, în Haimanaua (cânticel comic), 

referindu-se la modul în care slujbașii erau schimbaţi sau mutaţi de 
colo-colo în perioada instabilității guvernelor (anii 1866-1870), specu- 
lează o identitate fonetică (după unii cercetători, chiar etimologică”): 
„La Bacău îmi găsii bacăul, căci în timpul alegerii deputaţilor am scăpat 
ca prin urechile acului din ghearele unor libertași independenți..” (apud 
Adam 2007: 27; cf. şi Dumistrăcel 2001: 39). 


(2) Nu întâmplător, din mulțimea de frazeologisme sinonime însem- 
nând “a muri, alege Creangă locuţiunea a-și da duhul. Cel care a dece- 
dat era cunoscut drept părintele Duhu: „Şi poate că din această pricină 
bolnăvindu-se greu, și-a dat duhul, tocmai când ajunsese îngrijitor la 
biserica Nicoriţa din Tataraşi” (I. Creangă, Popa Duhu). Este evident 
că şi în fragmentul următor scriitorul humuleștean a ţinut cont de ase- 
mănarea fonetică (şi etimologică) dintre talpă şi tălpășiță din frazeo- 
logismul a-și lua tălpășița, ceea ce a condus la eliminarea posibilității 
de a folosi alte expresii (de pildă, a spăla putina, a o lua la sănătoasa 
etc.) pentru “a pleca în grabă, a fugi’: „Noi însă, cu toate blăstămele lui, 
mai puindu-i în alte nopți câteva poşte și făcându-i-se talpele numai o 
rană, a fost nevoit să-și ieie tălpăşița spre Humulești, lehămetindu-se de 
popie şi lăsând toate merindele sale în stăpânirea noastră” (I. Creangă, 
Amintiri din copilărie)". 


(3) Personajul Costi, din romanul lui Slavici, nu scăpa cu fața curată 
(adică nezgâriată) din încăierările cu copiii Marei, întrucât Persida 
„avea gheare ca pisica”. Este şi acesta un caz de suprapunere a celor 
două tehnici, de vreme ce îmbinarea de cuvinte a scăpa cu fața curată 
poate fi considerată simultan și liberă, şi stabilă: „...săreau amândoi cu 
Sida în capul lui, şi rar scăpa Costi cu fața curată, fiindcă Sida avea ghea- 
re ca pisica și ar fi sărit și în foc pentru frățiorul ei (I. Slavici, Mara)". 


(4) În scurta naraţiune Adieri, un bătrân, Ion Bârluţ, rememorează vre- 
muri din tinereţe, când mergea la plug cu boii săi. Dorinţa lui este să 
ceară boii fiului său pentru a mai merge o dată la arat. Soţia sa îl vede în- 
gândurat, posomorât, și i se adresează cu următoarele cuvinte din care 
reiese întrebuințarea motivată a expresiei a nu-i fi (cuiva) boii acasă “a 
fi abătut, mâhnit”: „Ce te-a ajuns, frate, de nu ți-s boii acasă? îl întreabă 
Safta” (I. Agârbiceanu)!€. 


(5) Un politician, Tase Filoreanu (portretizat de Emil Gârleanu, în 
Oratorul), întrucât credea că semnul electoral al partidului său era 

Crucea, iar semnul adversarilor politici era Steaua, foloseşte în primul 
discurs formula: „Vai de steaua lor!” şi-i îndeamnă pe alegători să-şi facă 
semnul crucii. Mai apoi, când află că, de fapt, semnele erau viceversa, îi 
sfătuieşte pe aceştia astfel: „Puneţi-le dar cruce şi lăsaţi-i!”. 


(6) Tot la un joc de cuvinte recurge şi Calistrat Hogaș, în proza La 
Tazlău, atunci când atrage subtil în conversaţie expresia a-i purta (cui- 
va) sâmbetele 'a duşmăni': „Sgribincea rămăsese puţin îndărăt şi nu ne 
auzea ce vorbim... / — Așa-i... da parcă, de când cu Călina, te uiţi cam 
chiorâș la el. / - Da uită-se cine ştie, că eu doar nu-i port socotelile 
lui. / — Socotelile nu le-i hi purtând, Huţane, dar mi se pare că-i porți 
sâmbetele” (Calistrat Hogaş). 


(7) În romanul sadovenian Zodia Cancerului (cap. XXI), doi slujitori 
„leşi” pun la cale o busculadă pentru a-l tâlhări pe abatele Paul de Ma- 
renne și, în acest scop, se folosesc de un mic incendiu: „Jarul se risipi 
și câțiva cărbuni se rostogoliră de pe vatră. Paiele luară foc într-o clipă”. 
Graţie abilității lui Alecu Ruset, abatele scapă cu bine și încearcă să 
minimalizeze incidentul, folosind sintagma (cam curioasă pentru un 
francez, dar adecvată contextului românesc) foc de paie: „În orice caz, 
în călătoria aceasta a mea, observ că mi se prezintă interesante enigme. 
Aş dori să le dezleg; totuși mai bine să amânăm și să ne ducem la culca- 
re. N-a fost decât un foc de paie” (M. Sadoveanu). Altă făină se macină 
la moară ‘s-au schimbat lucrurile, nu mai e ca înainte este considerată 
expresie (cf. MDA, sv. moară). Ea apare parţial suprimată la Sadovea- 
nu, însă nu întâmplător, căci cel care vorbeşte despre schimbare, un 
negustor evreu, rostește replica în contextul în care se discuta deja des- 
pre vânzarea grânelor și a făinii: „Aici, unde sunteți dumneavoastră și 
domnu” Filip, e altă socoteală... aici, subt ochiul stăpânului, se macină 
altă făină..” (M. Sadoveanu, Venea o moară pe Siret). 


(8) O suprapunere a celor două tehnici se observă şi la Fănuş Neagu, 
atunci când utilizează izolarea a se duce pe copcă ‘a muri şi cu accepţiu- 
nea proprie 'a cădea sub gheaţa lacului’: „Ce iarnă scumpă! Ține ghea- 
ţa lacului Mogoşoaia? întreabă dușmanii. Cei vrednici tropăim şi ne 
batem cu pumnii în bucile obrajilor, câte unii ne mai ducem pe copcă 
şi ne-ntoarcem, şi de-ai dracului ce suntem ne vom sfârși la timpul po- 
trivit pentru noi şi de mult trecut pentru alții” (F. Neagu, Insomnii de 
mătase). 

(9) Se vede că, din cei opt scriitori invocaţi și citați mai sus, mai ex- 
presivi (şi, desigur, mai dedaţi la astfel de jocuri lingvistice) sunt cei 
moldoveni (în special Alecsandri, Creangă și Sadoveanu, ce figurează 
aici cu câte două exemple, dar de la care se puteau menţiona mai mul- 
te). Însă exemple de tipul acesta se întâlnesc oriunde avem de-a face cu 
vorbitori care au plăcerea „cuvintelor (sau expresiilor) potrivite”. De 
pildă, recent (în martie, 2013), de la jurnalul de știri al unei televiziuni 
(TvR1), am aflat că institutele de cercetare agricolă din România „au 
ajuns la sapă de lemn. 


4. De o serie de exemple asemănătoare s-a ocupat într-un studiu (Pro- 
cedee de renovare a sensului frazeologismelor şi efectele stilistice obținute 
în rezultatul acestor transformări) şi cercetătorul basarabean Gheorghe 
Colţun. Am remarcat totuşi că mai toate ilustrările aparțin unei litera- 
turi anecdotice: scurte jocuri de cuvinte în care frazeologismele sunt 
întrebuințate ca scop în sine, generând respectivele contexte. Cităm 
câteva: „Umblând tot timpul cu doaga subțioară, încă nu-l convingi pe 
nimeni că ea nu-ți lipsește” sau „Sunt sigur că beţe-n roate se puneau cu 
mult înainte de invenţia roții” sau „Unii îți caută rana ca să pună degetul 
pe ea, alţii — ca să pună sare” etc. (Colţun 2001: 53). Se poate susține 
că, în asemenea cazuri, frazeologismele au exclusiv funcţie ludică. Un 
oarecare scop ludic aveau, ca utilizare, şi unităţile frazeologice analiza- 
te de noi mai sus, dar acestea nu generau contexte (foarte scurte), ci, 
din contră, ele erau selectate tocmai pentru că erau adecvate în respec- 
tivele contexte (de mari dimensiuni), în comparație cu alte expresii şi 
locuţiuni din aceeași serie sinonimică. 


Note | 1 La rigoare, după cum avertizează Coșeriu, în limbaj 
„totul este semantic”, fiindcă toate elementele cuprin- 
se de acesta există pentru a servi intenţiei semnificative 
a vorbitorului: „Dans le langage, tout est sémantique: 
la grammaire ne lest pas moins que le lexique, la paro- 
le en general et les langues ne le sont pas moins que le 
discours. Et ce qui n'est pas sémantique en soi-même, le 
«plan de l'expression», y est determine par «le séman- 
tique» et peut d'ailleurs assumer à son tour des fonctions 
mimétiques de symbolisation directe ou d'&vocation. 
Parler de sémantique équivaut par conséquent à parler 
de toute la linguistique.” (Coseriu 1983: 355). 

? Sau cum o spune in extenso Coșeriu, în a sa lingvisti- 
că textuală: „La evocación contribuye notablemente a la 

riqueza del lenguaje; con ella surge esa plurivocidad que 
no siempre deberia enjuiciarse negativamente, como 
<vaguedad>», sino que habría que valorarla también po- 
sitivamente, como un enriquecimiento: el teórico del 
lenguaje Wilbur Marshall Urban ha puesto de relieve 
con particular énfasis esta riqueza basada en la función 
evocativa del lenguaje, es decir, en la posibilidad de refe- 
rirse con ayuda del lenguaje a algo sin hablar en realidad 
de ello. El sentido surge entonces, como combinación de 
las funciones bühlerianas (representación, expresión y 
apelación) y la evocación.” (Coseriu 2007: 233). 

3 E. Coşeriu dă un exemplu asemănător din Paul Claudel: 
„Naitre, pour tout, c'est connaître.” (Art poétique). Cele două 
verbe franţuzeşti nu au nicio legătură unul cu altul din punct 
de vedere etimologic. Avem de-a face, mai curând, cu un fel 
de etimologie populară. Dar aspectul „ştiinţific” nu prezintă 
importanţă aici. Semnificativ este numai faptul că asemenea 
fenomene se pot relaţiona în conştiinţa vorbitorului pe baza 
expresiei lor sonore sau grafice (vezi Coseriu 2007: 184). 

* Contextul extins, din original, sună astfel: „Une ques- 
tion qui concerne plutôt le philosophe que le linguiste 
serait de savoir comment cette répartition se fait en nous, 
ou, pour dire les choses de façon un peu grossière, mais 
intelligible, si nous avons dans notre tète un dictionnai- 
re des synonymes. Je crois que chez les esprits attentifs 
et fermes ce dictionnaire existe, mais qu'il s'ouvre seu- 
lement en cas de besoin et sur l'appel du maître. Quel- 
quefois le mot juste jaillit du premier coup. D’autres 
fois il se fait attendre: alors le dictionnaire latent entre en 
fonction et envoie successivement les synonymes qu'il 
tient en réserve, jusqu’à ce que le terme désiré se soit fait 
connaître.” (Bréal 1897: 42). Pornind de la sugestia lui 
Bréal, am lansat acum câțiva ani conceptul de «sinonimie 
latentă» (vezi Munteanu 2007: 97). 

$ Vezi Platon, Banchetul, Traducere, studiu introductiv şi 
note de Petru Creţia, Editura Humanitas, Bucureşti, 2011. 
é Apud G. I. Tohăneanu, O seamă de cuvinte românești, 
Editura Facla, Timișoara, 1976, p. 52. 

7 Ion Coja, Îndreptarea îndreptarului ortografic, ortoepic 
şi de punctuație, Editura Junimea, laşi, 2003, p. 37. 

% Şi Gertrud Greciano utilizează, de-a lungul lucrării sale 
(vezi Greciano 1983), termenii sens idiomatique şi sens 
littéral. 

” Tată şi părerea cercetătoarei Gertrud Greciano: „Dans 
le cas de l'emploi ludique d'une EI [= expression idioma- 

tique, n.m. C.M.], champ d'étude particulièrement fruc- 
teux, l'effet comique s'explique par les heurts que pro- 
voque la superposition du sens idiomatique et du sens 
littéral” (Greciano 1983: 25). 

1 Ele nu sunt cazuri de polisemie (cf. Greciano 1983: 
336), cum pare a lăsa să se înțeleagă Gheorghe Colţun 
(2000: 42). 

"1 Conform concepției și terminologiei coşeriene, prime- 
le au semnificaţie, celelalte au sens. 

' Tot motivat apare aceeași expresie într-un vers din vi- 
rulenta diatribă a Scrisorii III („Prea v-aţi arătat arama, 
sfâșiind această țară”), dacă se ține seama de un alt vers 
pe care Eminescu îl foloseşte ceva mai înainte în respec- 
tiva satiră: „Toţi pe buze-având virtute, iar în ei monedă 
calpă”. 

15 Cf. totuşi Dumistrăcel 2001: 39-40, ce aminteşte și pă- 
rerile unor lingviști care au văzut în termenul bacău, din 
expresia în cauză, cuvântul bakó “călău', de origine ma- 
ghiară. 

11 La Creangă, foarte nimerită este şi zicala Dacă-i dai nas 
lui Ivan, el se suie pe divan într-un context în care este vor- 
ba tot de un Ivan: „Ei, ei! Doamne, zise apostolul Petru 
râzând, vezi de ce s-a mai apucat acum Ivan al sfinţiei-ta- 
le? Bine-a zis cine-a zis: «Dacă dai nas lui Ivan, el se suie 
pe divan».” (I. Creangă, Ivan Turbincă). 

'5 În același text, la câteva pagini distanţă, se utilizează 
aceeași expresie, dar numai cu sens frazeologic: „...ce-i 
drept, că de înecat nu se vor îneca, dar nici cu fața curată 
nu vor scăpa, după ce au ridicat atâta lume în picioare” 
(Slavici, Mara). 

'5 Nu este o coincidență utilizarea unei expresii ce conți- 
ne cuvântul boi, în acord cu referentul din discurs, căci tot 
Agârbiceanu foloseşte varianta a nu-i fi (cuiva) oile acasă în 
Morala publică: „Pavel [un țăran, n.n. — C.M.] ar fi vrut să 
mai încerce, doar îl va lăsa mai lesne. Dar băgă de seamă că 

advocatului, astăzi, nu-i sunt oile acasă” (I. Agârbiceanu). 


Bibliografie | Adam 2007 = loan Adam, Povestea vorbelor. O istorie se- 
cretă a limbii române, Editura Paralela 45, Piteşti, 2007. 
Bidu-Vrănceanu & Forăscu 2005 = Angela Bidu-Vrăn- 
ceanu, Narcisa Forăscu, Limba română contemporană. 
Lexicul, Editura Humanitas Educaţional, Bucureşti, 
2005. 
Bréal 1897 = Michel Bréal, Essai de sémantique. Science 
des significations, Librairie Hachette, Paris, 1897. 

ba română (ediţia a II-a), Editura Albatros, Bucureşti, 
1984. 

Adriana Maria ROBU 


Specificul funcțiilor textuale coșeriene 
în discursul publicitar! 


1. Înțelegerea și descrierea discursului publici- 
tar este făcută, de regulă, în funcţie de variate 
criterii externe care se opresc la nivelul structu- 
rării verbale sau semiotice, al tematicii în care 
se încadrează sau al efectelor pe care le produce 
acest tip de discurs asupra receptorului. Pentru 
a determina natura unui anumit tip de text sau 


AMR. -doctorands discurs, considerăm, pe linie coşeriană, că se 
Facultatea de Litere, impune necesitatea de a ne raporta mai întâi de 
specializarea lingvistică, toate la funcţia semnificativă a limbajului, acel 
Universitatea,Al. I. Cuza, laşi. Jogos semantikos din viziunea lui Aristotel, înțe- 
les a fi: „limbajul ca instanță «nedeterminată», 

anterior gândirii, care oferă baza pentru toate 

activitățile spiritului” (Coșeriu 2011: 137), şi 

care nu este altceva decât creaţia de conţinu- 

turi înzestrate cu semnificaţie, de unde rezultă 

că limbajul înseamnă ceva anume, indiferent 

dacă acest ceva există sau nu în mod obiectiv. 

Această capacitate a limbajului de a semnifica”, 

regăsibilă la nivelul limbii, se actualizează în 

discurs prin determinări ulterioare sau „moda- 

lităţi de actualizare a enunţului semantic”, şi 

anume ca logos apophantikos, de tipul „enunţ, 


<>» 


judecată” (care poate fi adevărată sau falsă), ca 


1 Acest articol a fost realizat în cadrul proiectului 
POSDRU/CPP 107/DMI 1.5/S/78342, finanţat din 
Fondul Social European de către Autoritatea de Mana- 
gement pentru Programul Operaţional Sectorial Dez- 
voltarea Resurselor Umane 2007-2013. 

logos pragmatikos, înţeles drept „uzul limbii ca formă de acţiune”, și ca lo- 
gos poietikos, adică „uzul limbii ca expresie a imaginaţiei” (Coşeriu 2011: 
125 şi 133). Ca urmare, lingvistica integrală coşeriană îşi asumă urmă- 
toarele finalități discursive: finalitatea ştiinţifică, conferită de „limbajul 
ca produs al gândirii raționale” (op. cit., p. 137), finalitatea pragmatică 
datorată „limbajului ca produs al spiritului practic, ca instrument de ac- 
ţiune” (loc. cit.), şi finalitatea poetică, adică „limbajul ca poezie, ca artă” 
(loc. cit.). Fiecare dintre aceste finalități „ulterioare” surprind atitudinea, 
intenţia subiectului vorbitor şi chiar raportarea sa la interlocutor, fiind 
considerate ca relaţii interne ale subiectului vorbitor cu propria sa vorbi- 
re, nu ca procese externe, întrucât gândurile, intenţiile și acțiunile umane 
nu au cum să ignore limbajul (prin intermediul căruia putem înțelege 
realitatea“). 


2. Tipologiile textuale clasice stabilite pe baza tradiţiilor de texte nu oferă 
informaţii cu privire la sensul acestora, iar textul / discursul este o activi- 
tate care nu poate fi limitată la nişte scheme. Dacă vorbim despre texte pe 
care le denumim drept politice, publicistice, publicitare etc., delimitarea 
lor are în vedere criterii extralingvistice. Ele pot fi studiate, după cum 
precizează Coșeriu (2002: 25), din perspectivă filologică (în calitate de 
documente sau surse de informare istorico-culturală), din perspectiva 
lingvisticii generale a textului, în funcţie de valoarea practică a „efica- 
cității” (pentru a le identifica procedeele specifice), dar pot fi studiate 
și individual în cadrul lingvisticii textului ca hermeneutică a sensului. 
Numai că în cazul celor trei perspective procedeele de analiză nu au ni- 
mic specific tipului de text analizat, întrucât în filologie şi hermeneutică 
se abordează texte în general și nu clase particulare. În sfera lingvisticii 
generale a textului se pot delimita clase de texte determinate de valoa- 
rea practică a „eficacităţii”. În acest sens, putem spune, de exemplu, că 
discursul publicitar, cel politic electoral sau publicistic fac parte din ca- 
tegoria textelor practice, datorită unei determinări ulterioare de natură 
pragmatică, pe dimensiunea persuasiunii, însă numai o analiză herme- 
neutică poate să dea seama de sensul particular al fiecărui text. De aceea 
este nevoie să facem apel la anumite funcţii pe care le stabileşte semnul 
în actul lingvistic concret. Din perspectiva lingvisticii textuale coșeriene, 
acestea sunt numite funcţii textuale iar aportul lor la înţelegerea sensului 
din cadrul discursului este definitoriu. Aceste funcţii, corespunzătoare 
nivelului textului și discursuluis, sunt definite din perspectivă coşeriană 

drept „funcţii ale vorbirii într-o anumită situaţie” sau „funcţii care pri- 
vesc un anumit scop al vorbirii” (Coseriu 2007: 149). 


2.1. Funcţiile textuale diferă de funcţiile limbii (sau funcţiile idiomatice) 
datorită faptului că textul nu este un fenomen care aparţine exclusiv limbii 
istorice. Pentru a demonstra aceasta, E. Coşeriu (2007: 132-139) invocă 
mai multe motive. 


2.1.1. În primul rând, un text nu este neapărat redactat într-o singură limbă. 
Texte plurilingve găsim, de exemplu, şi în publicitatea românească, atât de 
impregnată de cuvinte şi expresii din limba engleză (americană), ca urma- 
re a influenţei pe care o au mărcile americane pe piața românească, sub 
imperiul procesului de globalizare (în cadrul căruia limba engleză deţine 
monopolul). Observăm că spectacolul oferit de un astfel de discurs ne 
captează atenţia și ne montează împotriva tendinței noastre de a coopera la 
uniformizarea culturală. Putem vorbi însă şi de ceea ce se numește „publi- 
citate multinațională” (F. Brune), manifestată prin intermediul influenței 
mărcilor occidentale asupra spațiului românesc, în condiţiile în care pă- 
trunderea lor este facilitată de transformările la nivel social, economic și 
chiar familial. În viziunea lui F. Brune (1996: 193), influenţa culturală a 
publicității se dovedește a fi gravă: „domnia mărcii Coca-Cola şi a lui ame- 
rican way of life nu este o vorbă în vânt”, întrucât devenim involuntar copii 
ale unor modele pe care publicitatea încearcă să ni le impună. De regulă se 
face apel la valori locale, care, adesea, sunt reduse la aspecte consumabile. 


2.1.2. În al doilea rând, textele nu se supun întotdeauna regulilor unei 
limbi (Coseriu 2007: 133-136), întrucât finalitatea textului primează 
în fața regulilor de la nivel idiomatic. Este cazul greșelilor de limbă 
prezente în anumite texte publicitare cu scopul de a ironiza o anumită 
categorie de oameni, sau care are la bază raţiuni ludice. 


2.1.3. În al treilea rând, textele sunt condiționate de ceea ce, în lingvistica 
textului de Coșeriu, se numește universul de discurs". Cu referire la dis- 
cursul publicitar, putem spune că acesta face uz de majoritatea tipurilor 
de universuri de discurs, însă mai cu seamă de cel al fanteziei, atunci când 
înscrie subiectul într-o poveste sau cadru de basm. Universul de discurs 
al ştiinţei este uşor de identificat în cazul în care produsul este prezentat 
din perspectiva calităților tehnice sau a compoziţiei chimice, iar universul 
de discurs al experienţei obişnuite apare într-o varietate de forme când se 

fac referire la aspecte din viaţa cotidiană. Cea mai slabă pondere pare 
să fie deţinută în publicitate de universul de discurs al credinței, întrucât 
folosirea subiectelor și cadrelor cu conotaţii religioase pot stârni repulsia 
anumitor categorii de receptori care aparţin diferitor culte. 


2.1.4. Un alt motiv care susține distincţia între planul limbii şi cel al 
textului are în vedere faptul că textele sunt condiționate situațional. 
Toate elementele contextuale (numite „cadre” în teoria coşeriană) 
contribuie la constituirea sensului din texte. 


2.1.5. Ultimul aspect are în vedere faptul că textele se înscriu în anu- 
mite tradiții de texte independente de tradiţia limbii, cum ar fi specii 
ca: reportaj, scrisoare, nuvelă, povestire etc. În textele publicitare, de 
exemplu, putem avea prezentări de tip reportaj, interviu, poveste. lată 
un exemplu de spot publicitar de tip reportaj televizat, care surprinde 
prezentarea produsului chiar în laboratoarele de preparare a acestuia: 


„— Radu, cum de iaurturile Danone durează atât de mult? 


- Haideţi să vă explic! Alimentele se strică atunci când dezvoltă mi- 
crobi. Pentru a evita acest lucru respectăm reguli foarte stricte de igie- 
nă, pasteurizăm laptele pentru a-l purifica. 


- Aha, așa cum fierbem laptele acasă! 


— Exact! În plus, întregul proces are loc sub aer steril, astfel iaurtul nu 
conţine microbi care să-l strice şi obținem în mod natural un termen 
de valabilitate lung fără conservanți. 


- Foarte clar! Sunt convinsă că totul e perfect! 


Danone, ne pasă de tine!” 


Dacă acceptăm această perspectivă care pledează pentru autonomia 
textului, deci a diferenţierii între nivelul idiomatic şi nivelul textului, 
se impune și distincţia între funcţiile pe care semnul le îndeplinește, pe 
de o parte, în limbă, şi, pe de altă parte, în texte. 


2.2. Potrivit lingvisticii integrale, singura funcţie pe care o îndeplineș- 
te semnul prin raportare la planul universal al vorbirii, cu referire la 
lucruri şi stările de fapt, este funcţia de desemnare (sau de reprezenta- 
re, germ. Darstellung, aparţinând „semnului ca atare”), identificată de 
E. Coşeriu în urma rectificării pe care o face schemei biihleriene, con- 

siderând că între semnul material și lucruri mai există ceva, „fiindcă era 
vorba de a spune nu lucruri, ci a spune ceva despre lucruri” (Coșeriu, 
Limbajul poetic, în Coşeriu 1994: 146). 


Trecând în planul limbii, corespunzător semnificației, observăm o serie 
de funcţii precum: subiect, instrument, plural, agentiv, care diferă, atât 
de funcţiile de la nivelul desemnării, cât și de cele de la nivelul textului. 
Faptul că acestea nu coincid cu funcția de reprezentare se poate proba 
prin aceea că există limbi care, de exemplu, nu au categoria gramatica- 
lă de subiect. Prin urmare, aceste funcţii de la nivel idiomatic nu sunt 
funcţii general logice sau extralingvistice, ci funcţii specifice limbilor 
particulare. 


2.3. Funcţiile textuale, însă, nu coincid cu funcţiile frazale, pentru că 
aceeași propoziţie dintr-o limbă poate îndeplini funcţii textuale dife- 
rite. De exemplu, funcţiile textuale exclamaţie sau interogație pot avea 
funcţii secundare precum reproş, apreciere, ordin, aluzie etc. Iată un 
exemplu de aluzie construit în textul publicitar prin intermediul inte- 
rogaţiei: 


„Te-ai gândit vreodată că poate fi confortul și mai confortabil? Atunci noi 
credem că ar trebui să conduci noua generație Hundai i-30. Eşti pregătit 
pentru Hundai?” (aluzie la calitatea, nesperată de client, pe care o poate 
avea un autoturism). 


2.3.1. Putem recunoaște o asemănare între conceptul de funcție tex- 
tuală din viziunea lui Coșeriu și teoria actelor de vorbire a lui Austin, pe 
care a preluat-o apoi Searle. Actul „performativ” implică la Austin trei 
activități complementare: realizarea unui act „locuţionar” (producerea 
unui șir de sunete într-o anumită limbă), a unui act „ilocuţionar” (pro- 
ducerea unui enunț înzestrat cu o anumită „forță”, conferită prin însuşi 
actul vorbirii) şi îndeplinirea unui act „perlocuţionar” (care depășește 
cadrul lingvistic strict, în sensul că are loc declanșarea unor efecte în 
situația de comunicare cu ajutorul vorbirii)”. La acest nivel ilocuțio- 
nar putem identifica funcţiile textuale pe care Coșeriu le clasifică în: 
funcţii textuale implicite (date pe baza presupoziţiilor textuale), cum ar 
fi: respingere, acceptare, aluzie, afirmaţie, exemplu, imputare, replică, con- 
statare, ironie, opinie, presupunere, răspuns etc., şi funcții textuale explicite 
(independente de presupoziţiile textuale) ca: instrucțiune, invitație, în- 

demn, informaţie, rugăminte, explicaţie, sfat, promisiune, ordin, rectificare, 
obiecție, lămurire, salut, provocare, indicare, avertisment, precizare etc. 
Criteriul fundamental de caracterizare tipologică a textelor este dis- 
tincţia între funcții textuale dialogice (întrebare / răspuns) și funcții tex- 
tuale nondialogice (Coseriu 2007: 330), care pot sta la baza identificării 
altor tipuri de funcţii. 


2.3.2. Din perspectiva dimensiunii ilocuţionare a discursului publicitar, 
aceste funcţii textuale se remarcă prin cooperarea dintre latura descrip- 
tiv-informativă şi latura argumentativă, care contribuie la constituirea 
caracterului info-persuasiv al comunicării publicitare. De aceea actele 
ilocuționare în publicitate au în vedere contactarea și captarea atenţiei 
destinatarului, deci centrarea asupra funcţiei de apel a limbajului, prin- 
tr-o comunicare, pe de o parte, de tip constatativ (semnalarea apariţiei 
unui produs, prezentarea calităților lui, a avantajelor de a-l folosi), iar 
pe de altă parte, de tip indirect, implicit (cu referire la dorința de a avea 
produsul). Cel care deține poziţia privilegiată în acest tip de comunicare 
este destinatarul, întrucât discursul este adaptat tipului de consumator, 
preferințelor şi motivaţiilor lui. Pentru J.-M. Adam şi M. Bonhomme, co- 
municarea cu receptorul se realizează printr-o serie de tactici persuasive, 
sau acte ilocuţionare cum sunt: actele de salut, actele directoare, actele inte- 
rogative, actele enigmatice (Adam & Bonhomme 2005: 66-68). 


2.3.3. La nivelul funcţiilor textuale, discursul publicitar, ca şi discursul 
politic, se remarcă prin anumite trăsături care l-ar putea delimita în ca- 
drul textelor practice. Funcţii precum „insinuarea”, „falsificarea intenţi- 
onată a lucrurilor”, „ascunderea gândirii” (Coşeriu 2002: 24), eufemi- 
zareat, aflate sub semnul eficacităţii persuasive, îl plasează pe destinatar 
fie în imposibilitatea de a verifica validitatea mesajului, fie de a-i da o 
interpretare naivă. Rezultatul obținut prin seducţia de ordin discursiv 
este manipularea destinatarului, care este determinat „să acţioneze 
într-un anumit mod sau să adopte o anumită atitudine” (loc. cit.). 


2.3.4. lată un exemplu de „ascundere a gândirii” prin folosirea unei sche- 
me argumentative: 


Noul Revitalift Total Repair 10 de la LOreal Paris este o revoluţie. Pri- 
ma cremă completă de refacere a pielii de la LOreal. Riduri? Tonuri 
ale pielii? Fermitate, decolteu! Repară cele zece semne ale îmbătrânirii 

printr-un singur gest. Zece probleme, o soluţie: noul Total Repair 10 
de la LOreal! 


Acest tip de strategie, bazată pe procedeul acumulării, alcătuiește un dis- 
curs persuasiv tipic, ce înscrie sugestii legate de valorile cele mai râvnite, 
cum ar fi tinereţea, frumuseţea, vitalitatea. În acest exemplu de spot 
publicitar televizat discursul este construit cu ajutorul sincretismului 
codurilor semiotice (text, imagine, muzică) şi al interacțiunii discur- 
sive. 

2.4. Nivelul funcțiilor textuale indică individualizarea textului publicitar 
față de texte științifice sau literare şi chiar față de alte texte practice. Cel 
mai important rol al acestora însă este acela de a contribui la conturarea 
sensului, întrucât unitățile textuale sunt unități de sens. Sensul ia naştere în 
texte prin conjugarea desemnării cu semnificația, după cum sintetizează 
E. Coşeriu în schema: 


sens 
T 
semnificație + desemnare 
PTT 
semne lingvistice 
(Coseriu 2007: 153). 


Aceste elemente constituie ceea ce Coșeriu numește „dublă relaţie se- 


miotică” (op. cit., p. 155): mai întâi, în cadrul primei relaţii semiotice, 
prin semnele lingvistice se semnifică și se desemnează ceva anume, iar 
acest lucru poate fi înțeles de toţi utilizatorii, şi apoi, la nivelul celei 
de-a doua relaţii semiotice, procesul de interpretare a semnificației şi 
desemnării conduce la înțelegerea sensului din texte / discursuri. Dacă 
ne referim la discursul publicitar, vom spune că am ajuns la primul ni- 
vel al relaţiilor semiotice atunci când reuşim să reconstituim verbal as- 
pectele obiective ale discursului, cum ar fi succesiunea de imagini, tex- 
tul propriu-zis, efectele cromatice etc. Însă numai atunci când suntem 
capabili să interpretăm sensul profund al unui spot publicitar putem 
spune că suntem la cel de-al doilea nivel al relaţiilor semiotice. Pentru a 
atinge acest nivel semiotic superior este necesară înțelegerea funcțiilor 
textuale, adică multitudinea relaţiilor pe care le îndeplinește semnul în 
discurs. 

Note | ` Conceptul de semnificat este discutat de Coșeriu în di- 
ferite lucrări, cum ar fi: Linguistica del texto (2007: 177- 
179), Omul şi limbajul său (2009: 46-48), Istoria filozofiei 
limbajului. De la începuturi până la Rousseau (2011: 391). 
Un studiu lămuritor asupra problematicii semnificatului 
din teoria coşeriană alcătuieşte Cristinel Munteanu în 
articolul Câteva precizări referitoare la conceptul de <sem- 
nificat> în viziunea lui Eugeniu Coșeriu (2011). 

3 Coșeriu precizează că Aristotel vorbeşte de toate cele 
trei determinări ulterioare ale logosului semantic, însă, dat 
fiind faptul că Stagiritul prezintă în detaliu doar logosul 
apofantic, istoria filozofiei a avut multă vreme tendința de 
a reduce înţelegerea limbajului doar la acest nivel al apo- 
fanticului. De asemenea, au existat curente care au redus 
limbajul ca ansamblu, fie la logosul pragmatic, fie la logosul 
poetic (vezi Coşeriu 2011: 133-137). 

+ În acord cu afirmaţia lui Heidegger — limbajul este casa fi- 
inței — E. Coşeriu afirmă că: „Limbajul este, în mod sigur, 
fundamental pentru înţelegerea umanităţii omului; mai 
mult: este funcția prin excelență a umanității (a lui «a fi 
om,>) dar este doar prima treaptă a umanului și doar în- 
lesneşte trepte ulterioare, cu care, totuşi, nu se identifică” 
(Coşeriu 2009: 159). 

$ Termenul discurs, din viziunea coşeriană, face referire la 
aspectul procesual, iar termenul text are în vedere produ- 
sul activităţii de vorbire. Acestea sunt abordate simultan 
în cadrul lingvisticii integrale nefiind considerate com- 
ponente în mod real distincte ale vorbirii, întrucât expri- 
mă doar puncte de vedere diferite din care este privită ac- 
tivitatea de vorbire. (vezi Coșeriu, Competența lingvistică, 
în Coșeriu 2009: 305-307). 

é Vezi Coşeriu, Determinare şi cadru, în Coşeriu 2009: 229 
şi Coseriu 2007: 136-137. 

7 Cele trei tipuri de acte vor fi numite de Jean-Michel 
Adam, după Austin: „dimensiune enunţiativă”, „poten- 
ţialitate argumentativă” şi „ valoare ilocuționară” (Adam 
2008: 123). 

* În studiul amplu asupra eufemismului, intitulat Eufemis- 
mul subversiv de legitimare, Stelian Dumistrăcel prezintă 
forme de utilizare a acestuia în cadrul limbajului politic, 
juridico-administrativ și publicitar, forme care devin 
modalităţi „de influențare a receptorului, în special prin 
mass-media, spre o anumită atitudine” (Dumistrăcel 
2011: 238). 

Valerica DRAICA, Dumitru DRAICA 
60 de ani de la ultima reformă 
ortografică în limba română (1953-2013) 


ta 


V.D. — lector universitar 
doctor, Universitatea 
din Oradea. Domeniu 
de interes: istoria 
limbii române, 
sociolingvistică. 


| 


D.D. - conferentiar 
universitar doctor, 
Universitatea din Oradea. 
Arie de preocupări 
ştiintifice: lingvistică 
generală, dialectologie, 
ortografie românească. 


Academia Română, încă de la înființarea ei, 
a adus în discuție „problema noii ortografii, 
care să fie nu numai o nouă ortografie, ci și 


una nouă în sens strict”!. 


Astfel, în iulie 1948, Alexandru Graur și Iorgu 
Iordan, după ce depuseseră la Academie un 
prim proiect de modificare a ortografiei, au 
prezentat, în secția a VI-a (Știința limbii, litera- 
tură şi artă), o Expunere de motive la proiectul 
de modificare a ortografiei, în care, deși cei doi 
susțineau principiul fonetic, încă din perioada 
interbelică, au fost destul de echilibraţi în pri- 
vința implicaţiei fonetice a ortografiei noastre. 


În anul 1949, Academia R.P.R. a publicat Or- 
tografia limbii române. Proiect, unde, pe baza a 
32 de reguli, se fixa în scris limba literară. 


În sesiunea științifică, din martie 1951, era re- 
adusă în discuţie problema ortografiei, iar se- 
siunea lărgită a secţiei a VI-a, din iulie 1951, a 
avut în vedere nu numai o ortografie „justă” a 
limbii române, ci şi necesitatea fixării unei ter- 
minologii tehnice unitare și predarea limbii ro- 
mâne în școlile de toate gradele. S-a alcătuit o 
comisie, care trebuia să se ocupe de ortografie, 
iar pe baza proiectelor ortografice elaborate de 
Alexandru Graur şi Emil Petrovici şi publicate 
în revista „Cum vorbim”, din iulie-august 1951, 
comisia a alcătuit un nou proiect, publicat în 

revista „Contemporanul, din 20 iunie 1952, spre a fi supus atenţiei pu- 


blicului larg. 


În şedinţa din 6 februarie 1953, consiliul științific al Institutului de 
Lingvistică din București, pe baza proiectelor întocmite de Graur și 
Petrovici, dar şi pe baza proiectului Comisiei academice, a definitivat 
noile norme ortografice, urmând ca Institutul de Lingvistică să cuprin- 
dă aceste norme într-un Îndreptar ortografic şi să alcătuiască și un Dic- 
fionar ortografic. Noile norme ortografice au fost aprobate de prezidiul 
Academiei, care ceruse Consiliului de Miniștri să le legifereze. 


Astfel, în septembrie 1953, Consiliul de Miniștri al R.P.R. a adop- 
tat o hotărâre? (Hotărârea pentru aprobarea noilor norme ortografice, 
nr. 3135, din 16 septembrie 1953, semnată de Gh. Gheorghiu-Dej și 
Petre Costache, director general al treburilor Consiliului de Miniştri) 
pentru aprobarea acestor norme ortografice ale limbii române, elabo- 
rate de Academia R.P.R., aplicate prin H.C.M,, începând cu 1 aprilie 
1954 (pentru învățământ, începând cu anul școlar 1955-1956), valabi- 
le şi astăzi, cu excepţia scrierii cuvintelor român şi România cu î din a; 
normele conţineau 16 puncte, iar primul punct era următorul: 


1. Se suprimă litera å, înlocuindu-se, peste tot, cu î (mînă, miine, cînd, 
gînd, romin, Romiînia...)P. 


Era pentru prima dată când această normă devenea oficială și pentru 
prima oară, de când se folosea alfabetul latin în scrierea limbii române, 
se renunţa la folosirea a două litere pentru notarea aceluiași fonem. 


O atitudine interesantă în rezolvarea problemei lui î — å, a avut Sextil 
Pușcariu, care, după ce în 1904 contestase cu vehemenţă etimologis- 
mul Academiei Române, la discuţiile din 1926, cu Ovid Densusianu, 
a trebuit să ajungă la o convenţie cu acesta, pentru a se renunţa la å și 
s intervocalic. 


Iată şi celelalte norme: 


- se înlocuiește apostroful cu linioara, pentru a se marca rostirea îm- 
preună a două sau mai multe cuvinte (s-a dus, m-a văzut, v-a scris, nu-s, 
dusu-s-a, într-o zi...); 


— se suprimă -u final, dispărut din rostire (ochi, unghi, unchi, cui, mai, 
voi, tai, roi...) j 

— după literele ș, j în rădăcina cuvintelor se scriu literele -i, -e, -a nu -, 
-ă, -ea (şir, jilt, şed, jelui, şase, jar...), iar în afară de rădăcina cuvintelor, în 
terminaţii şi sufixe, se scriu literele -î, -ă, -ea pentru a păstra identitatea 
imaginii grafice a terminaţiilor și sufixelor (ușă, îngrașă, grijă, coajă, înfă- 
țișări, angajări, furişează, angajează, greşeală, oblojeală, orăşean, clujean...); 
- după consoane (afară de ch, gh) nu se va scrie -ia, ci -ea (deal, meargă, 
lunea, martea, ceas, ceai, geam...); 

7 3 Si od 7 >) 
- după consoane labiale (p, b, f, v, m), acolo unde, de obicei, alternea- 
ză cu -ie, se va scrie -ia (biată-biete, piatră-pietre, viaţă-vieți, amiază- 
amiezi...); 
— se scrie diftongul -ia, după consoană şi în pronume (aceștia, atâția...); 
- după ch, gh se scrie -ea, când alternează cu -e (cheamă — chem, în- 
gheaţă — îngheț...) şi se scrie -ia, când nu există forme alternante (chiar, 
ghiaur...); 
— la început de cuvânt și după vocală se scrie ia-, când alternează cu 
ie- (iarnă-ierni, femeia-femeie, baia-baie...) şi -ea, când alternează cu -e 
(ideea-idee, creează-creez, epopeea-epopee...); 
- după vocala i- nu se va scrie -ia sau -ea, ci -a (via, viața, piața, familia...); 
— la început de cuvânt și după vocală se scrie diftongul ie- (ied, ieftin, 
ieşire, femeie, voie, creion...) ; 
— după consoane, unde se pronunţă diftongul -ie, nu se va scrie -e, ci -ie 
(fier, pier, miel...); 
— înainte de b, d, g, v nu se scrie s-, ci z-, aşa cum se pronunţă (zbor, 
zdruncina, zgomot, izvor...) j 
— prefixul des- se va scrie dez-, înainte de vocală și de b, d, g, l, m, n, r, v 
(dezarma, dezobișnui, dezumfla, dezbina, dezdoi, dezgustat, dezlega, dez- 
membra, deznoda, dezrobi, dezvoltare...); 


— sufixul -efe se va scrie cu -e la sfârșit (frumusețe, blândețe, bineţe...); 


- după litera ș-, a particulei de la sfârşitul pronumelor și adverbelor, se 
va scrie -i (același, aceeași, însuși, totuși, iarăşi... ); 

— se suprimă consoanele duble (casă, masă, rasă...), ele sunt posibile 
numai la întâlnirea lui n, a prefixului în-, cu n- iniţial, al rădăcinii urmă- 
toare (înnoda, înnopta, înnegura, înnora...); 

- se scriu cu litere mici: numele popoarelor, lunile anului, zilele săptă- 
mânii, punctele cardinale (român, rus, august, mai, luni, joi, est, vest...); 


— se va scrie b, nu v, în lunile anului (februarie, septembrie, octombrie, 
noiembrie, decembrie... 


Înlocuirea lui sunt cu sînt nu era prevăzută în niciuna dintre cele 16 
norme ortografice din 1953 (ortografierea cu u a formelor verbului a fi 
a fost pusă pe seama lui Titu Maiorescu). 


Se încheia, astfel, o etapă din istoria scrierii româneşti, se punea capăt 
„haosului ortografic”, prin noua ortografie ce era bazată pe limba na- 
ţională unică a întregului popor. Fonetismul a avut câștig de cauză în 
lupta cu etimologismul, s-a bucurat de victoria deplină: 


„Trecerea de la etimologismul dominant în sistemele create de primii 
ortografiști, la sfârşitul secolului al XVIII-lea, spre acest fonetism... 
constituie capitolul cel mai pasionant al furtunoasei istorii a ortografi- 
ei românești”. 


În anul 1953, Academia Română a realizat o nouă simplificare și clarifi- 
care a ortografiei românești, cu o importantă completare în 1965, când 
este normată, tot de Academie, folosirea literei å, în familia cuvântu- 
lui român, regulă dorită de publicul larg și justificată pe deplin, ținând 
seama de tradiţia circulaţiei internaţionale a numelui ţării noastre cu 
această grafie. 


Importanţa ortografiei din 1953 nu stă atât în înseşi modificările făcute 
ortografiei din 1932, în direcția clarificării şi simplificării, ci în faptul 
că, prin mijloace administrative, ortografia a fost explicată şi însuşit, 
prin şcoală, și respectată de toţi cei care scriau public. Folosirea, de că- 
tre toți vorbitorii limbii române, a unuia și aceluiași sistem ortografic 
este una dintre condiţiile de bază ale unei culturi majore. 


Momentul 1953 a însemnat simplificarea și precizarea, pe baze ştiin- 
țifice, a normelor ortografice propuse şi argumentate de către filologi. 
Cele două proiecte, prezentate de Emil Petrovici şi Alexandru Graur, 
nu au fost adoptate. S-au preluat, din ele și din discuţiile publice de 
atunci ori din soluţiile mai vechi, de la 1932, acele elemente care să 
simplifice scrierea și să dea ortografiei românești o bază cât mai logică, 
o concordanță cât mai mare cu modelul de rostire literară. Mai mult, 

această direcție poate fi urmărită nu doar de la 1932 sau de la 1904, dar 
şi de la 1881 și chiar mai înainte. 


După reforma impusă în 1953, apare o cerere de revizuire a orto- 
grafiei, publicată de Mihai Carps, în „Viaţa românească”, în 1962 şi 
1963, care remarca, printre altele, că „s-ar putea lăsa mai libere pre- 
vederile prea precise”, susținând, în special, generalizarea scrierii 
cu s, în cât mai multe grupe consonantice, deoarece „nu trebuie să 
legiferăm împotriva spiritului limbii”. 


Academia Română trebuia să dea un răspuns: să se păstreze ceea ce s-a 
făcut bine în 1953, dar să se corecteze ceea ce nu este în firea limbii, 
propunând îndreptări ale ortografiei limbii române, pentru eliminarea 
unor exagerări impuse atunci. De fapt, în anul 1953, ortografia a fost 
parţial modificată, în plin regim comunist, amintim doar scrierea cu 
literă mică și nu cu majusculă a unor termeni biblici: Dumnezeu, Cră- 
ciun, Paști... 


Institutul de Lingvistică din Bucureşti a realizat o serie de lucrări, în 
sprijinul tuturor celor interesaţi de fenomenul lingvistic românesc, 
în general, şi de corectitudinea limbii române, în special, dintre care 
amintim: 


- Dicţionar ortoepic, 1956; 


— Tratat şi dicționar de ortografie, ortoepie şi punctuație (pregătit încă 
din 1958), dar care va apărea cu titlul Îndreptar ortografic, ortoepic şi 
de punctuație, 1960 (el va aduna la un loc normele din Mic dicționar 
ortografic, 1954, ediţia a II-a, Dicţionar ortoepic, din 1956 şi Îndreptar 
de punctuație, din acelaşi an, 1956). 


În broşura Mic dicționar ortografic, apărut la Editura Academiei Repu- 
blicii Populare Române, ediția I, 1953, şi ediţia a II-a, 1954, s-au tipărit 
nişte Reguli de ortografie şi un Index de cuvinte, alcătuite de către Insti- 
tutul de Lingvistică, din București, aceste reguli punându-se în aplicare 
atât în învățământ, cât şi în celelalte institute şi instituţii, întâmpinând 
mari greutăți, pretutindeni. În fruntea broșurii, se publica Hotărârea 
Consiliului de Miniștri, nr. 3135, din 16 septembrie 1953, prin care 
erau aprobate noile norme ortografice ale limbii române, elaborate 
de Academia Republicii Populare Române şi considerate ca făcând 

parte integrantă din însăși această hotărâre. Broșura însă cuprindea 
nu numai acele norme elaborate de Academie, ci și mult mai multe 
alte reguli de ortografie, care erau opera Institutului de Lingvistică din 
Bucureşti. Normele Academiei constau din cele 16 puncte, în care se 
dădeau directive precise pentru întocmirea ortografiei limbii române, 
însă Institutul de Lingvistică nu numai că nu a respectat acele norme și 
nu a urmat directivele date de ele, dar le-a și încălcat. 


Astfel, la punctul 2 al Normelor, se preciza: „Se înlocuiește apostro- 
ful cu linioara pentru a marca rostirea împreună a două sau mai mul- 
te cuvinte” (s-a dus, m-a văzut, v-a scris, dusu-s-a, într-o zi...), pe când 
paragraful 175, din Regulile Institutului de Lingvistică, nu numai că 
au păstrat apostroful, dar au și îngreunat întrebuințarea lui, hotărând: 
„Apostroful marchează absenţa accidentală în rostire a unor sunete.... 


Regulile Institutului au tratat și alte probleme care nu făceau parte din 
ortografie, cum ar fi: Despărțirea cuvintelor în silabe — Abrevierile — Punc- 
tuaţia..., ridicând, în acest mod, numărul regulilor, de la cele 16 puncte, 
din Norme, la nu mai puţin de 17912. 


Mihai Carp aprecia, în cele trei părți ale articolului său, din decem- 
brie 1962 (Privire generală, Alternanţa s — z în ortografia română şi Ce 
este și cum trebuie stabilită ortografia) că multe dintre reguli se contrazic 
de la un paragraf la altul, concluzionând că ortografia Institutului de 
Lingvistică din București nu corespundea limbii române literare și că 
ea nu putea fi aplicată din cauza exagerărilor, greșelilor, contrazicerilor, 
prezente la tot pasul. 


De altfel, Mihai Carp va continua articolul Să revizuim ortografia”, cu 
alte trei părți (Observaţii şi propuneri, Cea mai nouă ediţie a ortografi- 
ei şi Proiectul nostru), unde va continua să facă o serie de observaţii 
şi propuneri, pentru un nou proiect de ortografie. Observațiile sale, 
amendate sau completate prin discuţii, le considera absolut necesare 
în vederea întocmirii unui nou proiect ortografic. 


Nici cea de-a treia ediţie a lucrării despre ortografie, publicată de Insti- 
tutul de Lingvistică, la un loc cu ortoepia, Îndreptări ortografice, ortoe- 
pice şi de punctuație, nu va scăpa criticilor severe ale lui Mihai Carp, care 
considera că şi noua ediţie, cea din 1960, a menţinut erorile din prima 
ediție, adăugând altele. Criticile sale porneau chiar de la titlul lucrării, 

arătându-se nedumerit că se pune pe primul loc ortografia și apoi orto- 
epia, întrucât se considera că ortografia este transpunerea prin semne 
grafice a ortoepiei. M. Carp va propune un nou Proiect de ortografie, 
alcătuit pe baza mai multor lucrări de specialitate, în care avea în vede- 
re: literele, vocalele și diftongii, consoanele, numele proprii, scrierea 
cu majuscule, alăturarea și despărțirea cuvintelor (a se vedea paginile 
76-80 din articolul amintit mai sus). 


Observaţiilor și criticilor lui Mihai Carp, referitoare la ortografia româ- 
nească, le va răspunde Dimitrie Macreat, care considera articolul lui 
M. Carp o încercare de a discredita ortografia românească și de a propu- 
ne înlocuirea ei printr-un sistem subiectiv şi haotic, lipsit de orice valoare 
teoretică și practică. 


Spiritul în care M. Carp discuta despre ortografia din 1953, aprecierile 
şi concluziile pe care le formulase nu făceau din intervenţia sa „o con- 
tribuţie pozitivă, ci o polemică lipsită de nivelul cuvenit unei discuţii 
ştiinţifice”, aprecia, în continuare, Dimitrie Macrea?. Mai întâi, Macrea 
era intrigat de faptul că Mihai Carp considera ortografia din 1953, 
cuprinsă în lucrarea Mic dicționar ortografic, o operă exclusivă a Insti- 
tutului de Lingvistică din București, socotind necesar să aducă unele 
precizări asupra ortografiei noastre, elaborate în 1953. 


D. Macrea mai ţinea să menţioneze că Academia Română a fost preo- 
cupată de îmbunătăţirea normelor și regulilor scrierii limbii române, 
iar ortografia din 1953 este şi opera Secţiei de limbă și literatură a Aca- 
demiei și a unui mare număr de lingviști și oameni de cultură din toate 
centrele universitare și din toate regiunile țării. 


Era aceasta prima lucrare lingvistică prin care se realizase o ortografie 
unitară și ştiinţifică a limbii române, care îmbina, în mod consecvent, 
principiul fonetic cu cel silabic și morfologic, rezolvând cu succes in- 
consecvenţele și fluctuațiile reformelor ortografice, din anii 1904 şi 
1932 şi împotriva cărora nu s-au ridicat obiecțiuni esenţiale, nici în 
presă și nici în revistele de specialitate. 


În continuarea articolului său, D. Macrea nu este de acord cu observa- 
tiile pe care le ridică M. Carp, una referitoare la alcătuirea, mai întâi, a 
Îndreptarului ortografic, şi abia după aceea a celui ortoepic, încălcân- 
du-se, în acest mod, principiul fundamental al ortografiei fonetice, alta 

referitoare la faptul că Micul dicționar ortografic tratează probleme ca: 
despărţirea cuvintelor în silabe, abrevierile, punctuaţia, care nu fac par- 
te din ortografie, și o altă obiecţie, ce are în vedere numărul prea mare 
de reguli, din dicționar, însă, dacă Micul dicționar... cuprinde multe re- 
guli și are un bogat index de cuvinte, aceasta este în avantajul celor care 
scriu. 


După ce a încercat discreditarea ortografiei Academiei, M. Carp pro- 
punea „un nou proiect de ortografie”, însă, în opinia lui D. Macrea, el 
se situa pe o poziţia eronată, fiindcă în 1904 ortografia românească a 
fost elaborată pe baza principiului fonetic, unanim și definitiv admis, 
şi acum nu mai putea fi vorba de o „nouă” ortografie, în scrierea limbii 
române, ci doar de eventuale modificări și precizări. 


Ortografiile din 1932 și 1953 nu au fost „noi, în ceea ce privește prin- 
cipiile de bază, ci doar prin completările şi îmbunătățirile pe care le-au 
adus, datorită practicii şi îmbinării principiului fonetic cu cel silabic şi 
cu cel morfologic. Și totuşi, D. Macrea vedea și părţile bune ale „pro- 
iectului Carp”: 


- scrierea cu unul, doi și trei i, la final (codri, prietenii, copiii....); 


— scrierea prefixului în-, urmat de labiale, ca îm- (împăduri, îmbina, îm- 
brăca...); 


— scrierea cu inițială majusculă a numelor proprii, „în general”, într-un 
fel sau altul. 


Regulile formulate de M. Carp au rămas naive, inconsistente şi ambi- 
gue, el însuși şi-a dat seama de caracterul precar al regulilor pe care le-a 
propus, renunțând la combativitatea anterioară, devenind mai modest. 


Cei care în 1953 au stabilit normele ortografice ale limbii române au 
fost nume care nu pot fi ignorate în istoria lingvisticii noastre, ei au 
încercat simplificarea scrierii românești, adoptând, în linii generale, 
sistemul ortografic ce se baza, dominant, pe principiul fonetic, dar și 
pe principiul structural-semantic și pe cel etimologic. Ortografia din 
1953 (de altfel, după normele ei s-a făcut trecerea scrierii limbii ro- 
mâne, de la caracterele chirilice la alfabetul latin, în Republica Mol- 
dova, după 1990) a avut şi ea destule puncte ce au trebuit rediscutate 
de către specialiști, totuși ea s-a dovedit a fi mai simplă decât reforma 

ortografică din 1932, având multe rădăcini în tradiţia scrisului româ- 


nesc. 

Servici sau serviciu? 
Pe urmele doamnei Ileana Vulpescu 


I.C. — lingvist, publicist, 
scriitor şi om politic. 

Conf. univ. la Facultatea 

de Litere, Universitatea 
Bucureşti. Lucrări publicate: 
Îndreptarea îndreptarului 
otrografic, ortoepic și de 
punctuație, laşi, 2003, Unul 
în limba română, Bucureşti, 
2009 ş.a. Semnează o serie 
de romane şi piese de 
teatru. 


Am primit — a nu știu câta oară — un text al 
doamnei Ileana Vulpescu, scris în urmă cu vreo 
doi ani, al cărui subiect ar putea fi rezumat prin 
sintagma „bunul simț în folosirea cuvintelor”. 
Faptul că este mereu în circulație dovedește 
nu numai calitatea textului, ci și calitatea 
internauţilor, sensibili la semnalul dat de doam- 
na Ileana Vulpescu. Un text pe cât de util, pe 
atât de fermecător, în cunoscutul stil al doam- 
nei Vulpescu, autoarea celebrelor „conversații ... 


La a nu ştiu câta întâlnire cu acest text, cedez 
totuși tentaţiei de a face un comentariu pe 
marginea uneia dintre exactele observaţii ale 
distinsei colege. Citez, aşadar, punctul de ple- 
care a ceea ce urmează: 


„Astfel, poate n-o să mai auzim, chiar și prin- 
tre persoanele care au absolvit Filologia, ex- 
presii de genul «cărţile care le-am cumpă- 
rat>, «m-am dus la servici». Eu le tot spun, 
când am ocazia, că-s niște cuvinte în limba 
română ca viciu, oficiu, ospiciu, serviciu etc., 
care au această formă. Nu zici «m-am dus la 
ofici», nici «am fost la ospici», nici «mi-am 
luat un servici de masă>”. 


Comentariul meu: 


Este ceva cu acest cuvânt, folosit tot mai des 
când sub forma corectă serviciu, când sub for- 
ma incriminată: servici. Cum este corect? 

Putem spune că limba română ezită între cele două forme, ceea ce 
nu se întâmplă la celelalte cuvinte, din aceeași „paradigmă”: oficiu, 
viciu, ospiciu. Am impresia că ne aflăm în fața unui fenomen destul 
de frecvent în limba română, încă necercetat în toată complexitatea 
şi anvergura sa. Sunt multe neologisme din limba română, de origine 
romanică, venite probabil sub influenţa directă a culturii franceze, 
dar nu și direct din limba franceză. Cei care le-au introdus în limba 
română cunoșteau şi pronunția din italiană a cuvintelor respective 
sau chiar cea originară, din latină. Cuvintele de mai sus, bunăoară, la 
care se mai pot adăuga auspiciu, indiciu, supliciu etc. reproduc aceas- 
tă pronunție, latinizantă. 


Unele neologisme românești pornesc de la cuvinte latinești aşa-numite 
imparisilabice, care în cursul flexiunii se supuneau unei uşoare modi- 
ficări a rădăcinii: (ope)ratio — rationis, natio — nationis etc. Când au în- 
cercat folosirea neologismului de care aveau nevoie, românii au apelat 
fie la o formă, fie la alta. Unii au spus operaţie, alții au spus operaţiune. 
Unii nație, alţii națiune! 


În mod normal, trebuia ca limba să se fixeze pe una dintre forme, iar 
pe cealaltă s-o abandoneze! Ceea ce, se pare, nu prea stă în firea ro- 
mânului, care, imparțţial „ca tot românul”, nu s-a îndurat să se lepede 
de un cuvânt care apucase să fie rostit în graiul nostru! Şi, în final, a 
salvat ambele forme, dar nu ca sinonime perfecte, cum fuseseră la înce- 
put, la primii autori care le-au folosit, ci a introdus o nuanță semantică 
diferenţiatorie — dacă mi se îngăduie acest cuvânt pe care acum îl fo- 
losesc prima oară: nuanţă semantică diferențiatorie. (Opt silabe!... Nu 
prea este pe gustul limbii române!) 


Astfel că în limba noastră o mulțime de neologisme - majoritatea 
cu circulaţie internațională — au ajuns să se adapteze spiritului lim- 
bii române prin această scindare de sens, între stație şi stațiune, rație 
și rațiune, porție şi porțiune etc. Aşadar, limba română dintr-un cuvânt 
împrumutat a făcut două! Şi a introdus o subtilă demarcaţie semantică 
la fiecare pereche de cuvinte... 


Am invocat spiritul limbii române, un concept de tot neştiinţific, adică 
greu de prins în reguli şi formule, dar din această pricină nu înseam- 
nă că nu este real, adevărat, acest spirit unic, numit de unii autori mai 

savanţi geniu, pe care îl are fiecare limbă, fiecare grai. Nu e cazul să ne 
sfiim nici de al nostru grai și geniu... 


Soarta neologismelor în limba română este un subiect palpitant, care 
pune limba română într-o postură aparte. Româna a prelucrat cuvin- 
tele împrumutate într-o manieră cu totul „personală”, adaptându-le la 
reguli şi procedee străvechi. 


Vreau să zic că românul s-a manifestat în același fel, cu aceeași 
„imparţialitate”, şi cu alte ocazii, bunăoară chiar de la bun început, 
atunci când dacii noştri au învăţat latinește și s-au trezit că substantivul 
caput avea forma de plural capites, de unde în română flexiunea cap — 
capete. Dar nu toți dacii au luat nota zece la latină, așa că unii, mai îndă- 
rătnici, după modelul lup - lupi, au zis cap - capi! Și aşa limba română 
s-a trezit cu două forme de plural, capete şi capi! Ce era să facă? 


Norocul dintotdeauna al limbii române a fost că este vorbită de oa- 
meni deștepţi, care ştiu că vorba românească are „două înțelesuri”, 
adică este polisemantică. Cuvântul cap are în limba română, ca şi-n 
alte limbi, o sumedenie de înţelesuri. Pentru o parte dintre aceste 
înțelesuri s-a mers, în continuare, cu pluralul vechi, etimologic, ca- 
pete — balaur cu șapte capete, iar pentru alte sensuri s-a recurs la plu- 
ralul nou, analogic, capi: toți capii mafiei. Cu timpul a mai apărut 
încă un plural: capuri! Ca plural al termenului geografic cap. La fel 
a păţit-o şi cot, cu trei forme de plural, diferenţiate semantic: cot, 
coturi, coate, coţi. Sau corn — corni, coarne, cornuri. Fiecare formă 
de plural cu sensul ei! 


Şmecheria asta este o găselniță a limbii române, este una dintre multele 
dovezi că oamenii care au modelat-o au fost deosebit de inventivi, foc 
de isteţi. 


Uneori însă cele două forme de plural sunt perfect identice seman- 
tic: chibrite şi chibrituri. Dar în spiritul limbii române, adică la nivelul 
idealităţii sale, spre care tinde, cele două forme de plural se deosebesc 
ca înțeles. Cum e cazul diferenţei dintre vise şi visuri. Noaptea ai vise, 
iar când ești tânăr ai visuri... Vezi şi nivele — niveluri, rapoarte — rapor- 
turi! Partea senzaţională — îmi asum termenul — este că, la un loc, for- 
mele cu plural în -e au un sens mai concret decât cele cu pluralul în -uri. 
Iar un sens şi mai concret au formele de plural în -i: elementi — elemente, 


EER RO MIÂINIĂ 


creieri — creiere. În mare, masculinele sunt mai concrete decât feminine- 
le, iar neutrele sunt și mai abstracte! 


O asemenea distincție, abstract — concret, operează foarte rar în gra- 
matică, în morfologia unei limbi! Limba română îi „obligă” de multe 
ori pe vorbitorii ei să facă această distincţie. Şi nu toți vorbitorii limbii 
române sunt în stare s-o facă, să se ridice la nivelul pretențiilor limbii 
române! Pentru mulți dintre noi limba română este prea grea!... 


Şi cum să nu fie grea o limbă care, la un moment dat, te obligă să alegi 
nu între două forme, ci între douăsprezece!... Da, este corect spus, 
douăsprezece, o duzină! 


Doamna Vulpescu semnalează formula neglijentă, greșită cartea care 
am citit-o... În ce constă greşeala? În lenea sau neputinţa de a gândi, 
de a face efortul intelectual pretins de sintaxa limbii române. E vor- 
ba de efortul de a ţine seama de rolul sintactic al cuvântului cartea în 
propoziţia care urmează după pronumele care. După mintea comodă 
a unora, ar fi vorba mereu de funcţia de subiect, drept care vor zice 
cartea care am citit-o, omul care i-ai dat tu bună ziua etc. Corect: cartea 
pe care am citit-o, omul căruia i-ai dat tu bună ziua... 


Deci acest pronume care, de legătură între două propoziţii, poate avea 
formele la nominativ: cartea care este pe masă, la acuzativ, cu prepoziţie: 
cartea pe care am citit-o, la dativ: cel căruia i-am dat o carte. Lucrurile se 
complică al naibii de spectaculos atunci când acest care stă la genitiv, 
situație în care va fi însoțit de articolul posesiv sau genitival. Din aceas- 
tă însoţire rezultă cele douăsprezece forme sau combinaţii posibile, în- 
tre care bietul român trebuie s-o aleagă pe cea potrivită: cartea al cărei 
cititor... cartea ai cărei cititori..., cartea a cărei copertă..., cartea ale cărei 
coperţi... cititorul al cărui birou... cititorul ai cărui ochelari..., cititorul a 
cărui carte., cititorul ale cărui cărți.. cărțile a căror copertă (cititorii a 
căror carte)... cărțile ale căror coperţi (cititorii ale căror cărți)..., cărțile al 
căror cititor (cititorii al căror birou)..., cărțile ai căror cititori (cititorii ai 
căror părinți)... Ameţitoare paradigmă: al cărei, ai cărei, a cărei, ale cărei, 
al cărui, a cărui, ai cărui, ale cărui, a căror, al căror, ai căror, ale căror... 

Când am predat limba română la studenţi străini, mereu m-am mirat 


de cei care reușeau să deprindă această regulă! Ce minte ageră vor fi 
avut însă cei care au instituit aceste forme, cu care ne chinuim noi, în 

zilele noastre... Mi se pare evident că le-a mers mintea mult mai repede 
şi mai bine decât nouă, cei de azi!... 


Regula de mai sus a funcționat și în limba latină, dar a căpătat în limba 
română o complicaţie spectaculoasă prin invenţia, exclusiv româneas- 
că, a articolului posesiv al, a, ai, ale... În celelalte limbi romanice această 
regulă nu a rezistat, era prea grea, prea complicată! Pentru dacii noștri 
acest exercițiu de inteligență nu a fost de nesurmontat... În limba pe 
care au modelat-o pornind de la latină, nu le-a fost greu să aducă feno- 
menul respectiv la o regulă despre care spuneam că a fost abandonată 
de celelalte limbi romanice, în beneficiul simplicităţii. Pentru urmașii 
de azi ai dacilor se pune problema, nouă ni se pare, din cale afară de 
greu! Așa cum dovedesc românii mai ales când vorbesc în parlament... 


Revenim la perechea serviciu — servici... Ţinem seamă şi de perechea 
indiciu — indice (cu schimbare de accent însă!) Se pare că asistăm la 
apariția unei noi serii de dublete — încă nu li s-a dat un nume specific — 
din categoria porție — porțiune, nivele — niveluri. Intră şi verbele în acest 
joc. Vezi deosebirea dintre înflori — înflora, curăţi — curăța, adeverit — 
adevărat, mă îndoi — mă îndoiesc etc. 


Aşadar, există vreo deosebire de sens între serviciu şi servici? 


Părerea mea este că noi, vorbitorii limbii române, suntem pe cale să 
stabilim o asemenea deosebire. În seria respectivă, cuvântul serviciu 
este folosit cu frecvența cea mai mare, este cel mai polisemantic, la el se 
resimte cel dintâi posibilitatea şi utilitatea unei mici diferențieri. Deja 
se face prin anglismele office sau job. Se zice de obicei femeie de servici, 
dar la şcoală cineva, elev sau profesor, este de serviciu. La volei, unii ju- 
cători au un servici puternic, dar nu aş zice că am un servici bun, ci un 
serviciu bun!... Dar parcă aș zice mă duc zilnic la servici și sunt foarte 
mulțumit că am şi eu un serviciu... Este vreo deosebire? Parcă... 


În concluzie: om trăi şi om vedea... 


Până atunci, să consemnăm că aceste probleme țin nu numai de co- 
rectitudine, nu numai de specificul limbii române, dar şi de excelența 
limbii române, sunt puţin discutate în manualele şcolare, nu sunt nici 
măcar la facultate predate sistematic! Cel puţin la facultatea pe care am 
terminat-o eul... 

Cristinel MUNTEANU 


Despre expresia cai verzi pe pereți 
A . . v z 
(o încercare etimologică) 


Motto: Floare verde de albastru / 
Mă doare un cal măiastru (Nichita Stănescu). 


1. Mai întâi, cu privire la forma frazeologis- 
mului, semnalăm înregistrarea oarecum gre- 
şită, după părerea noastră, în unele dicțio- 
nare a expresiei în cauză. De pildă, la Tiktin 
o descoperim în varianta „a spune, a făgădui 
etc. cai (verzi) pe păreți unglaubliche Din- 
ge, Wunderdinge erzählen, goldene Berge 
versprechen etc.”!, care apelează, pentru ilus- 
trare, la citate din Iacob Negruzzi, Ion Ghica 
şi Vasile Alecsandri. La ultimii doi scriitori, 
sintagma cai verzi pe pereți apare fără deter- 
minantul verde, ceea ce explică paranteza lui 
Tiktin. Probabil că lexicograful german a avut 
în vedere cele mai frecvente variante sub care 
a întâlnit expresia, dar chiar el notează, puţin 
mai departe, enunţul paremiologic „Cal verde 
şi Grec (Armean, Sârb) cuminte (nu s-a vă- 
zut)”, deci nu avea sens să pună în paranteză 
adj. verde. Lazăr Şăineanu înregistrează doar 
structura nominală „cai verzi ( pe pereți), năs- 
cociri mincinoase”, plasând însă judicios adă- 
ugarea pe pereți în paranteză. 


1.1. Din perspectiva identificării tiparului ori- 
ginar, ni se pare firesc modul în care expresia 
este consemnată în MDA (vol. I, p. 358): 

„(A visa sau a vedea, a spune) cai verzi (pe pereţi) — (A-şi închipui sau 
a spune) lucruri imposibile, de necrezut”. Fiind vorba de o imagine vi- 
zuală, forma iniţială trebuie să fi inclus fie verbul a vedea, fie verbele a 
visa sau a(-și) închipui. Apoi, cu timpul, se va fi întrebuințat şi a spune ~ 
sau chiar a îndruga cai verzi pe pereți (prin contaminare, pesemne, cu a 
îndruga verzi și uscate, după cum remarcă St. Dumistrăcel). 


1.2. Forma de bază de la care porneşte St. Dumistrăcel, şi sub care în- 
registrează expresia în dicționarul său’, este a umbla după cai verzi pe 
pereți. În opinia noastră, şi aici avem de-a face cu o contaminare: poate 
fi invocat frazeologismul a umbla după potcoave de cai morți sau, mai 
degrabă, a umbla după cai morți pentru a le lua potcoavele, cu semni- 
ficație asemănătoare, ce se va fi născut în împrejurarea în care, fierul 
fiind scump pe vremuri, o astfel de activitate (de „colectare a fierului 
vechi”, cum am zice astăzi) nu era lipsită de sens, însă era reprobabilă în 
ochii comunității rurale (care, in genere, nu era de acord nici cu „prele- 
varea” pieilor de la caii morți”). Avem unele rezerve în ceea ce priveşte 
ilustrarea variantei a umbla după cai verzi pe pereți doar prin citate din 
Rebreanu și Alecsandri. După cum am dovedit în alt loc (şi chiar pe 
inventarul frazeologic din romanul Ion)‘, Rebreanu nu utilizează uni- 
tăţile frazeologice adecvat, iar Alecsandri este un spirit ludic, care nu 
ezită să modifice sau să resemantizeze expresiile românești (sau să le 
scoată în evidenţă idiomaticitatea, traducându-le ad litteram în france- 
ză — bineînțeles, prin intermediul Chiriţei)€. 


1.3. Ulterioară trebuie să fi fost adăugarea complementului circum- 
stanţial de loc pe pereți, modificare explicabilă prin necesităţile de rimă 
și / sau ritm care caracterizează foarte multe dintre expresiile și pro- 
verbele noastre (dar nu numai ale noastre — fenomenul se întâlnește 
şi în alte culturi). Ioana Vintilă (într-un studiu din 1963) a dovedit cu 
suficiente exemple cât de frecvent este procedeul rimării în frazeologie 
şi paremiologie şi cum transformă acesta forma cuvintelor de dragul 
apropierii fonetice” (de pildă, a fi slugă la dârlugă [în loc de dârloagă 
“mârțoagă' ], București, București, punga scutureşti) sau chiar a formule- 
lor consacrate: vrei, nu vrei, bea, Grigore, aghiazmă devine vrei, nu vrei, 
bea aghiazmă, Andrei. 


Foarte prezentă este, în astfel de cazuri, rima imperfectă sau asonantă, 
un motiv în plus pentru luarea în consideraţie a soluţiei lui Stelian Du- 

mistrăcel, după care, în registrul vorbirii populare (sau, măcar, regio- 
nale), sintagma ar fi sunat în felul următor: „cai verdz pe pereț [sic!]”. 
Asupra acestei adăugiri vom mai reveni; până atunci, amintim şi expre- 
siile imaginare a scrie / a spune musca pe perete ‘a spune lucruri fantasti- 
ce, de necrezut” și de când se scria musca pe perete ‘de demult, niciodată! 
(cf. MDA, sx. muscă), la P. Ispirescu găsindu-se, de fapt, într-un enunţ 
bimembru versificat, cu rimă imperfectă: „De când se scria musca pe 
părete / Mai mincinos cine nu crede” (la începutul basmului Tinerețe 
fără bătrâneţe...). În orice caz, nu este acceptabilă ideea ce merge în 
sens invers, şi anume că adj. verzi a fost adăugat pentru a rima cu pereți 
(cum lasă să se înţeleagă Tiktin). 


2. Din perspectiva formei, considerăm că lucrurile sunt destul de clare. 
Ceea ce interesează cu adevărat în discuţie este sintagma (respectiv no- 
ţiunea de) «cal verde». Chiar și în eventualitatea în care structura re- 
spectivă provine dintr-un enunț paremiologic de tipul: Cine-a mai vă- 
zut cal verde și grec / sârb / armean cuminte?, nu ajungem prea departe, 
de vreme ce, pentru întărire sau exagerare, o noţiune absurdă este du- 
blată de o alta asemănătoare, dar a cărei valabilitate poate fi confirmată 
(sau nu) în planul competenţei elocuţionale (sau al cunoașterii „lucru- 
rilor”). Pe un tipar identic şi cu același sens, am întâlnit formularea (în 
zona natală a Tecuciului) Ai (mai) văzut drac mort şi rață înecată? 


2.1. Fără îndoială, Stelian Dumistrăcel are dreptate atunci când pla- 
sează în imaginar ivirea acestei formule. În ultimă instanță, așa este. 
Dar despre care imaginar este vorba? Al românilor? Al altor popoa- 
re? „Într-adevăr [spune Coșeriu], cunoașterea lingvistică este de multe 
ori o cunoaștere metaforică, o cunoaştere prin imagini, care, de altfel, se 
orientează atât de des în aceeași direcție, încât ne face să ne gândim în 
mod serios la o anumită unitate universală a imaginației umane, dinco- 
lo de diferențele lingvistice, etnice sau culturale”. Însă, conform afir- 
maţiilor aceluiaşi savant, prin poligeneză (sau universalii frazeologice) 
nu rezolvăm o problemă de etimologie. 


2.2. Pentru moment, se conturează două posibilități de a stabili 
originea sintagmei cal verde (şi nu a expresiei în întregul ei, româ- 
nească, pe cât se pare); la rândul lor, acestea se pot desface în alte 
ipoteze de lucru: cal verde este fie a) creaţie internă, fie b) împru- 
mut sau calc. 

2.2.1. Nimic nu ne împiedică să admitem că românii ar fi putut crea o 
atare expresie. După Coșeriu, dacă „absurdul poate fi gândit [atunci 
poate fi] și exprimat”? (sau „lo absurdo es pensable y, por tanto, se pue- 
de expresar”!0). Ca logos semantikós (în termenii lui Aristotel), limbajul 
poate exprima și ceea ce nu există. Este şi cazul icrelor verzi din expresia 
a umbla după icre verzi (amintită de St. Dumistrăcel) sau al stelelor verzi 
(din consecutiva [îţi dau una] de vezi stele verzi). În principiu, orice 
limbă ar trebui să aibă mijloacele pentru a desemna ideea de «cal ver- 
de». Pe de altă parte, e greu de crezut că la români expresia a luat naște- 
re de la reprezentările picturale ale unor cai verzi pe pereţii bisericilor 
sau ai unor peșteri (explicaţii plauzibile la alte popoare). 


2.2.2. În ceea ce priveşte ipoteza creaţiei „externe” ce ne-a parvenit 
prin calc sau împrumut, aici trebuie făcută o distincție între a) influ- 
ența pur lingvistică — în cazuri de bilingvism / interferenţă lingvistică, 
situaţie în care sintagma deja fixă cal verde ar fi putut proveni din lim- 
bile învecinate (prin simpla conversaţie), şi $) influența lingvistică prin 
intermediul culturii. În acest al doilea caz, ar trebui să avem în vedere 
iarăşi o distincţie, căci sintagma ne putea veni pe P,) filieră religioasă 
(deci, din sursă cultă, mai exact din Biblie) sau pe $,) filieră folclorică 
(prin circulaţia basmelor străine, bunăoară). 


2.2.2.1. Evident că, pentru toate acestea, ipotezele ar trebui verificate. 
Deocamdată, semnalăm faptul că, discutând expresia în cauză (pe care 
o ilustrează cu citate din I. Creangă, I.L. Caragiale şi I. Ghica), Grigo- 
re Brâncuș precizează că izolarea cal verde (= lucru imposibil) „are un 
corespondent identic în albaneză: kalë jeshil «cal verde» (adică ceva 
inexistent, imposibil): Ti do kalë jeshil «Vrei cal verde»”?. În acelaşi 
timp, lingvistul bucureștean trimite și spre sintagma gr. zpăowa ádoya, 
înregistrată de P. Papahagi și de Eq. Çabej — acesta din urmă arătând că 
expresia se întâlnește și în poveştile albaneze şi grecești. De altfel, un 
cal verde este descoperit şi de L. Șăineanu (într-un basm [neo]grecesc, 
Fratele cel mic): „Un cal verde din grajdul zmeului îl aduse jos de pe 


munte”!5. 


2.2.2.2. O ipoteză care nu a fost luată în calcul până acum, din câte 
ştim, este posibila înrâurire biblică, atât de puternică în foarte multe 
privințe". În Biblie apare, într-adevăr, un cal verde (irroç Awp6), într-un 
text deosebit de influent, Apocalipsa lui Ioan, în versetele ce descriu 

cei patru cavaleri apocaliptici. Cel de-al patrulea călăreț este însăși 

Moartea, ce vine pe un cal verde: „Kai ei5ov, ai ioù izzog jiwpoş, kai ó 

xadrjuevog Errăvw aùtoð 3voua aùtő [ó] Oăvarog, kai ó 45ng îjkodovOei uer’ 
> ~I) . 

aùtoð” (Apocalipsa, 6: 8). 


Nu am identificat însă până acum în nicio versiune românească" tra- 


ducerea îmbinării de cuvinte inzog yAwpóç prin cal verde. În tălmăciri- 
le româneşti, s-a preferat, cel mai adesea, echivalarea prin cal galben 
(eventual cu variantele cal galbin / galbân), probabil sub influența ver- 
siunii latinești (Vulgata), unde apare equus pallidus. Aşa este transpus 
în toate versiunile consultate (care ne interesează doar până spre mijlo- 
cul secolului al XIX-lea, din motive lesne de înțeles): NT de la Bălgrad 
(1648), Biblia lui Şerban (1688), Biblia lui Micu (1795), Biblia de la 
1819, Filotei 1854, Şaguna 1856-1858. De abia în versiunile lui Gala 
Galaction găsim transpunerea prin cal galben-vânăt, care, cu excepția 
traducerii Cornilescu (1926), se menţine și în versiunile ulterioare. În 
tălmăcirea lui Valeriu Anania (din 2001) aflăm un cal șarg, cu explicaţia 
din notă: „Gălbui; verde-palid, simbol al molimei și al morţii”. Ca fapt 
divers totuși remarcăm că într-un NT catolic, tradus de Emil Pascal şi 
tipărit la Paris în 1992, descoperim cal verziu. 


Cu toate acestea, influența textului biblic, chiar indirectă, nu trebuie 
neglijată, de vreme ce, în diferite versiuni apărute în alte limbi, izzzzog 
{Awpóç este tradus prin: sp. caballo verde (de pildă, în Sagradas Escritu- 
ras — 1569), it. cavallo verde / verdastro, cheval vert, engl. pale green hor- 
se etc. Reprezentarea unui cal verde ivit dintr-o sursă religioasă putea 
impresiona imaginarul colectiv în zonele în care astfel de traduceri au 
existat. Motivul «calului verde» ar fi putut migra apoi şi în alte arii!€. 
Este posibil, aşadar, să avem de-a face, și în acest caz, cu interferenţe, 
o explicaţie prin etimologie multiplă fiind convenabilă și chiar dezira- 
bilă. 

3. În linii mari, cele de mai sus au fost susținute în 2009 ca parte din- 
tr-un material mai amplu, pe care l-am publicat în acelaşi an sub titlul 
Expresii idiomatice româneşti referitoare la regnul animal. Precizări eti- 
mologice!”. Faţă de cele spuse atunci, simțim nevoia unor completări. 


3.1. Într-un articol (Paștele cailor verzi) din toamna lui 2010, Rodica 
Zafiu (care nu avea cunoștință și de textul nostru) amintește de expli- 

cația dată de St. Dumistrăcel (la care subscrie): „Așadar, e posibil ca 
imaginea cailor verzi să fie împrumutată; plasarea lor pe pereți este însă 
o contribuţie românească, produsă (cum observa profesorul Stelian 
Dumistrăcel, în dicţionarul său Pină-n pinzele albe: expresii româneşti ) 
prin joc de cuvinte, prin amplificarea expresiei ca formulă ritmată și 
cu asonanţă”!$. De asemenea, lingvista bucureşteană menţionează (tot 
după Grigore Brâncuş, vezi supra, 2.2.2.1.) sintagmele similare din al- 
baneză şi neogreacă. În plus, pentru expr. ngr. prâsina loga ‘cai verzi, 
Rodica Zafiu precizează că „unele ipoteze explică formula grecească 
printr-o etimologie populară sau un joc de cuvinte (bazat pe apropie- 
rea între álogo ‘cal şi familia [lui?] aloghistós absurd”); mai probabil ar 
fi ca asemănarea să nu fi fost cauza iniţială, ci doar un factor de menți- 


nere în circulaţie al formulei”"?. 


3.2. În acelaşi articol, Rodica Zafiu apreciază că „plasarea [cailor verzi] 
pe pereţi conferă vedeniilor o anume consistență”. Am zice că este mai 
mult decât atât: plasarea respectivă conferă produsului imaginar o anu- 
mită realitate. Dacă — aşa cum spunea şi Coșeriu (vezi supra, 2.2.1.) — 
absurdul poate fi gândit (sau visat), atunci el poate fi şi reprezentat, in- 
clusiv într-o manieră plastică, picturală. Pereţii şi culorile (ca materie) 
au rolul de a face ca o formă de conștiință să devină intersubiectivă, să 
fie cunoscută / văzută și de alții. În consecință, expresia noastră, în va- 
rianta a umbla după cai verzi pe pereți (aşa cum este consemnată de St. 
Dumistrăcel), nu mai denotă o acţiune cu totul absurdă. Chiar dacă în 
experienţa noastră extralingvistică nu avem de-a face, în mod normal, 
cu niște cai verzi, aceştia pot fi totuși întâlniți (i, ca atare, denumiți). 
Aici Coşeriu dă exemplul cailor pictaţi, care sunt cât se poate de reali: 
caii lui Paul Gauguin sunt cai verzi, iar cei ai lui Franz Marc — cai albaş- 
tri”. Caii reprezentaţi grafic sunt și ei reali, doar că — spre deosebire de 
cei pe care îi aflăm în natură — au o altă existență (adică o altă „rațiune 
de a fi”), după cum ne învaţă Aristotel (în Parva naturalia, 2, 450 b) ”. 


3.3. Interesantă ni se pare contaminarea a îndruga cai verzi pe pereți 
(vezi supra, 1.1.), pe care profesorul Dumistrăcel a identificat-o într-o 
culegere de basme populare, Îngerul românului (1913), alcătuită de 
C. Rădulescu-Codin. Frazeologismul a îndruga verzi și uscate semnifi- 
că (după DEX) a înşira, a spune fleacuri, minciuni, vrute și nevrute'; 
mai rar, înseamnă și a face ceva în pripă; a înjgheba. Nu este greu de 

văzut cum a apărut o asemenea interferență (a îndruga verzi și uscate 
+ a spune cai verzi pe pereţi), de vreme ce ambele expresii se referă 
şi la “născociri, minciuni. Partea comună o constituie adj. verzi, care 
însă semnifică altceva în cadrul fiecăruia dintre cele două frazeologis- 
me amintite (verde, opus lui uscat, respectiv verde, doar în calitate de 
‘culoare’). Cine cunoaște etapele vechiului și complicatului proces de 
prelucrare a cânepii nu întâmpina nicio dificultate în a descoperi cum 
s-a ivit expresia a îndruga verzi și uscate cu sensul actual. Verbul a în- 
druga înseamnă (tot după DEX) a toarce lână sau cânepă în fire groase 
şi puţin răsucite, necesare pentru anumite țesături. Tortul de câlți de 
cânepă obținut prin îndrugare era destinat pânzei pentru saci sau unor 
piese folosite la paturile de dormit, deci nimic de soi din punct de ve- 
dere textil. Deja numai a îndruga putea să desemneze “a vorbi fără șir, 
fără noimă' (vezi şi întrebarea curentă Ce tot îndrugi acolo?, cu care sunt 
interpelate persoanele care vorbesc incoerent). Se știe că, pentru a o 
toarce, cânepa trebuia să fie complet uscată; or, a amesteca fire verzi și 
uscate în timpul procesului (tehnologic) al îndrugării echivalează cu 
a face o treabă de mântuială (de aici și sensul rar al expresiei în cauză: 
a face ceva în pripă')?. Un astfel de produs nu putea fi trainic / de 
încredere; şi la fel trecea în ochii comunităţii, prin transfer metaforic, 
discursul „dezlânat” al cuiva. Nu ne miră deloc un asemenea mod de a 
privi lucrurile. Aceeași optică este ilustrată de însăși etimologia cuvân- 
tului text (< lat. textus “țesătură” < texo, -ere a ţese”). Pentru a fi credibil 


<> 


ori coerent sau apreciat, textul trebuie să fie o „ţesătură” bine legată. 


Note | ! E. Tiktin, Dicţionar Român-German, vol. I (A-C) [edi- 
ţie anastatică, după ediţia din 1903], Editura Paideia, Bu- 
curești, 1998, p. 258-259. 

? Vezi şi formula interogativă Cal verde și arman cuminte 
ai mai văzut? (în Elena Niculiţă-Voronca, Datinile şi cre- 
dințele poporului român adunate şi așezate în ordine mitolo- 
gică, vol. II, Editura Polirom, laşi, 1998, p. 153). 

3 Vezi Stelian Dumistrăcel, Până-n pânzele albe. [Dicţi- 
onar de] Expresii românești. Biografii — motivații (ediţia a II- 
a, revăzută şi augmentată), Editura Institutul European, 
Iași, 2001, p. 68-70. 

4 Vezi, pentru aceasta, Cristinel Munteanu, Oameni și cai 
(de la Marin Preda citire), în „Limba română” (Chişinău), 
anul XVII, nr. 10-12, 2007, p. 52-59. 

$ Vezi Cristinel Munteanu, Tehnica utilizării frazeologis- 
melor expresive, în „Limba română” (Chişinău), anul XVI, 
nr. 7-9, 2006, p. 150-158. 

é Cf. Cristinel Munteanu, Sinonimia frazeologică în 
limba română din perspectiva lingvisticii integrale, Editura 
Independenţa Economică, Piteşti, 2007, p. 199-200. 

7 Ioana Vintilă, Observaţii asupra expresiilor rimate, în 
„Limba română” (București), 1963 (XII), nr. 2, p. 171- 
176. 

? Eugeniu Coșeriu, Creaţia metaforică în limbaj, în 
Eugeniu Coșeriu, Omul și limbajul său. Studii de filozofie a 
limbajului, teorie a limbii şi lingvistică generală (Antologie, 
argument şi note de Dorel Finaru), Editura Universităţii 
„Alexandru Ioan Cuza”, Iaşi, 2009, p. 179. 

” Eugeniu Coşeriu, Logica limbajului și logica gramaticii, 
în E. Coşeriu, Omul și limbajul său..., p. 275. 

19 Eugenio Coseriu, Competencia lingüística. Elementos de la 
teoria del hablar, Editorial Gredos, Madrid, 1992, p. 145. 

! Desigur că, la rigoare, şi influența „pur lingvistică” este 
tot una „culturală”, de vreme ce limbajul însuși este o for- 
mă a culturii (aşa cum, de altfel, sunt şi religia, laolaltă cu 
mitologia, şi arta, adică - în acest caz — literatura, fie ea 
populară ori nu), însă aici am dorit să facem o distincţie 
netă între împrumutul unei unităţi frazeologice și impru- 
mutul unui motiv (religios, mitologic, folcloric etc.). 

' Grigore Brâncuș, Istoria cuvintelor, Editura Fundaţiei 
„România de Mâine”, București, 2004, p. 49-50. 

15 Lazăr Şăineanu, Basmele române: în comparațiune cu 
legendele antice clasice şi în legătură cu basmele popoarelor 
învecinate şi ale tuturor popoarelor romanice (Ediţie îngri- 
jită de Ruxandra Niculescu, Prefaţă de Ovidiu Birlea), 
Editura Minerva, Bucureşti, 1978, p. 360. 

11 Pentru limba română, mai ales pentru calcuri, o de- 
monstrează, în special, cartea de referinţă a lui Eugen 
Munteanu, Lexicologie biblică românească, Editura Hu- 
manitas, Bucureşti, 2008. 

'5 Îi mulțumim şi aici Profesorului Eugen Munteanu de 
la Universitatea „Alexandru loan Cuza” din Iaşi pentru 
amabilitatea cu care a răspuns solicitării noastre de a ne 
furniza toate contextele (care ne interesau) din versiunile 
românești ale Bibliei, de la primele traduceri până la edi- 
tiile actuale. 

16€ Pentru o analiză aprofundată, din perspectiva is- 
toriei religiilor, a culorii cailor biblici din Apocalipsă 
(puși în corespondenţă și cu caii din cap. Zaharia), vezi 

Pierre Sauzeau & André Sauzeau, Les chevaux colorés de 
I'< Apocalypse», în „Revue de histoire des religions”, 
1995, vol. 212, nr. 3, p. 259-298 şi idem, Les chevaux 
colorés de l’ «Apocalypse». II: Commentaires, iconogra- 
phie et légendes de l'Antiquité au Moyen Age, în „Revue de 
Phistoire des religions”, 1995, vol. 212, nr. 4, p. 379-396. 
Specialiştii francezi s-au ocupat şi de reprezentările cailor 
apocaliptici în iconografie — un argument în plus pentru 
identificarea eventualilor cai verzi pe... pereţii bisericilor. 
17 Vezi Cristinel Munteanu, Expresii idiomatice românești 
referitoare la regnul animal. Precizări etimologice, în „Ana- 
lele Universităţii «Dunărea de Jos» din Galaţi”, fascicula 
XXIV, an. 2, nr. 1 [Actele conferinţei internaţionale Lexic 
comun / Lexic specializat, ediţia a II-a, Galaţi, 17-18 sep- 
tembrie 2009, coord. Doina Marta Bejan, Oana Cenac], 
Editura Europlus, 2009, p. 280-290. 

18 Rodica Zafiu, Paștele cailor verzi, în „Dilema veche”, 
nr. 346, 30 sept. — 6 oct. 2010, p. 7. 

1 Ibidem. 

% În legătură cu unele aspecte legate de lexemătica sa, 
E. Coșeriu se referă de mai multe ori la problema «cailor 
verzi». lată două contexte grăitoare: „Por otra parte, las 
sintagmas como cavallo verde, cavallo azzurro son, pro- 
bablemente, menos frecuentes que cavallo bianco (sauro, 
bigio, leardo, etc.), ya que en nuestra experiencia extra- 
lingüística no encontramos normalmente caballos verdes 
y azules. Pero si se conocen tales caballos, por ejemplo, 
caballos pintados (que son reales por lo menos en la mis- 
ma medida en la que lo son los caballos que se pueden 
cabalgar), no hay ninguna dificultad en llamarlos, preci- 
samente, cavalli verdi y cavalli azzurri.” (E. Coseriu, Las 
solidaridades léxicas [1967], în Eugenio Coseriu, Princi- 
pios de semántica estructural, Editorial Gredos, Madrid, 
1977, p. 160); „Seguramente, hablamos raras veces de 
caballos verdes o azules, porque no conocemos tales ca- 
ballos en la realidad extralingüística. Ahora bien, desde el 
punto de vista de la lengua las expresiones caballo verde y 
caballo azul no son en absoluto desviaciones. Las utiliza- 
mos sin más, cuando se crean caballos así — por ejemplo 
en la pintura —. Los caballos de Paul Gauguin son, natu- 
ralmente, caballos verdes, y los caballos de Franz Marc son 
caballos azules. No tenemos dificultad alguna en utilizar 
tales expresiones” (Eugenio Coseriu, Competencia lin- 
güística. Elementos de la teoría del hablar, Editorial Gre- 
dos, Madrid, 1992, p. 242). 

1 Iată cuvintele lui Aristotel: „Dar, aşa cum animalul 
zugrăvit într-un tablou este și animal și imagine, ambe- 
le constituind o unitate şi un același lucru, deşi existența 
celor două nu e aceeași, astfel că-l putem considera sau ca 
animal sau ca imagine, la fel trebuie să presupunem că și 
imaginea din noi este în sine imagine, dar în același timp 
şi o reprezentare a altui lucru. În ea însăși este o viziu- 
ne sau imagine, dar întrucât se referă la altceva, este ca o 
icoană sau un act de amintire” (Aristotel, Parva natura- 
lia. Scurte tratate de ştiinţe naturale, traducere de Şerban 
Mironescu şi Constantin Noica, Editura Științifică, Bu- 
cureșşti, 1972, p. 52). 

Mai poate fi sugerată o explicaţie (deşi nu-i la fel de 
convingătoare). Când se culegea cânepa (pe la sfârșitul 
lunii iulie), erau alese, mai întâi, firele cu flori (mai prețu- 
ite), cele cu semințe urmând a fi treierate. După treierat, 
firele cu seminţe erau și ele prelucrate într-o manieră ase- 
mănătoare, doar că (amănunt demn de reţinut!) acestea 
erau mai groase și mai verzi decât cele cu flori. 

Toponimia din spațiul geografic pruto-nis- 
trean, în ansamblul ei, prin conţinut şi formă, 
este românească. Sub aspect social-istoric şi 
etnolingvistic, aceasta prezintă trăsături co- 
mune cu cele din restul teritoriului dacoro- 
mân, încadrându-se astfel în sistemul toponi- 
mic general de limbă și cultură românească. 
Identitatea numelor topice din teritoriile 
populate de români rezidă, în primul rând, în 
unitatea limbii, culturii şi tradiţiilor poporului 
român. Mediul social-economic identic, mo- 
dul de viață comun, condiţiile fizico-geografi- 
ce şi naturale asemănătoare sunt factorii care, 
de asemenea, au generat crearea acelorași de- 
numiri şi modele structurale în nomenclatu- 
ra topică românească. Circa 800 de localități 
din cele aproximativ 2.000 de aşezări umane 
din Basarabia, existente în prezent, adică 40 la 
sută, au denumiri identice sau asemănătoare 
cu peste 2.350 de aşezări de pe teritoriul ac- 
tual al României, din numărul total de 13.500 
de sate şi orașe. 


Până la începutul sec. al XIX-lea situaţia a fost 
alta și, în mod cert, în favoarea denumirilor 
identice. Regimul de oblăduire țaristă în Ba- 
sarabia, după anexarea provinciei la Imperiul 
Rusiei în anul 1812, până în anul 1918, a in- 
fluenţat negativ nomenclatura topică basara- 
beană. Denumirile multor localități au fost 
denaturate, prin adaptare la limbajul adminis- 

trației ruse, unele fiind traduse, altele substituite. Numelor românești 
în -ani / -eni şi -ești li s-au înlocuit formantții prin terminațiile străine 
-anî / -eani şi -eşti (Briceni — Briceani, Floreşti — Floreşti, Råşcani — Râş- 
cani etc.). Mai toate satele apărute de-a lungul sec. al XIX-lea au fost 
denumite în ruseşte (Alexandrovka, Borisovka, Kostantinovka, Mihai- 
lovka, Nicolaevka, Romanovka etc.). 


Ceea ce n-a reușit să facă administraţia țaristă în toponimia basarabea- 
nă, întru înstrăinarea acesteia, în perioada postbelică au continuat și au 
realizat autorităţile sovietice. Mutilate, eronate — numai să nu semene 
între ele denumirile de localități din stânga și din dreapta Prutului. În 
perioada respectivă şi-au pierdut vechile denumiri circa 200 de locali- 
tăți, în urma substituirii lor cu alte denumiri, considerate de ideologii 
„timpului roşu” adecvate și corespunzătoare politicii de colonizare și 
de deznaționalizare a băștinașilor. Multe denumiri identice au dispărut 
în urma lichidării așezărilor respective, fiind declarate de autorități ca 
lipsite de perspectivă socială și economică. 


Convergenţele și identitatea onimică dintre satele din Basarabia și din 
restul spaţiului românesc se manifestă sub diverse aspecte lingvisti- 
ce. Din punct de vedere etimologic, omogenitatea onimică rezidă în 
proprietatea numelor de localități de a avea aceeași origine lingvistică 
predominant românească în tot spaţiul carpato-danubiano-pontic, de 
la Tisa până la Nistru și dincolo de Nistru. Pretutindeni aici prevalea- 
ză numele de locuri și localităţi de proveniență românească, formate 
cu ajutorul procedeelor şi mijloacelor derivative proprii, dintre care şi 
formaţiile în -ești şi -ani / -eni: Avrămeni, Focșani, Băneşti, Brătuleni, Că- 
linești, Costeşti, Nicorești, Mihăileni, Stroiești, Todireşti, Vărzăreşti. Aceste 
nume topice, cu bază antroponimică, ne trimit adesea la vechi condu- 
cători ai obştilor sătești (cnezi, juzi, vătămani), la foştii proprietari de 
moşii şi sate (demnitari, curteni, oșteni), la primii locuitori şi înteme- 
ietori de sate. 


În plan lexical se impun numele topice provenite din apelativele moş- 
tenite din geto-dacă sau latină. Câteva exemple. Numele de obârşie 
carpatină Chicera, explicate printr-un etimon autohton (kikhera — 
„deal, munte”), au descins spre sud și spre sud-est, prin Bucovina și 
Moldova de Nord, până în ţinuturile Lăpuşnei și Tigheciului. Le găsim 
atestate în stânga Prutului încă din sec. XV-XVI. Runcurile, denumiri- 

le cu bază etimologică latină (lat. runcus, runcare — „a curăța un teren 
de buruieni și mărăcini”), ca și Curăturile, creaţiile onimice proprii (a 
cura „a despăduri, a defrișa” + suf. -(ă)tură), formează arii stabile în 
toate regiunile muntoase și de pădure din acest imens spaţiu geografic. 
Matca Runcului, Valea Runcului sunt nume topice pe care le întâlnim în 
centrul Basarabiei. 


Deosebit de numeroase sunt identitățile toponimice de factură to- 
pografică. Câteva exemple. Nume oronimice: Găvanu, microtoponi- 
me şi un nume de sat în fostul ţinut Tigheci (Basarabia) — Găvanu, 
locuri, şi Găvanele, localitate în jud. Brăila (România); Hârtop, 10 
localităţi şi extrem de numeroase locuri în Basarabia — Hârtop, Hår- 
toape, sate în jud. Neamţ, Suceava, lași (România); Măgura, Măgura 
Nouă, Măgureanca, Măgurele în stânga Prutului — Măgura, 19 sate în 
judeţele Bacău, Braşov, Constanţa, Dâmboviţa, Hunedoara, Olt, Pra- 
hova, Măgurele, mai multe sate în judeţele Bistrița-Năsăud, Ilfov, Me- 
hedinţi, Tulcea (România). Nume hidronimice: Fântâna Albă, sat în 
rn. Edineţ, Fântâna Zânelor, localitate în fostul județ Ismail, în plus, 
circa 500 de locuri (Fântâniţa, Fântâna Moşilor, Fântâna Fetelor, Fân- 
tâna din Zăvoi ş.a.) la est de Prut — Fântâna Doamnei, sat în județul 
Călărași, Fântânile, localităţi în judeţele Alba, Arad, Bacău, Dolj, Iaşi, 
Mureş, Sibiu, Suceava, la care se adaugă o sumedenie de microtopo- 
nime similare din România. 


Convergenţele și identitatea de nume topice au fost generate de multe 
ori şi de factori particulari, locali, de anumite fapte, evenimente şi în- 
tâmplări din viața oamenilor. Strămutarea populaţiei de pe malul drept 
al Prutului pe celălalt, de exemplu, a dat naștere mai multor așezări cu 
aceleași nume: Zbieroaia (jud. Iaşi) — Zbieroaia (rn. Nisporeni), Po- 
gănești (jud. Vaslui) — Pogănești (rn. Hâncești), Costuleni (jud. laşi) — 
Costuleni (rn. Lăpuşna), Pașcani (jud. Galaţi) — Pașcani (rn. Cahul), 
Medeleni (jud. laşi) — Medeleni (rn. Ungheni) ş.a. 


Oraşul Râșcani din Republica Moldova (localitate denumită și Râșca- 
nu), precum şi Râșcanii, fostă moșie și sat, acum cartier al orașului Chi- 
şinău, i-au avut coproprietari de ocine, în sec. al XVIII-lea, pe Toader 
Râşcanu şi, respectiv, pe fiul său Constantin Râşcanu, descendenţi 
dintr-o viță de neam Râșcanu, originară din Râșca, sat și mănăstire în 
jud. Suceava. 

Toader Bubuiog, pârcălab de Roman (1516-1523) şi mare logofăt 
(1525-1537), sol al lui Petru Rareş în Transilvania (1527), Turcia 
(1528) şi Polonia (1532), ctitor al Mănăstirii Humorului (1539), 
stăpânea în sec. al XVI-lea moșii pe dreapta și pe stânga Prutului, în 
cuprinsul cărora au luat ființă mai târziu patru sate: Bubuiogii pe Fru- 
mușița; Bubuiogii de lângă lacul Beleu, care împreună cu Sărăienii au 
format mai târziu localitatea Slobozia Mare de astăzi (rn. Cahul); Bu- 
buiogii de pe Cahul (ţin. Tigheci); Bubuiogii de pe Bâc, astăzi comună 
suburbană a Chișinăului, cunoscută cu denumirea Bubuieci, toate aşe- 
zările dispunând de vechi atestări documentare. 


Crearea de slobozii a prilejuit apariția unui mare număr de toponime 
identice, circa 25 de localităţi în Republica Moldova (Slobozia, Slo- 
bozia Mare, Slobozia Doamnei, Slobozia-Horodişte, Slobozia-Măgura, 
Slobozia-Șireuţi ş.a.) şi 35 de localităţi în România (Slobozia, Slobozia 
Nouă, Slobozia-Boteşti, Slobozia-Cioreşti, Slobozia-Oancea, Slobozia- 
Suceava ş.a.). Primele slobozii cunoscute datează încă de la începutul 
sec. al XV-lea. Acestea erau „sate de milă”, dăruite de domnitori mari- 
lor dregători, curtenilor, căpeteniilor de oști „pentru dreapta și credin- 
cioasa lor slujbă” față de domnie şi țară. Mai târziu crearea de slobozii 
a urmărit şi alte scopuri: consolidarea situaţiei economice a latifundi- 
arilor şi a mănăstirilor, popularea locurilor „de pustiu” şi a satelor cu 
puţini locuitori sau părăsite cândva. În aceste localităţi aveau dreptul 
să se strămute oamenii veniți din alte regiuni şi numai în rare cazuri 
oameni de pe loc, dar „fără dăjdii şi fără bir”, adică liberi, în limbajul 
epocii slobozi. De aici denumirile așezărilor respective — Slobozii, ter- 
menul-etimon slobozie devenind, astfel, nume propriu pentru nume- 
roase localități. 


Identitatea toponimică românească a fost demult observată, dar nu 
şi suficient de bine argumentată și just interpretată. Astfel, la baza 
unor coincidenţe de nume ale satelor menţionate documentar în 
sec. XV-XVI, pe teritoriul Transilvaniei şi Moldovei, a fost lansată te- 
oria migraționistă, conform căreia romanicii s-au deplasat spre est de 
Carpaţi anume în perioada atestării lor în documente (sec. XV-XVI), 
şi nu mai înainte. Astfel, s-a încercat a demonstra prezența mult mai 
timpurie a slavilor în Moldova față de români, care, chipurile, au pă- 
truns aici mai târziu și, deci, reprezintă o populaţie venită, migratoare, 

care „a ocupat” și „a colonizat” aceste teritorii. Au fost emise şi alte 
opinii, potrivit cărora coincidența de nume topice ar fi întâmplătoare 
sau, mai mult, artificială, special creată de administraţia română în 
perioada antebelică. Or, lucrurile s-au petrecut, după cum am văzut, 
tocmai invers. 


A fost, şi mai e nevoie, de mari eforturi spirituale şi profesionale, pen- 
tru a dărâma temeiurile doctrinei „prefabricate”, eronate, conform că- 
reia moldovenii ar vorbi o limbă aparte, o altă limbă, deosebită de cea 
română, din care cauză, chipurile, ei ar trebui să dispună deci și de o 
altă scriere, de o altă literatură, de o altă onomastică și, prin urmare, 
de o altă toponimie. Politica aceasta este promovată și astăzi de către 
liderii separatiști și de unii politicieni impostori. 


Reconstituirea fondului toponimic românesc, revenirea la denumirile 
tradițional-istorice ale satelor şi orașelor noastre, punerea în drepturi, 
cu statut de aşezări independente, de sine stătătoare, a localităţilor 
odinioară comasate sau scoase de la evidenţă, reglementarea scrierii 
numelor topice — toate aceste acţiuni vor restabili echilibrul identității 
onimice şi vor renova patrimoniul toponimic naţional basarabean. 


În anul 1991, când luaseră amploare evenimentele din cadrul mișcării 
de eliberare din cătușele totalitarismului sovietic și de renaștere nați- 
onală, Societatea „Limba Noastră cea Română” din Chișinău a lansat 
acțiunea de intensificare a legăturilor de prietenie dintre românii din 
dreapta şi din stânga Prutului, sub genericul „Sate gemene”, În anii 
1990-1995, săptămânalul „Literatura şi Arta”, unele ziare şi reviste ba- 
sarabene, la rubrica „Hai să dăm mână cu mână”, publicau articole cu 
acelaşi generic, semnate de cercetătorii Anatol Eremia, Emil Mândâ- 
canu, Ion Holban. În 1998, Societatea „Limba Noastră cea Română” 
din Chişinău şi Societatea „Ştefan cel Mare” din Suceava au relansat 
acțiunea, scopul preconizat fiind stabilirea unor strânse relaţii de fră- 
ţie şi întrajutorare pe toate planurile între locuitorii satelor cu denu- 
miri identice situate pe ambele maluri ale Prutului. Pentru a susține în 
continuare această acţiune, revista „Limba Română” și unele ziare din 
Chişinău, timp de mai mulţi ani, începând din septembrie 1998, au 
publicat la tema dată materiale cu caracter istoric și lingvistic, inclusiv 
repertoriile localităţilor cu denumiri identice sau etimologic înrudite 
din unele judeţe din România și din Republica Moldova. 


ITINERAR LEXICAL 


Drept consecinţă, legăturile de prietenie și frăţie ale locuitorilor din 
„satele gemene”, într-adevăr, s-au amplificat și şi-au lărgit spaţiul geo- 
grafic. S-au stabilit relații economice și culturale directe între mai multe 
comune și sate cu aceleași nume: Colibași, Vorniceni, Stroiești, Pogănești, 
Slobozia, Costeşti, Todireşti, Medeleni ş.a. Locuitorii de pe ambele ma- 
luri au desfășurat acțiuni comune la nivel de localitate, școală, familie. 


Studiul identităţii numelor de locuri și localităţi de pe ambele maluri 
ale Prutului va contribui negreșit la cunoașterea istoriei, limbii şi cultu- 
rii naţionale, va servi drept prilej de a ne regăsi, după ani și ani de răzle- 
tire, după decenii de despărțire şi înstrăinare, puse la cale de străini, de 
a ne apropia unii de alţii, organizând în acest scop întruniri și acțiuni 
comune la toate nivelurile și în toate sferele de activitate. 


ECET RO MIÂINIĂ 


Diana VRABIE 


Reverberații ale modelului cultural 
francez în context european și universal 

Organizarea unui colocviu reprezintă un 
act de responsabilitate și angajare deplină, 
căruia nu i te mai poți sustrage la un mo- 
ment dat, chiar dacă implicarea epuizantă, 
pe de o parte, și reticenţele inevitabile, pe 
de alta, îți pot prefigura retragerea, fie și en- 
glezească. 


Cu un an în urmă, în plină vâltoare academi- 
că, ne încolțea ideea organizării unui colocviu 
de format francofon, care să sfideze limitele 
activităţilor noastre abitudinale, reunindu-ne 
sub emblematicele reverberaţii ale modelu- 
lui cultural francez. Plecam de la opinia că pe 
parcursul evoluţiei istoriei moderne, dimen- 
siunea protectoare a spiritualităţii franceze în 
raport cu cea română a devenit incontesta- 
bilă. Infuzia de cultură francofonă în spaţiul 
românesc din secolul al XIX-lea a impulsio- 
nat vizibil forţele intelectuale autohtone, fe- 
nomen ce a condus finalmente la încadrarea 
culturii și literaturii române în circuitul valo- 
ric european. Tabloul relaţiei franco-române 
în secolul al XXI-lea este de o bogăţie și de o 
diversitate fără precedent în istorie. Astăzi, în- 
trepătrunderea dintre cele două culturi are o 
infinitate de expresii noi, rolul director al mo- 
delului francez menţinându-se cu fermitate în 
lingvistică, literatură, învățământ, jurnalism, 
politică etc. 

Toate aceste idei au fost „moșite” o vreme, fiind supuse interogațiilor 
interioare, care ne sugerau că, astăzi, când modelul anglo-american 
este tot mai expansiv, când unele voci susțin că vremea finețurilor a 
trecut şi că tăvălugul uniformizării globale e implacabilă, un colocviu 
care ar valorifica impactul francofoniei poate părea oarecum desuet. 


Dar aşa cum orice idee are dreptul la existență, am pornit în scurt timp 
la drum, împreună cu Maria Abramciuc, şefa Catedrei de literatură ro- 
mână şi universală a Universităţii „Alecu Russo” din Bălți. Am elaborat 
conceptul colocviului, i-am formulat obiectivele, dându-i un anume 
contur, după care am răsfoit agendele electronice în căutarea susți- 
nătorilor acestui concept și... ecourile nu au întârziat. Printre primii, 
din Aix-Marseille, ne-a răspuns Estelle Variot, care prin titlul formulat 
pentru colocviu (Les relations franco-roumaines: influences et récipro- 
cité) dădea tonul potrivit ideilor noastre. În scurt timp, cercetătoarei 
din Franţa i s-au alăturat grupuri întregi de cercetători de la Institu- 
tul naţional de cercetare ştiinţifică din Montreal, de la Universitatea 
„Al. I. Cuza” din Iași, de la Universitatea „Spiru Haret” din Bucureşti 
etc. Era un moment decisiv când dialogul se instituise și lucrurile tre- 
buiau armonizate. Am constituit echipa de lucru, comitetul ştiinţific şi 
lucrurile au intrat în făgașul normalității. Astfel că, la 19 aprilie 2013, 
Sala Polivalentă a Universităţii „Alecu Russo” din Bălți găzduia invitați 
din medii academice și culturale din diferite spaţii. Reuniunea ştiinţifi- 
că a fost organizată de către Catedra de literatură română și universală, 
Universitatea „Alecu Russo” din Bălţi, în colaborare cu Catedra de lim- 
ba română pentru studenţi străini şi Catedra de jurnalism și ştiinţe ale 
comunicării a Universităţii „Al. I. Cuza” din Iaşi, precum şi cu Centrul 
de studii multilingvistice și interculturale al Universităţii „Spiru Haret” 
şi Institutul naţional de cercetare ştiinţifică, Montreal. 


Deschiderea lucrărilor colocviului a fost marcată de cuvântul de salut 
al doamnei Valentina Priţcan (Universitatea „Alecu Russo”, Bălți), pro- 
rector pentru relaţii internaţionale și integrare europeană, care a subli- 
niat necesitatea acestui dialog al limbilor și literaturilor europene. 


Şedinţa de deschidere a lucrărilor a fost susținută de către cercetători 
marcanţi în domeniul literelor. Astfel, Constantin Pricop, prof. univ. 
dr. la Universitatea „Al. I. Cuza” din Iaşi, a subliniat ideea despre ro- 
lul modelelor directoare în orice cultură, iar cercetătoarea Ana Bantoş, 

conf. univ., dr. hab., s-a pronunţat asupra individualităţii, alterității şi 
modernităţii confluenţelor literare româno-franceze. 


Colocviul a antrenat numeroși profesori, cercetători consacrați şi doc- 
toranzi din diverse centre universitare ale Republicii Moldova și Ro- 
mânia, interesați de relevarea și investigarea modurilor de proiectare 
a limbii franceze în dinamica limbilor europene, dar şi de evaluarea 
comparată a literaturilor europene în funcție de cum se răsfrânge în 
dezvoltarea lor modelul cultural francez. 


Lucrările Colocviului au fost organizate în mai multe secțiuni: Litera- 
tura franceză în orizontul literar european și universal; Limba franceză şi 
arhitectura limbilor europene; Jurnalismul francez şi dinamica jurnalismu- 
lui european; Didactica şi provocările învățământului actual în noul peisaj 
lingvistic şi literar european; Limba şi literatura franceză în orizontul euro- 
pean și universal. Posibilitatea extinderii colocviului a fost asigurată de 
o videoconferinţă, realizată în centrul de reușită universitară, în cadrul 
căreia și-au susținut lucrările participanţi din Montreal şi Bucureşti. 


Pe parcursul celor două zile de dezbateri, invitaţii au abordat în mod 
exhaustiv problematica impactului modelului cultural francez asupra 
limbilor şi literaturilor europene, relevată în acumularea unor experi- 
enţe diverse şi complexe. 


Dacă iterații s-au referit în comunicările lor la aspecte vizând: deschi- 
derile şi închiderile de paradigmă literară în câmpul tensiunilor canonice 
româno-franceze; influențele poeticilor franceze în poezia românească mo- 
dernă: raportul identitate — alteritate; influenţele franceze în tipologia co- 
mică a lui Vasile Alecsandri; critica psihanalitică franceză şi modernitatea 
actului critic românesc etc., lingviştii au cercetat modelele franceze de for- 
mare a unităţilor lexicale în limba română; aspectele transferului lingvistic 
în achiziția limbii române de către francofoni; vocabularul biblioteconomic 
românesc sub influența modelului francez; adjectivele cromatice de origi- 
ne franceză în creaţia scriitorilor români; relația dintre subiect şi predicat 
(modelul tesnierian) etc. 


Un loc aparte în cadrul lucrărilor colocviului l-a avut secțiunea Jurna- 
lismul francez și dinamica jurnalismului european, care a oferit spaţiu 
dezbaterilor privind: modelul cultural francez și starea actuală a presei 
de cultură din Republica Moldova; elementul cultural francez şi originile 

presei scrise româneşti; transferul cultural francez în revista „Literatorul 
etc. 


În cadrul videoconferinţei, axată în special pe probleme de didactică, 
au fost susținute comunicări edificatoare pentru obiectivele coloc- 
viului, cum ar fi: Pour l'intégration de la dimension culturelle à l'école. 
Pratiques de formation en arts plastiques des enseignants du primaire au 
Québec; Enseignement de la littérature française: quelle didactisation? 


În cele ce urmează vom oferi publicului interesat câteva dintre comu- 
nicările susținute în secţiunile colocviului, care, din punctul nostru de 
vedere, sunt relevante pentru dinamica acestei manifestații. 


EET ROMIÂINIĂ 


Ana BANTOŞ 


Confluente literare româno-franceze: 
individualitate, alteritate, modernitate 


Autonomia individului, de la o vreme, este re- 
adusă în actualitate de către modernitatea sau 
chiar postmodernitatea înțeleasă ca fenomen 
recuperator al unor experiențe de limbaj şi ca 
posibilitate a scriitorilor de a repune omul în 
legătură cu universul, cu cosmosul. Acest lu- 
cru se întâmplă deopotrivă în peisajul literar 
din diverse arealuri, inclusiv cel francez și cel 
românesc, din România și din Basarabia. In- 
dividul are un rol esenţial în sensul că, precum 
menționează Nicolas Di Meo, profesor la 
Universitatea Bordeaux 3, este „un mediator 
prin excelenţă între dimensiunea fragmenta- 
ră a existenţei istorice și abisul ontologic in- 
finit pe care autorii își propun să-l exploateze” 
(Nicolas Di Meo, Individu et individualisme 
chez Marguerite Yourcenar, www.revue-relief. 
org). În general, individualismul este pus în 
directă legătură cu modernitatea și cu desco- 
perirea Lumii Noi (1492), când este propul- 
sată în prim-plan într-un mod specific şi pro- 
blema alterităţii. Întâlnirea dintre două lumi 
pune problema atitudinii față de necunoscut, 
de străin, de celălalt. Toate acestea indică, 
după cum afirmă Elisabeth Chelier-Visuvalin- 
gam, autoarea lucrării Literatură şi alteritate, 
asupra incapacității de a gândi diferenţa („in- 
capacité de panser la difference”). Alteritatea 
se află în opoziţie cu sineitatea, „Celălalt e cel 

care nu sunt Eu”. Viziunea franceză în acest sens, după cum constată 
specialiştii în domeniu, este configurată într-un mod aparte de către 
Montaigne în Eseurile sale (1589), Montesquieu, Diderot, prin ter- 
meni precum cel de civilizație în opoziţie cu lumea primară, sălbatică, 
în spiritul iluminismului din secolul al XVIII-lea; de către J.-J. Russo, 
în Discurs asupra ştiinţelor şi artelor (1750), care pune problema în alți 
termeni, situând natura mai presus de om, Voltaire replicându-i aces- 
tuia din urmă că „vrea să ne facă să paştem iarbă”; Voltaire este acel 
care, alături de Montesquieu, pune accentul pe pasiunile și caracterele 
specifice ale popoarelor. La rândul lor, autorii cosmopoliți, conside- 
rându-se „cetățeni ai lumii”, promovează inspiraţia exotică, inclusiv cea 
de sorginte orientală, făcând carieră în literatura franceză. Un capitol 
aparte îl constituie viziunea lui Baudelaire, Mallarme, Rimbaud, exo- 
tismul din Florile răului având şi o semnificație morală, gustul pentru 
frumusețea imuabilă și propulsarea autenticității individuale fiind 
reperele principale. Din perspectiva lui Baudelaire modernitatea e o 
sinteză între „eternitatea” Artei și contingenţa Istoriei. Pentru el, după 
cum precizează Foucault, „Modernitatea nu este pur şi simplu o formă 
de raportare la prezent; aceasta e de asemenea un fel de raport pe care 
trebuie să-l stabilești cu tine însuţi. Atitudinea voluntară a modernităţii 
e legată de un ascetism indispensabil. A fi modern nu înseamnă să te 
accepţi pe tine însuți cel care ești în fluxul momentelor ce trec; aceasta 
înseamnă să te prinzi pe tine însuţi ca obiect al unei elaborări complexe 
şi de durată” (apud Elisabeth Chelier-Visuvalingam, p. 150). Punctul 
de vedere mallarmean se remarcă prin nota subiectivă, Rimbaud dând 
prioritate simbolului navigării spre necunoscut. În sec. al XX-lea Anto- 
nin Artaud va exprima un punct de vedere conform căruia cultura eu- 
ropeană este marcată de raționalism, corpul fiind separat de spirit, mai 
precis, cultura europeană este contrariul culturii magice pe care auto- 
rul francez o cunoaște în Mexic, unde, călătorind, s-a inspirat pentru 
două dintre lucrările sale (Mesaje revoluționare şi Tarahumarus, 1936). 


Privită din perspectiva manierei în care o cultură poate interpreta di- 
ferenţa caracteristică, dialectica eului și a celuilalt în contextul literar 
românesc se proiectează către ceea ce Todorov defineşte drept trans- 
cendenţa nouă, fondată nu pe divin, ci pe socialitatea omului și plura- 
litatea oamenilor. În interbelic confluențele literare româno-franceze 
s-au axat anume pe acest principiu. Sunt cunoscute numeroasele studii 

şi cercetări în plan comparativ francez-român. E de ajuns să amintim 
articolele din presa periodică semnate de către tânărul Mircea Eliade 
sau opiniile lui Ibrăileanu despre Proust, sau faptul că psihologizarea 
ia proporţii la prozatorii din interbelic (Hortensia Papadat Bengescu, 
Camil Petrescu). Aș aminti aici și studiul Eleonorei Hotineanu Liri- 
ca interbelică din Basarabia şi poezia franceză modernă, care se referă la 
influenţa poeziei franceze asupra celei basarabene din interbelic. În li- 
teratura română perspectiva asupra individualităţii este aceeaşi ca și în 
literatura franceză. Însă e de menționat faptul că despre modernism s-a 
discutat cu precădere în perioada interbelică, iar în anii postbelici, cel 
puţin în peisajul literar pruto-nistrean, se discută în contradictoriu și 
de multe ori rectiliniu sau nu se discută deloc. Amintim că și în contex- 
tul literaturii franceze, unde au luat naștere şi au evoluat cel mai verti- 
ginos mișcările avangardiste, modernismul s-a profilat din perspectiva 
ambivalenţei sale. Astfel, Apollinaire, generalizând, de fapt, atmosfera 
discuţiilor literare de la începutul sec. XX, afirma că „dacă există un 
spirit nou, care se traduce altfel decât prin imitarea romantismului sau 
a naturalismului, este pentru că așa se manifestă incertitudinile actu- 
ale ale imaginaţiei” („S'il y a un esprit nouveau, qu'il se traduise aut- 
rement que par ces imitations du romantisme et du naturalisme par 
quoi se manifestent les incertitudes actuelles des imaginations”) (apud 
Antoine Compagnon, Lantimodernisme de la NRF). 


Un alt detaliu interesant al peisajului literar francez privit din per- 
spectiva modernizării constă în orientarea de dreapta şi de stânga: 
antimodernismul venind dinspre stânga. Urmând calea deschisă de 
către Thibaudet, literatura se orientează spre dreapta, în timp ce pro- 
vincia este de stânga, expresia „La France c’est un pays ou la littérature 
s'appelle Paris, exclusivement Paris, et ou la politique sappelle la pro- 
vince, rien que la province” fiind cât se poate de elocventă. 


În context românesc, într-o discuţie recentă profesorul de filozofie 
Constantin Aslam, abordând problema fenomenelor culturale moder- 
niste, de la începutul secolului al XX-lea, susține că modernitatea clasi- 
că occidentală n-a fost urmată întocmai în toate țările, ținându-se cont 
de următoarele momente mai importante: Individualism, Capitalism, 
Industrializare, Alfabetizare, Știință. În opinia autorului citat, în spaţiul 
românesc se poate vorbi nu de o abatere de la modelul occidental, ci 
de un alt tip de modernitate în spiritul evoluţionismului din secolul 

al XIX-lea, de la inferior la superior. Căci, după cum consideră C. Aslam, 
la noi fenomenul mai e perceput ca fiind în curs de constituire, mo- 
dernizarea extinzându-se pe arii restrânse, fiind considerată drept o 
mişcare în ariergardă, propria modernitate reieşind din existenţa unei 
mase critice, necesară pentru ca întreaga masă de oameni să înțelea- 
gă importanţa fenomenului respectiv, ceea ce nu e valabil pentru Ro- 
mânia, unde conduita modernă nu este intrinsecă modului de a fi al 
românului. În mod evident, în contextul românesc nu este neglijată 
modernitatea occidentală, însă e o diferenţă între aspirație şi realitate. 
Explicaţia concretă a acestei situaţii, după expresia lui C. Aslam, constă 
în faptul că „trăim într-o zonă unde suntem tot timpul contestaţi”, aici 
ciocnindu-se interesele marilor puteri, motiv pentru care „trebuia să 
ne păstrăm identitatea în condiţiile marilor presiuni”. De aceea, orga- 
nică, modernitatea occidentală s-a făcut treptat, mai întâi dezvoltându- 
se piața, după care au apărut instituţiile. Iar în arealul românesc moder- 
nitatea a fost „de sus în jos”. Întorși în ţară, românii școliți în Occident 
au aplicat cunoştinţele lor în practică. 


Deci acestea au fost condiţiile modernizării în România și nu se pu- 
tea ca ele să nu fie reflectate și în literatura din perioada interbelică, 
individualismul şi modernitatea aflându-se în raporturi contradictorii. 
Situaţia actuală nu diferă prea mult de cea din interbelic, literatura ro- 
mână de la Est de Prut purtând amprente mai evidente în acest sens. 
Voi aduce un exemplu: Nicolai Costenco. 


Configurarea alterităţii în perioada postbelică în creaţia aceluiași scrii- 
tor se cere raportată la însuși scriitorul Costenco, cel care pentru a su- 
pravieţui a trebuit să se accepte pe sine însuși ca pe un altul. Procesul 
acesta a început în Gulagul stalinist, unde s-a aflat timp de cincispreze- 
ce ani. Trebuie amintit că deportaților li s-a spus că ei nu vor mai vedea 
niciodată locurile de unde au plecat. Anume așa se explică hibridizarea 
conștiinței scriitorului, dacă putem spune aga, voința de a crede în vii- 
torul luminos. Pe de o parte, fără a fi un evlavios, le va cere rudelor de 
la București să-i boteze copiii la distanţă și, pe de altă parte, izgonit de 
către regimul comunist, va încerca să creadă și să exprime elanul vital. 
În aceste condiţii configurarea alterităţii cu ajutorul scrisului literar e, 
poate, cel mai complicat lucru în cazul lui Nicolai Costenco, pentru 
care a fi în viață şi a trăi cu adevărat sunt lucruri diferite. Abia odată 
cu publicarea postmortem a Poveștii vulturului începe să se developeze 

alteritatea lui Costenco, una dintre primele fațete ale acesteia ținând de 
regionalismul al cărui adept era autorul şi alta vizând deschiderea spre 
orizonturile literare simboliste, dar şi spre cele sămănătoriste. 


Dacă e să ținem cont de opinia Iuliei Kristeva care consideră că di- 
agnosticul alterităților este echivalent cu diagnosticul crizelor, atunci 
constatăm existenţa în scrisul lui Costenco a unui plan extins și a altuia 
restrâns. Acestea două nu pot fi suprapuse: elanul și criza neîmpăcării 
sinelui cu celălaltul. Elanul, energia, dorința de a crede îl fac pe Cos- 
tenco să-şi creeze o realitate virtuală în care crede cu adevărat. Anume 
aşa e concepută realitatea în romanul Severograd, lucrare despre anii 
deportării, nominalizată în 1957 la concursul unional pentru Premiul 
Cea mai bună scriere despre munca socialistă. Ironia sorții, căci, de 
fapt, aici se ascunde adevărata măsură a crizei. Întrucâtva similară este 
şi situația protagonistei din proza Lidiei Istrati. Configurarea alterității 
în cazul Nicăi are la bază aceeaşi moștenire, a unei realităţi fals constru- 
ite. Testul fragilității societăţii în care trăiesc și activează personajele 
ţine de regresul colectiv în privința comprehensiunii. Însăși autoarea, 
pentru a se înțelege pe sine, se separă de eul propriu, încercând să-și 
asume perspectiva distanţării. Inserţiile unor episoade ce țin de stra- 
niu, de un univers psihologizat depăşesc zona modernismului și ating 
limitele unui postmodernism evident. Anume aici are loc întâlnirea 
dintre distinsa prozatoare cu unii dintre mai tinerii prozatori basara- 
beni care s-au afirmat cu începere din anii '80 şi până astăzi. Pentru 
aceştia din urmă, spectacolul alterităţii se constituie după criterii care 
la ora actuală nu diferă de cele occidentale. Diferenţa dintre prozatorii 
basarabeni care se afirmă în ultimii ani și Lidia Istrati, predecesoarea 
lor, constă în faptul că ei nu caută căi de reconciliere a conflictelor, ci 
merg spre negocieri, spre interacțiune. De fapt, criteriile sunt aceleași 
ca şi în romanul francez actual, în care conturarea alterităţii are loc sub 
semnul dorinţei de a vorbi despre alteritate și sub semnul dorinţei de a 
cunoaște. Aflaţi sub influența Noului Roman, autorii francezi de roma- 
ne postmoderniste își pun problema cum s-ar putea scrie după acest 
fenomen care evident a marcat literatura, iar unul dintre interpreţii 
fenomenelor literare franceze recente, Marc Gontard, în lucrarea sa 
Le roman français postmoderne, caracterizează specia literară respecti- 
vă drept „une écriture turbulente”. Bunăoară, Michel Houellebecq în 
romanul său Harta și teritoriul (2010) reflectă starea definită de criti- 

ca franceză drept „barbaria postmodernă”. Comportamentul artistului 
ordinar într-o lume globalizată, în care hotarele geografice nu mai par 
să aibă vreo importanţă, diversitatea personajelor precum și a preocu- 
părilor lor, ieşirea din cadrul familial şi căutarea unor repere în afara 
acestuia, pe care nu le găsesc (Ex.: dezorientarea tatălui lui Jed Martin, 
protagonistul romanului). Tonul ironic prevalează în modul de reflec- 
tare a destinului artistului contemporan, un fotograf, realizând hărți 
pentru ghidurile Michelin şi reușind să ajungă faimos cu ajutorul mij- 
loacelor de mediatizare postmodernă. Jed Martin mai are ideea de a re- 
aliza și o galerie de portrete ale celor care practică meserii intrate deja 
în istorie. Unul dintre „meseriașii” pictaţi reprezentând îndeletnicirea 
scriitoricească e chiar Michel Houellebecq, autorul romanului Harta 
şi teritoriul. În aceste condiţii raportarea individualităţii la alteritate ia 
o întorsătură alambicată și surprinzătoare. Nota pesimistă a romanu- 
lui, distins cu Premiul Goncourt, şi tonalitatea ironică, caracteristici 
ale scrisului lui Michel Houellebecq, sunt deja cunoscute cititorului 
francez. 


Modalităţile prin care principiile alterităţii și turbulența invadează 
câmpul reprezentărilor noastre, afectând percepţia realului, sunt ușor 
depistabile în romanele lui Milan Kundera (scriitor ceh și francez, exi- 
lat în Franţa în 1975). Cel de-al doilea roman al său, Identitatea, scris 
în franceză și care se înscrie perfect în tendințele generale ale literaturii 
franceze, personajele fiind exponenţi ai mediului actual francez, vizea- 
ză lumea contemporană din perspectiva relaţiilor unui cuplu, relaţii 
aflate în criză, golirea de sens a unor noţiuni precum prietenie, iubire, 
familie fiind propulsate în prim-plan. Iată ce afirmă Kundera despre 
prietenie, bunăoară: „Dacă ești lovit de ura celorlalți, dacă eşti acuzat, 
sfâşiat de gloată, te poţi aștepta la două reacţii din partea celor care te 
cunosc: unii se vor alătura gloatei, ceilalți, discreţi, se vor preface că nu 
ştiu nimic, că nu au auzit nimic, încât ai putea continua să-i întâlneşti 
și să vorbeşti cu ei. Această a doua categorie, discretă, delicată, o for- 
mează prietenii. Prietenii în sensul modern al cuvântului”. Sau iată în ce 
termeni caracterizează „cercul sacru al familiei”: „Hârtie igienică, pam- 
perși, detergenţi, crăpelniță: iată cercul sacru al omului, pe care noi 
avem misiunea să-l descoperim, să-l înțelegem și să-l definim, şi chiar 
mai mult, să-l înfrumusețăm, să-l prefacem în cântec (Milan Kundera 
în Identitatea). Este, de fapt, un univers cu care și cititorul basarabean 

e familiarizat datorită scrierilor recent apărute, ale lui Iu. Ciocan, ca să 
ne referim la un exemplu. 


Nu pot trece cu vederea un capitol aparte pe care îl constituie proble- 
matica identităţii în contextul migraţiei, și care este tot mai prezentă 
în peisajul literar basarabean. Aș aminti aici romanul Claudiei Partole 
Totentanz în care e reflectată lupta pentru păstrarea eului identitar al 
femeii basarabence plecată în căutarea mijloacelor pentru existenţă. 
Narațiunea la persoana întâi e alcătuită din episoade ce vizează desti- 
nul mai multor personaje feminine. Unul dintre ele, o fostă actriță de 
teatru care, lipsită de mijloace pentru a supravieţui, trăieşte drama eșu- 
ării unei relaţii sentimentale, nu se regăsește pe sine în condiția de emi- 
grant și, neaflând modalitatea de raportare la lumea din jur, clachează, 
punându-și capăt zilelor. Emigrarea în spaţiu și în timp se completează 
reciproc. Perspectiva asupra destinelor personajelor este cea a conexi- 
unii duble: aici şi acolo, acum și atunci, în viață şi dincolo de moarte, 
mai multe filiaţii înscriind sinele într-o anumită continuitate identitară 
cu locul de baștină. Criza identitară e provocată de dubla conexiune a 
eului la locul de baștină şi la spaţiul pe care încearcă să îl adopte. Ra- 
portarea la alteritate este și ea de două feluri: una e relaţia cu doamna 
pe care o îngrijește şi cu care se împrietenește naratoarea și alta cu co- 
piii acesteia, care sunt insensibili și inumani: anunțați despre moartea 
mamei lor, aceștia se revoltă că au fost deranjaţi la miezul nopții şi îi 
dau indicaţii să lase mortul în casă şi cheile sub preșul de la ușă și să ple- 
ce. În aceste împrejurări tulburările identitare sunt ţinute sub controlul 
unui eu stăpân pe sine, tăria de caracter fiind trăsătura definitorie. Re- 
laţia bărbat — femeie, mamă - copil etc., apelul la memoria eului, toate 
fac parte din destinul alambicat al eului feminin contemporan aflat în 
căutarea împăcării cu sinele şi cu alteritatea. 


Subiecte de acest fel sunt abordate cu preponderență în spațiile unde 
e prezent fenomenul migraţiei, în literatura canadiană de expresie 
franceză, de exemplu. Diferenţa constă în faptul că în peisajul literar 
canadian se vorbeşte despre emigrantul stabilit, având totuși un sta- 
tut constituit, pe când la prozatoarea basarabeană este vorba despre 
condiţia protagonistului de emigrant provizoriu, situaţie care nu e mai 
simplă, ci dimpotrivă, este mai complicată, absenţa comunicării fiind 
cel mai greu de suportat, căci în centrul raporturilor identitare se află 
tocmai problema comunicării. „Individualul nu este o entitate pasivă și 

este determinat de influența externă”, afirmă Anthony Giddens, într-o 
lucrare despre identitatea sinelui în era „modernismului înalt”. Proble- 
ma care nu e anunțată, dar se citeşte printre rânduri constă în nevoia 
protagonistului de a-și păstra identitatea pe durata experienţei dure a 
aflării în străinătate pentru a supravieţui șocului cultural. 


Prevalarea dimensiunii individuale asupra dimensiunii colective, ri- 
dicarea individualului la nivelul de valoare supremă transpare și în 
romanul postmodernist basarabean de ultimă oră. Acest moment e 
proiectat, în scrierile lui Ştefan Baştovoi şi cele ale lui Iulian Ciocan, 
de exemplu, pe fundalul raportului copil — matur sau elev — învățător, 
prozatorii luând în răspăr sistemul de învățământ din perioada ex-so- 
vietică. Copilul şi condiţiile în care acesta își formează identitatea în 
proza lui Iu. Ciocan și Ștefan Baştovoi atestă căutările de ultimă oră ale 
fundamentelor corelaţiei individualitate — alteritate în peisajul literar 
basarabean, care este tot mai insistent contaminat de fenomenele lite- 
rare europene. 


În condiţiile unei modernităţi secundare sau a „modernității lichide”, 
cum a numit Zigmund Bauman postmodernitatea, în care, consideră 
el, indivizii sunt liberi să se definească în toate circumstanţele, literatu- 
ra îşi multiplică șansele și modalităţile de exprimare indiferent de locul 
unde este scrisă. 

O reflecţie științifică asupra evoluţiei forme- 
lor lingvistice și literare ale Europei moderne 
include, în mod incontestabil, şi ideea despre 
rolul conductor al modelului francez. Rapor- 
turile sale cu limbile și literaturile europene 
relevă acumularea, în timp, a unor experienţe 
diverse şi complexe. În acest sens, invocăm 
existența unor tradiţii care îşi au începutu- 
rile în Evul Mediu, când sunt atestate, grație 
contactelor economice, politice și spirituale, 
primele confluenţe ale fenomenelor cultura- 
le europene cu cele franceze. Atractiv pentru 
mai multe spaţii din Europa vestică și estică, 
modelul francez a dinamizat energiile cultu- 
rilor naționale, proiectându-se în cele mai di- 
verse domenii: politică, învățământ, lingvisti- 
că, literatură, jurnalism, artă etc. 


Importante în sensul explicării conjuncturii 
istorice care a propulsat respectivul model în 
arealul vechiului continent sunt disocierile lui 
Charles Drouhet, francez de origine și pro- 
fesor universitar din interbelicul românesc: 
„Aşa cum s-au petrecut lucrurile în ultima 
perioadă a Antichității, când lumea civiliza- 
tă era una cu lumea romană, secolul al XVI- 
II-lea este, cum se ştie, epoca în care cultura 
franceză ajunge să fie o cultură europeană, în 
care Franţa devine arbitrul bunelor maniere 
ale Europei, iar limba franceză devine a doua 
limbă maternă a păturii culte. Această supre- 

maţie a limbii franceze se extinde de asemenea în estul Europei. Limba 
franceză înlocuieşte italiana ca limbă diplomatică, iar tălmăcitorii de la 
Poarta Supremă au fost obligaţi de acum înainte să cunoască franceza 
pentru a se putea înțelege cu ambasadorii marilor puteri şi pentru a 
redacta tratatele”!. 


Toate se întâmplă, explică autorul acestor afirmaţii, în contextul dimi- 
nuării factorului grecesc din zonele culturii și ale științelor, fapt ce a 
favorizat ofensiva elementelor franceze, care se impuneau tot mai sigur 
pe diverse planuri: „întrucât, la sfârşitul secolului al XVII-lea, grecii re- 
nunțaseră la admiraţia totală pentru gloriosul, dar îndepărtatul trecut 
elen şi se apropiau prin intermediul culturii franceze de civilizația eu- 
ropeană'?. Ca urmare a relaţionării limbilor de origine latină cu limba 
franceză, acestea şi-au asigurat un substanţial fond neologic, paradig- 
me expresive noi, modelându-li-se şi modernizându-li-se, în ultimă 
instanță, fiinţa. 


Limba franceză a avut un rol determinant și în dinamica limbii române. 
Acest gen de influenţe s-a extins, la un alt nivel, și în spaţiul anglo-saxon sau 
în cel slav. Abordarea complexă a acestor realizări implică un şir de proble- 
me care pot constitui obiectul de studiu nu doar al romaniștilor. 


Evaluarea comparată a literaturilor europene, în funcţie de răsfrânge- 
rea în dezvoltarea acestora a modelului cultural francez, dezvăluie o 
impresionantă rețea de contacte benefice. Se ştie că un prim-impact 
asupra creaţiei literar-artistice europene l-a avut clasicismul fran- 
cez, care, prin intermediul operelor lui Pierre Corneille, Jean Racine, 
Moliere, Nicolas Boileau, Jean de La Fontaine, a furnizat literaturilor 
continentale structuri dramatice şi fabulistice. Ulterior, la începutul 
secolului al XIX-lea, lirica romanticilor europeni îşi adoptă modelul 
ce poartă numele lui Alphonse de Lamartine, considerat unul dintre 
cei mai importanţi întemeietori ai poeziei franceze moderne. Creaţia 
sa, de rând cu cea a lui Alfred de Vigny şi a lui Alfred de Musset, revi- 
gorează genul, prin abordarea sensibilă a temelor romantice (iubirea, 
natura, timpul, geniul, viața și moartea), în formula unor specii ca me- 
ditaţia, pastelul și elegia. Théophile Gautier, în Istoria romantismului, 
menţionând aspectul novator al discursului liric din volumul Meditaţii 
poetice (1820), evocă, într-o evidentă manieră sentimental-exaltantă, 
efectul magnific al acestei cărți, care a impus, în primul rând în Franţa, 
la începutul secolului al XIX-lea, un stil cu efecte iradiante în majorita- 

tea spaţiilor lirice ale Europei de atunci: „Acest volum a însemnat un 
eveniment rar de-a lungul secolelor. Dezvăluia o întreagă lume nouă, 
o lume a poeziei poate mai greu de descoperit decât orice Americă sau 
Atlantidă. În timp ce părea că trece cu indiferență printre oameni, 
Lamartine călătorea pe mări necunoscute, cu ochii ațintiţi spre steaua 
sa, îndreptându-se spre un tărâm unde nimeni nu ajunsese încă și de 
unde se întorcea învingător precum Columb. Descoperise sufletul! 


E greu să ne imaginăm astăzi, după atâtea revoluţii, prăbușiri și schim- 
bări ce-au avut loc în lume, după ce s-au încercat şi s-au dat uitării atâtea 
curente literare, după atâta prisos de gândire și de limbaj poetic, euforia 
generală produsă de volumul Meditaţii. A fost ca o adiere de prospeţime 
şi tinereţe, ca o bătaie de aripi ce atingea sufletul. Tinerii, fetele, feme- 
ile au fost cuprinși cu toţii de un entuziasm vecin cu adoraţia. Numele 
lui Lamartine era pe toate buzele, iar parizienii, ce nu sunt totuși niște 
oameni înclinați spre poezie, cuprinși de nebunie precum locuitorii 
Abderei ce repetau fără încetare cuvintele din corul lui Euripide: «O, iu- 
bire! Puternică iubire», se salutau unii pe alții recitind versuri din Lacul. 
Nicicând nu s-a mai văzut un succes de asemenea proporții”. 


Într-un vast Eseu despre secolul al XIX-lea, istoricul literar Mihai Zamfir 
observă că, deși „revolta romantică” din deceniile 1820-1830, echivalen- 
tă mental cu „revolta” de alt tip, de tip social, a refăcut relieful Europei, că 
valul profund propagat din Germania și Franța a schimbat fața lucrurilor, 
a adus continentul la o „oră romantică”, la o analiză formală a poeziei eu- 
ropene din primele decenii ale secolului al XIX-lea, se constată totuși o 
prelungire a retoricii din secolul anterior și că „Versul lui Musset, Lamartine 
sau Victor Hugo debutant este versul neoclasicist din secolul precedent; 
limbajul figurativ, care face fiorul noutăţii pe la 1820-1830, apare astăzi 


extras din zona de poeticitate convenţională a secolului XVIII”S. 


Cu toate acestea, foarte curând, productivul model liric lamartinian se 
impune rapid în poezia europeană ca unul tutelar, producând, după 
1830, o modificare de registru şi în poezia românească, aflată, cum bine 
se ştie, abia la etapa incipientă. Sensibilitatea primilor noștri lirici (Ion 
Heliade Rădulescu, Vasile Cârlova, Grigore Alexandrescu, Dimitrie 
Bolintineanu) rezona la pulsaţiile versului lamartinian, cu inflexiunile 
sale nostalgice, cu un accentuat sentiment al naturii sau al cosmicității. 
Odată cu adoptarea acestei formule stilistice de către poeţii români din 
primul val romantic se remarcă o evoluţie rapidă a fenomenului literar 

autohton, care își nuanțează formele, își multiplică structurile imagisti- 
ce, își defineşte reperele valorice. „În general, conchide istoricul literar 
Paul Cornea, dincolo de echivalenţele de idei sau expresie, fundamen- 
tală e mai ales înrudirea de spirit, vădita sforțare a scriitorilor români 
de a imita tiparele şi maniera discursiv-sentimentală a romanticului 
francez”. În consens cu această idee, Nicolae Manolescu afirmă: „În 
legătură cu influenţa exercitată de poetul francez la noi, trebuie spus că 
ea a fost o adevărată magie, creând până şi un ciudat arhetip biografic: 
devin oarecum obligatorii, după modelul poetului de la Milly, o călă- 
torie şi o iubire în Italia (Asachi, Alecsandri) sau moartea timpurie a 
muzei (Bolintineanu, Cârlova)”. 


La sfârşitul secolului al XIX-lea, în majoritatea literaturilor europene, 
conceptul de poezie moderna avansează grație simbolismului francez, 
denumit astfel şi definit de poetul Jean Morâas în articolul-manifest Le 
symbolisme (1886). Principiile noului concept liric, promovate energic 
de Paul Verlaine, Artur Rimbaud, Stéphane Mallarmé, Francis Jammes 
ş.a, au fost valorificate cu succes de poeți din Anglia, Germania, Spa- 
nia, Italia. Curentul a înregistrat o impresionantă rază de extindere, 
incluzând și literaturi ale ţărilor din centrul și sud-estul continentului, 
generând școli naţionale în Polonia, Ungaria, România. 


Simbolismul românesc este lansat, cum bine se ştie, datorită ataşamen- 
tului pentru noua ideologie literară, manifestat de poetul Alexandru 
Macedonski, „receptiv și faţă de atitudinile conceptuale ale parnasieni- 
lor, cu predilecţia lor pentru încorporarea poetică a valorilor plastice, 
în defavoarea (chiar dacă nemărturisită) a celor muzicale”:. În aceeaşi 
ordine de idei, Matei Călinescu relevă rolul determinant al poetului-teore- 
tician la propulsarea, în spaţiul liricii românești, a celui mai în vogă con- 
cept liric de la sfârșitul secolului al XIX-lea, simbolismul: „La curent cu 
dezbaterile literare din Franţa contemporană, poet de limbă franceză el 
însuşi (colaborator la revista simbolistă La Wallonie, care apărea la Liège 
sub conducerea lui Albert Mockel), Macedonski, fără a-şi renega vreoda- 
tă marii idoli romantici, ba chiar apărându-le memoria cu patos — cum s-a 
întâmplat cu Musset —, este cel dintâi care recomandă cititorului român 
de poezie pe marii precursori şi pe reprezentanţii propriu-ziși ai simbo- 
lismului”. Pe Baudelaire, Mallarmé, Josephin Peladan, Mor&as... 


Insolită în contextul unei epoci în care se mai resimțea încă spiritul 
romantismului, lirica lui Mallarmé a avut un impact real asupra poeziei 

române de la începutul secolului al XX-lea. Modernismul românesc îi 
datorează poetului francez încifrarea la extremă limită, sugestivitatea. 
După Hugo Friedrich, o formulă a poeticii lui Mallarme include: „ab- 
sența unei lirici de sentiment și de inspiraţie; fantezie dirijată de inte- 
lect; anularea realităţii și a ordinilor normale, atât logice, cât și afective; 
operarea cu forțele impulsionare ale limbajului; sugestivitate în loc de 
inteligibilitate; conştiinţa de a aparține unei perioade crepusculare a 
culturii; atitudine dublă față de modernitate; ruptura cu tradiția uma- 
nistă și creştină; însingurare conștientă de distincţia ei; echivalarea 
poeziei cu reflecția asupra poeziei, în aceasta predominând categoriile 
negative”. 


Ulterior, în prima jumătate a secolului al XX-lea, infuzia de cultură 
franceză în spațiul european a mobilizat și impulsionat forțele intelec- 
tuale naţionale din majoritatea țărilor europene, fenomen ce a condus 
la consolidarea, în aceste zone, a unor viguroase concepte literare: al 
esteticii urâtului, iniţiat în lirică de Charles Baudelaire; cel proustian, 
valorificat cu mult succes de romancieri importanți, inclusiv şi de scrii- 
torul român Camil Petrescu. Opera lui Marcel Proust, tradusă în multe 
limbi, i-a asigurat reputaţia în lume şi metoda lui de a scrie a avut o 
puternică influenţă în proza secolului al XX-lea. 


Aprofundate și nuanțate, aceste raporturi înregistrează, de-a lungul se- 
colului al XX-lea, manifestări multiple, benefice tuturor părţilor. Men- 
ţionăm, în context, impactul asupra naratologiei europene a unuia din- 
tre cele mai influente curente din gândirea europeană, structuralismul, 
construit pe modelul lingvisticii lui Ferdinand de Saussure și disemi- 
nat, în literatură, prin intermediul ideilor lui Roland Barthes, Gerard 
Genette, Jean Starobinski ş.a. 


Dincolo de rolul formativ, modelul francez a oferit spaţiilor lingvisti- 
co-literare naționale soluţii şi sugestii pentru rezolvarea problemelor 
identitare. Așa cum limba reflectă mentalul unui popor și literatura for- 
mează atitudini și comportamente, studiul acestui gen de confluenţe 
ar trebui să conducă și la înțelegerea și dezbaterea unor idei, la famili- 
arizarea cu evoluţia gândirii şi a valorilor europene. Subiectul înregis- 
trează însă și interpretări, într-un sens, refractare. În literatura româ- 
nă, opiniile lui Beniamin Fundoianu, cunoscut prin atașamentul său, 
exagerat, pe unele segmente, pentru spiritualitatea franceză, ilustrează 
atitudinea sa de afrond în raport cu spiritul creativ românesc. În prefa- 

ţa la volumul Imagini și cărți din Franța (1921), scriitorul aducea acu- 
ze grave literaturii autohtone, care, până la moment, nu demonstrase 
capacitatea și voința de a converti achizițiile străine la propriile valori. 
Atenţionând asupra unui complex mai vechi, tânărul eseist, animat de 
idei radicale, decide să dea „o lecţie” dură intelectualilor români din 
epoca interbelică, relevându-le un adevăr incomod, o problemă, for- 
mulată, poate, prea drastic: „Dacă literatura noastră a fost un continuu 
parazitism, vina n-o poate culege cultura Franței, ci neputința noastră 
de a asimila — mai mult: lipsa talentelor remarcabile, capabile să facă 
dintr-o nutriţie străină ceva ordinar şi propriu”. Beniamin Fundoianu 
consideră că există cu certitudine un fond francez al literaturii române 
şi, într-o formulă categorică, susține că, în raport cu literatura Franţei, 
cea română „a fost un simplu parazitism”"!. 


O altă afirmaţie avansează ideea că spaţiul cultural autohton a rezul- 
tat, în exclusivitate, din cel francez și a rămas dependent de acesta: 
„Cultura noastră a evoluat, și-a desenat o figură și o stare, a devenit 
o colonie — o colonie a culturii franțuzești”!?. Se absolutizează, astfel, 
într-un mod categoric, rolul modelului francez în edificarea culturii 
române, minimalizându-se, în fine, aportul intelectualilor băștinași la 
evoluţia spiritului autohton. În același timp, contrar afirmațiilor de mai 
sus, intelectual îşi va declara, fără rezerve, asentimentul pentru opera 
congenerilor săi George Bacovia, Ion Minulescu, Adrian Maniu, Ion 
Călugăru, Dumitru Anghel. Se ştie câtă admiraţie nutrea pentru poezia 
lui Tudor Arghezi, pe care, în ierarhia valorică, îl va alătura lui Mihai 
Eminescu. Stabilit în Franţa, va continua să colaboreze la revistele In- 
tegral, din a cărei redacție pariziană făcea parte, și Unu, editată de Sașa 
Pană, va transpune în franceză versuri din creaţia poeţilor români Tudor 
Arghezi, Ion Vinea, Adrian Maniu, Ion Minulescu, George Bacovia, 
Al. Philippide, Ilarie Voronca. 


În virtutea dimensionării propriei identități culturale, raportarea la ce- 
lălalt ne defineşte poziţia în lume, dar și ne reliefează nouă, românilor, 
impactul pe care l-au avut asupra fiinţei noastre culturale modelele di- 
rectoare, între care se distinge, fără îndoială, cel francez. Recunoaşterea 
rolului determinant al limbii şi culturii franceze în evoluția spaţiului 
spiritual românesc a devenit, în prezent, aproape un truism. Mai mult 
decât atât, în prezent, unele voci se pronunţă împotriva vehiculării, la 
infinit, a acestei aserțiuni care, se crede, ar favoriza platicizarea spiri- 
tului nostru volitiv şi ar promulga complexul de inferioritate, dar și 

pentru că „Francezii înșiși privesc iradierea modelatoare a propriei lor 
culturi, la care fac aluzie adesea românii, ca pe un fapt ce ţine de acum 
de istorie. Deci de trecut. Şi se deschid curajos către o nouă etapă de 
civilizaţie, în care se confruntă cu globalismul și se adaptează activ şi 
reactiv la el, fără a-şi uita sau minimiza propria istorie, dar şi fără a o 
invoca ca pe un fetiş glorios care i-ar scuti de efort și de evoluţie”"?. 


Este practic imposibilă configurarea, în limitele unui studiu, a spectru- 
lui de probleme avansat de acest subiect complex, reunind sub arcada-i 
o multitudine de privelişti exegetice. Excluzând atitudinea mitizantă 
în raport cu modelul cultural francez, putem afirma cu certitudine că 
spiritul impus de el, de rând cu cel elen sau roman, rămâne ineluctabil 
peisajului cultural european, impunându-i coerenţa formelor şi a esen- 
telor. 


Note | 1 Charles Drouhet, Studii de literatură română şi compa- 
rată, Cuvânt-înainte de Zoe Dumitrescu-Bușulenga, edi- 
ție îngrijită, note, tabel biobibliografic și postfață de Silvia 
Burdea, Editura Eminescu, Bucureşti, 1983, p. 62-63. 
> Idem, ibidem. 

3 Théophile Gautier, Istoria romantismului, vol. 2, tradu- 
cere și note de Mioara și Pan Izverna, Editura Minerva, 
Bucureşti, 1990, p. 185. 

+ Mihai Zamfir, Din secolul romantic, Editura Cartea Ro- 
mânească, București, 1089, p. 18. 

5 Mihai Zamfir, op. cit., p. 19. 

é Paul Cornea, De la Alecsandrescu la Eminescu, Bucu- 
reşti, Editura pentru Literatură, 1966, p. 122. 

7 Nicolae Manolescu, Poeți romantici, Editura Ştiinţa, 
Chişinău, 2003, p. 26. 

3 Matei Călinescu, Conceptul modern de poezie: de la ro- 
mantism la avangardă, ediţia a II-a, Editura Paralela 45, 
Piteşti, 2002, p. 185. 

” Hugo Friedrich, Structura liricii moderne de la mijlocul 
secolului al 19-lea până la mijlocul secolului al 20-lea, trad. 
de Dieter Fuhrmann, Bucureşti, Editura pentru Literatu- 
ră Universală, 1969, p. 98-99. 

1 B, Fundoianu, Imagini și cărți din Franţa, Institutul Cul- 
tural Român, Bucureşti, 2006, p. 6. 

11 Idem, ibidem. 

2 Id., ibid. 

'5 Magda Carneci, Francofonia şi mândria, http://www. 
revista22.ro/. 

Diana VRABIE 

Spovedanie pentru învinşi 

de Panait Istrati: dimensiunea 
europeană a reportajului românesc 


Dincolo de faptul că Franţa a avut o contribu- 
ţie decisivă în perioada interbelică în marca- 
rea unei cotituri calitative în arta romanescă, 
prin marile sale modele (Balzac, Stendhal, 
Proust, Gide), aceasta a constituit şi un pivot 
cultural dominant în materie de reportaj. De 
data aceasta modelele vin din patrimoniul 
emblematic al genului reprezentat de Albert 
Londres, Edouard Helsey, Ludovic Naudeau, 
Blaise Cendrars, Paul Morand, Georges Sime- 
non ş.a. 


Ca şi în cazul romanului, reportajul românesc 
din perioada interbelică se afla pe calea tato- 
nării febrile a propriei identități, care zăbovea 
să prindă chip. Antecedentele firave îl situau 
într-o neconcordanță stânjenitoare față de 
mutaţiile decisive din presa franceză. 


În 1830, Gheorghe Asachi publica în „Albi- 
na românească” extractul din Jurnalul călă- 
torului moldovean, inaugurând astfel ampla 
serie a reportajului românesc de călătorie în 
lume, pe care o vor ilustra în timp Nicolae 
Milescu Spătarul, Dinicu Golescu, Dimitrie 
Bolintineanu, Alexandru Odobescu, Vasile 
Alecsandri, Nicolae Filimon, Cezar Petrescu, 
Demostene Botez, Geo Bogza, Zaharia 
Stancu, Eugen Barbu ş.a. 

Până după Primul Război Mondial însă nu se putea vorbi decât acci- 
dental de conştiinţa cristalizată a existenţei diferențiate a reportajului, 
în general, și a celui literar, în special. Acest gen de scriitură era confun- 
dat cu relatarea efemeră, nota de călătorie, pamfletul sau cu darea de 
seamă asupra unor evenimente. 


Unul dintre primele apeluri la animarea reportajului îl constituie Ma- 
nifestul activist către tinerime (1924) al „Contemporanului”, în care se 
susținea că: „Un bun reportaj cotidian înlocuiește azi orice lung roman 
de aventuri sau de analiză” Astfel, eforturile noastre de sincronizare 
cu reportajul european se remarcă, odată cu apariția zgomotoasă a ge- 
nului, în cercul avangardei literare a anilor '20-'30 şi continuă odată cu 
formarea unei elite gazetărești, în special după 1933. 


Între timp, dezbaterile franceze asupra reportajului se încheiaseră de ceva 
vreme printr-o consolidare a statutului său, devenind chiar una dintre 
formulele sigure de a obţine succesul public. Această întârziere față de 
„modelul francez” ridică anumite nedumeriri dat fiind puternicul impact 
pe care îl avea cultura franceză asupra celei româneşti în deceniile care 
preced întâia mare conflagrație mondială. Cert este că primele dezba- 
teri asupra reportajului pornesc tot din rândurile fostei avangarde, prin 
contribuţia lui Geo Bogza, care scrie Introducere în reportaj, eseu care „îi 
justifică opțiunea, şi în același timp, oferă și o privire asupra reportajului 
în contextul jurnalisticii moderne și al frământărilor sociale ale epocii”. 


Pe acest fundal firav apare în librării, la 15 octombrie 1929, în colecția 
„Temoignages”, cartea lui Panait Istrati, Spovedanie pentru învinși, „ro- 
manul” relaţiilor autorului cu Uniunea Sovietică. Imediat, Partidul Co- 
munist Francez, prin organul său „L’ humanité”, dă semnalul atacurilor, 
la care se raliază toată presa de stânga din Occident. 


„Ce reprezintă această carte în contextul operei istratiene? Este „cartea 
de vizită” a scriitorului cetățean Panait Istrati, combatant pentru liber- 
tate și dreptate socială. Cu sacrificiu de sine, el a dezvăluit — printre 
primii — opiniei publice mondiale cangrena care rodea dictatura comu- 
nistă, pusă în slujba unei caste — „nomenclatura” — ce trăia în opulenţă, 
în timp ce poporul era asuprit, infometat și exploatat”. 


După 11 ani de sejur în Occident, Panait Istrati declanşează o campa- 
nie vehementă împotriva valorilor occidentale, reorientându-se spre 

realităţile din primul stat din lume al muncitorilor şi țăranilor. Astfel, 
în anul 1927, pleacă în U.R.S.S., în calitate de invitat la sărbătorile celei 
de-a X-a aniversări de la revoluţie. După încheierea festivităților, îm- 
preună cu unii dintre membrii delegaţiilor străine, face o excursie pe 
traseul Moscova — Ucraina - Georgia — litoralul Mării Negre. 


La înapoierea din U.R.S.S., Panait Istrati declară: „Nu voi mai crede 
într-un viitor mai bun, decât în ziua când revoluţia va fi făcută sub 
semnul copilăriei”, arătându-se foarte sceptic față de învăţătura socia- 
listă, roasă de putreziciunea birocratică — „lepădătură care, — ieri mo- 
derată, azi fanatică; ieri bălăcindu-se în „marxism”, azi în „leninism” — 
ne arăţi aceeași figură stupidă, te adeverești cu totul neînduplecată, 
înfige-ţi adânc ghearele în ceafa masei cu călușul în gură și sabotează 
astfel cea mai frumoasă operă de justiție socială”. 


Deziluziile sunt atât de profunde, încât cartea i se revarsă de la sine 
pe hârtie. În pofida încercărilor prudentului său prieten, Romain 
Rolland, de a-i tempera elanul sincerităţii, Panait Istrati se arată ne- 
înduplecat: „Știu că trebuie să scriu cartea” — și aşterne spovedania 
omului intrat către sfârșitul vieţii în dezacord sentimental cu sine în- 
suşi, dar și cu cei din jur, pentru că „Învinși sunt oamenii care se află 
către sfârşitul vieţii în dezacord sentimental cu cei mai buni semeni 
ai lor. Sunt unul dintre acești învinşi. Şi fiindcă există o mie de feluri 
în a fi în dezacord sentimental cu semenii săi, precizez că este vorba 
aici de acea penibilă despărțire, care aruncă un om în afara unei clase, 
după o întreagă viață de aspirații comune cu această clasă și cu sine 
însuşi”. 


Dincolo de faptul că Spovedanie pentru învinși face parte din reconstitu- 
irea bazată pe memoria autorului, întors la Paris după şaisprezece luni 
de sejur în U.R.S.S., aceasta poate fi considerată o îmbinare destul de 
aleatorie între jurnal și pamflet. Așa cum literatura sa este autobiogra- 
fică în proporții impresionante, reportajul său este pamflet în combi- 
naţii surprinzătoare: „Pot oare să te menajez, lepădătură mârșavă? Pot 
face public, că am venit la tine în felul cel mai dezinteresat și a fost cât 
pe-aici să mă bagi în buzunarul tău! Pot, — ca să-ţi fac plăcere și pentru 
așa-zisa „să nu dați arme burgheziei”, — să disprețuiesc mulțimea pe 
care tu o calci în picioare...'5. Reportajul său dobândeşte „o alură pam- 
fletară într-un crescendo remarcabil, pe măsură ce iluzia se risipește şi 

realitatea începe să invadeze imaginarul construit de propagandă și de 
reminiscenţele literaturii socialiste”. 


Spovedaniile fruste ale lui Panait Istrati relevă toate datele obiective 
şi subiective ale unei experiențe umane care a gustat din înfrângerea 
morală. Tendința se explică, în general, prin necesitatea scriitorilor tre- 
cuți prin experienţe decisive de a-şi exprima cu exactitate trăirile de 
care au fost marcați, în mod netransfigurat, reușind totodată să atingă 
profunzimile, ca şi în ficțiune. 


Descins din tradiţia unui jurnalism preponderent pamfletar, Istrati nu se 
poate menţine multă vreme în limitele prea înguste ale povestirii întâm- 
plărilor într-o succesiune clară. Timpul cronologic este mereu bulversat 
de memoria afectivă care solicită noi afânări digresive: „Acum douăzeci 
și şapte de ani, într-o mahala a Brăilei, am auzit vorbindu-se pentru pri- 
ma oară despre dreptate”. Tranșant, autorul chiar le anunţă pe alocuri: 
„Aici, o paranteză este necesară” (p. 15) sau „Şi-acum, iertați-mi această 
paranteză” (p. 20). Unicul filon ordonator este memoria afectivă a repor- 
terului, care reașază evenimentele, dându-le sens unitar. 


Autorul revelează lumii o realitate așa cum o trăiește și o interpretează el 
însuși, ca martor şi actor al evenimentelor, racordându-se astfel spiritului 
reportajelor europene. Albert Fouille definea, spre exemplu, reportajul 
drept o răsturnare a lumii, dar una menită să găsească perspectivele ce se 
deschid spre adevăr. Este tocmai ceea ce făcea Panait Istrati în călătoria 
sa în U.R.S.S., amestecându-se printre oameni, încercând să pătrundă 
raţiunile puterilor mari, observând culisele tenebroase, vizitând spitalul 
de tuberculoză „Sotiria', închisoarea „Singros”, gustând din ciocnirile 
stradale etc. „Documentarea lui a însemnat călătorie, sute de convorbiri, 
vizite în case sau instituţii, trăirea unor experienţe personale, iar la urmă, 
refacerea întregului traseu din perspectiva unui eșec al crezului politic. 
Este o reconstituire realizată din perspectiva unei idei dominante, ceea 
ce repune întâmplările într-o ordine menită să lumineze un adevăr”, ob- 
servă în mod justificat Radu Ciobotea. 


Dimensiunea europeană a reportajului lui Panait Istrati este conso- 
lidată şi de faptul că autorul nu privește realitatea pur şi simplu, ci o 
suspectează, găsind unghiul care inversează rolurile sociale și acordă 
un acces sporit spre culisele evenimentelor. Reportajul devine pentru 
Panait Istrati un mijloc de a găsi sursa obsesiei sale, o modalitate de a 

răspunde unei întregi societăți frământate. În acest sens, reportajul lui 
Panait Istrati ajunge să se identifice, ca şi pentru Geo Bogza, cu „cel mai 
bun corectiv al esteticii turnului de fildeș”, într-o epocă în care „tragedii 
care privesc mase întregi de oameni așteaptă să fie exprimate în scris”. 


Autorul nu îşi propune să povestească din afară, ci să participe la po- 
vestea care prinde contur ca subiect. Or, subiectul nu este nici pe de- 
parte unul agreabil, întrucât este menit să restabilească dreptatea acolo 
unde societatea, prin instituţiile ei, a gafat grav. Astfel, Spovedanie pen- 
tru învinși constituie „un început spectaculos pentru reportajul politic 
românesc, chiar dacă a fost scris în limba franceză și publicat la Paris. 


Sau cu atât mai mult, căci în această carte este vorba, printre altele, 


despre dimensiunea europeană a reportajului românesc”. 


Om de opinie, care nu a învăţat jocul retragerii rușinoase, Panait Istrati, 
prin Spovedanie pentru învinşi, contribuie în mod decisiv la fundamen- 
tarea reportajului românesc, racordat la marile modele europene, dar 
şi la formarea unei elite gazetăreşti. 


Note | ' Radu Ciobotea, Reportajul. Tehnici de redactare, Editu- 
ra Cartier, Chişinău, 2012, p. 35. 
* Alexandru Talex, Cuvânt-înainte, în Spovedanie pentru 
învinşi, Editura Dacia, Cluj-Napoca, [f.a], p. 6. 
3 Panait Istrati, Spovedanie pentru învinşi, Editura Dacia, 
Cluj-Napoca, p. 25. 
* Ibidem, p. 13. 
$ Ibidem, p. 26. 
é Radu Ciobotea, op. cit., p. 93. 
Panait Istrati, Spovedanie pentru învinşi, ed. cit., p. 13. 
è Radu Ciobotea, op. cit., p. 93. 
Geo Bogza, Introducere în reportaj. Scrieri în proză, 
vol. II, ESPLA, Bucureşti, 1957, p. 19-20. 
1 Radu Ciobotea, op. cit. p. 93. 

Critica psihanalitică franceză și 
modernitatea actului critic românesc 

A publicat monografia 
Romanul anilor '60. Modelul 


bonus pastor (2006), 


multe studii şi articole. 


mai 


Evoluţia şi modernizarea discursului critic- 
literar românesc se datorează, în mare măsu- 
ră, psihanalizei şi, în special, criticii literare 
franceze de sorginte psihanalitică. Se ştie că 
printre primii susținători ai ideilor freudiste 
au fost scriitorii surrealiști francezi A. Breton, 
A. Gide ș.a., iar Ch. Baudouin (prin studii- 
le sale Psihanaliza artei,1929; Triumful ero- 
ului,1943; Psihanaliza simbolului religios, 
1957), M. Bonaparte (Viața și opera lui Edgar 
Poe, 1933; Cronos — Eros — Thanatos, 1952), 
R. Laforgue (Eșecul lui Baudelaire, 1931) 
sunt reprezentanții primei generații a criticii 
literare psihanalitice. Şi astăzi Franța „se sin- 
gularizează în mişcarea psihanalitică mon- 
dială, printr-o reușită și echilibrată integrare 
a psihanalizei”, atât în plan teoretic, cât şi în 
cel cultural — literatură, filozofie, politică și 
instituţiile corespunzătoare ale învățământu- 
lui superior, observă V. Dem. Zamfirescu, în 
Introducere în psihanaliza freudiană și postfre- 
udiană. Deschiderea criticii literare româneşti 
spre o hermeneutică psihanalitică în anii '60 
începe prin revenirea la studiile franceze scri- 
se în perioada 1920-1950. 


În anii interbelici, psihanaliza pătrunde în 
spaţiul românesc prin filiera franceză şi cea 
germană. Medicul C. Vlad, care a practicat 
psihanaliza, a scris două lucrări privind relaţia 

literatură — psihanaliză. În prima sa lucrare — Iubirea, ura și frica (1928) — 
el analizează personalitatea lui F. Dostoievski și legenda populară Mește- 
rul Manole, iar cea de-a doua, Mihai Eminescu din punct de vedere psihana- 
litic (1932), a suscitat, cum bine se ştie, atitudini controversate, lucrarea 
prezentând totuşi interes din punct de vedere metodologic. Spre deose- 
bire de medici, oamenii de cultură din România s-au arătat mai reținuți 
față de psihanaliză. 


În Franţa, în preajma celui de-al Doilea Război Mondial și, mai ales, în pe- 
rioada imediat postbelică se observă o simbioză a psihanalizei cu majorita- 
tea orientărilor ce anunţă o „nouă critică. Ch. Mauron, cu psihocritica sa, 
se înscrie în rândul celei de-a doua generaţii a criticii psihanalitice franceze. 
În studiul Mallarmé L'Obscur (1941) el se situează pe poziţiile criticii lui 
Thibaudet; noutatea conceptului său psihocritic constă în faptul că niciun 
text al unui scriitor nu poate fi explicat de unul singur, ci în raport cu toate 
textele / poemele acestuia, criticul relevând rolul metaforelor obsedante 
în înțelegerea traumelor psihice refulate ale autorului. Profesorul francez 
de la Universitatea din New York Serge Doubrowsky susţinea și el în 1966 
necesitatea unei legături a criticii „cu științele umaniste, unde vor colabo- 
ra psihanaliza şi sociologia temelor” În 1968 în Theorie d'ensemble (Paris) 
apare articolul lui Jean-Louis Baudry intitulat Freude et la critique littéraire, 
iar în 1972 Anne Clancier semnează studiul Psyhanalyse et critique littéraire, 
fapt ce demonstrează rolul conceptelor psihanalitice în evoluţia hermene- 
uticii literare. 


Un rol anume în evoluţia criticii literare l-au avut ideile psihanalitice 
ale lui J. Lacan, idei ce implică o anume legătură cu fenomenologia, cu 
structuralismul, cu problemele limbajului, ultimele devenind dominan- 
te în concepțiile sale. Prin abordarea „psihicului-ca-text”, el susține că 
structura psihicului presupune 3 categorii: a simbolicului, a imaginii și a 
realului, simbolicul având rolul esenţial și, cu toate că Lacan nu profesea- 
ză critica literară, „sistemul” său o implică. La rândul său, structuralistul 
R. Barthes pune accent pe primatul textului şi continuă structuralismul 
pe baze psihologice, psihanalitice, lingvistice. El utilizează metoda psih- 
analitică de cercetare în studiul său, Sur Racine (1965). De asemenea, 
un rol important în hermeneutica textului literar l-a avut critica mitică 
franceză, întemeiată de filozoful G. Bachelard, care „uneşte” psihanaliza 
cu fenomenologia în explicarea artei. El propune o teorie a imaginaţiei 

și a expresiei poetice, susținând că fiecare creator posedă o imaginaţie 
arhetipală, bazată pe cele 4 elemente fundamentale: focul, apa, aerul 
şi pământul, pe care se sprijină temele și imaginile. Amintim aici și de 
J. Kristeva, semiotician și psihanalist, în lucrările căreia se manifestă atât 
conceptele teoretice ale lui M. Bahtin, cât și metodologia psihanalitică 
după ]. Lacan. 


În spaţiul românesc, evoluţia discursului critic de sorginte psihanaliti- 
că în perioada postbelică se manifestă prin anumite aspecte: 1) sfârşi- 
tul anilor '60 — comunicări ale cercetătorilor literari privind tendințe, 
direcţii în critica franceză (sau europeană); 2) anii "70-80 — traducerea 
unor articole sau studii semnate de criticii francezi sau studii despre 
critica franceză (europeană); analize de texte sau interpretări disparate 
după critici francezi; 3) anii '90 — de rând cu traducerea operelor com- 
plete ale psihanaliștilor S. Freud, C. G. Jung ș.a., opera eminesciană 
este abordată din perspectiva intertextualităţii, cu unele implicaţii psi- 
hocritice și / sau psihanalitice de sorginte jungiană; studii teoretice vi- 
zând relaţia artă — psihanaliză. Astfel, scindarea criticii literare franceze 
în texte de întâmpinare şi texte de metodă a avut un impact benefic 
asupra modernităţii actului critic românesc. 


Comunicările științifice privind critica europeană (N. I. Popa, Criti- 
ca franceză actuală, 1968, Academia Română), traducerea sau scrierea 
unor lucrări vizând aceasta (volumul Analiză și interpretare. Orientări 
în critica literară contemporană, 1972, care inserează şi articolul Ioanei 
Creţulescu, Critica psihanalitică; R. Munteanu, Metamorfozele criticii 
europene moderne, 1975) sunt urmate de lecturi din perspectiva lui 
S. Freud, C. G. Jung, K. Abraham sau ale lui G. Bachelard și G. Durand. 
În acest context, prezintă interes interpretarea bachelardiană a poeziei 
lui L. Blaga de R. Munteanu în volumul său Lecturi și sisteme (1977), ca 
și studiul Elenei Indrieş, Dimensiuni ale poeziei române moderne. Motive 
presocratice în poezia transilvană (scris în 1972-1981, dar publicat în 
1989), în care autoarea analizează semnificaţiile apei, focului, pămân- 
tului, ale pietrei în creația poetică a lui L. Blaga, O. Goga, Şt. A. Doinaș, 
A. Cotruș, din perspectiva lui G. Bachelard, G. Durand, K. Abraham. 


În anii '80, psihocritica lui Ch. Mauron este abordată atât sub aspect 
teoretic şi în legătură cu semiotica și stilistica, cât și la nivel de revenire, 
re-lectură a unor texte artistice cunoscute. Ne referim, în primul rând, 

la volumul Direcţii în critica şi poetica franceză contemporană (1983), în 
care Marina Mureșanu Ionescu readuce în discuţie o problemă actuală 
la acel timp — Mit și mitologie personală în psihocritică, relevând mai târ- 
ziu varietatea semnificaţiilor textului eminescian din această perspecti- 
vă în monografia sa Eminescu și intertextul romantic (1990). 


Generaţiile de cercetători și critici literari din anii '90, cu lecturi din 
S. Freud și C. G. Jung, unii traducători ai textelor freudiene sau jungi- 
ene au afirmat perspectiva psihanalitică asupra textului literar, a relaţi- 
ei autor — operă și asupra psihologiei procesului de creaţie (C. Braga, 
V. Protopopescu ş.a.). Un loc aparte îi revine, în acest context, cerce- 
tătorului Corin Braga care, prin studii de critică mitic-arhetipală de 
factură jungiană, prin psihocritică şi / sau psihobiografie (10 studii 
de arhetipololgie, 1999; De la arhetip la anarhetip, 2006; Psihobiografii, 
2011 ș.a.) a validat un sistem teoretic și metodologic în discursul critic 
românesc de sorginte psihanalitică. Starea actuală a demersului critic 
ne convinge că gândirea literară psihanalitică, în diversele ei aspecte, 
continuă să influenţeze nu doar ştiinţa literară, ci și viaţa intelectuală 
în ansamblu, deschiderea spre posibilitățile textului-ca-lume afirmând 
impactul său cultural. 

Cristian SABĂU 

Reflectarea unui tip de eveniment 

în presa europeana neolatină 

sau câtă încredere poţi să ai în presă? 


C.S. — inginer, publicist 

şi traducător (din limbile 
franceză, spaniolă, 
portugheză, italiană). A 
publicat peste 800 de 
articole în presa din tot 
spaţiul românesc (revistele 


„Familia", Vatra" „Arca" 
„Argeş',„Calende", „Drama", 
„Cronica, „Ateneu' „Semn 
ş.a.), parte din texte fiind 
traduse în alte limbi. Mai 
multe articole despre teatru 
şi traduceri au apărut în 
câteva culegeri tematice 
e 

) 


(teatru) şi antologii (poezi 
neolatină). 


Doar în ultimele două luni în Europa şi în 
lume au fost câteva evenimente importante 
care au fost reflectate într-o manieră foarte 
diferită de surse mass-media importante cu 
milioane de telespectatori / radioascultători / 
cititori. Am avut retragerea din activitate, 
prin voinţa exprimată public, a papei Bene- 
dict al XVI-lea, alegerea pentru prima dată a 
unui papă neeuropean, cardinalul argentini- 
an Bergolio (devenit papa Francisc), decesul 
controversatului președinte al Venezuelei 
Hugo Chavez, alegerea noului președinte 
al aceluiași stat și funeraliile fostului premi- 
er britanic Margaret Thatcher. Chiar acum, 
când scriu aceste rânduri, Italia își alege în 
parlament noul preşedinte după foarte ciu- 
date mişcări pe eșichierul politic al peninsu- 
lei-cizmă, compromisă prin două decenii de 
berlusconism. Am trăit (şi trăim) cu toții aceste 
evenimente, mai ales prin transmisiile postu- 
rilor de televiziune, dar și online prin relatări 
de la faţa locului ale trimișilor unor publicaţii 
de încredere cu rating ridicat pe piaţa foarte 
dinamică a informaţiei. Ca să nu mai spunem 
şi de farsa pe care o reputată agenţie de pre- 
să — Reuters — i-a făcut-o magnatului George 
Soros (managerul revoluțiilor portocalii din 

spaţiul ex-sovietic), publicându-i un necrolog deloc măgulitor... De-ale 
informaţiei... scăpate de sub control, ca și în cazul acuzațiilor dovedite 
ca nefondate care-l acuzau pe noul papă (pe-atunci doar episcop) de 
complicitate cu dictatorialul și sângerosul regim militar argentinian de 
la sfârşitul deceniului VIII al veacului trecut. 


Am reținut dintr-o lucrare importantă a unui mare cunoscător al Gre- 
ciei Antice — André Bonnard — că în Atena lui Pericle „totul depindea de 
popor. lar poporul depindea de cuvânt.” Așadar, o dependenţă abstru- 
ză, greu de decelat, dar care putea să dicteze o acțiune politică cu influ- 
ență (mai mult sau mai puţin) directă asupra unor pături largi, dacă nu 
a întregului popor. Mă rog, popor în sensul acceptat la acea epocă (adi- 
că fără sclavii care erau principală forță de muncă a economiei). Este 
de remarcat faptul că în epoca twitter-ului, a site-urilor de socializare 
a tabletelor şi telefoanelor istețe cuvântul circulă (aproape!) ca gândul, 
informaţia fie dânsa exactă sau fitilită se propagă cu mare viteză, poate 
fi multiplicată şi distorsionată (poate chiar contorsionată)), iar efectul pu- 
blic al informaţiei poate fi în anumite cazuri — devastator. Dar... 


Câtă încredere poţi să ai în informaţiile furnizate de presă? 


Nu ştiu dacă la facultăţile de jurnalism se predă şi însemnătatea verti- 
calităţii în presă şi necesitatea asumării deschise și transparente a unor 
poziţii editoriale. Altfel spus, un organ de presă al unui partid trebuie 
să-şi asume și însușească valorile și linia politică a partidului, pe când 
publicaţiile independente (or mai fi existând dânsele oare?) pot să-și 
făurească o linie editorială critică (sau adulativă) faţă de oricine dintre 
corifeii politici ai momentului și faţă de orice organizaţie politică. Si- 
gur că asta ar fi teoria complet epurată de zgura factualității și niciodată 
nu va putea fi materializată în presa oricărui moment, a oricărei epoci. 


Experienţa personală îmi permite să afirm că aveam tendinţe de disident 
în prima preadolescenţă, pe la 11-12 ani. După aceea m-am adaptat la 
socialism, nu și la ultimii ani (5-6) de ceaușism. N-am confundat nici- 
odată aceste noţiuni, cum foarte uşor procedează foarte mulți români, 
mai ales intelectuali. În perioada de disident, pe când eram în clasele a 
V-a şi a VI-a, ascultam pe ascuns (împreună cu colegul meu de atunci 
Tudor Caragea din Turnu Măgurele) un post clandestin care se intitula 

„România viitoare” și care susținea că emite în numele unor grupuri de 
rezistență de undeva din munţii Făgăraș. Transmisia era dificilă, vocea 
celui ce vorbea se pierdea și apărea, iar noi aşteptam cu sufletul la gură 
să ascultăm ce mai spuneau grupurile de rezistență care susțineau că se 
bucură atât de sprijinul vestului, cât şi de al locuitorilor din zonele li- 
mitrofe. Nu eram singurii care ascultam, aveam s-o aflăm nu mult mai 
târziu, când unul dintre colegii noştri mai mari (adică din clasa a VII-a!) 
a fost exmatriculat pentru că intrase într-un soi de rezistență și împreună 
cu alți câţiva elevi și tineri angajaţi la mina Aninoasa își propuseseră să 
arunce în aer tribuna de la Petroșani înaintea demonstraţiei de 1 Mai. 
Nu mai ştiu ce s-a mai întâmplat cu acei colegi, i-am pierdut din vedere. 
Ştiu însă că prin 1992-1993 la Radio România am ascultat o emisiune in 
care un do-bi-toc (să folosim toate cuvintele limbii!) povestea cum în anii 
"60 lucra pentru posturile înființate de serviciile de propagandă vestice şi 
cum transmitea din Grecia de la Salonic, dându-se drept post clandestin 
din munții Făgăraș. Dobitocul în cauză, care nici n-avea simțul umorului, 
râdea copios despre farsa pe care le-o făcea comuniștilor români. Recu- 
nosc că, dacă mi-ar fi fost pe aproape, i-aş fi dat cu plăcere vreo două-trei 
scatoalce pentru minciunile turnate cu seninătate și iluziile pe care le-a 
vândut ascultătorilor care se chinuiau să prindă postul din munți... 


Dar asta este o chestiune românească legată de politica americană în 
Europa de Est, de înţeles în perspectiva macro-istoriei care-și râde de 
cazurile și destinele individuale. Pentru că ne aflăm pe meridianul de 
gândire francez, să ne aplecăm asupra unei perioade agitate și tulburi 
din istoria Franţei, martie 1815. Napoleon, exilatul de pe Elba, se să- 
turase să şomeze, profitând de tâmpeniile (cum spuneam - să căutăm 
cuvintele nimerite!) pe care Bourbonii, aduși în furgoanele armatelor 
aliate ale Angliei, Prusiei, Austriei și Rusiei și reînscăunaţi la Paris, le 
făceau în mod frecvent. 


Ei bine, cititorii din martie 1815 au avut ocazia să cunoască dinami- 
ca marșului de apropiere a fugarului de pe Elba de capitala Regatului 
Franţei, capitală pe care a ocupat-o fără a trage un singur foc de armă. 
Ciudat este că după ce primul ministru englez (dramatizând situația 
pentru a obține efecte mai mari) vorbea de invadarea de către Napo- 
leon a Regatului Franţei, presa engleză se întreba, cu umorul specific 
naţiunii insulare, cum poate un singur om să invadeze o ţară. Dar mai 

bun decât comentariul este ştirea frustă, așa că în continuare oferim 
10 pași ai plimbării lui Napoleon prin Franța bourbonică în 10 articole 
publicate de presă. Ştiri atât de diferite ca abordare, încât putea pune 
în încurcătură inteligenţa oricărui cititor. Acești 10 paşi napoleonieni 
oglindiți în 10 titluri din presă sunt: 

1. Mâncătorul de oameni a fugit din cuşca sa (9 martie) 

2. Căpcăunul corsican a debarcat în Golful Juan (10 martie) 


3. Tigrul a ajuns la Gap. Trupele regale se grăbesc să-i oprească înain- 
tarea şi să-l transforme pe aventurier într-un fugar rătăcitor prin munţi 
(11 martie) 


4. Monstrul s-a apropiat de Grenoble (12 martie) 


5. Tiranul a ocupat Lyonul. La apariţia lui populaţia a fost cuprinsă de 
groază şi teroare (13 martie) 


6. Uzurpatorul a fost văzut la 60 de mile de capitală (18 martie) 


7. Bonaparte avansează cu pași repezi dar nu va intra niciodată în Paris 
(19 martie) 


8. Mâine, Napoleon va fi sub zidurile noastre (20 martie) 
9. Împăratul a ajuns la Fontainebleau (21 martie) 


10. În mijlocul fidelilor săi supuși, maiestatea sa imperială a intrat ieri în 
palatul Tuileries. Nici nu poate fi descrisă bucuria generală a francezilor 
(22 martie). 


Ce să mai înțeleagă bietul cititor în Parisul lui martie 1815 dacă în doar 
13 zile eroul articolelor a fost identificat consecutiv ca fiind Mâncătorul 
de oameni — Căpcăunul corsican — Tigrul — Monstrul — Tiranul — Uzur- 
patorul — Bonaparte — Napoleon — împăratul — maiestatea sa imperială. 
Într-adevăr, frumos traseu existențial... 


Ca o materializare a epocii luminilor, finalul secolului al XVIII-lea a 
adus nu doar o revoluţie care a schimbat fața Europei, ci şi un sistem 
nemaiîntâlnit în Franța revoluţionară — ziarul. Apărut la câteva doar 
luni după căderea Bastiliei (în noiembrie 1789 și dispărut în 1901), 
mai întâi ca o necesitate de a-i informa pe cetăţeni cu mersul revoluției, 
apoi cu marea armată napoleoniană, mai mult ca organ al legislativului 
francez, a jucat un rol important pe tot parcursul secolului al XIX-lea 
(între altele, şi ca organ de publicare a romanelor-foileton). Ei bine, 

acest celebru ziar al secolului XIX „Le Moniteur” a fost acela care a pre- 
zentat astfel apropierea lui Napoleon de Paris. Abordări atât de diverse 
ale aceluiași ziar — într-adevăr — nu fac decât să întărească încrederea 
cititorului în presă. Întrebarea — foarte, foarte legitimă - ar fi: „De câtă 
verticalitate poate fi suspectată redacţia ziarului «Le Moniteur» ca în 
doar 13 zile un personaj să plece de la mâncătorul de oameni şi să ajungă 
la maiestatea sa imperială?” Fiecare poate să-și facă propriile evaluări, 
cântăriri, aprecieri despre presa de atunci, ca și despre cea de acum... 


Poate că ar trebui să completăm tabloul general al inceputului presei în 
Franţa cu aprecierile pe care mai întâi generalul și consulul Bonaparte 
şi mai apoi împăratul Napoleon le făcea în ceea ce priveşte rolul presei 
şi al relaţiilor puterii politice cu acest fenomen media nou apărut în 
civilizaţia lumii și istoria Franţei: „Dacă presa n-ar fi ţinută în frâu, eu 
n-aş rămâne la putere nici măcar 3 zile!”, scria Napoleon, în același Jur- 
nal al său, în 1799. 


Într-o notă din 1805 din acelaşi Jurnal (notă în care Napoleon se con- 
funda ca şi Regele Soare cu statul) acesta scria: „Cum revoluţia în 
Franţa s-a cam terminat, ar trebui ca directorii unor publicaţii să afle 
că dacă nu-mi servesc interesele, nu-mi sunt utili şi niciodată n-o să le 
permit să publice ceva împotriva intereselor mele” Noul comandant al 
francezilor nu admitea nici măcar tonul de pamflet, pentru că „puterea 
nu este niciodată ridicolă”, scria în Jurnalul său în 1808 același împărat 
Napoleon... 


Destul de clar, sau nu? 

Gina NIMIGEAN 


Transferul limbii române 

în intenția multilingvismului 
promovat prin Cadrul European 
Comun de Referinţă pentru Limbi 


Faptul că integrarea în cotidian a învățării lim- 
bilor, integrarea diverselor programe de trans- 
fer (predare — asimilare) a tuturor idiomurilor 
Europei (fie ele limbi, fie dialecte) face parte 
din procesul de configurare a noului peisaj so- 
ciocultural european - tinde să devină, din ce 
în ce mai mult, un loc comun, înscris în nor- 
malitatea începutului de mileniu III. 


G.N. — asistent doctorand 
la Catedra de Limba 
Română pentru Studenţi Fenomenul cuprinde instituții educaţionale 
Străini, Facultatea de consacrate, de tip grădiniță, școală, liceu, uni- 
Litere, Universitatea itate, d à is si inilisteled tivităti 
„Alexandru loan Cuza” Versitate, dar e înscris și în listele de activități 
laşi. Domenii de cercetare: ale instituțiilor paralele, para-sistem, co-edu- 
româna şi necellena ca caționale de tip asociație culturală, ONG, 
limbi străine, cultură şi şcoală de re- / supra- / post- / multi-calificare 
„pa lizat S Tomangdcd. ate E sprijinit prin programe guvernamentale 
limbă şi literatură română .. i a A a 
as şi interguvernamentale, la nivelul Consiliului 

veche, lexicologie română > a _ i i e | 
şi neogreacă, etimologie, Europei; i se acordă fonduri și facilități speci- 
romanistică, pragmatică, ale, include din ce în ce mai multe persoane. 
semiotică. (Categoriile de cursanţi se extind continuu, ca 
vârstă, nivel de instrucție prealabilă, scop al 
învățării. Re-locarea temporară a cursanților 
pentru a lua contact direct cu mediul lingvis- 
tic (cunoscuta imersie sau baie lingvistică) e 
posibilă în diferite maniere, dintre care unele 
sunt sprijinite oficial. Materialele de studiu 
îmbracă toate formele ce se pot dovedi utile, 

trecând prin toate tehnologiile posibile, de la fila de hârtie a manua- 
lului la CD (cul eventual aferent), de la documentul electronic inert 
de tip .doc, .pdf, la cel semidinamic de tip .pps ori .gif, însoţit sau nu 
de secvenţa audio, la cel dinamic de tip videoclip și film, cu posibili- 
tăți de interacțiune / corectare/ (auto)evaluare sau nu. Variantele sunt 
ofertante şi productive din multe puncte de vedere, rezultatele pe mă- 
sură. Specialiştii — filologi, psihologi, sociologi, medici, antropologi, 
istorici — studiază impactul şi implicaţiile imediate sau de perspectivă 
lungă, încearcă să identifice mutaţiile probabile ce vor surveni în atitu- 
dini, comportamente, abilități, dezvoltare neuro-psihică individuală, 
parametri culturali la nivel de grup etc. Nimic mai normal. 


E însă o normalitate a momentului, o normalitate a lui acum. 


„Provocarea majoră a viitorului în domeniul educaţiei este aceea de 
a ajunge să ne reformăm sistemele de învăţare, încât să ne pregătim 
tinerii pentru locuri de muncă ce nu există încă, unde vor folosi teh- 
nologii care nu au fost încă inventate, ca să rezolve probleme ce nu au 
fost încă identificate”!, spune Jan Figel (apud Etude sur la contribution, 
2009, 25 — trad. n. - G.N.). Perspectiva globalizantă, social-pragmati- 
că e ușor de citit în cuvintele fostului comisar european însărcinat cu 
educaţia, învățământul și cultura. Dincolo de cizelarea individului, ca 
un bun și bine educat cetățean, se vede grupul în cooperare inventivă, 
mai deschis decât niciodată urbi et orbi. Şi, de dincolo de rezolvarea 
problemelor greu imaginabile la momentul prezent, transpar abilităţile 
intercomunicative speciale ale acestor oameni din viitor, capacităţile 
crescute de a acționa ca grup coerent, ca echipă, oricât de redusă ori 
amplă ar fi aceasta. 


Prin documentul numit Cadrul European Comun de Referinţă pentru 
Limbi, politica lingvistică europeană a ultimilor ani creează premisele 
ameliorării atitudinii față de culturile și limbile europene (și nu nu- 
mai). Mai mult, oferă suport instituţional intențiilor și demersurilor 
de intercunoaștere culturală între componenții tradiționali ai Europei, 
iar mai nou extinde acest suport spre orice altă cultură, oriunde va fi 
fiind aceasta amplasată geografic. În acest peisaj atitudinal, programele 
de transmitere — învăţare a limbilor îşi demonstrează calitatea de am- 
basadori interculturali, de structuri mobile ce favorizează amplificarea 
identitară a individului până la un novus homo europaeus. 

Ca să putem avea o înțelegere justă asupra a ceea ce ni se întâmplă acum 
şi să putem trage din ea concluzii utile și funcționale, cel mai indicat 
este să luăm o anumită distanţă, să lăsăm loc de formare perspectivei. 


Evaluând informaţia şi dinamica transferului informaţiei, la o compa- 
rație a celor două perioade selectate (anii '70 ai sec. XX — deceniul al 
II-lea al sec. XXI), sesizăm o mutație majoră de perspectivă și o nouă 


selecţie a polilor: 


informaţie ştiinţifică 


informaţie culturală 


canal dominant: carte / tom 


canal dominant: ecran tv & monitor de 
computer 


suport fizic: text scris & imagine 
statică 


suport fizic: imagine dinamică & sunet 


cod intern diacronic, liniar 


cod intern sincronic, simultan 


secvenţialitate & liniaritate în primi- 
rea / asimilarea informaţiei 


simultaneitate & dezvoltare reticulară în 
primirea / asimilarea informaţiei 


şir „narativ” unic 


şiruri „narative” multiple, competitive 
între ele pentru captarea atenţiei & intere- 
sului destinatarului 


destinatar pasiv, cu atitudine „coş de 
basket”, acceptantă, preponderent 
cumulativă 


destinatar activ(izat)-reactiv, aflat la 
decizie, cu atitudine „rachetă de tenis”, 
reactivă, preponderent selectivă 


comunicare inter-destinatari redusă comunicare inter-destinatari (hiper) 


activă 


Constatăm că infrastructurile transferului informaţional sunt altele. 


În același timp, fără a-şi pierde ori diminua importanța, informa- 
ţia de tip ştiinţific cedează întâietatea în fața volumului (cantității) 
informaţional(e) de tip cultural. 


Venind la lucruri concrete: în programele de învățare a limbii române, 
cursantul constată că între limba sa şi română există anumite simili- 
tudini structurale, elemente de continuitate sistemică; cel mai repede 
ajung în acest punct nativii din aria latină. 


Oprindu-ne în interiorul ariei latine, prezentăm pentru exemplificare 
numai câteva situaţii care de obicei sunt repede sesizate de studenți și 
care se bucură de un bogat inventar de apariţii: 


a) Verbul — a.1) maniera în care acesta actualizează alternanţele voca- 
lice / consonantice la conjunctiv / subjunctiv pers. a III-a singular (în 
anumite situații și plural) în română-spaniolă-italiană-catalană; funda- 

mental, sunt aceleași alternanţe, deși cu apariţie diferită pe subtipuri 


verbale: 
română spaniolă italiană catalană 
-e >-ă -e > -a -e> -a -> -a 
vinE > săvinĂ | vienE > que vengA |leggE > queleggA | consent > que consentA 
reconeix > reconegA 
-ă > -e -a > -e -a > -e -a > -e 
cântĂ > să cântE |hablA > que hablE |parlA > que parlassE | comprovA > que 
comprovE 
-[oa/e]şte > -lo/e]ce > -[o/a] |-[o/i]lsce>-[o/i]  |-eix > -isca 
-[oa/ea ]scă zca sca ungeiX > queungiSCA 
cunoaşTE >să  |conoCE> que conoSCE > que inquireiă > que 
cunoaSCĂ conoZCA conoSCA inquiriSCA 
priveȘTE > să pareCE > que preferiSCE > que 
priveaSCĂ pareZCA preferiSCA 


a.2) similitudinea structurală a conjunctivului prezent între română și 
greaca modernă: cu particulă specifică: să — va şi forme flexionare, cu 
desinenţe specifice pentru persoană și număr, de ex.: să fac, să faci, să 
facă, să facem, să faceți, să facă — va kavw, va KAVELS, VA KAVEL va KAVOVHE, 
VA KAVETE, VA KAVOVY. 


b) Articolul hotărât: colegul, colega, colegii, colegele care e corelat struc- 
tural cu pronumele personal el[u], ea, ei, ele, cu pronumele / adjectivul 
demonstrativ şi de identificare acel[u*](a), ace(e)a, acei(a), acele(a) — 
acel[u*]aşi, aceeaşi, aceiaşi, aceleaşi, însu(mi/ţi/și), însă(mi/ţi/şi), 
înşi(ne/vă/şi), înse(ne/vă/şi); de asemenea, cu desinenţele de singu- 
lar / plural la substantiv: coleg/u]-colegi; colegă-colege şi la adjectivele 
cu paradigmă completă pe gen și număr: albastru-albaștri; albastră-al- 
bastre. Motivându-se etimologic şi istoric, structurile din română își 
găsesc echivalente în celelalte limbi romanice, fireşte, fără o perfectă 
izomorfie, cu particularităţi în cazul fiecăreia dintre ele: de exemplu, în 
catalană el collega, la collega, els collegues, les collegues; el, ella, ells, elles; 
aquel, aquella, aquellos, aquellas; ell mateix, ella mateixa, ells mateixos, 
ells mateixes, Ø — Ø etc. 


Exemplele pot continua și pot alcătui o foarte lungă listă de fapte co- 
mune. Uneori (mult) mai departe de aria latină. Alăturându-se studi- 
ilor de ultimă oră din antropologie și genetică — ce atestă, dincolo de 
granițe politice şi limite continentale, evidente înrudiri între etnii și 
originea comună a întregii umanități în Africa de est” — studierea com- 

parativă, tipologică şi structurală a limbilor adună argumente din ce în 
ce mai numeroase care confirmă aceeași realitate: comunitatea la nivel 
planetar. 


Practica ne-a arătat cum, în desfășurarea programelor de limbă (în mo- 
bilități de tip Erasmus, Socrates, Leonardo, Comenius etc.), surpriza 
constatării, apoi acceptarea și înțelegerea acestor fenomene duc, în 
primă instanţă, la reflexia asupra propriului idiom și la conştientizarea 
structurilor subtile ale acestuia, pe care, până la momentul confrun- 
tării cu idiomul străin, vorbitorul nativ neavizat le utilizează natural, 
spontan, fără a le problematiza. De multe ori am primit atare date 
feed-back de la cursanţi. Dar în special filologii, studenţi ori profesori 
începători, vin cu asemenea informaţii. Următorul pas, de cele mai 
multe ori puternic amprentat afectiv, este conştientizarea comunității 
de origine (mai mult sau mai puţin îndepărtate, în familia romanică 
sau mai adânc în timp, în familia indo-europeană - uneori încă şi mai 
departe de atât), a similarității lingvistice şi emoţionale între grupurile 
etnice. Din zona lingvistică, trecerea spre depistarea interconexiunilor 
culturale se face firesc, prin figurile de stil de sorginte populară, prin 
imageria folclorică, proverbe, superstiții, ritualuri, tabu-uri, credinţe, 
prin mitologie etc. Astfel încât orele când au loc astfel de discuţii devin 
şi rămân unele din cele mai vioaie, interesante și puternice evenimente, 
care se transformă ulterior în amintiri importante, semnificative, deci- 
sive în reconstruirea imaginii de sine și în construirea imaginii celuilalt, 
care — lucru deja bine știut — din „străinul” devine „aproapele”, În viito- 
rul fiecărui participant, ele vor constitui filtre în considerarea și evalu- 
area altor etnii și bariere împotriva generalizării pripite şi a etichetării, 
împotriva preluării fără discernământ a prejudecăţilor. 


În ce ne priveşte, ne bucurăm să constatăm că se petrece o cunoaște- 
re mai profundă a realităţilor de facto din România. Identificarea nu 
numai afectivă cu românii, cu limba română, cu aria geografică, ajută 
formarea imaginii juste despre o Românie reală, complexă, nuanțată 
și, lucru deloc lipsit de importanţă, grăbeşte demolarea prejudecăți- 
lor apărute în ultimele decenii, după deschiderea granițelor şi a pieţei 
muncii în Europa. În cel care ajunge să cunoască se petrece o amplifica- 
re identitară, se formează așa-numita identitate extinsă, care se sprijină 
pe competenţe interculturale semnificative, pe acceptare, apreciere, 
respect. 

În tradiţia românească se spune: câte limbi vorbeşti, atâţia oameni ești. 
E lucru constatat și argumentat științific: multilingvismul lărgește ac- 
cesul la informaţie, stimulează activarea şi dezvoltarea cerebrală, creşte 
creativitatea şi potenţialul inventiv, prin comparaţia și conştientizarea 
diferenţelor dintre infrastructurile subtile ale limbii materne și ale lim- 
bii învățate poate iniția alte modalităţi de organizare a gândirii, de uti- 
lizare a structurilor cognitive, în ultimă instanță, amplifică inteligenţa, 
capacitatea de procesare a datelor. 


Se pare că grupul coerent, acționând în virtutea unor standarde agre- 
ate de toată lumea, articulate pe valori unanime, e formula care poa- 
te împinge omenirea către faza următoare. Se pare, de asemenea, că 
(cel puţin în Europa și culturile răspândite de aici pe celelalte conti- 
nente) individualismul, înălțat genial în Renaştere, a obosit în disper- 
sia romantică, în atomizarea şi nevrozele existenţialiste, încercând o 
spasmodică înviorare modernistă şi, mai recent, o agresivă revitaliza- 
re în postmodernismul deconstructivist; la fel, se pare că, de dragul 
artei pentru artă, a filozofiei pentru filozofie, a ştiinţei pentru ştiinţă 
și-a consumat resursele până la ultima și, de dragul exprimării de sine, 
epuizându-se aberant şi maladiv. Evoluţiile ultimelor decenii ne indică 
o din ce în ce mai evidentă redescoperire a comunităţii, a grupului, a 
echipei. Arată ca o reîntoarcere la valorile antice ale orașului-republică, 
ale polis-ului care e puternic în virtutea puterii şi sănătății fiecărui cetă- 
tean al său, care face artă și ştiinţă și filozofie cu tendință, adică pentru 
om, pentru fiecare om. Unde lucruri ca sanitas, kalokagathia, eumorfia 
şi eunoia sunt la dispoziţia tuturor, pot fi pentru toţi, ba, mai mult, se 
bucură de sprijin instituțional. În această lume nouă, unde toți își pot 
împărtăşi experienţele, unde există comunicarea, cu condiția utilizării 
minimei (deja!) tehnologii care se cheamă computer. Unde, în sfârșit, 
visul antic al Bibliotecii din Alexandria, conţinătoare a întregii cunoaș- 
teri umane puse la îndemâna tuturor, a devenit o realitate: internetul. 


Ceea ce se prefigurează ca valoare majoră a prezentului și a timpului 
viitor, fără de care toate aceste facilitări și facilități pot genera proprii- 
le atomizări, nevroze şi spasme, este responsabilizarea fiecărui om. Ca 
proces de primă instanţă, ce poate construi responsabilitatea, ca atitu- 
dine în fiecare om. Pe lângă asumarea propriilor deciziii și acţiuni, res- 
ponsabilizarea presupune atenţie îndreptată către celălalt: atenția duce 
la cunoașterea celuilalt, cunoaşterea elimină fricile. Simplu. 

Nu ştim acum dacă lucrurile spuse mai sus vor fi benefice sau nu la sca- 
ra întregii umanități. Ori dacă vor cuprinde sau nu întreaga umanitate. 
Ar trebui să avem la îndemână perspectiva şi concluziile unui trăitor 
din secolul XXII, ca să putem evalua consecințele acestui proces care 
acum a intrat deja în viteză. Ori să facem profeţii pe care să le taxeze 
drept inspirate ori inepte același trăitor din secolul XXII. Ceea ce pu- 
tem însă face fără riscuri (pe care oricum nu le cere nimeni) este să 
constatăm o schimbare de paradigmă în structurile cognitive ale indi- 
vidului și o schimbare de viziune asupra „descriptorilor” (cu un cuvânt 
la modă) definitorii pentru individul-cetățean. 


Însă în spatele tuturor acestor lucruri frumoase și benefice, bine mas- 
cată sub reale şi bune intenții, inițiative şi acţiuni, rămâne marja unui 
pericol potenţial, bicefal, pe care îl putem, deocamdată (bazându-ne pe 
elemente deja existente și vizibile), identifica în următoarele direcţii: 
1. entuziasmul agresiv şi supraevaluarea de sine, 2. obsesia modele- 
lor. E „balaurul” cu două capete care poate ameninţa culturile așa-zis 
„mici”, care nu au provocat (încă) ecouri majore în celelalte culturi, 
care (încă) nu au generat modele puternice, exemplare, duplicabile. 
Faptul că există acum o susținere atât de amplă şi consecventă poate 
genera încrederea arogantă sau, la polul celălalt, precauţia exagerată. 


Despre ce vorbim: primul „cap” al hidrei, entuziasmul agresiv, bine 
articulat pe o supra-auto-evaluare, se ițeşte atunci când, dintr-odată, 
cineva, individ sau grup, consideră că totul e venit de la sine, e posibil 
şi permis şi, astfel, îşi poate justifica orice pretenţie, în virtutea simplă a 
faptului că „acum trebuie să ne afirmăm”. Am putea înscrie aici, ca pa- 
radigmatică, cererea interuniversitară de lectori de limbi străine: „Can- 
didatul să aibă experiență de predare de minimum trei ani [normal], 
să fie cadru universitar sau în cercetare [just], să vorbească cel puţin o 
limbă de circulaţie internațională [corect], să posede titlul de doctor 
în domeniu [încă în regulă, deși puţin forțând circumstanţele], să aibă 
atestare de doctor habilitat sau de conducător de doctorat [!!!???]. O 
condiţie necesară [!?] este cunoașterea la nivel performant a limbii X 
[adică limba autohtonă!!!???]” Situaţie cu totul reală. Din jenă, nu spe- 
cificăm despre ce universitate străină e vorba, dar documentul există, 
este o invitaţie oficială, girată de un rectorat anume, primită la catedră 
în cursul anului academic 2012-2013. Stimaţi colegi — cu tot respectul 
cuvenit, dar trebuie să o spunem — în maniera aceasta riscați să rămâ- 

neţi fără lectori... Și nu e singura situaţie de acest fel. Firește, sunt cazuri 
izolate, puţine, nu toate la același nivel de aroganță. Dar ele există — și 
constituie deja un simptom. Analizabil. 


La extrema cealaltă se poziţionează obsesia modelelor, convingerea că 
noi, dacă suntem mai „mici” şi mai puţin gălăgioși în istorie, ne situ- 
ăm într-o permanentă (și imperios) necesară „ardere a etapelor”, un 
galop permanent de ajuns pe alţii din urmă, într-un fel de handicap 
perpetuu, care necesită în permanenţă un schelet exterior — dacă nu un 
schelet exterior, măcar un corset metalic, un cadru de mers, o pereche 
de cârje, un baston, ceva — ca să ne putem ţine în picioare. Eventual, 
să facem, cu parcimonie, şi câţiva paşi clătinaţi. Am trecut deliberat la 
persoana întâi verbală pentru că, din păcate, acest al doilea cap alhidrei 
se ridică printre noi, printre români, și ni se uită, hipnotic, direct în 
pupile, de deja mai mult de două sute de ani. De pe vremea preroman- 
ticilor. Focalizarea privirii pe culturile prolifice ale Vestului își găsea 
justificare în epoca din jurul anilor 1830-1848. Pentru o vreme, chiar 
după aceasta. Pentru cauze prea bine ştiute şi motivate, din necesități 
suficient discutate pentru a le mai relua aici. Îngrijorătoare nu e pri- 
virea spre marile culturi, care sunt și acum tot mari și care, pentru tot 
ce au dat, vor rămâne mari chiar dacă, printr-un scenariu absurd, vor 
obosi și secătui cândva. 


Îngrijorător e faptul că privirea nu se mai dezlipește de acolo, nedisi- 
mulat obsedată de preluarea în cor, de urgenţă și fără discernământ a 
manierei, în absenţa unei substanţe care să se adecveze organic acestei 
maniere. Ne întoarcem la formele fără fond ale secolului al XIX-lea... 
În contra cărora s-a epuizat scriind gazetarul Eminescu. Mai mult de 
atât, la cele tradiționale adăugăm încă altele, noi, dinspre alte puncte 
geografice. Ca să dăm exemple numai din vocabularul de ultimă oră: 
nu ne mai concentrăm, ci ne focusăm, nu mai avem de dus la capăt sar- 
cini, ci task-uri, nu mai împărtășim cu alţii experienţe sau emoții, ci 
share-uim, nu ne mai place ceva, ci dăm un like, nu mai avem scopuri, 
ci target-uri. De ce, când limba română posedă o sumedenie de sinoni- 
me: ne concentrăm / ne focalizăm / ne adunăm [în sine] // sarcini / misi- 
uni / cerințe / îndatoriri // împărtăşim / împărțim / transmitem / dăm / 
comunicăm // ne place / agreăm / simpatizăm / acceptăm / aprobăm // 
scop / obiectiv / ţintă / țel? Sunt numeroase situaţiile când nu putem 
găsi în alte limbi corespondentul pentru cuvântul românesc; pentru că 

româna are talentul bogăției de forme și capacitatea naturală de a crea 
o vocabulă pentru fiecare nuanţă. 


Exerciţiu: „1. Căutaţi în limba engleză / franceză corespondentul exact 
(lexicalizat, existent ca un cuvânt aparte) pentru iar și ci; 2. Căutaţi 
în limba engleză / franceză corespondentul exact și explicaţi diferența 
semantică (nu motivată formal) dintre situaţiile [intru] în — [ies] din / 
[intru] la — [ies] de la şi traduceţi exact” 


Putem explica ce înseamnă aceste vocabule, dar nu le putem afla pe- 
rechile precise în alte limbi; cel puţin nu în franceză, engleză. În timp 
ce (1.), pentru seria semantică intensificatoare asociere — diferență — 
opoziție — contradicție româna oferă 4 forme distincte, gradate, precise, 
specializate semantic, și — iar — dar — ci, engleza și franceza au doar câte 
2: and — but / et — mais, care aglutinează nuanțele semantice, două câte 
două. De aceea e dificilă înțelegerea lui iar şi ci de către străini. Pen- 
tru aceasta, trebuie să li se dea descrierea sensului: diferență” respectiv 
contradicție. La fel se petrece cu italiana, spaniola, greaca, germana 
etc. Sunt lucruri constatate practic și îndelung discutate cu vorbitori 
nativi, unii dintre ei lingviști, romanişti de marcă și cu experienţă în- 
semnată. Româna lexicalizează abundent, în multe cazuri depășind în 
minuţiozitate și precizie limbi cu prestigiu. Nu vom da aici soluţiile 
pentru exercițiul (2.), ci îl vom lăsa pentru meditaţie. 


Concluzia acestei exemplificări filologice este că, dacă avem resurse su- 
ficiente pentru a construi în aşa manieră o limbă istorică, avem, ca et- 
nie, resurse intelectuale suficiente pentru a nu copia de la alte neamuri, 
pentru a nu mima și a nu ne lăsa covârșiți sub o exagerată și complexată 
reverenţiozitate. Americanomania de ultimă oră și francomania deja 
tradiționalizată ne vor aduce, poate, acceptarea din partea acestor cul- 
turi, dar nu e deloc sigur că ne vor garanta recunoaşterea și respectul 
lor. Pentru că ele însele au trecut prin perioade mimetice, similare, care 
ce le-au adus? Încercând să reduplice în politică, hibridizându-le, două 
sisteme constituționale foarte diferite, aproape incompatibile, englez 
şi francez, America s-a ales cu Războiul de Secesiune. Încercând să 
reduplice în artă Antichitatea greco-latină, Franţa s-a ales cu atât de 
blamatul academism şi cu atât de ridiculizatul pompierism. Ambele ţări 
au scăpat de impostură abia când au revenit la ce era al lor, specific 
şi autentic. Strămoșii noştri spuneau: Est modus in rebus. Până unde 

mergem cu a face carnaval național de 4 iulie și cu hipertrofierea fran- 
cofoniei este o decizie care ne aparţine în totalitate. Entităţi puternice, 
de felul celor de mai sus, ele însele nu-și doresc adulatori mimetici şi, 
în ultimă instanță, deplorabili, ci parteneri decenţi, demni, conștienți 
de sine. Nu te poți asocia în mod real cu cineva pe care nu ai motive 
să-l respecţi. 


La finalul tuturor acestora, vestea cea bună, ca s-o numim astfel, este că 
răul acesta e un rău (deocamdată) potenţial, evitabil. Dincolo de ceea 
ce de regulă închidem sub ecusonul „cultură”, ca să putem apoi lăsa 
răspunderea pe seama instituţiilor și așteptând ca altcineva (Statul..., 
Parlamentul... Guvernul..., Ministerul..., Uniunea Europeană..., Con- 
siliul Europei..., Primăria... Academia..., Consiliul local... ... ... ), cheia 
o are în posesie personală fiecare dintre noi. Prin precauţie, atenţie, 
păstrarea cu calm, inteligenţă, politeţe şi fermitate a specificului pro- 
priu, însoţite de permanenta deferenţă şi respectul față de persoana și 
cultura partenerului de dialog. 


Note | 1 „Le défi majeur de lavenir, dans le domaine de 
education, est darriver à réformer nos systèmes 
d'apprentissage pour préparer nos jeunes à des emplois 
qui nexistent pas encore, où ils utiliseront des technolo- 
gies qui nont pas encore été inventées, pour résoudre des 
problèmes qui n’ont pas encore été identifiés”. 

? Lansând în 2005 programul „Genographic Project”, 

National Geographic, Waitt Family Foundation și IBM 

şi-au propus ca, pe baza mostrelor de ADN colectate din 

toată lumea, să întocmească o hartă genetică globală a 

populației de pe Terra. După opinia geneticienilor, pri- 

mii componenți ai speciei homo au apărut acum 140.000- 

200.000 de ani, în Africa. Prin evidențierea regresivă 

a mutațiilor genetice totale petrecute într-un grup de 

persoane în decursul a mii de ani, se constituie așa-nu- 

mitele „haplogrup'-uri, ramuri ale arborilor genealogici 

ai populaţiei respective. Întocmiţi pe baza ADN-ului mi- 

tocondrial sau al cromozomului Y, arborii genealogici la 

care s-a ajuns arată comunitatea genetică a rasei umane și 
originea unică a tuturor oamenilor. 

3 Nu mai includem aici dubletele, paralele semantic, pe 

când / în timp ce / pe câtă vreme (pentru iar) şi însă (pen- 

tru dar). Constatăm din nou abundența formală şi capa- 
citatea de redare a nuanţei. 

În proiectul politic vizând constituirea celei 
de-a doua formațiuni statale românești, Re- 
publica Moldova, un rol important l-au jucat 
instituțiile puterii în stat — Preşedinţia, Parla- 
mentul, Guvernul, între care cea prezidenția- 
lă, de regulă, stabileşte și caracterul regimului 
politic. 


În cei peste douăzeci de ani de istorie recentă 
a Republicii Moldova, regimul din cel de-al 
doilea stat românesc a avut o evoluţie foarte 
sinuoasă, marcată periodic de crize constituţi- 
onale, şi a numărat cinci forme de expresie po- 
litică, dintre care trei cu caracter parlamentar, 
una prezidenţială şi una semiprezidenţială sau 
semiparlamentară, după cum urmează: 

— republica parlamentară totalitară comunistă 
(până la 3 septembrie 1990); 

— republica parlamentară de tranziție (3 sep- 
tembrie 1990 — 8 decembrie 1991); 

- republica prezidenţială (8 decembrie 1991 — 
29 iulie 1994); 

- republica semiprezidenţială sau semiparla- 
mentară (31 august 1994 — 4 iulie 2000); 


- republica parlamentară democratică (S iulie 
2000 — prezent). 


Desprinzându-se dintr-un regim totalitar co- 
munist, Republica Moldova s-a îndreptat, ca 
toate celelalte foste țări ale vechiului sistem, 

spre o construcție statală democratică de tip occidental. Numai că, 
spre deosebire de majoritatea celorlalte țări, în Republica Moldova 
acest proces a fost destul de anevoios și de lungă durată, deoarece a 
fost condiţionat de o serie de factori specifici, precum: 


- opoziţia la nou şi mentalitățile vechi, totalitar-comuniste, ale forţelor 
conservatoare; 


- duplicitatea şi lipsa de experienţă politică democratică a noilor lideri, 
în marea lor majoritate ex-nomenclaturiști; 

- dependenţa economică, energetică, militară şi politică încă puterni- 
că față de fosta metropolă sovietică, Moscova; 

— pârghiile de natură energetică, economică și politică folosite de Fe- 
deraţia Rusă pentru a menţine Republica Moldova în sfera sa de influ- 
enţă, a încetini procesele democratice, precum şi a împiedica apropie- 
rea față de România și democraţiile europene consolidate; 


- crearea de către Federaţia Rusă a republicilor separatiste, Transnis- 
tria şi Găgăuzia, şi declanșarea conflictului militar din 1992 impotriva 
Republicii Moldova, precum și multe altele. 


În ciuda acestor impedimente și greutăţi, în Republica Moldova a avut 
loc o reformă constituțională, care a dus, în cele din urmă, la crearea 
principalelor instituții democratice ale puterii în stat. 


Aceasta s-a făcut, la început, pe scheletul Constituţiei comuniste din 
1978, care a fost modificată pentru a permite instituirea unui regim po- 
litic prezidenţial. Noul regim a fost introdus la 8 decembrie 1991, în 
urma primelor alegeri prezidențiale din istoria Republicii Moldova, care 
au dat și cel dintâi preşedinte al acesteia, pe Mircea Snegur. 


Regimul politic prezidenţial s-a menţinut până la adoptarea primei 
Constituţii democratice a Republicii Moldova, la 29 iulie 1994, de că- 
tre Parlamentul rezultat din primele alegeri, de asemenea, democratice, 
desfăşurate la 27 februarie 1994. Dar, prima Lege fundamentală a Re- 
publicii Moldova nu a fost supusă unui referendum național, pentru a 
primi legitimitatea și girul întregii populaţii cu drept de vot, ci a fost 
creația unei majorităţi parlamentare conjuncturale, care a reprezentat 
forțele conservatoare, neocomuniste şi mentalităţile acestora tributare 
vechiului sistem. 


Pe lângă unele erori voite privind identitatea reală a populaţiei majori- 
tare din Republica Moldova, care au consecinţe grave și după douăzeci 

de ani de la adoptare, Constituţia restrângea foarte mult și prerogativele 
președintelui, extinzându-le pe cele ale Parlamentului și ale Executivu- 
lui. Drept consecință, regimul politic a luat un caracter semiprezidenți- 
al, care s-a menţinut până în luna iulie 2000. 


Din această cauză, în următorii şase ani, în ultima parte a preşedinţiei lui 
Mircea Snegur, dar mai ales în timpul mandatului lui Petru Lucinschi 
(ales președinte la 17 noiembrie 1996), Republica Moldova a cunoscut 
o confruntare politică fără precedent între instituția Președinției, pe de 
o parte, Parlament și Guvern, pe de altă parte, prima dorind recâştigarea 
prerogativelor pierdute și, eventual, o extindere a acestora, iar celelalte 
două menținerea sau chiar o întărire a status-quo-ului politic. 


Acest conflict, care a dominat copios viaţa politică internă, precum și 
schimbarea raportului de forțe din Legislativ, în urma manevrelor poli- 
tice ale comuniştilor şi acoliţilor lor frontişti, au tranșat criza constituţi- 
onală în favoarea Parlamentului. O nouă reformă constituțională, înfăp- 
tuită la 5 iulie 2000, a marcat revenirea Republicii Moldova la situația 
din 1990, respectiv la regimul parlamentar, dar de data aceasta într-un 
context politic democratic. 


Această revenire a determinat o puternică criză constituțională, deter- 
minată de neputința Parlamentului de a alege şeful statului, după con- 
sumarea a două tururi de scrutin, și care s-a rezolvat numai după orga- 
nizarea, la 25 februarie 2001, a unor alegeri parlamentare anticipate, 
câştigate într-o manieră categorică de către comuniști (peste 70% din- 
tre mandatele de deputat), care le-a permis să dea și noul preşedinte 
al țării, în persoana lui Vladimir Voronin, liderul partidului. Odată cu 
revenirea la putere a comuniștilor, caz unic în Europa post-totalitară, 
s-a stabilizat şi situaţia constituțională și politică din Republica Moldo- 
va. Majoritatea parlamentară absolută şi concentrarea în aceleași mâini 
a funcţiilor de lider al partidului de guvernământ (P.C.R.M.) şi de şef 
al statului au făcut din Vladimir Voronin un președinte autoritar, care 
amintea de vremurile totalitare nu demult apuse. 


Cu toate că în timpul regimului politic parlamentar comunist, cunoscut 
şi sub numele de restaurația comunistă, situaţia politică şi constituţio- 
nală s-a stabilizat, lucru caracteristic regimurilor totalitare, Republica 
Moldova a cunoscut cele mai grave derapaje ale democraţiei şi statului 
de drept, în cei opt ani de guvernare comunistă. 

Această stare de lucruri explică puternica revoltă populară izbucni- 
tă, la începutul lunii aprilie 2009, care a determinat debarcarea de 
la putere a comuniștilor, organizarea de alegeri generale anticipate 
şi venirea la conducerea Republicii Moldova a unor forțe politice 
democratice, de orientare proeuropeană. Numai că noua majoritate 
parlamentară, Alianţa pentru Integrare Europeană (A.L.E.), formată 
din coaliția a trei partide politice, destul de fragilă din punctul de 
vedere al numărului de deputaţi, avea să se confrunte, încă de la pre- 
luarea puterii, cu o criză constituțională, nereușind să aleagă un nou 
şef al statului. 


Abia după trei ani de negocieri interminabile, tentative de modificare a 
Constituţiei, organizarea unui referendum constituțional! nevalidat, noi 
alegeri parlamentare anticipate (desfăşurate la 25 noiembrie 2010 — 
n. — D.C.) şi obţinerea unui număr de voturi din partea unor deputaţi 
transfugi din grupul parlamentar al comuniștilor, A.L.E. a reușit, la 16 
martie 2012, alegerea actualului președinte al țării, Nicolae Timofti, 
de profesie judecător, primul şef de stat provenit din afara spectrului 
politic. 


Aceasta demonstrează că reforma constituțională din anul 2000 are mul- 
te lacune și creează serioase impedimente în alegerea şefului statului, 
în condiţiile în care nu există o majoritate parlamentară consistentă, 
care să prevină noi crize constituționale. De asemenea, rezultă că, deși 
a fost ales un preşedinte, problema constituțională nu a fost rezolva- 
tă în mod definitiv, fiind necesară imperios modificarea Constituţiei 
actuale, în sensul evitării pe viitor a unor noi perioade de instabilitate 
constituțională, implicit politică. 


Prin alegerea judecătorului Nicolae Timofti în funcția de preşedinte al 
Republicii Moldova, la 16 martie 2012, criza constituţională și insta- 
bilitatea politică au fost depășite, cel puţin pentru o perioadă de patru 
ani, cât durează mandatul acestuia. 


Aceasta nu înseamnă însă că, în mod automat, s-a rezolvat și problema 
constituțională cu care se confruntă Republica Moldova încă din anul 
2000, când s-a revenit la regimul politic parlamentar, în urma unei re- 
forme constituționale. 


Lacunele şi impedimentele create de revizuirea Constituţiei în anul 
2000 rămân valabile în continuare și ele pot duce la noi perioade de 

instabilitate constituțională și politică, dacă nu sunt înlăturate de Par- 
lament, până la expirarea mandatului actualului şef al statului. 


Chiar Nicolae Timofti recunoștea acest lucru în fața deputaţilor, cu oca- 
zia alegerii sale în înalta funcţie în stat, când spunea că „...acea reformă a 
Constituţiei, care a fost începută în anul 2000, așa și nu a fost dusă până 
la capăt și astăzi ne confruntăm cu mai multe probleme grave care vizea- 
ză nu doar cele mai importante instituţii în stat, ci şi drepturile funda- 
mentale ale cetățenilor. Voi aduce doar un exemplu — dreptul cetăţenilor 
la inițiativa populară de organizare a unui referendum. Contradicţiile 
existente în Constituţie nu permit nici măcar de spus clar care e numărul 
minim necesar de semnături ale cetățenilor cu drept de vot pentru a de- 
mara un referendum. Eu nu mai vorbesc deja de mecanismul de alegere 
a şefului statului sau de acele neclarităţi şi neconcordanţe care există la 
capitolul atribuţii ale principalelor instituţii în stat. Efectul acestor lacu- 
ne constituționale fiecare dintre dvs., dar și fiecare cetățean al Republicii 
Moldova, l-a resimţit din plin în ultimii ani. De aceea, în calitatea mea 
de Preşedinte voi acorda tot suportul pentru perfecționarea actualului 
cadru constituțional, astfel încât să nu mai existe nici un fel de blocaje pe 
viitor, iar prevederile Legii Supreme să asigure acel cadru eficient nece- 
sar pentru dezvoltarea armonioasă a țării”. 


Modificarea Constituţiei a devenit unul dintre obiectivele programa- 
tice ale A.LE., iar, după alegerea sa în funcţia de președinte, o sarcină 
prioritară şi pentru Nicolae Timofti. 


După depășirea crizei constituționale, pe parcursul anului 2012, dez- 
baterile pe tema modificării Constituţiei în rândul politicienilor, dar 
şi în cadrul societăţii civile s-au intensificat. Ideea generală la care s-a 
ajuns a fost aceea că textul Legii fundamentale ar trebui revizuit aproa- 
pe integral, deoarece nu mai corespunde progresului și realităților po- 
litico-sociale actuale din Republica Moldova. Mai mult, aceasta ar da 
și posibilitatea corectării unor grave erori și neadevăruri istorice intro- 
duse în Constituţia din 1994. 


În acest context, liderii politici s-au exprimat și în ceea ce priveşte forma 
de guvernământ. Actualul președinte, Nicolae 'Timofti, consideră că for- 
ma de guvernare parlamentară cu alegerea şefului statului în Legislativ 
este cea mai potrivită pentru Republica Moldova, acesta având împu- 
terniciri suficiente. Deşi prin poziția sa se delimitează de opinia celor- 
lalţi lideri ai majorităţii, preşedintele a subliniat că va promova politica 

Alianţei pentru Integrare Europeană’. Vlad Filat, președintele PLDM, 
declarase, anterior, că liberal-democraţii optează pentru alegerea directă 
a şefului statului de către cetățeni. O poziţie oarecum asemănătoare a 
exprimat și Marian Lupu, care a arătat că Partidul Democrat se pronunță 
pentru o formă de guvernare semiprezidenţială. Liderul democraţilor a 
mai afirmat că „Nu alegerea șefului statului este elementul-cheie, ci siste- 
mul politic în toată gama, deoarece pentru PDM este important să asigu- 
re un echilibru. Dacă alegem un sistem clasic s-ar putea să nu fie asigurat 
acest echilibru și alunecăm într-o guvernare totalitară”?. 


Pentru Nicolae Osmochescu, expert în drept constituțional, există trei 
forme de guvernare care ar putea fi aplicate în cazul Republicii Moldo- 
va: sistem de guvernare prezidenţial, parlamentar-prezidenţial sau par- 
lamentar. „Afirmațiile precum că ar putea exista o formă de guvernare 
semiparlamentară sunt aberaţii”, a specificat acesta”. 


Pe fondul acestor dezbateri politice interne, Gianni Buquicchio, președin- 
tele Comisiei de la Veneţia, a atras atenţia asupra necesității revizuirii Con- 
stituției Republicii Moldova, în concordanţă cu noile cerinţe ale timpului, 
mai ales în ceea ce priveşte procedura de alegere a șefului statului. Acesta a 
subliniat, totodată, că forțele politice de la Chişinău sunt cele care trebuie 
să aleagă momentul propice pentru actualizarea Constituţiei, îndemnân- 
du-le să coopereze pentru modificarea Legii fundamentale“. 


În afară de declaraţii politice, pe parcursul anului 2012, s-au făcut şi unii 
paşi concreți în direcţia înfăptuirii unei noi reforme constituționale: 


Un prim pas, în acest sens, a fost reactivarea, la nivelul Parlamentului, 
a Comisiei speciale pentru modificarea Constituţiei, condusă de de- 
putatul liberal Victor Popa, expert în drept constituţional, care a fost 
înființată la sfârşitul anului 2009 de către liderul liberal Mihai Ghimpu, 
care, atunci, deținea funcţia de preşedinte al Legislativului și, implicit, 
pe cea de șef al statului interimar. 


Pasul următor a fost crearea unui grup de lucru, format din câte trei 
reprezentanţi ai formațiunilor politice din componența majorității 
parlamentare, astfel: de la Partidul Liberal, deputaţii Mihai Ghimpu, 
Valeriu Munteanu şi Victor Popa; de la Partidul Liberal Democrat de- 
putaţii Valeriu Streleţ, Oleg Efrim și Tudor Deliu; iar de la Partidul 
Democrat deputații Dumitru Diacov, Alexandru Stoianoglo și Raisa 
Apolschi. Grupul trebuia să reia discuţiile asupra proiectului noii Con- 

stituţii, elaborat în anul 2010 de către Comisia Ghimpu, eventual să-l 
completeze cu noi amendamente, după care să-l supună dezbaterilor în 
comisiile parlamentare permanente, iar apoi în plenul Parlamentului. 


La elaborarea noului proiect al Legii fundamentale au lucrat, pe lângă 
specialişti din Republica Moldova, și experţi străini, inclusiv ai Comisi- 
ei de la Veneţia, iar acesta a fost înregistrat la Parlament. 


Proiectul noii Constituţii cuprinde 30 de articole noi, iar altele 70, din 
totalul de 143, au fost modificate”. Printre altele, acesta prevede reve- 
nirea la forma semiprezidenţială de guvernare şi alegerea președintelui 
de către popor, prin vot direct. Alte prevederi se referă la introducerea 
limbii române ca limbă oficială în locul celei moldovenești, integrarea 
Republicii Moldova în Uniunea Europeană, reorganizarea administra- 
tiv-teritorială a țării, prin trecerea de la sistemul sovietic de astăzi, rein- 
trodus de comuniști, la cel tradițional românesc, format din sate, comu- 
ne, oraşe și regiuni. 


În anul 2013, demersurile pentru revizuirea Constituţiei au fost, prac- 
tic, abandonate. Motivul l-a constituit, de astă dată, criza politică şi 
guvernamentală, care a fost determinată de denunțarea, la 16 februa- 
rie, a Acordului A.L.E. de către liderul PLDM, demiterea prin moţiune 
de cenzură a Guvernului Vlad Filat și formarea unui executiv nou pe 
scheletul aproape similar al fostei coaliții majoritare, condus de Iurie 
Leancă, ex-viceprim-ministru şi ministru al afacerilor externe în gu- 
vernul anterior. 


Note | 1 Referendumul a fost organizat la 5 septembrie 2010 și 
a avut ca obiectiv alegerea președintelui prin votul direct 
al alegătorilor. Rezultatele acestuia nu au fost validate, 
deoarece la urne s-au prezentat 30,29% dintre alegători, 
cvorumul necesar fiind de 1/3 dintre cetăţenii înscrişi pe 
listele de vot. 

? Alocuţiune rostită în Parlament, înaintea începerii vo- 

tului pentru alegerea sa în funcţia de preşedinte al Repu- 

blicii Moldova, Agenţia Interlic, din 16 martie 2012. 

3 Agenţia Infotag, din 19 noiembrie 2012. 

* Agenţia Moldpres, din 25 septembrie 2012. 

5 Idem. 

é În cadrul întrevederii cu președintele Nicolae Ti- 
mofti, aflat în vizită la sediul Consiliului Europei de la 
Strasbourg, Agenția Moldpres, din 3 octombrie 2012. 

7 Agenția Publika, din 17 iunie 2012. 


LECȚIILE ISTORIEI BEDO 


Dinu POŞTARENCU 


Limba română în sfera 


învățământului din Basarabia (I) 
Școli naționale. Învățământ familial şi particular 


Forme organizate de învățământ în Mol- 
dova de Răsărit anterior anului 1812 


În istoriografia rusă din perioada ţaristă a do- 
minat ideea că până în 1812 pe teritoriul dintre 
Prut şi Nistru nu au existat şcoli. Astfel, Alexis 
Nacco a opinat: „Până în 1812, în Basarabia 
nu a fost nici o şcoala de învățământ public, 
D.P - doctor în istorie, din care cauză stările de jos ale locuitorilor 
Institutul de Istorie, Stat și erau complet analfabete. În ceea ce privește 
Drept al AȘ.M,, cercetător = cerul şi boierii, apoi ei, cu o oarecare excepţie, 
ştiinţific superior. Domenii trăl fată d ii di 
de competenţă. istoria PU Prea străluceau față de oamenii din popor 
modernă a Basarabiei, istoria la compartimentul științei de carte. De fapt, 
localităţilor, genealogie. doar funcţionarii ştiau să citească și să scrie în 
Dintre lucrările publicate: moldoveneşte. Aceștia învățaseră în şcoala de 

Străzile Chișinăului. Denumiri n aa i 
2 la Iași, unica în acea vreme, sau cu ajutorul pre- 

vechi și actuale (1998), „ial 

ceptorilor”!. Aga- © 


O istorie a Basarabiei în date și kÈ 
documente (1998), Anexarea dar, chiar dacă în “5 N ON 
Basarabiei la ImperiulRus Basarabia, după dintre Prut și Nistru 
(2006), Contribuții la istoria A, Nacco, nu au 


modernă a Basarabiei (2005) fost şcoli, totuşi în DINU POŞTARENCU 
a Moldova a existat DESTINUL 

învățământ pu- ROMÂNILOR 

blic şi particular, BASARABENI SUB 

respectiv şi ştiinţă DOMINAŢIA 

de carte, fie și la ȚARISTĂ 


un nivel scăzut. 
Deşi nu indică 

sursa, se pare că el s-a documentat din studiul protoiereului Petru Ku- 
nițki, apărut în 1813, din care cităm: „Atât în Basarabia, cât şi în toată 
Moldova învățământul e într-o stare foarte proastă. Nu numai locuito- 
rii de rând nu sunt instruiți, fiind complet analfabeți, dar chiar boierii 
şi însuși clerul nu prea străluceau față de oamenii din popor, dar nu din 
cauza că nu aveau dorinţă și aptitudini, deoarece orice boier are unul sau 
doi învăţători străini şi copiii boierilor reușesc ușor să înveţe limbile. Toţi 
boierii vorbesc, cu excepția limbii materne, moldovenești, în grecește și 
franțuzeşte, iar mulți — și nemţeşte, şi italieneşte'?. Mult mai subiectivist 
s-a dovedit a fi Ioan Halippa, un alt istoric basarabean, care a declarat 
că odată cu încorporarea Basarabiei în Imperiul Rus, „pentru misiunea 
culturală a Rusiei s-a deschis un nou tărâm, puţin sau aproape necultivat. 
Pe toată întinderea noii regiuni încorporate nu era nici o şcoală temeinic 
organizată — publică, ecleziastică sau una specială. Şi aceasta nu a fost 
doar din cauza ocupării în decurs de şase ani (1806-1812) a principa- 
telor Moldova și Valahia de către armatele ruse cu prilejul războiului 
cu Turcia; întregul secol al XVIII-lea din istoria românilor se caracteri- 
zează prin lipsa oricărei mişcări culturale. Şcolile grecești ce luau ființă 
din când în când — proiecte născute moarte ale domnitorilor fanarioți, 
care doreau să promoveze în principate cultura elenă — erau într-o stare 
proastă, nu se bucurau de simpatia societăţii și erau slab frecventate”. Iar 
în continuare loan Halippa a expus părerea că în 1812 conştiinţa privind 
necesitatea școlilor la populaţia provinciei româneşti anexate „sau cu to- 
tul lipsea, sau era foarte vagă”. Desigur, loan Halippa a idealizat misiunea 
culturală a Rusiei, în timp ce însăși populaţia acestui stat era în mare par- 
te analfabetă, cota știutorilor de carte, la mijlocul secolului al XIX-lea, 
conform unor „calcule generoase”, constituind circa 6% din numărul to- 
tal al locuitorilor?. Nefiind acceptate școlile grecești, după cum susține 
Ioan Halippa, a existat oare, ne întrebăm noi, o atitudine binevoitoare 
față de cele cu predarea în rusește deschise de țarism? Iar enunţul că ro- 
mânii basarabeni nu conştientizau necesitatea școlilor denotă o lipsă de 
respect față de neamul său. Prezenţa acestei necesități ne-o demonstrea- 
ză dezvoltarea, în perioada respectivă, a învățământului în dreapta Pru- 
tului. Şi românii basarabeni aspirau să deschidă școli, ei însă nu mai erau 
stăpâni în provincia răpită. 


Respingând aserțiunea istoricilor ruși despre inexistenţa în Basarabia, 
în anul anexării la Imperiul Rus, a școlilor şi chiar a ştiutorilor de carte, 

Petre Cazacu a subliniat că ei au fost împinși să susțină un asemenea 
neadevăr nu numai din interesul politic de a-i trece pe ruși ca „elibera- 
tori” ai moldovenilor de sub jugul turcesc, dar și din dorinţa de a-i trece 
drept „luminători”*. 


Nu toţi istoricii din perioada ţaristă au prezentat în modul acesta situ- 
ația învățământului de până la 1812. Bunăoară, P. N. Batiuşkov a scos 
în evidență un tablou contrar. Mai întâi, el a reprodus din cartea lui 
A. Nacco* o scrisoare a mitropolitului Gavriil adresată în 1771 feldma- 
reşalului Rumeanţev, în care se menționează că domnitorul Grigore I 
Ghica, în prima sa domnie în Moldova (1726-1733), „a înființat şco- 
li cu limbile de predare în greacă, slavonă şi română”. Aceste școli au 
funcţionat până în 1770, când, din cauza războiului şi a ciumei, şi-au 
întrerupt activitatea”. Din aceeași carte a lui A. Nacco a mai citat ur- 
mătoarele: „În 1793, domnitorul Moldovei i-a poruncit mitropolitului 
Iacob să-l informeze câte şcoli existau în acel timp şi dacă ele aveau 
învăţători. Mitropolitul i-a adus la cunoștință că şcolile sunt într-o sta- 
re proastă și sunt slab frecventate”*. Totodată, îl citează şi pe Axentie 
Stadniţchi, care a menţionat: „Îngrijindu-se de instruirea românilor, 
mitropolitul Moldovei, Veniamin Costache, a decis să înființeze școli ro- 
mânești în Focșani, Galaţi, Bârlad, Chişinău, Roman și Huşi, dar răz- 
boiul ruso-turc, care curând a început, l-a împiedicat să-și realizeze 
intenţiile sale”. 


În realitate, aceste școli au fost înființate nu numai graţie grijii mitropo- 
litului Veniamin Costache, dar și a domnului Moldovei, Alexandru Mo- 
ruzi, care a dispus, prin hrisovul din 24 mai 1803, să fie deschise, „pe 
lângă școala ce este în Iași, încă alte patru școale de limba elinească și 
moldovenească, adecă la târgul Focșani, i Bârlad, i Galaţii și Chişinău”. 


Referindu-se în continuare la învățământul de până în 1812, P. Ba- 
tiușkov a utilizat informaţia pusă în circulaţie de Aleksandr Silin, po- 
trivit căreia episcopul Dimitrie Sulima, „venind la sfârşitul anului 1811 
în Basarabia, a organizat o şcoală pentru copiii clerului la mănăstirea 
Curchi, unde iniţial locuise el, apoi a înființat asemenea școli şi la mă- 
năstirile Dobruşa, Hârjauca și altele”"!. La drept vorbind, din studiul 
lui A. Silin nu este clar când episcopul D. Sulima a fondat aceste şcoli. 
Pe de o parte afirmă că în decembrie 1811, D. Sulima „vine din Iași în 


Basarabia'”, iar pe de altă parte scrie că în ianuarie 1812 mitropolitul 

Gavriil Bănulescu-Bodoni pleacă pentru câteva luni la Sankt Peters- 
burg”. Prin urmare, în calitatea sa de vicar, după plecarea mitropolitu- 
lui, episcopul D. Sulima trebuia să se afle la Iași, dar nu în Basarabia. În 
plus, A. Silin a mai consemnat că episcopul Dimitrie, „sosind în Basa- 
rabia, a locuit în primele luni la mănăstirea Curchi, până i s-a pregătit 
locuinţa în orașul eparhial principal”, adică Chişinău, timp în care, cu 
aprobarea mitropolitului Gavriil, a deschis școli pe lângă mănăstirile 
menţionate anterior'*. Dar aceasta s-a putut întâmpla începând cu luna 
octombrie 1812. 


În baza documentelor de arhivă, Pavel Lotoţki a remarcat că pe terito- 
riul dintre Nistru şi Prut au existat şcoli până în 1812. După cum a con- 
statat însă, informaţia enunțată de A. Silin, despre organizarea şcolilor 
pe lângă mănăstiri de către D. Sulima, „nu se confirmă documentar”. 
Totuşi, potrivit fermei sale convingeri, școli primare pe lângă mănăstiri 
au existat. Pavel Lotoţki a tras această concluzie citând cererea din 28 
aprilie 1813 a preotului Petru Ghentus din satul Alexăndreni, ţinutul 
Soroca, înaintată mitropolitului Gavriil de a-i permite să-și dea copiii 
la învățătură la mănăstirea Dobrușa, întrucât în satul unde păstorea nu 
era școală". Dintr-o altă cerere a aflat că „în aprilie 1815, negustorii şi 
alți locuitori din Chişinău au adresat mitropolitului Gavriil Bănulescu- 
Bodoni rugămintea de a înființa o şcoală și de a le plăti învăţătorilor, 
potrivit vechiului obicei al pământului, din venitul orașului, numit al 
cotului. Precum reiese din această cerere, în Chişinău a existat o şcoa- 
lă numită domnească, pentru care se aloca venitul cotului. Către anul 
1812 şcoala nu mai funcţiona. Tot în această cerere se mai menţionea- 
ză că la 16 decembrie 1812 mitropolitul Gavriil l-a numit învăţător pe 
dascălul Gheorghe Popa cu misiunea să înveţe copiii pe lângă biserica 
Sf. Ilie. Dar peste câteva luni, casa în care se afla școala a fost utilizată 
de către clerul acestei biserici pentru alte necesități şi, drept urmare, 
procesul de învățământ s-a întrerupt. Apoi s-a dat pentru școală o casă 
a bisericii Naşterea Maicii Domnului, unde au fost adunaţi copiii. Însă, 
peste o vreme, casa a fost dată protopopului Lupu şi şcoala iarăși s-a 
închis”1€. Pe lângă biserica Nașterea Maicii Domnului (Măzărachi) din 
Chişinău a existat o şcoală și mai înainte. Dintr-un dosar de arhivă din 
1813 Constantin N. Tomescu a aflat că în 1800 această biserică chiși- 
năueană a dat unui ecleziarh Vasile casă de locuit, cu îndatorirea să-i 
înveţe în ea carte pe copiii din parohie. Între timp, biserica şi-a făcut 


LECȚIILE ISTORIEI E 


„casă de şcoală alta cu dascăl rânduit” de mitropolie, iar Vasile deveni 
preot”. 


Cercetând dosarele despre hirotonisirea candidaţilor la preoţie, de- 
pozitate în Arhivele Consistoriului din Chişinău, arhiepiscopul Gurie 
Grosu a găsit în ele mărturii referitoare la studiile acestor candidaţi, ele 
servind drept temei pentru a răspunde afirmativ la întrebarea dacă au 
existat şcoli în Basarabia înaintea răpirii ei de către Rusia. Bunăoară, 
într-un dosar din 1814, Gurie Grosu a găsit că dascălul Ştefan Istrati 
a învăţat la şcoala din satul Bumbăta; candidatul la funcţia de preot la 
biserica Sf. Dumitru din satul Selemet, de curând construită, şi-a fă- 
cut studiile la școala din Holercani; preotul Lupu Vartic, hirotonisit în 
1786, a învăţat în satul Ișnovăţ, ţinutul Orhei; în calitate de învăţător 
al diaconului de la biserica Sf. Nicolae din Dănuţeni, se menţionează 
într-un dosar din 1816, i-a fost preotul Vasile din satul Buda; în 1816 a 
fost ridicat la rangul de preot diaconul de la biserica din Trușeni, care, 
hirotonisit diacon în 1796, a învăţat carte de la dascălul Costache din 
Truşeni; preotul de la biserica Sf. Nicolae din Cobâlca, potrivit unui 
act din 1816, învățase carte de la dascălul Strătilă din satul Răspopeni; 
dascălul Gavril Munteanu din satul Scumpia, hirotonisit, în 1816, pre- 
ot la biserica din Soci, ţinutul Fălești'*, „a învăţat carte, a ceti și a cânta 
în şcoala din satul Scumpia”; în martie 1813, locuitorii satului Parcani 
se plângeau mitropolitului Gavriil că preotul lor, mâniindu-se pe ei, a 
dat ordin dascălului să nu-i primească la şcoală pe copiii lor”. 


În decembrie 1813, dascălul Ioan Hâncu de la biserica Sf. Haralampie 
din Chișinău, care învățase „carte, a ceti, a scrie și a cânta moldoveneşte 
la dascălul Ștefan din satul Săreţii”, a cerut să i se aprobe hirotonia în di- 
acon la biserica Nașterea Maicii Domnului (Măzărache) din Chişinău”. 


Despre existența, până în 1812, a unei şcoli în satul Moleşti, ținutul 
Hotărniceni, aflăm dintr-un document din februarie 1814 ce conține 
date biografice referitoare la dascălul Gavril Robu de la biserica din 
acest sat. În vârstă de 20 de ani, dascălul fuseseră botezat de preotul Ni- 
colae din satul Horeşti, ținutul Lăpuşna. Pe când era mic, după moar- 
tea tatălui său, el a fost luat de către episcopul Meletie al Hușilor, „pe 
lângă care a învățat să citească și să scrie în moldoveneşte. Peste patru 
ani, episcopul l-a dat sub îndrumarea protoiereului Onufrie Baltagă 
de la biserica din Moleșşti, pentru a-i învăţa pe copii în școala de aici”. 

După ce i-a învăţat pe copii timp de doi ani, el a îndeplinit funcţia de 
dascăl la biserica din Moleşti”. 


Potrivit informaţiei dintr-un dosar de arhivă din 1815, consultat de 
Constantin Tomescu, dascălul Gheorghe de la biserica din satul Ocniţa, 
ţinutul Hotin, învățase carte „la un dascăl vestit Proca Mihail” din Iaşi. 
La rândul său, dascălul Gheorghe a avut şcoală în satul Arionești. Dintre 
copiii care au fost la el „la școală” era și unul care a devenit preot, „anumi 
Vasile, tot din Arioneșşti””. 


Desigur, susține Petre Cazacu, „Moldova de pe acele timpuri n-avea 
mulți cărturari sau chiar simpli ştiutori de carte; nu erau timpurile ace- 
lea prielnice pentru cultură în genere și cultură naţională îndeosebi pe 
aceste locuri” Totuşi Moldova „nu putea fi socotită țară fără ştiinţă de 
carte, fără cultură”. „Că boierimea știa carte moldovenească și greceas- 
că, menţionează în continuare Petre Cazacu, se dovedeşte din actele 
scrise şi semnate de ei în acele timpuri, din toate dosarele şi condicile 
administraţiei şi justiției moldoveneşti, ținute de cărturari moldoveni 
până la 1830 și mai târziu chiar. Despre clericii moldoveni din acele 
timpuri şi despre călugări nu se poate vorbi ca despre agramaţi; ei toți 
ştiau a citi, a scrie și a cânta moldovenește, altfel n-ar fi fost admiși la 
funcţiile lor. Dovadă sigură despre acest lucru sunt condicile biseri- 
cești scrise moldoveneşte în Basarabia până la 1872, cu toate că este 
sigur, chiar după istoricii ruși, că în Basarabia nu a fost deschisă de ruși 
nici o şcoală specială moldovenească”. 


În pofida vicisitudinilor timpului, procesul de instruire în Moldova 
medievală s-a manifestat nu numai în cadrul unor forme organizate 
de învățământ, dar şi ca urmare a aplicării instruirii particulare și în 
familie”, care a persistat în stânga Prutului și după actul fraudulos din 
1812. 


Istoriografia sovietică moldovenească a tratat în mod echivoc problema 
referitoare la existența în Basarabia, până la 1812, a unor forme organi- 
zate de învățământ. Pe de o parte, a pus în circulaţie informaţia despre 
deschiderea, la mijlocul secolului al XVIII-lea, a unor şcoli la Iași, Huși, 
Roman, Rădăuţi, în 1766 - „în toate capitalele de ţinut ale Moldovei”, 
apoi — „pe lângă mănăstirea Putna, în Hotin și în alte orașe din Moldova”, 
iar pe de altă parte, pentru a sublinia pretinsa „importanță progresistă” a 

anexării Basarabiei la Imperiul Rus, a comunicat cititorilor: „În timp ce 
la Iași şi în alte orașe din Moldova de peste Prut existau unele școli care 
funcționau regulat, în Basarabia nu erau asemenea școli. De regulă, aici 
se învăţa carte numai pe lângă biserici și mănăstiri”. Prin urmare, şcoli 
totuși au existat. În plus, cei care își făceau studiile în școlile din dreapta 
Prutului oare nu erau trimiși în calitate de funcționari sau slujitori bise- 
riceşti prin întregul principat? De pildă, preotul Nicolae de la biserica 
din satul Căinari, ținutul Hotărniceni, scria, în 1814, că a învăţat timp de 
cinci ani „la şcoala de la Socola, după cum şi atestatul mă mărturiseşte '”€. 


Pentru a amplifica confuzia, cu scopul de a glorifica rolul Rusiei, isto- 
riografia sovietică moldovenească a inventat în acest sens următoarea 
formulare: „Până în 1812, în Basarabia n-a existat nici un sistem de 
şcoli permanente de stat. Un astfel de sistem a luat naștere abia după 
1812, prima instituţie de învățământ de stat din Basarabia fiind Semi- 
narul Teologic din Chișinău””. În primul rând, este incorect să priveşti 
teritoriul dintre Prut şi Nistru ca porțiune izolată şi nu ca parte inte- 
grantă a Principatului Moldovei, în cadrul căruia a existat totuși un 
sistem de şcoli, ele nefiind permanente din cauza războaielor ruso-tur- 
ce. În al doilea rând, Seminarul Teologic din Chișinău era subordonat 
Eparhiei Chişinăului și Hotinului, iar Seminarul din Socola, deschis în 
1803, — Mitropoliei Moldovei, adică tot unei instituţii ecleziastice, şi 
atunci care seminar era de stat şi care nu? 


Deşi istoricul Andrei Eşanu a remarcat existenţa școlilor în Chişinău în 
a doua jumătate a secolului al XVIII-lea — începutul secolului al XIX-lea, 
menţionând în mod deosebit despre înființarea şcolii domnești“, isto- 
riografia oficială a continuat să propage ideea privind inexistența până 
în 1812 a unui sistem de școli în Basarabia”. 


Ca urmare a demascării, începând cu anul 1989, a tendinței de misti- 
ficare a istoriei Basarabiei, A. Eşanu a demonstrat din nou, în lumina 
documentelor vremii, că procesul de devenire a Chişinăului „ca centru 
de învățământ a început nu după 1812, cum se arată frecvent în litera- 
tura de specialitate, ci mult mai înainte”. Evenimentul principal în isto- 
ria învățământului din acest oraş de până la 1812 a fost deschiderea, în 
1803, a unei şcoli domneşti”. Ulterior, A. Eşanu a prezentat un tablou 
amplu al formelor organizate de instruire din Principatul Moldovei în 
secolul al XVIII-lea - începutul secolului al XIX-lea, din cuprinsul că- 

ruia rezultă că pe teritoriul dintre Prut și Nistru a existat până în 1812 
un anumit sistem de şcoli“. 


Așadar, până în 1812, în Principatul Moldovei, inclusiv în stânga Pru- 
tului, au existat şcoli, iar ocupaţia militară rusă, instalată în perioada 
războiului ruso-turc din anii 1806-1812, a avut un impact negativ asu- 
pra activităţii lor. 


Şcoli româneşti în Basarabia după anexare 


După încorporarea teritoriului dintre Prut şi Nistru al Principatului 
Moldovei în Imperiul Rus, pe durata a câtorva decenii, rețeaua de şcoli 
de tip rusesc din provincia românească anexată a evoluat extrem de 
lent, din cauza dezvoltării slabe a sistemului de învățământ din cadrul 
imperiului, instruirea în puţinele şcoli ale acestei rețele, deschise între 
timp, efectuându-se în limba rusă. 


Un timp, sub regimul țarist, au funcționat și o serie de școli românești. 
Însă majoritatea dintre ele au avut o existență efemeră. La drept vor- 
bind, nici nu cunoaştem prea multe detalii despre aceste şcoli, din ca- 
uza prezenţei unor puţine mărturii documentare, ca urmare a faptului 
că ele nu erau subordonate instituțiilor statului. Expunem în acest sens 
câteva probe documentare. 


În cadrul şedinţei din 5 octombrie 1812 a Dicasteriei Exarhiceşti din 
Chişinău a fost examinată petiția dascălului loan Bogdaproste, prin 
care acesta a solicitat să fie confirmat în calitate de dascăl la biserica 
Sf. Gheorghe din satul Gura Galbenei, ţinutul Hotărniceni, și să i se 
permită să deschidă o şcoală în acest sat. Mitropolitul Gavriil Bănules- 
cu-Bodoni a formulat următoarea rezoluţie, scrisă în rusește pe cere- 
rea dascălului: „Petiţionarul să fie numit la această biserică. În afară de 
aceasta, să i se îngăduie să deschidă o școală moldovenească pentru a 


instrui copiii care vor dori să înveţe la el'”. 


La 1813, funcţiona o şcoală pe lângă biserica Măzărache din Chișinău. 
Dascălul Gheorghe Popovici de la această biserică i-a scris mitropoli- 
tului Bănulescu-Bodoni într-o petiție pe care i-a adresat-o în noiem- 
brie 1813: „Neocolită bucurie am avut și am de când cu a î. p. s. voastre 
poruncă și blagoslovenie m-am rânduit învățătoriu de copii în limba 

moldovenească la biserica lui Măzărache”. Iar în continuare a formulat 
rugămintea să i se dea „câţiva bani”, deoarece „lipsa celor trebuincioase 
casii neertat cere cea de nevoie hrană și îmbrăcăminte”. Deși avea „o 
.. v3 A v . . ..» . 
viişoară”, aceasta însă „puţin sporiu aduce peste plata ostenelii”. Mitro- 
politul a poruncit Dicasteriei să cerceteze dacă „nu ia acest dascăl plată 
de la copii”. S-a constatat că dascălul a luat plată „pentru învățătura co- 
piilor”, şi anume: $ lei de la Sârghi Lazăr, 2 lei de la văduva Smaranda, 4 
lei de la Stati Grosu, 1,2 lei de la Gheorghe Abăgeriul și 3 lei de la Dima 
Cojocaru. În actul întocmit de secretarul Jadanov se menționează că 
dascălul Popovici a primit bani numai de la acești cinci părinţi, urmând 
3 sI 


ca pentru ceilalți copii să găsească „un dascăl de limba rusă”. 


Dintr-un dosar de arhivă, Constantin Tomescu a aflat că în 1813, în 
satul Mânzătești, ținutul Iași, era un dascăl „deosebit”, pe nume To- 
ader, fiu de preot, care „învaţă şi copii, şi slujeşti şi la bisărică”**. Tot 
acest cercetător a mai depistat informaţia că la 1814 era şcoală în satul 
Brătuleni, la care își dăduse copiii şi preotul Ştefan din satul Sărăţica, 
ţinutul Hotărniceni“. 


Printr-un raport din 1814, protopopul Ioan Dimitriu al ținutului Lă- 
puşna i-a comunicat mitropolitului Bănulescu-Bodoni: „Vasăli holteiu, 
ficiorul lui Pentelii din satul Mileșştii, ştiind puțănă carte, l-au tocmit 8 
oameni din satul Buiucanii ca să le înveţi copii carti, fiind copii mici, 
nefiind de vărstă di a mergi la altă școală, la cari s-au dat şi casă pentru 
copii pentru învățătură”. 


La S decembrie 1823, locuitorii satului Buiucani, ţinutul Orhei, au 
solicitat conducerii Eparhiei Chișinăului şi Hotinului să i se dea voie 
dascălului Vasile Pintilie să-i învețe pe copii „în limba naţiei moldove- 
neşti”*”. Dascălul Vasile Pintilie, de 35 de ani, fiu de ţăran, era trecut la 
tagma duhovnicească prin ordinul din 29 iulie 1815 al Dicasteriei, dar 
din acest an, fiind inclus în lista slujitorilor de la biserica din Buiucani, 
el nu a exercitat nicio funcţie bisericească. Examinând petiția în cadrul 
şedinţei din 17 decembrie 1823, membrii Dicasteriei s-au oprit asupra 
certificatului eliberat în 1815 de către Dicasterie lui Vasile Pintilie, în 
care se menţiona că el urma să înveţe copiii până când va fi numit într-o 
funcție. Însă, după scurgerea a nouă ani, constatau membrii Dicaste- 
riei, V. Pintilie nu numai că nu şi-a căutat un loc liber la vreo biserică, 
dar nici nu s-a adresat conducerii eparhiale pentru a-i acorda un post 

vacant. Prin urmare, citim în verdict, având în vedere această cauză, dar 
și faptul că el, provenind din categoria socială a țăranilor, nu a prezen- 
tat niciun act ce i-ar da dreptul să fie admis în tagma duhovnicească, 
solicitarea nu poate fi satisfăcută. Mai mult decât atât, membrii acestei 
instituţii ecleziastice au decis să fie anulat certificatul eliberat lui V. Pin- 
tilie în 1815 și, totodată, să se dea dispoziţie ca el să fie exclus din lista 
slujitorilor bisericii din Buiucani“. 


Deoarece şcolile cu predarea în limba română nu aveau statut oficial, 
organele statului interveneau și le sistau activitatea, așa cum s-a întâm- 
plat, bunăoară, cu şcoala din Ciutulești. 


În reclamaţia înaintată conducerii eparhiale, postelnicelul Dumitru 
Răileanu din satul Ciutulești, ținutul Iași, a explicat că el a construit 
în acest sat o biserică de stuf, o clopotniță și gard de piatră în jurul bi- 
sericii. Pe deasupra, a zidit şi o casă de piatră pentru școală, în care să 
înveţe copiii din sat, stabilind pentru învățător suma de 200 de lei anu- 
al, dar protoiereul Pavel Chișleacov i-a interzis dascălului să-i înveţe pe 
copii, din care motiv a rugat să i se acorde dascălului permisiunea de 
a-i instrui. Rezoluţia din 7 martie 1829 a arhiepiscopului Dimitrie Su- 
lima, consemnată pe cererea postelnicelului, a fost următoarea: „Să i se 
comunice protopopului Chișleacov ca el să nu-i împiedice dascălului 
de la Ciutuleșşti să-i înveţe pe copii să citească după cărţile bisericești, 
să cânte cântece bisericești și să scrie”. 


Despre existenţa la mijlocul secolului al XIX-lea, în judeţele Orhei și 
Chişinău, a câtorva şcoli românești se poate deduce din următorul caz. 
În cadrul ședinței din decembrie 1856 a Consistoriului Duhovnicesc 
din Chișinău a fost audiată comunicarea oficială a supraveghetorului 
Şcolii Judeţene nr. 2 din Chişinău, Simion Tarapanov“, prin care aces- 
ta a adus la cunoştinţă că, după cum i-a raportat învățătorul şcolii paro- 
hiale din Orhei, în multe sate din judeţul Orhei sunt școli deschise fără 
permisiune din partea conducerii şcolilor. Fiind întrebaţi pe ce temei 
legal îi învaţă pe elevi, învățătorii acestor școli răspundeau că îi învață 
cu învoirea Consistoriului. La 30 aprilie 1856, S. Tarapanov a vizitat 
personal școlile aflate în subordinea sa și a descoperit în satul Ignăței, 
judeţul Orhei, o şcoală cu 12 elevi, al căror învățător era Pavel Dascăl, 
fiu de dascăl, originar din satul Bursuc, județul Soroca, care poseda cer- 
tificat cu privire la deschiderea şcolii, eliberat, la 15 ianuarie 1856, de 

către protopopul, preotul Fiodor Vijinschi din satul Scorţeni. Având în 
vedere cele expuse în comunicarea oficială pe care a prezentat-o, Tara- 
panov a solicitat Consistoriului să-l informeze pe ce bază legală preoţii 
eliberează certificate prin care se acordă dreptul de a deschide şcoli în 
sate. Concomitent, el a mai rugat să i se pună la dispoziţie lista şcolilor 
din judeţele Chişinău şi Orhei, deschise cu aprobarea Consistoriului“. 


Potrivit informaţiei pe care o deţinea Consistoriul, școlile de pe lângă bi- 
sericile din Eparhia Chişinăului și Hotinului, prevăzute pentru a-i învăța 
pe copiii sătenilor să citească, să scrie, să spună rugăciuni și să cunoască 
noţiunile de bază ale catehismului, „au fost înfiinţate în virtutea decre- 
tului secret al Sf. Sinod din 29 octombrie 1856, conducerea eparhială 
fiind obligată să câștige bunăvoința clerului din parohii și să-l stimule- 
ze ca să deschidă școli pe lângă biserici, care să fie simple și adaptate la 
viața poporului”. Anual, protopopii urmau să prezinte Consistoriului 
informaţii privitoare la numărul şcolilor, învăţătorilor şi elevilor, pe care 
Consistoriul, la rândul său, avea să le adreseze Sinodului. 


Pentru a-i da răspuns lui Tarapanov, Consistoriul a apelat şi la raportul 
din 20 ianuarie 1856 al protopopului judeţului Orhei, protoiereul Si- 
mion Baltaga, în care acesta a înfățișat astfel situația învățământului din 
cadrul judeţului: 1. În județul Orhei lipsesc şcoli pentru copiii săteni- 
lor, întreţinute de biserici şi aflate în grija clerului, independent de alte 
instituţii, întrucât bisericile, fiind sărace, nu sunt în stare să întrețină 
asemenea şcoli. 2. De asemenea lipsesc şcoli sătești subordonate altor 
instituţii, neîntreținute de cler, dar care participă la instruirea elevilor 
din aceste şcoli. 3. Pe timp de iarnă, în multe sate din judeţul Orhei, 
în condiţii de casă, clerul, personal sau cu ajutorul pisarilor rurali şi al 
altor persoane ştiutoare de carte, îi învaţă pe copii să citească, să spună 
rugăciuni, să cunoască simbolurile credinţei și noțiunile de bază ale ca- 
tehismului, dar în ultima perioadă a anului 1855, ca urmare a ordinului 
dat de către şeful judeţului Orhei, acest mod de a-i învăța pe copiii din 
localitățile rurale a fost suprimat, sub pretextul că învățătorii trebuie 
să posede certificate eliberate de către Direcţia Liceului Regional din 
Chişinău, ce ar adeveri dreptul de a instrui, recomandându-le sătenilor 
să-şi dea copiii la învățătură în școala parohială din Orhei”. 


Luând în considerație informaţiile din raportul protoiereului Simion 
Baltaga și ordinul șefului județului Orhei, Consistoriul a constatat: cle- 

rului i s-a poruncit să anunţe locuitorii acestui judeţ ca ei să nu-și dea co- 
piii la învăţătură persoanelor laice care nu dispun de certificate eliberate 
de către conducerea școlilor, dar nu să închidă școlile deschise pe lângă 
bisericile din judeţul Orhei ca urmare a ordinului emis la 29 mai 1836 de 
către Sf. Sinod cu privire la copiii sătenilor, prin care responsabilitatea de 
a-i instrui a fost pusă pe seama clerului. De aceea, încă la 29 noiembrie 
1856, Consistoriul i-a dat dispoziție protoiereului Simion Baltaga să re- 
stabilească şcolile care au existat pe lângă biserici. 


În acest context, Consistoriul a enumerat localităţile din județul Chi- 
şinău în care activau școli, şi anume: în satele Durlești, Trușeni, Bă- 
cioi, Lozova, Străşeni, Sadova, Sireţi, Costeşti, Răzeni, Mereni, Bujor, 
Cărpineni, Volcineţ, Nisporenii de Sus, Mileşti, Vărzărești, Tuzora şi 
târgul Hâncești. Însă Consistoriul nu era informat pe ce bază preoții 
eliberează certificate pentru a deschide şcoli în sate. 


Sfârşind examinarea comunicării oficiale, Consistoriul a dispus: supra- 
veghetorului Şcolii Judeţene nr. 2 din Chișinău să i se comunice toată 
informaţia pe care Consistoriul o are referitor la subiectul abordat“. 


Nu încape îndoială că învățătura în aceste şcoli decurgea în limba ro- 
mână, din simplul motiv că erau organizate din inițiativa preoților. 


Drept argument servește și următoarea afirmaţie a scriitorului Aleksandr 
Afanasiev-Ciujbinski“, după ce a întreprins o călătorie prin Basarabia: 
„Este dificil să deschizi şcoli în satele moldovenești: instruirea în moldo- 
venește nu este permisă, iar în rusește se vor găsi puţini doritori”*. 

Ne-a spart fortuna-n 
două răsuflarea 


Eu m-am născut în graiul dulce-al mamei, 


M-au legănat și muntele, şi marea. 
NM. filolog, lingvist, până la Tisa se-auzea cântarea 
prof. univ., poet, publicist, 
traducător, om de stat. 
Membru al Uniunii 
Scriitorilor din România ṣi Ne-a spart fortuna-n două răsuflarea. 
din Republica Moldova şi 
al Uniunii Jurnaliştilor din 
Moldova. Autor şi coautor, Când dai, la Prut, umil, uiumul vamei 
redactor şi coredactor Să poţi să duci la Putna neuitarea. 
a peste 30 de manuale, 
elaborări metodice şi alte | 
ediţii didactice şi a peste In geana toamnei, când s-a stinge-n zare 
250 de articole şi studii. Duiosul, jalnic țipăt de cocor, 
Semnează în 2010 volumul 
Calvarul limbii române din 
Basarabia, 552 p, editat de Sub tremur viu de falnic tricolor. 
Casa Limbii Române „Nichita 
Stănescu” Ministru al Ştiinţei 
şi Învățământului din 
Republica Moldova (1990- Şi-n România Mare-aș vrea să mor. 
1994). Fondator al revistei 
„Limba Română” 


Pe mal nistrean crestată-n buza lamei. 


Şi azi mai sângerează rana dramei, 


Pe ultim drum mă duceţi la culcare 


Eu m-am născut în România Mare 


Vă eclipsează statul 
planeta Eminescu 


S-au stins ca versul clasic printre cezuri 
şi rime, 
Dar au rămas în inimi, sclipinde nestemate, 

Pe stele călătoare, planeţi, unde-s gravate 
Pe veci ale lor nume și faptele sublime. 


Mai sunt, în timpul nostru, hâzenii dând din coate, 
Cu merite de paie și nume anonime 

(Scofală, Plagiatu, Frustratu, Neicanime...), 

Să intre cu ciubota drept în eternitate. 


E un temei din veacuri al dreptului, firescul: 


Nu-ţi cade fără merit din cer, de nicăieri. 


Să fiți voi regi ori cutre, curtean sau cutărescu, 
Clonaţi în eprubete, pe-o oră cavaleri, 
Cadavre-n debarale de astăzi şi de ieri, 
Vă eclipsează statul planeta Eminescu. 


Ca un Ocnus, damnat ne-ncetat 
să-mpletească 


Ca suveica prin rost prin granit trece dalta. 
Se-nmlăd ie ca joarda potrivnica rocă, 
Coborâtă din creste în silva barocă 


Să se-nșurube-n ceruri liană cu alta. 


Un feeric peisaj când o vezi cum revocă 
Siniliul din cer cu statura-i, cobalta. 
Inspirația, dură, nu ştie ce-i halta. 
Creatorul dă rocăi pecete de cocă. 


Se zgâieşte uitarea să-ți sfâşie struna. 
La cea moară din deal nu mai e morărița. 


Tu ornezi şi ornezi stofa ta adamască 

Ca un Ocnus, damnat ne-ncetat să-mpletească 
O frânghie, pe care i-o mursecă-ntruna 
La alt capăt, iavaş, insolent, măgărița. 


N-am trecut prin viaţă ca prin hol 


N-am trecut prin viaţă ca prin hol. 

Zeci de chipuri îmi înţes ogorul: 
Macbeth, Hamlet, Stockman, revizorul... 
Toate mi-s și aisberg, și atol. 


Sună goarna,-mi spune regizorul, 
Că e timpul, frate rostogol, 

Să porneşti bugia și motorul 
Să-ţi interpretezi şi propriul rol. 


Intru-n dans cu toată pasiunea. 
Mă sufoc. Să-mi joace festa rolul? 
Sar, nebune, pulsul, tensiunea. 


Gâlgâie-n furtun colesterolul. 
Brusc, un ictus stinge crud tirolul* 


Şi-mi încheie, sacră, misiunea. 


* Aici: valsul tirolez. 


O fi fiind ea, viaţa,-n cer frumoasă 


Îşi pipăie ecluzele stihia. 

Se smulg din frâu ghețarii, telegarii. 
La pândă stau vulcanii ca ogarii. 
Pătrunde-n oase cancer agonia. 

Dolfanii-o iau spre cosmice fruntarii. 
Cupeţu-şi mută-n buncăr prăvălia. 
Un cap-de-porc îşi dibuie frânghia. 


Se roagă-a mântuire tipicarii. 


Se-aruncă-n hău prostraţii, mimând doxe, 


Convinși că astfel urcă la Zamolxe. 


Din arcă-mi fac, dibaci ca Noe, casă, 
Ridic spre Ararat pânzele-n vânt. 
O fi fiind ea, viața,-n cer frumoasă, 


Dar mai frumoasă-i, parcă, pe pământ. 


E cu ochi și cu sprâncene: 
cu asemenea șrapnele... 


Țari setoşi de măreție, toți sunt oale și ulcioare. 
Dorm în colbul de arhivă schițe, planuri, stratageme, 
Pacte, note, protocoale, uneltiri făcute gheme, 
Numai nu și testamentul ţarului Petru cel Mare. 


Lungul vis spre anatolii nu a fost surpat de vreme. 
inta clară chiar de-i scapă marii flote militare, 

O preia-n vizor flotila de femei și fete, care 

Ştiu să unduie la bară și să joace la extreme. 


Şi-au scos blondele rusine tehnica de-naintare: 
Ochi albaștri ca cicoarea, busturi tari, împlătoşate, 
Mersul lin ca de felină, unduiri de şolduri plate, 
Răscroieli pân-la burice, pân-la poli — posterioare. 


E cu ochi și cu sprâncene: cu asemenea șrapnele 
Poţi răzbi cu ușurință spre Bosfor şi Dardanele. 


PROZA ME 


Vlad SĂRĂTILĂ 


Mânzul cu coarne 
A . A » 
sau „Vârtejul în deșert 


Nanoroman 


VS. — prof. de literatură 
universală, poet, prozator, 
dramaturg, originar din 
satul Slobozia-Vărăncău, 
Soroca. Dintre volumele 
publicate: Mici poeme 

cu dileme (2003), Drob 
(2008), Portrete în alb 
(2010), Popasuri în țara 
bricelor și rozelor de foc 
2011), Uverturi în Dor 
major / Uverturi în Fard 
minor (2012). În proces de 
montare drama Un bilet cu 
destinația Olimp. Membru 
al Uniunii jurnaliştilor şi al 
Asociaţiei epigramiştilor din 
Republica Moldova. 


— Linişteeeeeee! 
— Silence! 
-— Pro nosakpbIBaire! 


— "Ţssssssssst! 


În minte, în inimi, şi în organele interne e 
vamă. Altceva nimic. 


Vama este biserica ministerului finanţelor în 
particular și a guvernului în ansamblu. Vama 
în viziunea lor este mântuirea noastră. 


Lucru ştiut, în biserică trebuie să te închini, să 
crezi şi să speri. Dar mai mare decât credința 
şi speranţa a fost și va fi dragostea fără rezer- 
ve... pentru vameș, fiindcă înfricoșata judeca- 
tă este munca Lui de fiecare zi. 


Judecătorul a anunţat pauză de cafea. 


Popoarele adunate de o parte și de alta ale 
frontierei amuțţiră, ridicând spre ceruri ochii 
înlăcrimaţi de puterea rugilor. 


lisus, Allah, Buddha, Crişna şi cu Rama, Za- 
ratustra, toți zeii, inclusiv istețul Hermes, pro- 
tectorul de bișniță, sunt rugaţi să facă uz de 
nemărginita lor putere ca să-i priască domnu- 
lui vameş cafeaua. 


Doar acel care nu a trecut vreodată dintr-o 
țară în alta (din păcate avem și din aceștia, 

deși noi ne-am deprins să ne mutăm pe parcursul istoriei dintr-un im- 
periu în altul cu tot cu grăniceri) nu ştie cât de important este să-i facă 
bine domnului vameş cafeaua. 


Buna derulare a ritualului trecerii licorii brune prin esofagul persoanei 
publice fericeşte națiunile, provoacă o încălzire globală în sensul poli- 
tic şi mai puţin politic al cuvântului. 


Cafeaua bună înseamnă ploaie la vreme, fiindcă li se permite norilor să 
treacă frontiera. Cafeaua proastă înseamnă agricultură fără tractoare și 
poezie naţională fără haiku. 


Muriţi, vameşul servește cafeaua! 


Gata, vine ora adevărului! 


xxx 


Ilie Calu, vameș-maior, pogori din cerul lui, vameș de tot, şi se arătă 
mulțimii. Privirea Sa trecu ca un laser prin oameni și baloturi, micşo- 
rându-le semnificativ dimensiunile. După aceasta el binevoi sa înjure 
scurt, fără răutate, într-o singură frază cu șase subordonate, întreprin- 
derile textile din Turcia și se aşeză pe un scăuieş de contrabandă pen- 
tru a resimţi gustul cafelei, amărui, ca soarta unui om împovărat de 
grijile țării. 

Nefericit gest. 


În acest moment vameșul îl prinse cu coada ochiului pe Mitică Tre- 
tinu, sergent inferior și şofer la securitate care se îndrepta spre el pe 
picioarele sale curbate, ca de ienicer crescut în şa. 


„Acesta-i mare rahat, te toarnă într-o clipă”, gândi speriat Calu și unde 
răcni haiducește: 


— Bagajele la control! 


Mitică, însă, aplecă spre urechea vameșului cele vreo 120 de kile, pre- 
ponderent slănină, pe care le avea cu titlu de proprietate privată și şopti 
cu dragoste militărească: 


— La loc comanda! 

— Să trăiţi, dom î-î-î-î-î- iis 

- La loc comanda, căpitane! 

Tretinu îl coborî intenționat pe maior cu un grad pentru ca acesta să se 
pătrundă de importanța vizitei sergentului. 

— Să trăiţi! La loc comanda! 

- Vino încoace. 

Retraşi, Mitică îndreptă arătătorul său scurt şi puhav spre unul dintre 
sutele de călători. 

— Pe ăla jigărit l-ai văzut? 

— Văzut, să trăiţi! 

- Ce-ai observat? 

— Că-i jigărit, să trăiţi! 

— Bă, tu nu eşti cal, ci bou. Ai băgat de seamă că în toată vama numai el 
nu are bagaje? 

- O fi student, să trăiţi... 


— Mai degrabă spion. Mdaa, de unde oare o fi? De la Mossad? Nu 
cred, ăia-s băieți deştepţi, ar fi avut grijă ca omul lor să nu se evidenţi- 
eze din mulțime. Dar poate-i agent dublu și nu dorește să poarte gea- 
mantanele nimănui? Eeeeh, când, dracu, vor avea spionii week-end că 
m-am săturat să-i tot prind pe cont propriu? 


Nu ştiu de ce, sergentul Mitică vroia să-l impresioneze pe vameș. Era ca 
şi cum ar da un master-class în materie de contraspionaj. Să captureze 
spioni era unicul lucru pe care el îl făcea cu plăcere. 


- Trebuie să-l supunem unui control minuţios. 

— Să trăiţi! 

Peste câteva minute ciudatul pasager fără bagaje era adus în sala pentru 
control suplimentar. 


- Numele, prenumele și ce mai ai, răcni sergentul Tretinu, încât tre- 
mură slănina de pe el şi tencuiala de pe pereţi. De altfel, Mitică nu era 
țipălău. Pur şi simplu instrucţiunea de serviciu prevedea că dușmanul 
trebuie mai întâi intimidat, scos de pe fix. 


- Mmmânzu... Ghi-Ghiţă. 

— Fratele tău geamăn tot Mânzu Ghiţă este? 

- D-d-a-a, desigur... eu nu am niciun frate. 

- De unde vii? 

- D-d-i-n Is-Istanbul. 

- Scopul vizitei? Te previn, în vamă bâlbâitul este interzis prin lege! 

- Înțelegeți, c-c-îndva ro-romanii i-au cuuucerit pe gre-greci prin forța 
armelor, iar gre-grecii i-au-i-au cucerit pe ro-romani prin cultură, prin 
mi-mituri. 


Aista-i mare svoloci, gîndi Mitică. Dacă mai toarnă din astea, îl împusc 
» 9 3 3 
pentru tentativă de evadare.” 


- Băăi, tu n-ai fost în Grecia. Eu am informații de la agenții secreți: 
Istanbulul se află în Turcia. Ai crezut că SIS-ul doarme, da? 


- Eu v-vreau să demonstrez că Imperiul Otoman a cucerit Mo-Moldo- 
va prin forța armelor, iar Mo-Moldova a cucerit Im-imperiul Otoman 
prin cu-cultură. 


— Adică turcii s-au aflat 300 de ani sub jug cultural moldovenesc? 


Astăzi Mitică avea orizont, fiindcă, în calitate de securist, a tras cu ure- 
chea la mai multe mitinguri. 


- Nnu chiar așa, bilbâi Ghiţă Minzu, dar am gă-găsit probe. Este vorba 
despre co-coarnele be-berbecului. 


- Al cui era animalul și cum a trecut frontiera? Arată-mi certificatul de 
origine, certificatul veterinar, declarația despre valoarea mărfii și cele- 
lalte 22 de documente. Altfel voi califica cele făptuite ca tentativă de 
contrabandă cu berbeci! 


— Co-coarnele be-berbecului este un or-ornament, biigui Ghiță Mânzu. 
ÎI găsim pe ar-articole brodate ori cioplite în lemn sau piatră, covoare 
tra-tradiționale moldave. Dacă el se găsește în Tu-Turcia înseamnă că 
noi i-am cu-cucerit pe turci din punct de vedere spi-spiritual. 


- Înseamnă că în conformitate cu articolul 12 din codul 14 ești învinuit 
de înaltă trădare de stat cu circumstanţe agravante pentru export ilicit 
de păsări şi bovine. Coarnele, ordon să fie anexate la dosar. 


PROZĂ EZ 


Mitică puse mâna pe cătușe, dar astăzi Mânzu era norocos. Din um- 
bră apăru discret un nou personaj pe care nu-l observase nimeni până 
atunci. Era colonelul Armăsaru, poreclit de iniţiaţii în probleme de se- 
curitate criticul literar. 


— Nu vă ambalaţi, fraţilor, zise el cu multă dragoste față de aproapele și 
apoi se apropie de Ghiţă Mânzu care o cam sfeclise: 


- Tinere, daţi-mi voie să vă aduc mulțumiri din partea președintelui 
proaspăt ales, parlamentului reales și guvernului remaniat al țării noastre 
pentru spiritul patriotic de care sunteți invadat și să vă doresc mari succe- 
se în realizarea nobilelor intenţii pe care le nutriți. Nu, vă rog mult, nu-mi 
mulțumiți pentru că în acest caz m-aș alege cu procese suplimentare de 
conștiință pentru această tardivă intervenţie. Vă rog să receptaţi cu inima 
câteva cuvinte simple: în spatele nostru este Patria și responsabilitatea ne 
face uneori să fim mai duri. Scuzele noastre pentru disconfort. 


Eeeeh, are dreptate cel care afirmă că adevărata fericire omul o poate sim- 
ți doar în vamă! Dacă nu atunci când intră, atunci, garantat, când iese! 


Răvăşit din cauza trecerii inopinate de la rece la cald, Ghiţă Mânzu 
> J > 
pupă ca unui socru mâna colonelului. 


— Vă mulțumesc, nici nu vă imaginaţi cât vă sunt de recunoscător! 
- Toate bune. Nu uita, tinere, să mă inviţi la nuntă. 


Peste o clipă Armăsaru ordonă convocarea unei şedinţe extraordinare 
la care urma să se discute noile pericole care pot afecta bunăstarea țării 
și, implicit, a poporului. 


xxx 


Chemat să prezinte darea de seamă privind aplicarea programului de 
activităţi în vederea şi aşa mai departe, vameş maiorul Ilie Calu începu 
în mod tradiţional: 


- Onorată asistență, vama este filtrul țării... 


— „iar în filtru întotdeauna rămâne ceva, interveni cam în zeflemea, 
Armăsaru. Apoi continuă cu o duritate și un patetism năvalnic care în- 
totdeauna îi înfrumusețează pe şefi, indiferent de calibrul lor: 

- Prea v-aţi bătut joc de ţară, de străbuni, de obicei... 


Noi stăm la straja intereselor Patriei, încercă să se lingușească Ilie Calu, 
dar mai rău făcu. Vameș-vameș, dar tot naiv; el credea că un maior are 
dreptul să-şi iubească ţara şi poporul tot așa ca un colonel. Armăsaru îl 
anihilă cu parafraza unui vers pentru copii: 


„Uite vama ne iubeşte, 
Ea de toate ne-a adus, 
Ea ne-nvaţă şi ne creşte 


Şi ni-i dragă de nespus”. 


Nedeprins cu poezia, Ilie Calu căzu. El plecă rușinat cu tot cu gradul de 
maior pentru ca să revină mai târziu, la insistența unui văr mai armăsar 
decât colonelul Armăsaru. Dar lucrul acesta pentru masele de oameni 
care construiesc în alte ţări viitorul ţării noastre contează mai puţin. 


Şedinţa era strict secretă. Prezida colonelul Armăsaru, asistau — Mitică 
Tretinu şi, în calitate de grefier, o tânără frumușică, cu chip de școlăriță. 
Mai purta și cosițe scurte, probabil pentru a-i monta pe spioni pe pistă 
falsă, creându-le iluzia că în ţara noastră ei se pot simți în siguranță. Nu- 
mele conspirativ al tinerei era Lili și Liliana și venea dintr-un hit mult 
îndrăgit de către colaboratorii instituţiei. Între noi fie vorba, numele atri- 
buit nu prea i se potrivea fetei, fiindcă ea era cuminte, iar procesele ver- 
bale le scria citeţ și fără greșeli grave de ortografie. 


Colonelul fu concis și constructiv. 


- Concluzia e clară: mânzul acesta vrea să ne pună la toţi coarne și 
l-am eliberat doar pentru a deconspira întreaga rețea. Voi face chiar 
azi demersurile necesare către forurile conducătoare ale ţării pentru a 
finanța operaţiunea „Vârtejul în deșert”. Cred că, ţinând cont de starea 
precară a economiei, un milion de euro este suficient pentru ca ele- 
mentele nonpatriotice să înceapă a tremura gândind la noi. 


N-avea cine să-și dea seama despre adevăratul șir logic ce se înfiripa 
în neadormita minte a colonelului. Se apropie alegerile, gândea el, și 
electoratul va avea nevoie de eroi pe care să-i urmeze în calea grea spre 
urne. Eu voi purta drapelul! Poporul trebuie să voteze nu cu mamifere 
mici în cap, ci cu armăsari! Pentru a transpune în fapt strategia mea 

secretă, acest interfraier şi mânz cu coarne este cel mai potrivit instru- 
ment. 


Ajuns cu gândul până aici, colonelul dădu frâu liber imaginaţiei și 
aceasta îl purtă pe niște fantastice piscuri, unde nu toți îndrăgostiţii de 
banii statului pot ajunge. 


Iar Ghiţă Mânzu, în acest timp, gusta tihnit din fericirea de a constata 
că la frontierele țării se mai găsesc urmași demni ai lui Ştefan. Ţine-i, 
doamne, cât mai mult, să aibă sănătate şi spor întru realizarea nobilelor 
lor intenţii! 


Acum tunetele sfântului Ilie (Calu) nu i se mai păreau groaznice. 

Trecură cam două săptămâni din ziua convocării memorabilei şedinţe. 
În acest răstimp Înaltul Consiliu de Securitate luă act de informaţia co- 
lonelului Armăsaru din care reieşea că elemente ostile încearcă să pună 
în pericol bunul nume al țării. În presă apărură primele ştiri din care 
se vedea clar că acest nume va fi apărat cu toată fermitatea. Poporul se 
bucura și aduna speranţe deșarte în desaga goală. 


Până a fi rezolvate şi problemele pecuniare, căci uneori pe la noi inves- 
tițiile vin atunci când lucrul este deja isprăvit, misiunea supravegherii 
spionului, ipoteticului proxenet și, prin cumul, contrabandistului cu 
materie spirituală seculară a poporului, îi fu încredințată domnișoarei 
Lili şi Liliana. Ea trebuia să devina umbra nevăzută a dușmanului. Lui 
Mitică, să nu se supere, Armăsaru i-a şoptit la ureche că va avea de în- 
deplinit o misiune mai importantă. A fost unul dintre puţinele cazuri 
când colonelul nu mințea. 


Vârtejul în deșert se anunţa a fi tornado. 


xxx 


Într-o seară, când becurile cu neon începură a lumina în centrul orașu- 
lui, Ghiţă Mânzu traversa o stradă de la periferie. 

Gândurile lui se îndreptau spre strămoși și sensurile pe care aceștia din 
urmă le puseseră în macaturi, șătrance și borangicuri... 


În vremea aceasta vreo patru vlăjgani îl înconjurară și-l rugară pașnic să 
le dea ceva de fumat, scurta, cămașa, pantalonii și banii. În caz contrar, 
tot paşnic, îi promiteau soarta ciobănașului din Mioriţa. Nu ar fi fost o 
problemă să le obţină pe toate, căci Ghiţă al nostru era darnic din fire, 
dar, peste o clipă, un fel de umbră trecu printre cei patru, îi încolăci ca 
o coadă de vârcolac, luându-le mersul. Imediat s-au pomenit aşternuţi 
pe asfalt, pupând cu pietate papucii zăpăcitului Mânzu. Nimeni nu a 
înţeles ce a fost, ştiau doar atât: nu trebuie să treacă vreodată pe această 


stradă. Începură, deci, a se târî înapoi, scâncind, urmăriți de sărmanul 
Ghiţă care venea în neștire după ei cu pantalonii în mână... 


XXX 


Colonelul Armăsaru ceru un raport asupra situației la moment. Lili şi 
Liliana, ca o şcolăriță exemplară, recită Curriculum vitae al lui Ghiţă 
Mânzu. Este un taxator de troleibuz, pasionat de etnografie, părinții — 
țărani liberi (între noi fie vorba, liberi de mijloace tehnice şi alte mij- 
loace), trei surori la şcoală, îi place să cânte la chitară etc. 


Detalii, desigur semnificative, căci dușmanul trebuie cunoscut în pro- 
funzime, dar Armăsaru căuta ceva mult mai important. El căuta cheia, 
rotița care pune în mișcare întreg mecanismul. 


Ajungând la incidentul din stradă, Lili ezită o clipă. Timp suficient 
pentru ca experimentatul colonel să realizeze importanţa detaliului: 


— Insist să-mi vorbeşti despre ceea la ce te-ai gândit în ultima clipă. 
Lili şi Liliana îşi recăpătă calmul și vorbi: 
- Domnule colonel, mie mi se pare că pe el... nimeni nu-l iubește. 


- Da, da, sunt de acord, acestea este elementul definitoriu! exclamă 
colonelul de parcă ar fi găsit în acest labirint Firul Ariadnei. Spionii și 
proxeneţii nu pot simţi fiorii dragostei. Primii din lipsă de inimă, cei- 
lalți — din abundența de spațiu. Aici s-ar putea să avem două patologii 
concomitent. 

După aceasta colonelul căzu pe gânduri, ca un yoghin. Era clar, el ela- 
borează strategia, pune la punct detaliile viitoarei operaţiuni. Se părea 
că delirează, debitând niște fragmente de propoziţii cam de felul: ...gre- 
cii i-au cucerit pe romani, moldovenii — pe turci... etnografia ca un călcâi 
al lui Ahile... de ce plâng chitarele?... a fi sau a nu fi — iată întrebarea... căci 
dacă dragoste nu e, nimic nu e... 


Peste vreun sfert de oră colonelul reveni pe Terra. Ceva misterios și 
totodată sprințar îi lumina interiorul: 


- Eu am ajuns la concluzia simplă că dragostea mișcă sori şi stele! o luă 
el de departe. Ce crezi despre aceasta, sergent Tretinu. 


Mitică se juca cu un mosorel ascuns în buzunar. 
— Eu cred că se învârte, o făcu el pe istețul. 


- Măi frumosule, nu este vorba despre Galileo Galilei, ci despre Dante, 
cel care a trecut prin Infern, Purgatoriu și Paradis pentru ca tu să te poți 
pătrunde de importanţa misiunii încredințate de Patrie. Altfel, numele 
tău s-ar scrie nu cu T”, ci cu „K? 


Nu era niciun pericol că Armăsaru l-a numit pe Mitică kretin, fiindcă 
de zis i-a zis, dar nu i-a explicat ce înseamnă. Altceva conta: pentru pri- 
ma dată în viață colonelul îi spunea sergentului că e frumos. Eh, dac-ar 
fi ştiut Tretinu ce importanţă are frumuseţea pentru colonel și pentru 
sfânta cauză a combaterii exportului de amor! Nu bănuia, dar avea să 
se convingă degrabă că Vârtejul în deșert nu este un nume care ar putea 
fi luat în deşert. 


- Concepţia operaţiunii este următoarea, deveni sever colonelul. 
Întrucât obiectul pe care-l ţinem în vizor nu este iubit de nimeni, 
trebuie să-i dăm șansa de a cunoaște dragostea. Un spion îndrăgostit 
este ca o corabie fără timonă, iar un proxenet îndrăgostit este ca un 
Ceahlău ce se opune imoralității. Să trecem la misiuni: sergentul Mi- 
tică Tretinu în trei zile intră în rolul unei fermecătoare domnișoare 
care a venit în țara noastră din Turcia pentru a studia mostre de artă 
populară aplicată... 


La auzul acestor cuvinte cele 120 de kilograme ale lui Mitică eliminară 
pe loc vreo căldare de apă sărată. 

- Cu-cum, eu, tur-turcoaică!!!2?? (Mitică era învățat să fie patriot.) Cu 
de-astea, țâţe... de domnişoară??? (Mitică era, totuși, bărbat). 


Mirându-se așa, sergentul aruncă o privire întrebătoare spre Lili și Lili- 
ana care, se poate spune, era și fermecătoare. Colonelul nu lăsă această 
privire neobservată. 


— Înţeleg că doreşti să inversezi rolurile, dar, în acest caz, cine o să scrie 
procesele verbale? 


Mitică nu avea un răspuns la această întrebare. Atâta doar, resimțea un 
dureros regret că în anii de școală nu a învăţat cum se scrie un proces 
verbal. Totuși încercă să se mai opună: 


— Dar kkkilogramele mele? 

- Avem profesioniști de marcă în acest domeniu. 

— Dar cei aproape 2 metri înălțime ai mei? 

- O-o-o! Eşti un veritabil model! 

- Dar vocea mea de bas, pantofii cu numărul 46 şi ochii albaştri? 


— Am răspuns deja la această întrebare. Avem profesioniști. Pot adăuga 
doar atât: în arborele genealogic al familiei tale se găsesc nume de sul- 
tani, fiindcă o străstrăbunică de a ta cu ochi albaştri a fost legată butuc și 
nu a reușit să sară de pe vas în valurile Dunării. Așa s-a pomenit în harem. 


Mitică mai să plângă. 
- Eu, sergent de securitate, să fac declaraţii de dragoste unui entograf?... 
(Dincolo de toate, Mitică își iubea meseria.) 


- O femeie de valoare nu face declaraţii de dragoste. Ea acceptă sau 
respinge declaraţiile altora. În numele prosperității Patriei îți ordon să 
le accepţi. 

— Şi dacă-i va trece prin cap să mă... 

- Îmi place că începi să gândești strategic. Îi vei spune că te doare ca- 
pul din cauza turbulențelor magnetice. Înfrânându-i pornirile sexuale, 


îl vei face să arunce în luptă rezervele, să scrie poezii şi, în sfârșit, să-ţi 
destăinuiască criminalele sale intenții. 


PROZĂ EZA 


Nimeni nu avea vreo şansă să afle că Armăsaru îl făcea pe Mitică fată 
mare mai mult pentru sine, dar, de, cine a spus că e interzis să îmbini în 
munca ta utilul cu plăcutul? 


Mitică Tretinu era emoționat ca în faţa unei devastatoare iubiri de care 
vrei să scapi, dar înţelegi că nici moartea nu te poate salva. 


xx 


Ghiţă Mânzu îşi făcuse recent viză de reședință în sânul lui Dumnezeu. 


Cercetările sale ştiinţifice despre care nu suflase un cuvânt în altă parte 
decât în vamă, i se părea că vor aduce degrabă roade, imbogăţind ști- 
ința naţională cu date şi concluzii inedite. Cariera unui strălucit savant 
etnograf îi zâmbea dincolo de copertele a câteva caiete de 12 pagini cu- 
sute la un loc și împestrițate cu notițe de călătorie. Una peste alta, şeful 
parcului de troleibuze, o brută greu de găsit în altă parte, încetă să mai 
înjure, când îl vedea, iar la o adunare îl pomeni de bine, deși nu prea 
avea pentru ce. Îngerul păzitor îi era aproape şi cei care încercau să-l 
ofenseze își cereau scuze fără ca el să le ceară acest lucru. Nişte vlăjgani 
care au vrut să-l agreseze i-au propus pace și îi ofereau fără plată, ca 
unui frate, scurtele și pantalonii lor. 


Ce să-şi mai dorească un om căruia, în afară de bani, doar acestea toate 
îi lipseau? Se ştie ce — dragoste. Poţi să fii patronul parcului de trolei- 
buze, dar, dacă dragoste nu ai, ești șomer. Inima lui se deschisese ca 
o floare de la porţile de piatră ale meșterilor populari şi nu mai vroia 
nici să se ofilească, nici să se închidă. Inima lui aparținea dragostei și 
dragostea umbla hai-hui. 


Dar Ghiţă Mânzu nu se mutase degeaba cu traiul în sânul lui Dumne- 
zeu. Minunile continuau să se întâmple. 


Într-o seară, când troleibuzul său se golise de pasageri, în salon intră, 
ca un dar nepreţuit al Proniei, o tânără fecioară. Doamne, ce frumoasă 
era! Avea trupul tras ca prin inel, iar pletele negre se jucau pe umerii 
dezveliți discret. Sânii tari ca de piatră (sau de os) îi veneau lui Ghiţă 
la nivelul ochilor şi-l hipnotizau. În jinduitul râuleţ dintre mamele, o, 
Doamne, atârna pe un lănțișor de aur un semn, mai degrabă un orna- 

ment, pe care etnografii îl numesc Coarnele berbecului. Multicolora haină 
orientală acoperea picioarele misterioasei necunoscute și te obliga să 
le redesenezi tu însuţi cu puterea imaginaţiei. Se înţelege, într-un ase- 
menea desen nu era loc pentru nişte picioare de cavalerist. Și toate, 
toate contrastau halucinant cu niște ochi făcuţi din peruzeaua Mării 
Marmara și cu nişte buze date în flăcări... Ah, această necunoscută ve- 
nea concomitent din Eden și din... harem. 


Ghiţă înlemni, își feri ochii, simțindu-se nevrednic să admire o asemenea 
minune, dar minunea îi zâmbi anume lui. Nepământeasca făptură îl sa- 
lută în turcește, ducând grațios palma cu degete lungi, inelate la tâmplă: 


- Bonjour! 


- Bu-bu-bu-na... bi-bi-bi-ne aţi... răspunse în limba de stat nenorocitul 
Ghiţă. 

- Eu sunt Sultana-Șahrazada-Roxolana de Baiazid. Am venit din Tur- 
cia pentru ca să te cunosc. Mi-am pierdut liniştea, când te-am văzut în 
Istanbul la un butic de shaurma, mâncând durum, și am înţeles că este 
ceva cu mult mai important decât toate lăzile cu aur și diamante pe care 
le-am moştenit de la străbuni. Mai e mult până termini munca? 


Ghiţă nu-și încheiase programul, dar îi făcu semne șoferului că poate 
pleca cu troleibuz cu tot unde o vrea, inclusiv la bunica la țară, și ieși 
ametit de parfumuri și vise din salon: 


- Doamne, dacă mi le dai toate pe pământ, ce-mi rămâne în cer? Dar, 
oricum, îți mulțumesc! 


xxx 


Tremurătoare ca frunza plopului din cauza sentimentelor multe și de 
tot soiul, străstrănepoata lui Baiazid îl prinse strâns pe Ghiţă de braţ. 
Poate se temea că alesul ei ar putea să fugă... din viaţa ei. Tot de emo- 
ţie biata fată şchiopăta, ceea ce-i conferea și mai multă graţie. Ghiţă se 
simţi subit bărbat și jură în barbă să o apere de toate gropile agresive ale 
trotuarului. Vroia să-i spună ceva ca să spargă penibila tăcere și prima 
ce-i trecu prin cap fu să-i recite un fragment din Scrisoarea a III-a. Aşa 
şi făcu, încheind cu celebra întrebare retorică: 

— Voi sunteţi urmaşii Romei? 


Poezia i-a plăcut tare mult Sultanei. Pesemne că o aude pentru prima 
dată. În același timp ar fi vrut să afle și ceva din viaţa și preocupările 
flăcăului pentru care a făcut atâta amar de drum. 


— Aş vrea să-ţi cunosc visele şi tainele. 


Acesta era colacul salvator pentru Ghiţă Mânzu. Începu să povestească 
fără şir despre preocupările țăranilor noștri atunci când nu luptau cu 
turcii. Ei creșteau pe lângă case o plantă care în latineşte se cheamă 
canabis. (Turcoaica deveni deosebit de curioasă, dar nu urmă decât 
Povestea cânepii). Mai apoi, țăranii adunau coji de ceapă, coji de nuci, 
rădăcini de plante, poame și cu ele vopseau cânepa și lâna toarsă. Culo- 
rile naturale nu-și pierd intensitatea nici după o sută de ani, nu-ți otră- 
vesc ochii prin stridenţa lor și nu sunt cancerogene. Ţărancele purtau 
fote şi ii cu râuri brodate, iar poalele cămășilor le împodobeau cu mâți- 
şori, elemente ornamentale împletite... 


Sultana asculta, respirând greu de emoție. Povestea dură cam patru ore 
şi jumătate... 


Normal, o lecţie atât de extinsă de etnografie o cam obosi pe frumoasa 
turcoaică şi, aproape de miezul nopţii, o prinse un nestăvilit dor de 
casă. Eliberă, deci, braţul alesului și făcu un pas înapoi. Ghiţă Mânzu 
nu îndrăzni să-i rețină mâna, dar, oricum, făcu un pas spre ea. Fata se 
împotrivi: 


— Nu, căci dacă mă află mama... Şi, apoi, turbulenţele acestea magnetice... 


Ar fi fost mai convingător să zică „tata”, dar atunci îi apărea în minte 
chipul colonelului Armăsaru și risca să rămână demachiată. 


Sultana porni şchiopătând fermecător, iar Ghiţă Mânzu o privea para- 
lizat din al nouălea cer. La vreo sută de metri un cetăţean turmentat o 
întrebă pe turcoaică dacă n-ar vrea să se culce cu dânsul, dar în aceeași 
clipă o coadă de vârcolac trecu pe lângă el şi îi luă piuitul. 


- Ah, Şahrazada, parcă am fi din O mie și una de nopți, şopti înfiorat 
Ghiță. Atâta doar că se întâmplă între un taxator şi o descendentă din 
neam de sultani. Greu de crezut, căci, dacă e să fiu sincer, mă întreb ce 
a găsit ea într-un cenușar? 

Sultana nu găsise deocamdată nimic, dar spera să ia un premiu pentru 
munca supraprogram și, evident, pentru sacrificiu în numele prosperi- 
tăţii țării. 


xxx 


La a doua întâlnire Ghiţă veni cu o torbă de medicamente împotriva 
răcelii, căci i se păru că iubita lui are vocea puţin căzută. Era semn clar 
de dragoste. Sultana îi răspunse că preferă tratamentul naturist. Ghiţă 
deveni mândru, aflând că fata este nu numai frumoasă, dar și înțeleap- 
tă: 

— Are grijă de sănătatea urmașilor. 

Fără să fie întrebat, băiatul îi destăinui: 

- Sultana, eu am citit astă noapte biografia marelui Baiazid. Mie mi se 
pare că Timur-Lenc nu trebuia să se poarte așa de urât cu el. 


În acel moment i se păru că fata tremură de mânie. Ca să-i treacă, Ghiţă 
trase aer mult în piept și turnă dintr-o singură expirare: 


— Sultanaeuteiubesc! 

Era prea mult pentru o ființă firavă, niciodată sărutată de un băiat, şi 
fata duse palmele la ochi: 

— Lasă-mă să mă gândesc. 

Stătu așa pe gânduri vreo zece secunde: 

- Dar, dacă accept, îmi vei povesti totul-totul despre tine? 

- Tot ce vrei! Lumea va fi a noastră! 

- Bine... am să-ți spun... mâine. 

Şchiopătând de emoție, Sultana se îndepărtă. Ceva se schimba în in- 


teriorul ei. Schimbarea era provocată de gustul amar al unei întrebări 
fără răspuns: 


- Pe el, se zice, nimeni nu-l iubeşte. Dar pe mine, pe mine cine m-a 
iubit vreodată? 


O misterioasă sevă i se prelinse pe inimă și ea făcu „ţac” ca un schim- 
bător de viteză.. 

Operaţiunea Vârtejul în deşert lua amploare. 


- Proxenetul va face nişte dezvăluiri, dar acesta nu este decât un pas, 
vorbi la următoarea ședință secretă colonelul Armăsaru. Oricând se 
poate dezice de niște cuvinte dictate de febra iubirii. Trebuie prins în 
flagrant. Îi vom da şansa de a vinde pe cineva în Turcia. Evident, Sulta- 
na nu poate fi traficată din două motive: în primul rând, proxenetul o 
iubeşte, în al doilea rând, ea este turcoaică și de neam mare. Momeala 
va fi Lili şi Liliana. Epicentrul acţiunilor se mută, deci, în Istanbul. Pen- 
tru rezolvarea detaliilor tehnice — o săptămână. Chiar azi Sultana îl va 
invita pe iubitul ei în Turcia pentru a-i face cunoștință cu socrii. ÎI va 
ajuta să-şi întocmească și actele necesare. Acu-i-acu, fraților! 


Fraţi în sala de şedinţe nu erau... 

Mitică era nu numai sergent, dar și băiat ca toţi băieţii. Ştia să delimite- 
ze funcţiile de serviciu de plăcerile vieţii. Înainte de plecarea în Istan- 
bul întâlni o tânără drăguță care-i plăcu. Relaţiile avansaseră repede şi, 
la câteva zile, el o invită, într-un cadru intim, la el acasă. Fata acceptă. 
Se făcură nişte preparative sumare și iată-i în doi. Mitică povesti despre 
apropiata plecare în Turcia. În detalii nu intră, nu, nu-i nimic serios, 
trebuie să prindem un spion. O mai întrebă ce să-i aducă din Istanbul 
şi scaunele pe care stăteau cei doi au început a se apropia unul de altul. 
Întâmplător, parcă, mai trebăluind prin jurul mesei, fata se pomeni cu- 
prinsă de braţele vânjoase ale tânărului. Cât de puțin rămăsese de fă- 
cut, dar în următorul moment interveni catastrofa. În ultimul moment 
Mitică nu se mai simţi bărbatul de odinioară, ci... fata din Turcia. 


Înţelese într-o clipă drama pe care o trăia și vorbi singur, cu o fermitate 
de om nebun: 


— Îl omor! 


Pe cine vroia să omoare, nu preciză. Cred că pe primul întâlnit în cale, 
dacă acesta ar avea numele Ghiţă. 

Dar pericolul cel mare venea asupra etnografului amator din altă parte, 
fiindcă puţini sunt cei care ar ezita să sacrifice în numele unei vieți mai 
bune un mânz. 


xxx 


În ciuda gabaritelor sale, Boeing-ul alunecă ușor pe pistă şi se avântă 
spre tării cu cutezanţa viselor lui Ghiţă Mânzu. 


Întâmplarea făcu să se afle pe locul de alături Lili, o tânără drăguță, cu 
chip de şcolăriță şi lucrul acesta îl lăsă pe băiat un pic contrariat: 


— Ce mai părinţi! Cum să lași copilul să se plimbe de capul lui cu avio- 
nul. Ei nu i-ar strica să se mai joace cu avionuţe pe terenul picilor. 


Puştioaica era cuminţică, dar dornică de vorbă. La început lucrul aces- 
ta fu un pic enervant pentru băiat, fiindcă el pierdea mereu firul discu- 
ţiei şi-şi îndrepta privirile spre hublou, unde, pe fundal albastru-pro- 
fund, se profila chipul unei frumoase turcoaice, chip pe care numai el 
îl putea desluși. 


Ei, dar un sentiment mare încape cu greu într-un piept mic. Fata îl luă 
cu binişorul și el îi povesti despre ce minuni i se întâmplă în ultima vre- 
me, despre dragostea ce l-a copleșit, despre întâlnirea ce urma s-o aibă 
cu descendenții străluciților sultani și despre apropiata sa însurătoare. 


O, sinceritate, tu eşti cel mai frumos arhaism! 


La rândul ei, tânăra i se plânse că o duce cam greu, căci are în grija sa 
trei surori mai mici. Pleacă, deci, în Turcia, unde i s-a promis un loc de 
muncă. Ea ştie să danseze și să cânte la chitară, și, dacă-i merge bine 
băiatului, poate găsește și pentru ea ceva: 


- Eu sunt cam zăpăcită, poate luaţi la păstrare pașaportul meu ca să 
nu-l uit pe undeva. 


Flăcăul acceptă cu bucurie. 


Savanţii au constatat că avionul zboară de două ori mai repede, dacă 
oameni iau cu sine de acasă un capăt de vorbă. La aterizare lui Ghiţă 
i se părea că soarta i-a mai dăruit o şansă. Mai aveau timp şi au mers 

să se plimbe de la Cornul de aur pe prospect până la catedrala Sfânta 
Sofia. Prin pânza ornamentelor ei găseau și unele caracteristice artei 
medievale din Moldova şi unisonul de idei le făcea bine. Atât de bine, 
încât flăcăul își şopti: 


— Dacă nu ar fi fost Sultana... 


Ce să-i faci, nu noi alegem dragostea, dragostea ne alege pe noi. Într-un 
târziu, când ajunseră la o adresă pe care Ghiţă o avea scrisă, el zise cu 
emoții: 


- Ei, doreşte-mi succes, mă așteaptă soarta. Eu nu voi uita de tine. 


— Baftă. 


Pentru mai multă siguranță, fata îl petrecu până la ușă și, când aceasta 
se deschise, îl împinse ușurel înainte. Ştia că nu este treabă ușoară as- 
censiunea pe muntele fericirii. 


xxx 


Noaptea din pletele Sultanei lăsase un colț de văl și pe chipul ei. Plân- 
gea ceva în ea, dar, ce să-i faci, în adâncurile inimii apa e de cele mai 
multe ori sălcie. 


Ghiţă uită de lume și, îngenunchind, începu să-i recite ceva dintr-o te- 
lenovelă. Tirada o lăsă pe descendenta lui Baiazid rece. Erau la cam a 
zecea întâlnire și Sultana şi-a dat seama ce fel de spion și traficant este 
Ghiţă Mânzu. Ea, adică el, se simți jertfa unui moft sau joc. 

— E ca în partidele politice, gândi, unii aleargă și alții trag foloasele. 


Această circumstanţă n-avea cum să-l absolvească pe Ghiţă de vină, 
fiindcă din cauza acestuia Tretinu a pierdut tot ce a avut mai scump. 
Orice joc trebuie să aibă un final. 


Mătăsurile foşniră şi de sub ele ieși la iveală surdina unui pistol. 
— Până aici! Vei plăti, jigodie, pentru toate! 


Vai de cel care n-o întreabă la vreme pe femeie ce o doare. EI riscă să 
se convingă că tristeţea ei este umbra pe care o lasă fulgerul lui Zeus. 

Ghiţă aștepta glontele cu gura căscată. Cătarea pistolului se ridică 
încet spre fruntea tânărului apoi cobori puţin, căutând ceea ce-l deo- 
sebește fiziologic pe bărbat de femeie. Răzbunarea trebuia să fie una 
specială. 


Şi de data aceasta Ghiţă Mânzu fu norocos. O umbră misterioasă, ca 
o coadă de vârcolac, se roti în jurul Sultanei şi, peste o clipă, răsună o 
tiradă de sunete seci. Plesneau cataramele de la corsete. Biata Sultana 
începu să capete pe loc proporţii, mătăsurile plesniră și ele, lăsând ve- 
derii un piept împădurit şi nişte picioare viguroase de ienicer crescut 
în șa. Transformarea nepoatei lui Baiazid în sergent de poliție poate fi 
demnă de inspirata pană a lui Ovidiu. Doar în Metamorfozele exilatului 
poet s-ar fi putut găsi aşa ceva. 


Când în cameră intră, ca un sfetnic bun, colonelul Armăsaru, atmosfe- 
ra era dezolantă. Mitică plângea și înjura, bătând cu pumni în podea, 
iar Ghiţă Mânzu se ruga să vină moartea. 


Armăsaru ar fi îndeplinit ruga lui Ghiţă şi sfârșitul ar fi fost logic, dar în- 
tre cei doi stătea cuminte ca o şcolăriță, cu pistolul lui Mitică în mână, 
Lili şi Liliana. Ea fusese vârcolacul. Colonelul renunţă la planul inițial, 
fiindcă, la moment, Mitică prezenta un interes mai mare. Armăsaru se 
aplecă spre sergent și-i mângâie părul negru ca abanosul de sub care 
răzbeau fire blonde. 


— Ai făcut un lucru mare, dragul meu. Am emis ordin de premiere. 
Mitică mai sughița, dar nu ca la început. 


- De facto, continuă colonelul, unicul beneficiar al întregii operaţiuni 
eşti tu, Mitică. De curând a fost adoptată legea şanselor egale. În faţa ta 
se deschid niște perspective nebănuite. Ai dreptul să alegi. Unde ai vrea 
să te duc — la spital sau la miting? 


Mitică tăcu, căci alegerea nu era dintre cele ușoare. În cele din urmă 
bâigui: 
- La miting... 


- Bravo, iubitule. Am știut întotdeauna că ești deştept și ai grijă de pro- 
priul viitor. Acum avansează, apără-ne drepturile! 


PROZĂ ESS 


xxx 


În camera de hotel au rămas doi: Ghiţă Mânzu și Liliana. O întrebare 
nu-l lăsa pe băiat să respire: 
- Spune-mi, te rog, totul a fost de la bun început o înscenare? 


- Nu, mie mi-ai plăcut cu adevărat. Apoi, orice om trebuie să aibă 
măcar un fragment din simțul dreptăţii. Ziceai adineaori de soartă și 
atunci m-am gândit și la mine. Ce ar fi dacă durăm soarta în doi. 


Ghiță avea o fisură în suflet, dar observă că această copilă reușește să 
acopere golul exact ca un element de puzzle. Se ridică şi o primi în 
braţe ca pe un pui care caută alinare. Mai apoi, ca să nu mai fie vreo 
vrăjeală, cei doi au mers la celebra coloană ce transpiră care, se zice, le 
limpezeşte oamenilor privirea. 


E-e-e-h, ciudată-i viața asta, uneori moartea dragostei pune temelie iubirii! 


xxx 


Cam atât. 


Colonelul Armăsaru a avut niște proxenețţi de rezervă și a ştiut cum să 
justifice cheltuielile. Electoratul care, de când s-a născut, vrea un trai mai 
bun, a rămas impasibil, dar a venit aproape sergentul superior Mitică 
Tretinu. Acesta din urmă a avansat mult în munca de combatere a discri- 
minării sexuale şi uneori simte o irezistibilă dorință de a fi cadână. 


Ghiţă Mânzu după căsătorie și-a schimbat numele în Roibu. Ciudă- 
ţeniile sergentului superior Tretinu nu-l interesează. El stă bine-mersi 
lângă nevastă și, fiindcă o iubeşte, nu ia niciodată bătaie. El îi cântă soa- 
ței la chitară și ea lui — din gură. 


Somnul, conform miturilor, este fratele morţii şi de aceea SIS-ul nu 
doarme. Acum pregătește în mare taină o operațiune masivă de com- 
batere a birocraţiei şi corupţiei. Parte din acțiunile operative vor fi de- 
rulate în pădurile dintr-o Guinee. Conducătorilor unor triburi de cani- 
bali de acolo, se zice, supușii le fac, la sărbători, cadouri, deși legislaţia 
în vigoare nu prevede așa ceva. Este clar, aceste cadouri se fac pentru ca 
supușii să nu fie mâncaţi. 


Nu dormiţi, e pericol ca acest prost obicei să ajungă şi pe la noi. 

lon ONUC NEMEŞ 


Pe urmele mitice ale copilariei 


LON. — jurnalist şi cadru 
didactic, Facultatea de 
Jurnalistică, Universitatea 
„Lucian Blaga" (2001-2004). 
Director al Bibliotecii 
judeţene, Astra", Sibiu 
(2004-2011). Membru 

în Adunarea Eparhială a 
Arhiepiscopiei Sibiului, 
vicepreşedinte a 
Asociaţiunii Astra. 


Aşezat sub Dealul Topii, la cumpăna ce des- 
parte apele Someşului de cele ale Almașului, 
satul meu, Sâncraiu Almașului, împarte la ju- 
mătate distanţa dintre Cluj şi Zalău. Se înveci- 
nează la Sud cu 'Topa Mică, la Vest cu Cuble- 
şu, la Nord-Vest cu Sutor-ul, la Nord cu Dolu, 
iar la Est cu Așchileul-Mic. Distanţa între sate 
fiind mică, oamenii se cunosc, au neamuri 
şi prieteni. Al doilea cerc de sate este format 
din localităţile Berindu, Mihăiești, Cornești, 
Aghireșu, Stoboru, Ruginoasa, Ticu-Colonie, 
Zimbor, Ugruţiu, Aşchileul-Mare. Din Dealul 
Topii se deschide un orizont larg de dealuri 
egale și domoale până pe Munţii Meseșului. 
Printre dealuri se strecoară, mai tot timpul 
împreună, valea şi „drumul țării”. Valea se var- 
să în Someș, la Jibou. Drumul se desprinde în 
trei ramuri principale: cea dintâi, din Sutor, 
duce spre Huedin, în Munţii Apuseni, iar cea 
spre Românași se rupe, la rândul ei, în două: 
una spre Jibou, Satu Mare, și alta spre Zalău. 
În literatura geografică, zona cuprinsă între 
Munţii Apuseni și grupul nordic al Carpaţilor 
Orientali e denumită Platforma Someşeană. 
Cum valea din satul meu este un afluent mic 
al Văii Almașului, apa curge pe vale doar când 
plouă, în rest e mai tot timpul seacă. De aici 
şi o atitudine cel puţin ciudată a unor săteni 

Fragment din cartea Astra în satul meu. De la „Comuna 


Viitorul” la „satul model”, Editura Asociaţiunea Astra, 
Sibiu, 2012. 

în raport cu apa. Când e rupere de nori și valea iese din albie, inundă 
câteva gospodării, dar fără pagube mari. O întâmplare legată de „va- 
lea mare” a stârnit ușoare ironii la adresa unui fecior din sat a cărui 
gospodărie a fost inundată, iar el, speriat, în apă până la brâu, încerca 
prin ocol să salveze de la înec câteva rațe pe care le avea în gospodărie, 
lăsând găinile în plata Domnului. E modul tipic țărănesc de a face haz 
de necaz, atunci când necazul nu e mare și poate fi depășit printr-o 
glumă. În folclorul local, Valea Almașului este supranumită „Valea lui 
țucu-te”, pentru laitmotivul care însoţeşte aproape fiecare dialog: „ Ce 
mai faci, țucu-te?”, „[ucu-ţ' mărsu' şi vinitu”, „Da, de-a cui eşti, ţucu- 
te?”, „Tucu-ţ norocu' tău”, „Ai, ţucu-te, da mare-ai crescut!”, sau „Valea 
lui dragă-n sus și dragă-n jos”: „Ce faci, dragă?”, „Di unde vii, dragă?” 
„Aşe-i, dragă”, „Da cum să nu, dragă” etc., ceea ce dă întâlnirii o notă 
de familiaritate prietenoasă şi caldă. 


Fascinantă această privelişte a dealurilor care coboară lent spre Mun- 
tele Meseș și puţin mai la dreapta către Capitala Daciei Porolissensis — 
Porolissum. Părintele Vasile Cosma în monografia sa' descrie acest 
drum roman, „Drumul lui Traian”, ce lega Apulum (Alba Iulia), prin 
Napoca (Cluj), de Porolissum. Era cel de-al IV-lea drum principal ce 
unea Dacia Felix de Roma, drum bătut cu piatră de legionarii împăra- 
tului Traian: Apulum (Alba-Iulia), Potaissa (Turda), Napoca (Cluj), 
pe Valea Nadășului prin Cordoş, Baciu, Rădaia, Nădășel, Şardu, prin 
Valea Cubleșului, Stoboru, Ruginoasa, Bozolnic, Sutor, Zimbor, 
Sânmihaiu Almașului, Unguraș (azi Românași), Romita, Porolissum. 
O adevărată linie strategică prevăzută, pentru pază, cu castre (fortăre- 
te militare): Mihăieşti, Sutor’ (Castrum Stativum „Largiana”), Suceag 
(„Macedonica”), Gârbou („Optatiana”), Romita („Certia”) și case de 
pază (specula). 


Vara, în vremea prânzului, când vitele se odihneau, bunicul mă ducea 
în pădure să-mi arate niște pietre mari care, zicea, făceau parte din ve- 
chiul drum roman. Odată aflându-mă la Roma, pe Via Apia, mi-am zis 
că dacă o ţin tot înainte spre nord ajung până în satul meu, fără să mă 
rătăcesc. Nu întâmplător se spunea că „toate drumurile duc la Roma”. 


Piatra acestor castre a fost folosită la temelia drumului ţării, vechiul 
drum al poştei. De-a lungul anilor, oamenii au descoperit sub lama plu- 
gului fragmente de ceramică, „pietre cu scrisori” (terra sigillata), me- 


BEERTA RO MIÂINIĂ 


dalii, epitafe de la morminte, medalioane, fragmente de statuete. Din 
perioada romană sunt semnalate două aşezări (colonii) pe teritoriul 
satului meu, una în Pustă și alta în Husubic. Un cap de leu l-am văzut 
prins în zidul unei case din satul vecin Sutor, luat din ruinele vechiului 
castru roman din localitate. Ceea ce ne amintește de unicitatea con- 
strucţiei celebrei Biserici din Densuș, ridicată din pietrele luate de la 
Sarmizegetusa. Arheologul dr. Ioan Bejinariu de la Muzeul de Istorie 
şi Artă din Zalău ne-a comunicat (11 februarie 2013) că a văzut, în 
urmă cu zece ani, mai multe piese şi resturi sculpturale romane în gră- 
dina de flori şi în casa parohială din Sutor. Piesele provin, probabil, din 
zona castrului de la Sutor sau din necropola unei așezări aflate în zonă. 
Autostrada „Iransilvania” (în construcţie) va trece prin hotarul satului 
meu și respectă în mare parte „drumul lui Traian”, ceea ce dovedește, 
dacă mai era nevoie, geniul constructor al romanilor. 


De aici din deal văd satul meu șerpuind pe lângă drumul țării ca o carte 
deschisă cu poveşti: strigatul din deal („— Cheamă, mă, cheamă. — Cine, 
mă, cine?”) — cel mai sever tribunal cu rol profilactic, moral și etic; ro- 
tile de foc prăvălite peste sat în noaptea de Anul Nou - purificare prin 
ardere a răului, ca să crească mai vârtos binele; ascunderea și încurcatul 
porților — prima glumă cu care se intra în noul an, și stimul al dialogului 
pentru familiile care nu-și vorbeau; umplerea ieslelor animalelor cu fân 
și cu otavă la familiile zgârcite; moșii și bebele la porţi — expresie plastică 
a judecării infidelităților conjugale, și câte și mai câte. 


Când cerul e limpede, din Dealul Mare se vede, departe-departe, Mun- 
tele Mare al Apusenilor, cu Vârful Vlădeasa (1836 m), cu căciula lui 
albă, până târziu în vară, alteori tot anul. Peticul acela alb din depărtare 
mi-a fost reazem pentru un azimut pe care în copilărie îmi construiam 
tot felul de poveşti și iluzii. Mai târziu l-am asociat Zăpezilor de pe Ki- 
limanjaro:. 


Vechea vatră a satului meu era în partea dreaptă a drumului roman. În 
copilărie, bunicul m-a dus la fântâna satului părăsit unde, îmi zicea, sub 
podele groase de lemn stau îngropate clopotele bisericii. Era vorba de 
clopote trase după un om spânzurat și ele nu mai puteau fi folosite. Mă 
îndemna să mă culc cu urechea la pământ ca să aud plânsul clopotelor. 
Şi, ca orice copil, le auzeam plânsul. Graniţă între miracol şi adevăr nu 
există pentru copii. 

Același lucru se spunea și despre clopotele Mânăstirii de la Vad, din 
satul Berindu, ingropate tot într-o fântână, cărora li se auzea glasul tân- 
guios în noaptea Paştilor. Mânăstirea avea călugări care pe lângă sfin- 
tele slujbe țineau și şcoală pentru pregătirea cântăreților din strană și 
a „moraliştilor” pentru preoţie. Ca pedeapsă faţă de cei ce se împotri- 
veau Unirii cu Roma (trecerea la catolicism), generalul de tristă amin- 
tire Buccow* a dat ordin ca mânăstirile de lemn să fie arse, iar cele de 
piatră să fie dărâmate cu tunul. Mânăstirea din Berindu s-a înscris în 
această măsură. Din ordinul generalului, călugării au fost îndepărtați 
din mânăstire, iar sfântul locaș a rămas fără stăpân. Credincioșii din 
satul vecin, Sumurduc, din lipsă de biserică, într-o noapte i-au desfăcut 
bârnele, au încărcat-o pe care şi au dus-o la ei. Pe una din bârne era o 
inscripţie cu anul 1715. Peste 150 de mânăstiri şi schituri din sudul 
Transilvaniei au fost distruse cu tunul sau arse din ordinul generalu- 
lui. Când construiam noul sediu al Bibliotecii Astra din Sibiu (2006), 
situat chiar pe zidul ce împrejmuia cetatea, am auzit o legendă despre 
acest general care, se zice, într-o noapte, când se afla în inspecţie, a că- 
zut de pe zidul cetăţii şi de aici i s-a tras moartea. O altă versiune spune 
că moartea i-ar fi venit în urma unui accident cu trăsura prin Sibiu. Şi 
una, și alta din variante căutau să găsească o pedeapsă postumă pentru 
nelegiuirile la care generalul i-a supus pe credincioșii ortodocși. 


Într-o dimineaţă de duminică, tata m-a trezit cu noaptea-n cap ca să 
mergem într-un sat mai îndepărtat. Împrumutase bani de la un prie- 
ten și termenul restituirii era în acea duminică „la ieșirea din biserică”. 
Mama l-a sfădit pe tata că mă scoală așa de dimineaţă și mă duce atâta 
drum pe jos. Fără să zică nimic, tata m-a luat de mână și am plecat. A 
fost drum greu și lung, urcam un deal, coboram o vale, un sat, alt deal, 
altă vale... La ieşirea din biserică eram în faţa ușii. Tata a plătit datoria, a 
mulțumit şi din nou deal — sat — vale — deal, până seara târziu. Nicioda- 
tă tata nu mi-a spus de ce a ținut morțiş să mă ia cu el. Abia mai târziu 
am înţeles rostul acelei oboseli din tăcerea prelungă a părintelui meu. 
Aşa era în sat. Tăcerile vorbeau mult. 


După moartea tatălui meu, în urmă cu cincisprezece ani, am trecut 
ti ) 

dealul în satul Cubleşu unde am avut o mătușă și un văr de vârsta mea, 

Aurel („Relu”), la care în copilărie mergeam des. Suiam un deal, apoi, 

prin pădure, coboram în vale, traversam vechiul drum roman și ajun- 

geam în sat. Un sat de vreo 150 de case, așezat într-o fundătură de dea- 
luri. Când am ajuns la Monumentul Eroilor din mijlocul satului, „La 
strajă”, am întâlnit, stând pe trepte, patru femei și doi bărbaţi, oameni 
de ani mulți. Am întrebat unde este satul și mi-au răspuns: „Satul sun- 
tem noi”. lar după o scurtă pauza: „Până ce suntem șasă oamini îi bine, 
că ne putem duce pe oricare din noi la groapă, în cimitir. Rău a fi când 
n-om mai fi atâţia”. 


Îmi vin în minte toate aici pe ramura aceasta de deal, Dealul Topii (sau 
Dealul Popii, cum îi zic sătenii), de unde privesc ondularea moale a 
dealurilor printre care curge o istorie de peste două mii de ani, și care 
iese și acum la lumină de sub brazda plugului. 


Pe dealul acesta preotul loan Podoabă a ridicat în 1875 o moară de 
vânt. După cum mărturiseşte în monografia sa părintele Vasile Cos- 
ma”, preotul loan Podoabă nu avea prea multă carte, dar era un om 
vrednic, un măiestru bărdaș renumit în zonă. EI a cioplit lemnele pen- 
tru Biserica şi Şcoala din Mihăiești, a ridicat casele parohiale din Topa 
şi din Sâncrai şi alte multe construcții sunt făcute de mâna sa de om 
priceput. Om cu îndrăzneală și cu neliniște creatoare, n-a avut astâm- 
păr până n-a ridicat aici în vârf de deal, unde veşnic suflă vântul, o moa- 
ră falnică de vânt. Pentru asta a umblat prin „țara ungurească” să vadă 
astfel de instalaţii, de unde a adus un meşter morar și a ridicat moara. 
Vestea morii s-a dus repede, iar oamenii de prin satele vecine veneau 
la ea ca la minune, să vezi și să nu crezi! Vântul sufla, moara măcina, pă- 
rintele era mândru de moara sa, iar sătenii mulțumiți că nu mai trebuie 
să învârtă la râşniță. Şi poate că moara ar fi măcinat și astăzi dacă într-o 
bună zi nu s-ar fi pornit un vânt puternic care a învârtit braţele lungi ale 
morii cu zgomot înspăimântător. Satul s-a speriat și a ieșit cu mic cu 
mare să oprească moara. Dar cum să oprești dihania? Au aruncat funii 
pe roată, oamenii țineau de capete ca s-o oprească, dar natura e mai 
puternică decât braţele unor săteni, pe care îi arunca când într-o parte 
când în alta, trântindu-i unul în celălalt. Ba unul mai îndrăzneţ, care s-a 
agăţat cu mâinile de roată, a fost învârtit de câteva ori şi apoi azvârlit 
cât colo cu oasele zdrobite. Ceea ce a urmat după întâmplarea aceasta 
e lesne de înţeles. Sătenii în frunte cu popa au demontat rând pe rând 
întreaga construcție și s-au întors la râșnița cea cuminte ca să-și macine 
mălaiul. Dar din tot ce a fost s-au ales cu un toponim — „Dealul Popii”. 

Întâmplarea musteşte de parfum don quijotesc. Moara ar merita să fie 
ridicată, cu valoare de simbol, deasupra dealurilor acestea ce ne leagă 
de o capodoperă a literaturii universale, precum și de țara de origine a 
împăratului roman Marcus Ulpius Traianus, Hispania. 


Aşa erau satele. Toată tipologia umană se regăsea în fiecare dintre ele. 
Bunicul meu îmi povestea de un om din satul vecin, Cubleşu, care a 
participat la o mare expoziţie internaţională la Budapesta, unde ar fi 
prezentat o bicicletă din lemn şi un avion! Aflasem mai târziu despre 
acest om că era un pic ciudat, ceea ce, desigur, nu excludea geniul, ba 
dimpotrivă. 


Ce se va alege de aceste sate? Vor fi o Topa-deșartă”?, cum îşi numește sa- 
tul natal cel mai mare poet imnic al românilor, loan Alexandru. Vor fi ele 
ceea ce sunt astăzi castrele? Cioburi în care se agaţă plugul ca un strigăt 
îngropat de viu?! 
Note | ! Vasile Cosma, Cinci sate din Ardeal, Cluj, 1933, p. 14. 
2 Sutor, -oris, lat. — cizmar. Numele localităţii poate fi asociat 
cu prezenţa şi nevoile militare ale castrului roman din Sutor. 
3 Vasile Cosma, op. cit, p. 132. 
+ Biserica din Densuș, judeţul Hunedoara, (sfârșitul sec. 
XIII - începutul sec. XIV), construită pe locul unei con- 
strucţii din sec. IV, cu pietre luate din ruinele de la Ulpia 
Traiana Sarmizegetusa. 
$ Ernest Miller Hemingway (1899-1961), prozator ame- 
rican. Premiul Nobel pentru literatură, 1954. Romanul 
Zăpezile de pe Kilimanjaro. 
é În primăvara anului 1761, Curtea din Viena a trimis 
în Transilvania, în calitate de comandant al trupelor de 
aici, pe generalul Nicolaus von Buccow, cu misiunea cla- 
ră de a anula orice mişcare de rezistenţă a credincioşilor 
ortodocşi, dar mai ales de a consolida uniaţia. Generalul 
aducea cu el noi unităţi de cavalerie și infanterie pentru a 
întări efectivul militar din Transilvania și pentru a insufla 
populaţiei autohtone un sentiment de teamă faţă de au- 
torităţi. Din ordinul lui au fost distruse şi transformate în 
ruine 150-200 de mânăstiri şi schituri ortodoxe. 
7 Vasile Cosma, op. cit., p. 94-95. 
8 Miguel de Cervantes Saavedra și capodopera sa Iscusi- 
tul hidalgo Don Quijote de la Mancha. 
” Topa Mică (Topa-deşartă). Topa (sl.) = plop. Denumi- 
rea e dată de vechea vatră a satului din „Pustă” (deşert), 
Pusta Topa. 

Ludmila COTOMAN, Eugen STERPU___ 
Argumente în favoarea pastelului 


- Deşi de formaţie sculptor, de-a lungul iti- 
nerarului tău artistic ai tratat în mod prefe- 
renţial pastelul. De ce anume pastelul? 


- La început, a fost desenul, iar desenele nu 
erau decât nişte schițe pentru potenţialele 
mele sculpturi. Dar pentru că sculptura deve- 
nise un lux pentru acea vreme (anii '90), am 
început să le adun pe toate într-o mapă... Până 
când, într-o bună zi, cineva mi-a dăruit un set 
(o cutie) de pasteluri. Anume atunci mi-a ve- 
nit ideea să scot sculpturile din mapă şi să le 
aştern pe suprafață plană, în aşteptarea tim- 
pului când le voi putea trece în materialul lor 
adecvat, cum ar fi bronzul sau piatra. Așadar, 
acele desene colorate, cu timpul, au prins for- 
ma unor tablouri, independente de sculptură. 
Au apărut naturi statice, figuri umane și por- 
trete (mai degrabă chipuri) pe diverse fun- 
daluri. M-am simţit atras, în mod special, de 
arhitectură. Am găsit însă un refugiu în pastel. 
Treptat, acesta m-a cucerit ca tehnică. 


- Ce este totuși pastelul? 


- Mi se pare cel mai potrivit material pentru 
a reda flori, portrete, nuduri (muze, dezgolite 
frumos), peisaje, peisaje marine etc. Tot mai 
frecvent sunt utilizate noțiunile: tonuri paste- 
late, gamă pastelată, care se asociază, nu se știe 
de ce, cu sentimentul de gingășie. Și spun astea 
cu un surâs fugar. Ca să vezi! Flori nu mi-am 

dorit să pictez niciodată. Le admir așa, vii, cum sunt de la mama-natură. 
Motivul este mai degrabă unul pentru firea sensibilă a femeii. Marea, pe 
fundalul cerului azuriu, la fel nu este tema mea — nu-mi este aproape de 
suflet. Şi apoi, în întreaga lume sunt atâtea tablouri-ilustraţii — cred că 
mai mult de un miliard, în afară de (mai nou) postere. Pastelul, spre deo- 
sebire de ulei, acuarelă, acril, dar şi de alte tehnici, nu poate fi amestecat. 
Dacă, de exemplu, din tub storci două culori reci de alb și negru, ameste- 
cându-le în proporţii diferite, poţi obţine o sumedenie de nuanţe reci de 
gri, iar din trei culori obţii o gamă întreagă. Nu același lucru se întâmplă 
şi cu pastelul. De la alb și până la negru sunt necesare mai multe nuanțe 
de gri și asta se referă la întreaga gamă cromatică. Culorile diferă de la un 
producător la altul. Nu poţi miza doar pe unele dintre ele (oricât ar fi de 
bună calitatea acestora). Nu este neapărat nevoie să foloseşti toate nuan- 
tele într-un singur tablou! Sunt culori pe care nu le-am încercat încă, dar 
asta nu înseamnă că nu le va ajunge rândul cândva, într-o zi. Odată, chiar 
am vrut să aflu cu precizie câte nuanţe am. Am ajuns până la vreo 800, 
după care m-am încurcat și am lăsat-o baltă. Cred că am peste 1000 de 
nuanţe în pastelurile mele. 


- Lucrările tale se prezintă ca niște construcții, sculpturi monumen- 
tale trecute în pastel pe hârtie... 


— Adevărul e că sculptorul chiar şi desenul îl percepe cu alți ochi, mai 
altfel, diferit. Pentru el contează cel mai mult perceperea volumetrică 
a obiectului desenat şi nu suprafaţa totală a hârtiei. Fundalul pentru 
sculptor reprezintă un spaţiu inutil dimprejurul obiectului desenat. 
Pentru pictor însă formează un tot întreg la un loc cu obiectul desenat; 
iar dacă acesta (obiectul) este de culoare închisă, apasă din răsputeri pe 
creion pentru a-l scoate în evidență. 


- Când lucrezi, urmărești să obţii în primul rând o imagine sau un 
obiect? 


- De foarte multe ori aş vrea ca pictura mea să fie prezentă și ca obiect. 
Ideea de a ilustra ceva, de a face tablouri mă deranjează, fiindcă m-ar 
duce fără să vreau la un tip de pictură prea bine cunoscut — aş merge 
pe căi bătătorite. Vreau să pictez mereu ca la început, să inventez, să nu 
fie o treabă de rutină. Îmi plac mult arta populară și arta veche, unde 
obiectul, chiar dacă poartă o pictură, este și el important, iar pictura 
contează şi ca obiect. 

- Cultivi forma în sine sau... 
- Forma vine de la sine pentru a îmbrăca ideea. Dau formă unei idei. 


Referitor la formă, Brâncuși susținea: „Realitatea nu este reprezentată 
de forma exterioară, ci de ideea din spatele ei, de esența lucrurilor”. 
Cred că toate operele lui Brâncuși sunt, de fapt, una singură. Întreaga 
sa creaţie a fost adunată, parcă, într-un ou, pe care l-a șlefuit şi l-a cor- 
colit toată viața lui pentru a-l aduce la desăvârșire. 


- La Brâncuși ajungeam, oricum! Marea provocare a fost să văd 
lucrarea Obeliscul (în cadrul expoziţiei personale Chişinău — 
Tallinn - Chișinău, Muzeul Naţional de Artă al Moldovei), — acea 
scară care urcă spre ceruri și care, prin asociere, m-a dus cu gândul 
la „Coloana fără sfârşit”. Atunci a și încolțit ideea acestui interviu. 


Mă interesează ce este dincolo și dincoace de lucrare. Te bazezi 
pe un concept bine constituit sau improvizezi în faţa şevaletului? 


— Când lucrez, nu-mi este foarte limpede cum va arăta la sfârșit lucrarea 
mea; ea se developează, ca o fotografie în soluţie, în funcţie de starea 
interioară. Lucrând, ascult de ceea ce simt atunci, la momentul respec- 
tiv. Ceea ce mi s-ar fi părut că iese din preocupările mele, constat mai 
târziu că se încheagă destul de bine, se întregește parţial cu celelalte 
lucrări. Chiar terminate fiind, unele lucrări par încă în lucru — este, de 
fapt, o luptă, o luare mereu de la capăt, cu nenumărate încercări şi ezi- 
tări. Căutările, zbuciumul unui artist pot fi comparate, cred, cu muzica, 
în mod special, cu jazz-ul, unde sunt instrumente și limite generale, 
iar în interior — improvizaţia, mereu nouă și diferită. Ţi se pare că de- 
ţii (stăpânești) instrumentul, dar condus eşti tu, aidoma unei bărci pe 
cursul râului. 


- „Lucrarea este aceea care conduce, o ia înaintea gândului? 


- Da, pentru că o fac, deși gândul este cel care conduce mâna. Uneori, 
se mai întâmplă ca lucrarea să depășească gândul inițial. Atunci este, 
chiar și pentru mine, autorul, o surpriză, o revelație! Clarificarea și ela- 
borarea sunt foarte dificile. Artistul naște o operă şi după aceea lucrează 
la ea. În acest sens îmi place să mă refer la o dublă înrădăcinare: viața 
şi munca artistului înseamnă a trăi după ce lucrarea s-a născut şi îmi 
conduc munca în atelier până la epuizarea unei stări sau a unui ciclu. 

Eugen STERPU 


Pictura ca obiect 


Necunoscuta, pastel pe hârtie, 62x52 cm, 1998 

Construcţie mare, pastel pe hârtie, 80x125 cm, 1998 

Salutari lui Escher, Salutari de la Escher II, 
pastel pe hârtie, 80x80 cm, 2013 

Copac, pastel pe hârtie, 2005 

Sferic pe negru, pastel pe hârtie, 80x80 cm, 2008 

Chip, pastel pe hârtie, 1997 

Nuca cea mare, pastel pe hârtie, 66x80 cm, 2002 

Calvarii II, pastel pe hârtie, 1993 

- Lucrezi în cicluri? Respecţi continuitatea? 


- Deseori se întâmplă ca un tablou să dea naștere altuia, devenind, într-o 
măsură oarecare, prelungirea lui. Se mai întâmplă ca unele, doar une- 
le, dintre fragmentele necesare mie să fie transferate, de la o lucrare la 
alta, dar asta nu înseamnă, sub nicio formă, repetarea acesteia, sau mai 
popular — o replică (copie). Am câteva lucrări cu titlul Sferic pe negru. 
Sigur, se repetă forma generală a sferei, nu însă și conturul propriu-zis. 
Fiindcă au fost construite din nou, ele sunt diferite și se deosebesc una 
de alta, precum se deosebeşte Marte de Jupiter. De exemplu, una dintre 
aceste lucrări atârnă pe peretele unui savant în chimia nucleară de la 
Moscova, care cu zâmbet, dar și cu o doză de gingășie, a supranumit-o 
Molecula cea mare. Ce-aș putea avea împotrivă? Poftim! Îmi place şi 
chiar mă bucură asemenea interpretare. 


— „De aici să înţeleg că privitorul (publicul) însuși te poate pro- 
voca la realizarea unei lucrări? 


— Se mai întâmplă. De exemplu, despre Nuca cea mare, am fost întrebat 
în repetate rânduri: ce reprezintă, un creier imens? Nu, nu este un creier! 
Când am lucrat la ea, nu m-am gândit la creier și nici măcar nu am văzut 
vreodată cum arată acesta. Este simplu de tot! Poţi lua o lupă și privi prin 
ea la această nucă! Alţii s-au interesat de cub, de sferă și de alte construc- 
ţii ale mele: „Ooo! Vă preocupă Escher? (M. C. Escher, pictor şi grafician 
olandez [1898-1972], celebru pentru lucrările lui inspirate din structuri 
de geometrie matematică, cu o mare încărcătură filozofică). Am făcut o 
replică mărită a Asteroplanului (Escher), pentru a risipi îndoielile celor 
curioși, care, de altfel, m-au și provocat la realizarea acestui tablou. Tot 
pentru ei răspund: da, domnilor, îmi place mult Escher! 


- Figura omului nu apare pregnant în lucrările tale — mai mult 
prin urme, prin atribute, prin obiecte... simboluri. Este, dacă vrei, 
un altfel de a te întreba — de ce copacii tăi sunt goi? 


- Copacii mei, într-adevăr, sunt goi, pe motiv că nu sunt simple ilustra- 
ţii de peisaj, ci reprezintă un simbol. Încerc să evit ilustrativismul. Na- 
tura este perfectă, locurile pitoreşti sunt splendide, așa încât, după pă- 
rerea mea, devine absolut inutilă intervenţia artistului. Este ca şi cum 
ai încerca să ilustrezi, sa zicem, balada Mioriţa sau Meșterul Manole, cre- 
aţii de geniu care nu au nevoie de un alt mod de interpretare. Mai mult 

decât atât: mă irită grozav încercarea frivolă a unor cineaști, oameni de 
teatru de a aduce în scenă opere, nume consacrate și interpretarea prin 
prismă modernă a acestora. Ar fi banal să mă ocup de descrierea lucră- 
rilor mele şi nici n-ar avea vreun sens. Ce-am avut de spus am trecut în 
pastel pe hârtie. E ca și în muzică: limbajul este intraductibil, cuvintele 
nu-și mai au rost. Contemplezi, pur şi simplu! 


- Este pictura şi cunoaștere de sine, și cunoaștere a lumii? 


— Este mai degrabă un acord între sine și lume. Pictând, îţi ordonezi 
informaţii de tot felul, date afective, conceptuale, mobilizând, astfel, 
toate funcţiile psihice și angajând un întreg fond existenţial și cultural. 


- Ce rol au celelalte experienţe — să spunem lectura, teatrul, mu- 
zica, natura, cultura în general — şi cum te determină în creaţie? 


- Foarte mult contează, căci toate acestea aparțin vieţii şi îmi aduc o nouă 
dimensiune în creaţie. Pictorul e un om şi pictura sa îl reprezintă. Cred 
că arta de bună calitate răsare numai pe un teren bine cultivat. Culoarea, 
lumina, sunetul sunt niște vibrații. Doar atunci când acestea se află într-o 
armonie deplină pătrund în noi şi rezonează cu starea noastră interioară. 
Adevărul e că nu întotdeauna ne reușește acest dialog. De exemplu, une- 
le curente din muzică şi arte plastice au un efect distructiv asupra mea. 
Din acest motiv, nu ascult orice muzică și nu vizitez toate expoziţiile. Nu 
ştiu, e de bine, e de rău! E așa cum este. Ceea ce rămâne cert este mun- 
ca, orice muncă, făcută cu dragoste, are armonie și conținut — cele mai 
importante lucruri pentru mine. Armonia trebuie să domine în toate! 
Creaţia, în general, este rodul trăirilor și stărilor interioare, esenţa cărora 
este alimentată și de surse spirituale exterioare, iar aici fiecare este liber 
să-şi facă alegerea după chipul și asemănarea sa. Or, după cum afirma 
C. Noica: „Din civilizaţie iei cât vrei, iar din cultură cât poți’. 


- În toate lucrările tale se citeşte siguranță, dar și claritate... 


— Aşa trebuie să fie lucrurile, clare. Natura este clară, dar ascunsă ochiului 
care nu ştie să o privească. Obiectul artistic trebuie să pară născut după 
toate legile naturii, să ai impresia că a crescut din pământ. S-ar putea să 
orbecăiești toată viața prin munca mea către o idee clară despre viaţă. 
Trăiesc în imediat, dar nu mă leg de imediat, ci caut universalul. Mă refe- 
ream, aici, la întrebările veşnice. 

- Obeliscul sau În memoria Arhitecturii Pierdute (cum l-ai supra- 
numit) pare născut după toate legile naturii, a mai rămas doar să 
crească din pământ, adică să fie trecut în piatră sau în bronz. Ar fi 
visul vieţii tale? 


- Ideea Obeliscului s-a născut atunci când am vizitat orașul Narva, Esto- 
nia (anul 2001), şi am văzut într-un album de fotografii (unicat) din epo- 
ca interbelică imaginea Narvei din Evul Mediu. Era o perlă a arhitecturii 
medievale nord-europene. În anul 1944 orașul a fost bombardat, şters, 
practic, de pe fața pământului. Tot ce a fost creat, trudit de oameni de-a 
lungul secolelor a fost, într-o clipă, transformat într-un cimitir de piatră. 
Ce poţi vedea acum, vizitând acest oraş? Aproape nimic! Castelul reno- 
vat cu mari eforturi şi încă câteva rămășițe jalnice ale orașului vechi, care, 
în încercarea de a fi restaurate, şi-au pierdut complet aspectul de odini- 
oară. Mai poți întâlni o arhitectură mediocră din timpurile sovietice, dar 
şi pe cea din timpurile noastre — și mai proastă, şi mai lipsită de valoare. 
Mi-aş fi dorit, bineînţeles, să găsesc acolo un loc unde să înalț Obeliscul — 
În memoria Arhitecturii Pierdute. Acest monument ar însemna un omagiu 
nu numai memoriei Narvei, dar şi Varșoviei, Dresdei, Berlinului: memo- 
riei tuturor oraşelor, clădirilor, construcţiilor care au fost și mai continuă 
să fie distruse din prostia omenească. Poate fi sculptură făcută din detalii 
concrete şi elemente arhitecturale sau o arhitectură nefuncțională, cu 
fragmente sculpturale, sau o altă formă, care n-ar fi ea, important e să 
fie păstrat mesajul, care să ne amintească de ceva existenţial, dar pierdut 
ireversibil. Idee absurdă? S-ar putea! Dar mi se pare că astfel de monu- 
ment are dreptul la existență, poate mai mult decât oricare monstru de 
Supermarket din beton și sticlă, care aminteşte de coşuri încărcate până 
la refuz și toate doar pentru digestie. Şi nimic, dar absolut nimic și pentru 
suflet, în afară de picături calmante, sedative. Sigur, mi-aş dori ca ideea 
acestui obelisc să se materializeze cândva, să nu rămână doar o schiță, 
pictată în pastel pe hârtie şi înghesuită sub sticlă. Te asigur! Nu este nici 
pe departe satisfacerea unui orgoliu. E, dacă vrei, un strigăt de durere! 
Un avertisment! 


— Ce alte proiecte de viitor se mai conturează? 


- Am primit la începutul anului o invitaţie de la Asociaţia Franceză 
de Pastel să particip la trei saloane internaționale de pastel, care vor fi 
organizate în acest an, iar în toamnă - la Bienalele de Pastel din Ovie- 

do, Spania. În asemenea țări: Franţa, Spania, Elveţia, pastelul are un 
alt statut, diferit de cel din țările de nord și cele de vest, unde pastelul 
este considerat ca un material uşor, de trecere de la desen la ulei, adică 
desconsiderat. 


— ..„„.dar şi desenul este deseori nedreptăţit, fiind considerat de că- 
tre unii doar un mijloc de notare rapidă, dar sumară a observaţiei, 
un element al actului de creaţie, subordonat picturii și sculpturii, 
scheletul pe care ar urma să se edifice o construcţie, dar nimeni nu 
a contestat autonomia desenului ca gen al artelor plastice... 


- Da, poate fi un mijloc de notare rapidă, dar poate fi şi un gen auto- 
nom. Depinde, cred, de intenţia și atitudinea individuală a artistului. 
Şi vopseaua aerosolică este un simplu material de vopsire a suprafețe- 
lor, dar am văzut lucrări executate în acest material care sunt adevărate 
opere de artă. Graffiti, de exemplu, demult a devenit un gen de sine 
stătător al artelor vizuale. 


- Eşti dispus să admiri ce lucrează colegii tăi? 


— Desigur, cred că și ceilalți oameni de creaţie o fac. Şi mai cred că a nu-ți 
analiza şi preţui (admira) colegii este, de cele mai multe ori, o mască 
pentru o întărire artificială și limitată a eului. 


- Mulţumesc pentru bunăvoință. Te mai aşteptăm acasă şi cu alte 
expoziţii! 


Eugen Sterpu s-a născut la 10 iunie 1963, în satul Dămășcani, raionul Râșcani. Şi-a 
făcut studiile la Şcoala Republicană Internat de Arte Plastice (1975-1981). În anii 
1981-1989 studiază la Institutul de Arte, Catedra de sculptură din Tallinn, Estonia, 
unde se și stabileşte. 

Debutează în 1984 în cadrul expozițiilor de sculptură şi pictură (pastel). Printre ex- 
poziţiile personale ale artistului pot fi menţionate: Galeria Uniunii Artiștilor Plastici, 
Cluj-Napoca, România (1995); Galeria Dominicanes, Tallinn (1996-2012); Galeria 
Teatrului Rus de Dramă, Tallinn (1997); Galeria Draakon, Tallinn (1998); Galeria 
de Artă, Sillamäe, Estonia (1998); Muzeul de Artă, Narva, Estonia (1999); Galeria 
Porthan, Helsinki (1999); Muzeul de Artă Contemporană, Părnu, Estonia (2002); 
Galeria Ambasadei Federaţiei Ruse la Tallinn (2002); Muzeul de Artă, Holstebro, 
Danemarca (2002); Teatrul Oraşului Vechi, Tallinn (2003); Castelul Narva, Estonia 
(2006); Galeria Passage, Tallinn (2006); Galeria Baroti, Klaipeda, Lituania (2007); 
Galeria Regina, Turku, Finlanda; Muzeul Naţional de Artă, Chişinău (2012). 
Autorul a participat la expoziţii de grup: Bucureşti (1994), Moscova (1996), Tallinn 
(1996, 1997, 1999, 2000, 2001, 2003, 2004, 2005, 2006, 2010), Stockholm (1998), 
Helsinki (2000). Este membru al Uniunii Artiştilor Plastici din Estonia. 

Angela SAVIN-ZGARDAN 
O carte necesară filologilor: 
Studii de gramatică și istorie 
a limbii române literare 


Culegerea domnului Petru Butuc, doctor în 
filologie, conferenţiar la Catedra de limba ro- 
mână și filologie clasică a U.P.S. „Ion Creangă”, 
Studii de gramatică și istorie a limbii române li- 
terare (Tipografia Centrală, Chişinău, 2012) 
îmbină modul tradițional de cercetare a fap- 
telor de limbă cu punctele de vedere mai noi 
filologie, ale lingvisticii funcționale-integrale. Autorul 
S 


cercetător ştiinţific superior propune o analiză sintactică a propozițiilor și 
la Institutul de Filologie 
al A.Ş.M. Autoare a trei 


AS.Z. — dr. în 


frazelor în conformitate cu principiul logi- 
P A E diationar co-semantic şi funcțional. Totodată, autorul 
şia multiple studii şi articole abordează unele probleme controversate, și 
ştiinţifice. chiar contradictorii, de gramatică, care mai ră- 
mân parțial nesoluționate. Dintre toate temele 
propuse, conferenţiarul Petru Butuc a selectat, 
în mod intenționat, numai o parte din aspecte- 
le cele mai dificile şi mai discutabile, care sunt 
insuficient elucidate în literatura de specialitate. 


Scopul acestei culegeri rezidă în demonstra- 
rea faptului că principiul onomasiologic în 
gramatică, îndeosebi în sintaxă, este mult mai 
eficient şi mai rezultativ, întrucât concepe cer- 
cetarea faptelor de limbă de la conţinut spre 
formă, sub aspectul relaţiilor comunicativ-in- 
formative, în baza unei semantici și logici na- 
turale, vii, reale, pentru a identifica, în primul 
rând, semnificaţia substanţială (conţinutal-in- 
formativă), determinând, astfel, nu numai vo- 

lumul componenţial al structurii unei unități sintactice propoziționale 
sau frastice, dar și titlul lor tipologic. 


De aceea, după părerea dlui prof. Petru Butuc, a nu respecta criteriile 
semantice la analiza sintactică a propoziției şi frazei, înseamnă a crea, 
în primul rând, o suprapunere a părților de propoziţie cu părţile de 
vorbire, ajungându-se până la „morfologizarea sintaxei” În acest sens, 
autorul a invocat, drept exemplu, titlurile sintactice ale subtipurilor de 
atribute „substantivale”, „pronominale”, „adjectivale”, „verbale” şi „ad- 
verbiale”, care, în literatura de specialitate, sunt determinate şi denu- 
mite în conformitate cu partea de vorbire prin care se exprimă, ceea ce 
creează în gramaticile actuale ale limbii române niște situaţii sintactice 
nemotivate ştiinţific și chiar paradoxale (p. 20-24). 


Autorul monografiei în cauză menţionează că aceste tipuri de atribute 
nu dispun de definiţii sintactice în niciun manual de gramatică, consta- 
tându-se doar părţile de vorbire ce le exprimă. Drept concluzie, auto- 
rul lucrării susține că o astfel de interpretare tipologică a atributelor în 
limba română nu este deloc sintactică, ci numai morfologică (p. 22). 


Aşa-zisele predicate „interjecționale” și „adverbiale” cer, după părerea 
autorului, un comentariu aproape identic cu cel al atributelor sus-numi- 
te, întrucât, din punct de vedere structural, predicatul interjecțional se 
exprimă printr-o interjecţie, iar predicatul adverbial — printr-un adverb. 
Ambele aceste tipuri de predicate însă echivalează, semantico-informa- 
tiv, cu ideea despre acțiunea unui singur verb, ceea ce îl face pe autorul 
monografiei să constate că în așa situaţii sintactice este vorba de predica- 
te verbale şi nicidecum de predicate interjecționale și adverbiale (p. 22). 


DI prof. Petru Butuc susține, pe bună dreptate, că problema tipologiei 
părţilor de propoziţie, în general, cât și clasificarea lor este pe cât de 
importantă, pe atât şi de dificilă. De aceea, pentru a evita orice alune- 
care în extrema morfologizării părților de propoziţie, e necesar ca în 
sintaxă să se facă o distincţie a raporturilor existente între noțiunile 
de tip”, „funcţie” şi „funcţional”, vizavi de noţiunile de „relaţie” şi de 
„semnificaţie” (p. 22). 


Tot din cauza nerespectării principiilor onomasiologice, „în unele cărți 
de gramatică a limbii române s-au infiltrat certe forme de manifestare 
a descriptivismului-formalist”. Drept dovadă, este invocată neglijarea 
sau inacceptarea particulelor (ca părți de vorbire distincte), prin dizol- 
varea lor în categoria morfologică a adverbelor, fiind considerate, ne- 

justificat, subtipuri de adverbe, care, după Gramatica Academiei Ro- 
mâne (București, 2005), „se disting prin trăsături sintactico-semantice 
ce aparţin clasei cliticelor, reprezentând subclasa cliticelor adverbiale 
sau a semiadverbelor”. 


După părerea dlui prof. Petru Butuc, a dizolva particulele în adverbe și 
a nu le accepta ca părți de vorbire cu statut morfologic aparte înseam- 
nă a genera o greșeală evidentă în gramatica românească actuală, este 
chiar o abatere certă de la normele structuralismului saussurian în ling- 
vistică, construindu-se, astfel, o morfologie artificială, alcătuită numai 
din părți de vorbire de sine stătătoare. Nu există fenomene în limbă 
care ar fi alcătuite exclusiv din componente principale (semnificative). 
Aceasta este chiar o legitate universală, întrucât se știe că toate feno- 
menele lumii înconjurătoare (materiale, naturale, sociale etc.) implică 
atât aspecte principale, cât şi secundare, dar tot atât de importante, căci 
doar împreună pot forma un sistem integru funcțional, motivat şi sis- 


temic (p. 92-103). 


Sarcina acestei culegeri de articole este de a demonstra că principiul 
logico-semantic în gramatică, îndeosebi în sintaxă, este mai eficient, 
mai rezultativ, deoarece concepe cercetarea faptelor de limbă de la 
conținut spre formă, sub aspectul relațiilor comunicativ-informative, 
în baza unei semantici și logici naturale, vii, reale, pentru a identifica, în 
primul rând, semnificația substanțială, conținutal-informativă, deter- 
minând, drept rezultat, nu numai structura componențială a părților 
de propoziţie, dar şi titlul lor tipologic (p. 11-20). 


În axa acestor formule teoretico-aplicative (a raportului dintre formă 
şi conținut, ultimul considerându-se prioritar) sunt elaborate studiile 
incluse în respectiva carte a conferențiarului Petru Butuc, ce pledează 
insistent ca principiile semantice și logice în sintaxă să fie însugite co- 
rect și reținute cu adevărat, căci „nimic nu poate fi învățat, fără a fi mai 
întâi memorat” (p.7). 


În Capitolul al II-lea sunt luate în discuţie unele probleme de istorie a 
limbii române literare, care, din cauza şubredului context social-politic 
din Republica Moldova, sunt tratate în corelaţie cu cele de sociolingvis- 
tică. Este examinat raportul dintre limbă şi istorie, limbă şi societate, 
care, în viziunea autorului monografiei, presupune legătura indisolu- 
bilă dintre istoria limbii române literare şi cultura noastră naţională. 
Semnificația acestor probleme ale lingvisticii ţine, în primul rând, de 

înțelegerea corectă a fenomenului apariţiei, evoluţiei și dezvoltării lim- 
bii române literare, fenomen ce se prezintă ca unul având caracter ge- 
neral-european, căci româna literară a apărut și s-a dezvoltat asemenea 
tuturor limbilor literare de cultură din Europa (p. 129-153). Astfel, 
evoluția românei literare (româna de cultură, româna scrisă) nicide- 
cum nu a fost un proces tehnologic național închis. Mai mult decât 
atât, şi româna literară dintre Prut şi Nistru a apărut concomitent cu 
româna literară din toate regiunile vorbitoare ale acestei limbi, fiind 
răspândită şi promovată la fel. Este ușor de înţeles că și româna litera- 
ră de la Chișinău este o consecinţă a lansării graiului muntenesc, prin 
cele 11 tipărituri ale diaconului Coresi de la Braşov, publicate între anii 
1559-1581, iar mai departe, prin contribuţia tuturor cărturarilor din 
toate provinciile Daciei, a crescut și s-a dezvoltat în paralel, atingând în 
anul 1881 faza supremă de modernizare (p. 130-131). 


Capitolul al III-lea cuprinde unele recenzii concepute, de asemenea, 
în spiritul criteriilor funcţionale-integrale în gramatică, constituind o 
expresie, vie şi directă, a operelor asupra cărora a insistat dl prof. Petru 
Butuc. Paragrafele referitoare la problemele teoretice de sintaxă sunt 
tratate dintr-o perspectivă nu doar lingvistică, dar și estetică, întrucât 
autorul analizează faptele de limbă conform criteriilor de interferență 
gramaticală, stilistică şi poetică. 


În încheiere, am vrea să subliniem că Studii de gramatică și istorie a 
limbii române literare de Petru Butuc are dimensiunea unei distincte 
elaborări științifice. În acest volum autorul a lansat mai multe propu- 
neri judicioase (avem în vedere „categoria cazului morfologic şi sin- 
tactic” (p. 103-125), „teoria simbolurilor de subliniere a părţilor de 
propoziţie” (p. 39-49), „statutul morfologic și sintactic al particulei 
în limba română” (p. 92-103), care au putut fi demonstrate doar prin 
cunoaşterea temeinică a realizărilor ştiinţifice actuale din domeniul 
gramaticii funcționale integrale. Monografia va fi, cu certitudine, un 
instrument de lucru al studenţilor și profesorilor de limba română. 


CĂRȚI ŞI ATITUDINI 


Vasile BAJUREANU 


Lingua Latina Iuridica - un imperativ 
inerent al demersului specializat 


V.B. — dr. în filologie, prof. 
de limba şi literatura 
română, limba latină 

şi literatura universală, 
Liceul teoretic,L. Damian”, 
Râşcani. Domenii de interes 
ştiinţific: sintaxa funcţională, 
corelaţia sintaxă, logică, 
semantică. Autor al 
monografiei Studiu asupra 
sincretismului sintactic la 
nivelul frazei joncţionale 
(2010). 


„Quamquam lingua latina mortua considera- 
ta erat, tamen vivat” — ne permitem astfel să 
afirmăm că limba latină nu numai că „trăieşte”, 
dar şi contribuie continuu la dezvoltarea atât 
a limbilor romanice, cât şi a limbilor ce apar- 
ţin altor grupuri de limbi. Susținem ideea că 
aceasta rămâne la baza limbilor romanice care 
au apărut, s-au dezvoltat și au evoluat în diver- 
se perioade, păstrând totodată, la niveluri di- 
ferite, anumite aspecte ale veșmântului autoh- 
ton (ad-stratul) fonetic, lexical și structural. 


Manualul de faţă, Lingua Latina Iuridica, ale 
cărui autoare sunt dr. conf. univ. Lucia Cepra- 
ga şi dr. conf. univ. Svetlana Birsan (referent, 
dr. conf. univ. Claudia Cemârtan), reprezintă 
un studiu didactico-ştiințific util nu numai 
pentru specia- 
litatea de drept 
din cadrul Facul- 
tății Economie 
generală și drept 
a Academiei de | 
Studii Economi- 
ce din Moldova, 
ci şi pentru facul- 
tăţile de istorie, 


iti i 
limbi moderne, 1 A i 
„M, EDITURA ASEM 


filologie română, Wair 
medicină etc. car 

Din punctul de vedere al structurii, prezenta lucrare se încadrează per- 
fect în statutul unui manual de limbă-bază a limbii române contempo- 
rane care a moştenit și a preluat pe cale livrescă un număr majoritar de 
cuvinte ce aparţin diverselor domenii, inclusiv cele ce constituie câm- 
pul lexical al jurisprudenţei. După cum afirmă înseși autoarele în Argu- 
mentum, „lucrarea propune studierea limbii latine nu ca scop în sine, 
ci din perspectiva integratoare a culturii și civilizaţiei romane, reper 
fundamental al Europei din totdeauna /.../ de asemenea, sunt aborda- 
te interdisciplinar și unele ştiinţe, precum: istoria, dreptul, economia, 
mitologia, artele etc” (p. 5). 


E de menţionat faptul că, deoarece planul-cadru pentru acest curs la 
facultate prevede doar 30 de ore, autoarele s-au limitat la abordarea a 
două compartimente ale limbii: fonetică, în special ortoepie, şi morfo- 
logie. Chiar de la prima lecţie autorii insistă ca prin semne diacritice, 
accentul fonetic, marcarea silabelor lungi și scurte să orienteze studen- 
ţii la citirea, pronunţarea corectă a cuvintelor latinești, fapt ce va con- 
tribui ulterior la însuşirea cuvintelor din subdomeniul etimologic. 


De asemenea, sunt binevenite şi rubricile din cadrul lecţiilor care ţin 
de instruirea problematizată şi prin descoperire, cum ar fi: „Nomina”, 
„Sententiae”, oferind cunoștințe și posibilități de îmbogăţire a vocabu- 
larului, a nivelului de cultură generală și a diversităţii mijloacelor de 
exprimare în mod logic, concis şi plastic. 


Revenind la compartimentul „Ortoepie”, deși e dificil să ne expunem 
părerea în mod categoric, deoarece pe timpul romanilor nu au existat 
mijloace acustice și fonice pentru a imprima sonoritatea acestei limbi, 
iar opiniile lingviștilor romanişti contemporani, gramaticieni compa- 
rativişti sunt împărțite, autorii manualului de față afirmă: „romanii au 
cunoscut doar pronunţarea clasică. Pentru o mai bună percepere a in- 
formaţiei de specialitate şi pentru a se observa mai facil fondul lexical 
latinesc, în învățământul românesc s-a acceptat varianta de pronunțare 
tradițională cu „ce-če”, „ci-ti”, „ge-ge', „gi-gi” pentru majoritatea ter- 
menilor juridici proveniți din latină” („Annotationes”, p. 18). 

Această opinie e una plauzibilă, însă savanților romaniști le rămâne su- 


ficient teren de cercetare a aspectului ortoepic al limbii latine şi al celei 


populare (vulgata). 


Deşi majoritatea lingviștilor cu orientare filologică şi metodologică 
materialistă afirmă că în limba strămoşilor noştri prima parte de vor- 

bire în vocabularul lor a fost „interjecţia”, autorii manualului, pornind, 
probabil, de la faptul că, totuși, Verbum est motus, au început studierea 
părţilor de vorbire de la verb, ca nucleu al comunicării. 


Genericul „Lingua latina est fundamentum linguae nostrae et iurispru- 
dentiae” aduce în discuţie problema originarităţii limbii noastre impli- 
cit din perspectiva lexicului specializat al stilului juridic-administrativ. 


Sunt de un real ajutor în manual rubricile care presupun studierea în 
plan comparativ a limbii latine și a celei române. În Materiae (Subiecte) 
se încearcă o actualizare a cunoștințelor teoretico-practice despre ver- 
bul latin, ulterior autorii intenționează să mobilizeze prin pași adecvaţi 
discipolii în a cunoaşte asemănările și deosebirile dintre verbul român 
şi cel latin. 

Textele inserate în prezenta lucrare, propuse studenților pentru tradu- 
cere, constituie, în marea lor majoritate, o adevărată „comoară”, „arse- 
nal” din înțelepciunea timpurilor, fapt ce va contribui incontestabil la 
formarea, dezvoltarea şi prosperarea intelectuală a viitorilor specialiști 
în domeniul jurisprudenţei. 


Lucrarea oferă studenților și un „Glossarium” specializat (p. 231-256), 
spre a înlesni traducerea şi înțelegerea textelor latinești fie în cadrul 
orelor de curs, fie în afara acestora. 


De asemenea, nu lipseşte din manual nici rubrica „Labor erga tex- 
tum” (Sarcini în baza textului), menită să aprofundeze sensul anumitor 
structuri, idei, dezvoltarea gândirii logice, îmbogățirea vocabularului și 
aplicarea cunoştinţelor teoretico-practice. 


Sunt binevenite şi rubricile cu aspect de curiozitate, ca „Scivistne?” 
(„Ştiai asta?”), „Facta notabilia”, „Nomina iuris”, „Sententiae”, „ Plus 
cognoscite”, ce țin nemijlocit de specificul viitoarei profesii. 


Pe lângă verb, lucrarea tratează și celelalte părți de vorbire din limba la- 
tină: Substantivul (declinarea și declinările) (p. 36-58, 69-84, 85-101, 
158-172), Adjectivul (gradele de comparație) (p. 177-193), Numeralul 
(p. 120-138), Pronumele (Lectio III, Lectio V), Adverbul (Lectio XTV). 


Lucrarea de față complementează lista manualelor și a studiilor apa- 
rute până acum, semnate de N. Grinbaum, A. Ciobanu, C. Cemârtan, 
E. Cucerova, latinişti notorii din republica noastră, şi ne alimentează 
speranţa că în viitor vom avea parte și de titluri precum Lingua Latina 
Biologica, Lingua Latina Medicina etc. 


EET RO MIÂINIĂ 


Alina NOUR 


Foka - simbol al deportării „binelui” 
în „rău” şi viceversa 


AN. - scriitoare, Foka este titlul unui roman pe care, din start, 
laşi- Paris. f] recomand să-l citească toți românii, şi cei 
basarabeni, şi cei din Țară, şi cei zişi „de pre- 
tutindeni”. În sfârșit, vom înţelege de ce un 
comisar raional de N.K.V.D. pe nume Fokin, 
descendent dintr-o familie boierească de ro- 
mâni Foca, unul dintre mulții căpitani de oas- 
te ai lui Dimitrie Cantemir, care l-au urmat pe 
domnitor în pribegia rusească, ajunge, în iulie 
1949, să coordoneze, la scara raionului Stră- 
şeni, deportarea în Siberia a sute de... români 
din Basarabia, iar pe cei rămași la vatră îi bagă, 
mai apoi, forţat în „raiul” sovietic cu numele 

colhoz. 


Foka, aşadar, derivă din Fokin și este simbol 
al deportării „binelui” în „rău” şi viceversa, al 
rusificării şi man- 
kurtizării  româ- 
nilor basarabeni, 
şi nu numai basa- 
rabeni, exponen- 
tul  distorsionat 
al neamului care Pen Anton 
şi-a abolit me- 
moria genetică, | 


ž 
4 
r 


deşi nu definitiv. 
Or, autorul-nara- 
tor ne sugerează |. 
că anume unele 

mici sclipiri de „memorie genetică” l-ar fi determinat pe Fokin să-i sca- 
pe de deportare pe Nichita Donică și Grigore Anton, în schimb punând 
la cale să-i folosească pe acești țărani gospodari drept activişti la orga- 
nizarea colhozului în satul lor de baștină, sat de codreni răzeși mândri 
şi îndărătnici. Salvarea celor doi însă se transformă în capcană. Scăpând 
de Siberia cea adevărată, o altă Siberie, mai voalată și mai subtilă, le este 
adusă direct în sat sub formă de colectivizare şi sovietizare. 


Este o carte cu multă istorie, dar și cu multe istorii și istorioare despre 
destine umane impresionante. Personal am înţeles istoria de 100 de ani a 
Basarabiei, descrisă în roman începând cu august 1893, când din armata 
ţaristă, după 25 de ani de slujbă, se întoarce la vatră basarabeanul Zaharia 
Donică, și terminând cu 27 august 1991, când naratorul, strănepot al lui 
Zaharia şi nepot al lui Nichita Donică, protagonistul romanului-cronică, 
participă cu mult entuziasm la Marea Adunare Naţională, la care a fost 
declarată Independenţa Republicii Moldova. Deci, între data demobili- 
zării podporucicului Zaharia Donică, numit de către guvernatorul Basa- 
rabiei în funcţia de administrator al moşiei ţarului din Românești, şi data 
declarării Independenţei Republicii Moldova s-au derulat evenimente 
sociale şi politice de anvergură: Primul Război Mondial; Revoluţia rusă 
din Februarie 1917, apoi cea zisă Marea Revoluţie Socialistă din Octom- 
brie 1917; declararea Republicii Democrate Moldoveneşti şi votarea de 
către Sfatul Țării a Marii Uniri cu România în martie 1918; ocuparea 
Basarabiei în iunie 1940 de către U.R.S.S.; al Doilea Război Mondial; 
includerea forțată a Basarabiei în componenţa U.R.S.S. în 1944; foame- 
tea organizată din 1947; deportările din iunie 1941 şi iulie 1949; colec- 
tivizarea; lupta basarabenilor, în perioada sovietică, pentru menţinerea 
trează a conştiinţei naţionale și păstrarea valorilor naţionale, a limbii, 
datinilor şi obiceiurilor strămoșești; destrămarea imperiului sovietic... 
Este uluitor faptul că scriitorul Ion Anton izbutește să fixeze toate aceste 
evenimente prin viața unor personaje concrete și destine elocvente, dar 
o face nu în stil lapidar de cronică, ci în pagini de proză artistică veritabi- 
lä. În plus la trăsăturile arhetipale ale eroului central, sunt bine conturate 
personajele istorice secundare, cum ar fi regele întregitor Ferdinand și 
fiul său, regele Carol al II-lea; protagoniștii Unirii Pantelimon Halippa și 
Constantin Stere, ajunşi deputaţi şi miniştri în România Mare; mareșa- 
lul nobilimii din Basarabia Pavel Dicescu, promotor al românismului pe 
timpul ţarismului, şi fiicele acestuia Anastasia și Iulia; prozatorul Mihail 

Curicheru, care a lucrat timp de doi ani ca învățător în comuna unde 
se desfășoară acţiunea romanului — Ghelăuza — și, la despărţire, i-a lăsat 
„biblioteca ambulantă” a sa ţăranului Grigore Anton... Apropo, în iunie 
1940, Mihail Curicheru a fost deportat în Siberia, unde, supus maltrată- 
rilor, s-a stins prematur din viață. 


Toate aceste personaje istorice marcante îşi împletesc organic viața 
şi activitatea lor cu viaţa cotidiană şi năzuinţele tuturor ţăranilor din 
Ghelăuza și Saca, eroi de rutină, „sarea pământului” cea de toate zilele. 
Fie că are loc marea împroprietărire a țăranilor basarabeni în cadrul 
reformei agrare promovate de guvernul României în Basarabia anilor 
1920-1924, fie că aceeaşi țărani sunt deposedaţi de pământ în procesul 
colectivizării forțate din 1949, chipurile marilor înaintași le inspiră oa- 
menilor tărie şi spirit de rezistenţă. lată că anume acest spirit protector 
este punctul forte al „agronomului învăţat” Nichita Donică, cel care se 
salvează de deportare, dar, ca om gospodar, i se pune condiţia de a fi 
printre liderii colectivizării, astfel servind drept exemplu „molipsitor”. 
Şefii de la raion însă nu se aşteptau ca acest „chiabur” să fie stimat atât 
de mult de localnici, încât să și-l aleagă... președinte de colhoz. Comi- 
sarul Fokin şi secretarul comitetului raional de partid Volkov veniseră 
cu un alt candidat la președinție, care era participant la război de partea 
Armatei Sovietice, dar tot el, prin absurd, era fiul gospodarului depor- 
tat Andrei Anton. Puterea raională vroia să pună în aplicare fraza lui 
Stalin despre aceea că părinţii nu răspund politic pentru copii şi nici 
copiii nu poartă răspundere politică pentru părinți. Localnicii însă au 
dat peste cap planurile conducerii raionale şi l-au ales unanim prege- 
dinte pe „conu agronom” Nichita Donică. 


Ei bine, în romanul-cronică Foka, precum nici într-o altă operă litera- 
ră din Basarabia, este redat obiectiv și veridic procesul colectivizării, 
survenită imediat după groaza băgată în țărani cu deportările operate 
în luna iulie 1949. Naratorul, pe atunci student la jurnalism, documen- 
tându-se direct din prima sursă (Nichita Donică i s-a spovedit o vară 
întreagă!), a zugrăvit o epocă importantă din gospodărirea agricolă 
practicată în Moldova, fără a reda evenimentele numai în negru sau nu- 
mai în alb. Pare destul de firească sugestia că până și o revoluţie agrară 
nedorită poate evolua cu anumite beneficii, dacă este dirijată de factori 
umani competenţi, cum era „conu agronom Nichita”. Paradoxală era 


CĂRȚI ŞI ATITUDINI 


însă atitudinea conducerii raionale față de președintele Donică, care, 
prin profesionalism și har de conducător, reușește să ridice bunăstarea 
oamenilor. Cei de la raion, mai ales secretarul de partid Volkov, se te- 
meau că acest chiabur îi va face chiaburi pe toți consătenii săi. Volkov 
îl admonesta pentru că dădea oamenilor cantități prea mari de pâine 
la o zi-muncă. Şefii ignorau cu bună știință faptul că „Viaţa nouă” (așa 
se numea colhozul condus de Nichita Donică) îşi îndeplinea norme- 
le de predare la stat a produselor agricole, pretinzând ca acest colhoz 
să transmită statului întregul surplus de produse, astfel acoperind și 
cota-parte a celor care nu izbuteau să-și îndeplinească obligațiile. În 
fine, în rezultatul unei lupte între şefii din raion și „conu Nichita”, con- 
ducerea colhozului „Viaţa nouă” este transmisă unui ins pe nume An- 
drei Cernov, un rus venit din Ucraina. Unica lui calitate era legătura 
de rubedenie, pe linia soţiei, cu ministrul securităţii din Moldova Iosif 
Lavrentievici Mordoveţ. În scurt timp, rusul Cernov, lucrând iniţial pe 
post de agronom-șef, delapidează o parte importantă din averea col- 
hozului, dar președintele Nichita Donică suferă consecinţele, fiind dat 
afară din funcţia de preşedinte şi în locul lui fiind înscăunat... Andrei 
Cernov. Până la urmă, făcând uz de o veche prietenie, „conu agronom” 
va obţine să triumfe dreptatea: Andrei Cernov este descoperit şi ju- 
decat. Numai că, obosit de nedreptăţi, Nichita Donică nu mai vrea să 
conducă mai departe colhozul, gospodărie fruntașă care, în curând, va 
fi comasată cu cea din centrul raional... 


Dincolo de realităţile sociale și politice ale timpurilor, desprindem din 
filele acestui roman dens în linii de subiect și câteva drame sufletești, 
dar și câteva istorii impresionante de dragoste. Dragostea este prezen- 
tată în roman drept liantul tuturor timpurilor și regimurilor sociale, 
acest sentiment înălțător și dătător de viaţă nouă fiind același în Franța 
anului 1914 (tânărul agronom Nichita Donică îşi va face stagiul practic 
în regiunea vinicolă Bordeaux și va avea acolo o primă aventură amo- 
roasă), în România anului 1920, în U.R.S.S.-ul anului 1952 sau în Mol- 
dova anului 1978... Dragostea, ne sugerează cu multă forță de convin- 
gere autorul, este sentimentul care sfidează hotare statale, prejudecăți 
naţionale, ideologii și sisteme sociale născocite de om. 


Astfel, romanul Foka este în egală măsură roman de istorie, dar și roman 
de istorii incitante de dragoste; roman social, dar și roman de familie; 

roman despre țărani-plugari, dar și roman despre orășeni-intelectuali; 
roman autobiografic, dar și roman al biografiei întregii Basarabii... 


Impresionează profundele și originalele meditații lirico-filozofice „de 
autor”, care generalizează pe filiera etico-morală majoritatea acțiunilor 
şi deciziilor eroilor centrali și personajelor mai importante. În aceeași 
ordine de idei, se cere remarcat faptul că poemele în proză despre stră- 
moșii daci, așa-zisele „vârtejuri lirice” ale personajului Grigore Anton, 
semnifică rezistenţa taciturnă, pașnică, dar eficientă ca salvare spiritu- 
al-morală, a ţăranului basarabean în fața regimului sovietic totalitar. 


În final, ţin să menţionez că, alături de asemenea opere ca Tema pentru 
acasă de Nicolae Dabija, proza română contemporană s-a îmbogăţit cu 
un roman-cronică de excepţie, în care timpurile trecut, prezent și vii- 
tor fuzionează unul cu celălalt tumultuos şi cu multe coliziuni sociale 
și psihologice, iar ficțiunea artistică se combină armonios cu faptele 
de cronică. Foarte originală este însăși concepția romanului, în care 
naratorul ne descrie acţiunile de subiect înainte de a se naște şi după 
nașterea sa. Păstrarea numelor reale ale eroilor şi personajelor, ale lo- 
calităților în care se derulează evenimentele imprimă romanului mai 
multă credibilitate și realism istoric. Cele câteva elemente autobiogra- 
fice, inevitabile în subiectul romanului, au menirea să creioneze chipul 
unui scriitor începător, dar și să evoce un întreg „pomelnic” de pro- 
fesori universitari şi exegeți literari (Mihai Cimpoi, Ion Ciocanu, Ion 
Osadcenco, Alexandru Cosmescu, Gheorghe Mazilu ş.a.) care, într-o 
măsură mai mare sau mai mică, au contribuit la formarea naratorului 
ca scriitor. Mai rar asemenea gesturi de recunoştinţă pe file de roman! 

Ilon CIOCANU 
| Cugetări incitante, memorabile 


O surpriză plăcută ne-a oferit Editura Epi- 
graf: cartea Gând şi Cuvânt, o culegere de 
cugetări despre gândirea și exprimarea noas- 
tră, a basarabenilor, reflectată în procesul 
viu al activității unor personalităţi notorii est- 
prutene, cu începere din anul 1940 până în 
2012 (în cazurile în care un om de artă sau 
de ştiinţă a propus exemple concludente sub 
I.C. prof. univ.dr hab, aspectul presupus de subiectul abordat de 
colaborator ştiinţific E T i i i 
SIC ai pl e autoarea selecției), şi valabile nu doar ieri și 
principal la Institutul de bi ed Sg K 
Filologie al AŞM, critic şi azi, ci — nu ezităm să credem - oricând, în 
istoric literar, lingvist. Autor condițiile social-politice și culturale din Re- 
a 37 de cărţi, majoritatea- publica Moldova. Că atât personalităţile, cât 
de critică şi istorie literară, gj compartimentele evidenţiate în paginile 
de sociolingvistică şi de `<.. Ş : 
pu. cărții au fost / sunt fixate la libera opţiune 
cultivare a limbii. Lucrări 7 f E 3 
apărute recent: Ffortul @ autoarei selecției este absolut firesc. Am 
salvator (2006), Salahorind.. avut şi avem oameni de vază care merită să 
(2008), Darul lui Dumnezeu fie prezenți într-o atare carte (Anatolie 
! a ia PAG Ciobanu, Nicolae Testemițanu, Leonid Ce- 
noastre ,ı CArtie diN NOI x P 2 . 
“0014. Mortan, Vasile Melnic, Nicolae Raevschi, 
Vasile Pavel, Alexandru Bantoș, Ana Bantoş, 
Ion Melniciuc...) și sperăm că cel puţin unii 
dintre aceștia și, posibil, alţii își vor găsi lo- 
cul într-o eventuală ediție care va urma după 
epuizarea tirajului inițial. 


Acum ne propunem să informăm cititorul în 
privinţa caracterului incitant și memorabil al 
cugetărilor cuprinse în carte, așa cum a conce- 
put-o și realizat-o neobosita activistă pe tărâm 
cultural Ala Bujor, cunoscută și prin florilegii- 

le de poezie şi proză naţională și universală Poieniţa veselă (2003), 100 
de poeți ai lumii (2005), Pagini alese din literatura pentru copii (2005), 
100 de scriitori notorii ai lumii (2006) ş.a. 


Atenţia Domniei Sale a fost cotropită, înainte de toate, de câteva vâr- 
furi semeţe ale artei exprimării verbale, ca Nicolae Corlăteanu, Silviu 
Berejan, Vasile Coroban, Valentin Mândâcanu, Grigore Vieru, Leoni- 
da Lari, lon Vatamanu, Nicolae Dabija, Aureliu Busuioc, Vladimir Be- 
șleagă, Serafim Saka, Nicolae Mătcaș... N-au rămas în afara copertelor 
cărții politicieni din categoria lui Mircea Druc, Ilie Ilaşcu, Gheorghe 
Ghimpu, Nicolae Costin, actori de teatru și cinema, regizori, ca Ion 
Ungureanu, Emil Loteanu, Iacob Burghiu, Anatol Codru, muzicieni 
cunoscuţi, ca Maria Bieşu, Eugen Doga, Ion și Doina Aldea-Teodoro- 
vichi, Nicolae Botgros, plasticieni de talia lui Mihai Grecu, Igor Vieru, 
Aurel David, Glebus Sainciuc, Andrei Mudrea ș.a., dar și — atenţie! — 
personalități din domeniul medicinei, cum sunt academicienii Ghe- 
orghe Ghidirim și Vasile Anestiade. Spectrul personalităților poate fi 
oricând lărgit (eventual, pe contul unor citate oarecum întinse şi mai 
puţin concludente). Spectrul termenilor ni se pare destul de cuprin- 
zător, impresionant, plăcut şi instructiv, deşi, la o adică, și în această 
privință rămâne loc pentru perfecțiune. 


Ca om de știință și de artă, preferăm să punem în evidenţă și în valoare 
câţiva termeni care ne privesc în mod direct şi deosebit. Ce este, aşa- 
dar, ştiinţa? „Datoria omului de știință este de a sta de veghe la focul 
sacru al cugetului și al conștiinței, de a da ripostă hotărâtă uneltirilor 
puse la cale de minciună”, e opinia reputatului savant, doctor habilitat 
în filologie, profesor universitar, doctor honoris causa al Universităţii 
„AL. I. Cuza” din lași (1993), profesor honoris causa al Universității 
din București (1994), cavaler al Ordinului Republicii, Nicolae Mătcaș. 
Domnia Sa nu se limitează la această constatare verbală a sarcinii pri- 
mordiale a savanților, ci ne instruieşte la fel de corect în continuare: 
„Ştiinţa nu trebuie să se afle la cheremul cutărui sau cutărui conducă- 
tor sau partid, scopul suprem al ei constând în a sluji adevărul”. 


Justeţea acestei afirmaţii se verifică prin capacităţile savanților de a sin- 
tetiza cele mai întemeiate opinii ale specialiştilor din domeniu și de a 
trage concluziile de rigoare în privinţa denumirii limbii literare vorbi- 
te în Republica Moldova, de exemplu. În 1994 o şedinţă a Prezidiului 

Academiei noastre s-a încheiat cu decizia că denumirea corectă a lim- 
bii literare vorbite la noi e limba română. Peste doi ani aceeași conclu- 
zie a fost votată de Adunarea Generală a forului ştiinţific, adevărul în 
cauză fiind bazat pe opiniile unor savanţi de mare autoritate de la noi, 
dar și din Rusia (Vladimir Şişmariov, Ruben Budagov, Dmitri Mihalci 
ş.a.), Ucraina (Stanislav Semcinski), Italia (Carlo Tagliavini), Suedia 
(Alf Lombard) şi din alte ţări. Interesele partidelor și ale grupărilor 
parlamentare, inerent diferite între ele, pot numai să deruteze opinia 
publică, în special pe oamenii lipsiţi de cunoștințe filologice adânci, 
temeinice. De aceea e natural să dăm prioritate opiniilor specialiştilor 
de marcă. 


O altă categorie esenţială în domeniul științei şi artei — talentul — este 
înțeleasă just și profund, de exemplu, de cunoscutul pedagog și lite- 
rat Aurelian Silvestru, conform căruia „talentul nu este un mare dar, 
ci o mare datorie”. Cui serveşte aptitudinea de a crea, ce cauză pledea- 
ză talentul sunt probleme de maximă importanţă în cazul oricărui om 
de ştiinţă şi de artă, ca, de altfel, din oricare alt domeniu al activităţii 
socioumane. Compozitorul şi interpretul de muzică uşoară Mihai Dol- 
gan a „prins” cu precizie capacitatea primordială a talentului și anume 
aceea de a înfrunta cu demnitate obstacolele ivite în calea lui şi de a 
se afirma, până la urmă, în pofida oricăror piedici: „Talentul adevărat 
răzbate la lumina zilei ca firul de iarbă prin asfalt”. 


Ce-i drept, talentul nu se dezvoltă „de la sine”, ci necesită o muncă per- 
manentă din partea omului înzestrat cu dumnezeiasca aptitudine de 
a-şi imagina o altă realitate, expresie specifică şi originală a realității 
obiective, o realitate artistică. „Talentul n-are zile de odihnă, a obser- 
vat cu toată îndreptăţirea același Aurelian Silvestru. Şi tot Domnia Sa 
constată fără ezitare că „talentul care nu muncește este depășit de me- 
diocritatea care dă din coate”. Scriitorul George Meniuc a nutrit con- 
. v v v . Do. 
vingerea că „talentul fără cunoştinţe n-are cheag”, iar Ianoş Ţurcanu 
evidenţiază o particularitate a omului înzestrat cu talent, despre care 
(particularitate) se vorbeşte puțin, mai mult în surdină: „Talentul în- 
v v . v v $ » . . . A » 
seamnă muncă plus o picătură de nebunie”. Aici referinţa la „nebunie 
urmează să fie înţeleasă ca o cutezanţă a posesorului talentului de a 
face lucruri inedite, de obicei greu accesibile celor mulți, de a perseve- 
ra întru realizarea a ceva nou, inimaginabil, greu de crezut și, mai ales, 

de acceptat. E ceea ce spune, cu niţel alte cuvinte, și Aureliu Busuioc, 
după care omul de talent „combină mii şi mii de elemente descoperite 
sau inventate, ca până la urmă să emită preţiosul şi nu întotdeauna una- 
nim acceptatul nou” (aici şi în continuare sublinierile din citate ne apar- 
ţin — IG:): Încă mai departe merge Dumitru Matcovschi: „Oamenii cu 
talent sunt proscrişși”, ceea ce va să însemne că sunt expuși unor tratări 
neașteptate, uneori insuportabile, din cauză că ei văd, simt, înțeleg și 
ceea ce multor concetăţeni nu le este clar, ba chiar nu li-i pe plac, îi 
supără, îi scandalizează. E ceea ce spune și Ion Druţă — că talentul „este 
o adevărată nenorocire pentru societate”, în sensul că poate dezvălui 
lumii ceva de neînchipuit la ora respectivă a societăţii date. 


Evident, ne interesează şi termeni, cuvinte, ziceri inspirate şi din alte 
domenii ale vieţii. De aceea e locul să spunem că întreaga carte Gând și 
Cuvânt este o sumă impunătoare de dictoane memorabile, aparținând 
celor mai diferite personalități basarabene. Transcriem în continuare 
doar unele afirmaţii care ni se par demne de a fi puse în atenţia tutu- 
ror: „Dacă stai cu mâinile în sân, e imposibil să îmbrăţișezi ceva sau pe 
cineva” (Eugen Doga), „Ce trebuie să faci... trebuie să înveţi de la cine 
face ce trebuie. Cum trebuie să faci... trebuie să înveţi de la cel care face 
cum trebuie. Nu poţi realiza ceva decât fiind un semn «+>» între ce şi 
cum; ce faci capătă sens și durată doar prin cum faci..” (Vasile Roman- 
ciuc), „Vine o vreme în care noțiunea de oboseală nu mai e operațio- 
nală. Există doar crucea pe care ai aruncat-o în spate..” (Constantin 
Tănase), „Aud zgomotul morii, dar nu văd făina” (Nicolae Costin), 
„Marile adevăruri nu se învaţă niciodată din cărţi, ci numai și numai 
pe propria piele, adică răsar din zbuciumul și chinurile vieţii tale” (Vla- 
dimir Beşleagă), „Femeia și floarea, cartea şi femeia trebuie admirate 
de unul singur și în tăcere” (Grigore Vieru), „Vrabia nu aleargă după 
fluturi. Așteaptă să se facă omizi” (Efim Tarlapan), „Mai bine să te culci 
sărac, decât să te scoli dator” (lanoş Ţurcanu), „Dialogul se termină 
odată pentru totdeauna când cei care conversează cad întru totul de 
acord” (Iuliu Edlis), „Pe teritoriul copilului se dă marea bătălie pentru 
sufletul omului” (Spiridon Vangheli), „Credinţa este rădăcina noastră 
în Cer” (Petru Buburuz), „E rău când te laudă un prost, dar și mai rău 
e când te critică” (Petru Cărare), „...Nefericirea criticilor — de a muri 
odată cu literatura în care au trăit” (Eugen Lungu), „Dacă nu ne scu- 
lăm dimineaţa să punem caii la căruță, să punem plugul în căruță și să 

mergem la arat şi semănat, nu ne iese nimic” (Mircea Druc), „În artă 
numai pornind de la rădăcina neamului tău poţi ajunge acolo unde vi- 
sezi” (Andrei Mudrea)). 


Am transcris aici expresii aforistice din primele 70 de pagini ale cărții. 
Imaginaţi-vă, onoraţi cititori, câte asemenea expresii incitante și me- 
morabile ori — de ce nu? — poate chiar și mai reconfortante puteți găsi 
dumneavoastră înșivă în toate cele peste 400 de pagini. Lansăm, tot- 
odată, îndemnul să fiți atenţi la niște discuţii apărute spontan, firesc, 
până la urmă extrem de binevenite între unii coautori ai cărții. Bunăoa- 
ră, între Anatol Codru și Ion Hadârcă. A zis primul: „Cu fiecare carte 
de noi necitită, / noi sălbăticim cărți. / Eu repet: noi săl-bă-ti-cim 
cărți!” Îi răspunde în felul său corect și decent confratele întru poezie: 
„Cu fiecare carte necitită, / Tot noi sălbăticim. Nu cărţile”. Jocul imagi- 
naţiei, urmat logic de jocul ideilor, nu poate să nu ne amuze, să nu ne 
pună mintea în mişcare şi să nu ne placă. 


Îl cităm acum şi pe Serafim Saka: „Gândurile se cer spuse clar, iar du- 
rerile, durerile pot fi tăcute”. Prea bine, dar îl contrazice Mihai Grecu: 
„Durerile se cer strigate”. Avem ce discuta... 


Şi, în genere, Gând şi Cuvânt este o carte în măsură să dea imbold cu- 
getării noastre, să ne incite la discuţii, spre îmbogățirea spirituală a fie- 
căruia dintre noi. 

Doina CERNICA 


Ilie Boca şi drumul 
care se face mergând 


D.C. — membră a Uniunii 


itor 
a 


Scri 


Profesion 


şi a Uniu 
a Presei 


ilor din România, 
Uniunii Ziariştilor 
işti din România 
nii Internaţionale 
Francofone, este 


autoare a unor cărți de proză 


şi publicis 


şi realiza 


săptămă 
şi artă de 


nou”, 
cu p 


ică, traducătoare 

oare a paginilor 
nale de literatură 
a cotidianul,„Crai 
Suceava. Distinsă 
remii naționa 


internațion 


oraşul Terville 


acord 
„Pentru 


şi pentru talentu 


ale. În anul 
(Franţa) i 
at Marele Premiu 
calitatea scrisului 
de 
povestitoare”. 


Capete de curcubeu arcuit peste râul vieţii, 
un album somptuos - Ilie Boca de Georgeta 
Djordjevic, Editura Eurograma Invent, Bucu- 
reşti, 2010, şi o carte caldă, ca o poveste spusă 
şi ascultată pe prispa casei părintești, Carte 
cu Ilie Boca de Carmen Mihalache, Editura 
Corgal Press, Bacău, 2012, — sărbătoresc la 
o vârstă frumoasă un mare artist român con- 
temporan, pe pictorul Ilie Boca, născut la 21 
februarie 1937 în Botoşana Sucevei. Primul 
ne prilejuieşte o întâlnire majoră cu opera, şi 
de aici cu omul, în măsura în care, cum visa în 
pagina Cărții, aceasta este însufleţită de trăiri- 
le şi de amintirile sale, fiind „o alcătuire vie, cu 
memorie, cu sentiment”. Cea de-a doua dez- 
văluie omul care își priveşte opera, în cel mai 


complet înțeles cu putinţă, al creaţiei plastice 


şi al construcții- 
lor propriei vieți. 


al — 


însă 
în 


Amândouă 
în oglindă, 
oglinda paginilor 
de hârtie. 


Carte cu Ilie Boca 
nu este însă pur 


CARMEN MIHALACHE 


CARTE CU 
ILIE BOCA 


şi simplu o carte 
confesivă; critic 
teatral, cu simțul 
întâmplărilor, al 

Ilie Boca şi Carmen Mihalache împreună cu criticul Constantin Călin, 
la lansarea cărţii la Bacău 


trăirilor, al detaliilor semnificative care pot să captiveze spectato- 
rul / cititorul, Carmen Mihalache ştie să provoace aducerea lor pe 
scenă și să le plaseze în lumina reflectoarelor. Curgerea este marca- 
tă inspirat de fotografii și de picturi, care, cerându-ne să întârziem 
asupra lor, cu forţa tandră a frumuseţii, ne impun firesc, pe lângă 
cuvântul de laudă pentru Carmen Mihalache, și unul pentru editor, 
Cornel Galben, care, înainte de retragerea sa din lume, colaborând 
probabil îndeaproape și cu artistul, a atins cu acest volum vârful 
anilor dedicați activităţii editoriale. Pe hârtia ecologică, de o lumi- 
nozitate blândă, reproducerile păstrează maximum din picturi, im- 
pulsul de a atinge, de a simţi tuşeul mătăsos al paginii este aproape 
irepresibil. Ca şi Carmen Mihalache, Cornel Galben a pus la bătaie 
în realizarea Cărţii respect şi prietenie, dragoste şi admiraţie. De la 
om pentru om, dinspre o vârstă spre alta, de la iubitorul de pictură 
către pictor. Acestor simțăminte, trăite la o altitudine intelectuală 
care ridică altitudinea convorbirii, Carmen Mihalache le adaugă 
atuul unei bune cunoașteri a domeniului, să ne amintim de cartea 
sa, Dialoguri în atelier, şi a personalităţii lui Ilie Boca şi a creaţiei sale, 
probată cuceritor în Magia amintirii. 


RIOIMIÂINIĂ 


Încadrat de două autoportrete Ilie Boca, volumul se deschide cu un 
portret al artistului creionat cu o mână sigură de Carmen Mihalache, 
în întregime citabil, însă pe care spaţiul nu ne permite să-l reprodu- 
cem integral, rămânând un dar al Cărții, din care reținem doar câteva 
„linii”: „Are o memorie de-a dreptul fabuloasă, nimic nu i-a scăpat din 
trecerea sa prin viaţă și totul a rodit pe urmă în pânzele în care și-a 
revărsat preaplinul. E un bucovinean hâtru, care gustă vorbele de duh, 
le savurează miezul, carnea şi mustul. (...) E un mare regizor al unui 
extraordinar, mirific spectacol plastic. (...) nu face decât ceea ce-i place 
cu adevărat, ceea ce are acoperire într-o mare poftă de lucru. Ilie Boca 
pictează cu sentimentul că o ia mereu de la capăt și așa îşi întreține 
o uimitoare stare de prospeţime, continuând, candid şi tenace, să ca- 
ute «nedescoperitul». Utopist fermecător, are năzuința ca frumosul 
să devină un ingredient al vieţii cotidiene. (...) Are darul comunicării, 
are generozitate. (...) E mereu într-o facere. Își urmează inima, îşi ur- 
mărește visurile, își împlineşte «legenda personală». (...) Cu el te poţi 
împrieteni ușor, pentru că își păstrează intact sufletul de copil’. 


În continuare, Cartea se construiește pe „temele” esenţiale ale vieții ar- 
tistului: satul cu tradiţiile sale, pietrele de temelie și construcţiile, fami- 
lia şi prietenii, visurile și, desigur, omniprezentă, vitală, pictura. Având 
un nume, Botoşana, „cel mai frumos loc, unul esenţial”, satul reprezintă 
însuşi fundamentul creaţiei lui Ilie Boca: „Mă regăsesc în această civi- 
lizaţie a locului meu de naştere, în tot ce am eu mai adânc întipărit în 
mine. Locul de naștere nu ţi-l alegi. El te alege pe tine”. Totul a început 
acolo, cu primele desene făcute cu cărbunele din vatră, și s-a înălțat de 
acolo, până la Premiul Caravaggio - Roma, Marele Premiu Voroneţi- 
ana — Suceava, Premiul Special pentru un artist din România, acordat 
de Uniunea Artiştilor Plastici din Moldova, Marele Premiu „George 
Apostu”, acordat de Centrul Internaţional de Cultură „George Apostu” 
Bacău, Marele Premiu al Uniunii Artiştilor Plastici din România, pre- 
miu de care un artist plastic nu poate să aibă parte decât o singură dată 
în viață, Premiul „Mihail Grecu” al Uniunii Artiştilor Plastici din Repu- 
blica Moldova, Premiul „Constantin Brâncuși” al UAP Chișinău, ca să 
amintim doar câteva recunoașteri ale breslei dintr-un palmares cu mult 
mai bogat, cărora trebuie să le alăturăm, dintre atâtea și atâtea dovezi 
de preţuire ale societăţii, titlurile de Cetăţean de Onoare al comunei 
Botoşana, al municipiului Bacău, al judeţului Bacău, Steaua României 

în Grad de Ofiţer. Asupra acestor recunoașteri însă, important, nu se 
insistă, cel mai adesea nici nu se pomenește în mărturisirile făcute lui 
Carmen Mihalache; cititorul le găsește în ultima secvenţă a Cărții, cu 
patru rânduri dedicate vieții și cu patru pagini consacrate expozițiilor 
personale din ţară și de peste hotare (una la Galeriile UAP Chişinău), 
expozițiilor colective din străinătate, taberelor de creaţie, călătoriilor 
de studii şi documentare, distincțiilor, burselor şi premiilor. 


Om al cetăţii, artist cu vocaţie de lider și arhitect-constructor, Ilie Boca 
a îmbogăţit cu creaţiile sale nu doar galerii şi muzee de artă, nu numai 
atelier și colecţii, ci şi lumea în care trăiește şi pictează: a pus temelia Fi- 
lialei Bacău a Uniunii Artiştilor Plastici din România și a zestrei sale de 
ateliere și galerii, a celei mai importante grupări de artiști naivi din ţară, 
a taberelor de la Berzunţi, Letea, Tescani, „unde, spune Carmen Mi- 
halache, s-a petrecut un fenomen extrem de important: reîntoarcerea 
la natură. S-a vorbit mult, şi se vorbeşte despre o «stare de Tescani», 
chiar despre o şcoală creată aici” și unde, povesteşte Ilie Boca, lucrul 
în natură s-a împletit cu prietenii dincolo de vârste și granițe statale, 
ducând, cum trebuie să se întâmple permanent în cazul taberelor, la 
„constituirea unor colecții de artă contemporană, a unui patrimoniu 
muzeistic”. Ca întotdeauna zgârcit când e vorba de meritele proprii, 
Ilie Boca nu insistă asupra contribuţiei sale la înființarea „Saloanelor 
Moldovei”, „singura manifestare organizată de România şi Republica 
Moldova, dorită cu adevărat și îndrăgită”, subliniindu-le doar necesita- 
tea pentru mai buna cunoaştere cu artiştii de peste Prut, pentru comu- 
nicare şi pentru sporirea experienţei reciproce. Dar, iniţiate de pictorul 
Ilie Boca, de Constantin Donea, diriguitorul Culturii în judeţul Bacău 
o lungă și fertilă perioadă, și de pictorul basarabean Sergiu Cuciuc, că- 
rora e drept să le alăturăm și alte nume, între care și al Getei Barbu, și 
al regretatului Mihail Grecu, „Saloanele Moldovei” reprezintă cea mai 
amplă manifestare plastică a ultimelor două decenii din Moldova (şi 
din stânga, și din dreapta Prutului), decenii atât de deosebite față de 
jumătatea de secol care le-a precedat. Iar implicarea intensă a celor deja 
amintiţi și a sutelor de participanţi atrași au făcut ca acest pod să fie 
important şi rezistent şi să rămână, din păcate, unicul. Observaţie care 
se impune, cu gândul la atâtea lucruri începute între românii din Ro- 
mânia și românii din Republica Moldova cu entuziasm şi abandonate, 
fie din lipsa banilor, fie din cauza politicii, dar şi a scăderii temperaturii 

umane cu care au fost puse la cale. Participantă în 2010 la ediţia ju- 
biliară XX, am reţinut şi simt nevoia să reproduc aici simțămintele și 
cuvintele Getei Barbu, că „Saloanele Moldovei” au fost avantajate și de 
prezenţa unor artişti de talia lui Mihail Grecu, Marin Gherasim și Ilie 
Boca, „care a obligat întotdeauna juriul la mare atenţie”, și ale lui Du- 
mitru Bulboceanu, că „20 de ani conturează un punct de pornire spre 
viitor. Nici nu încercăm, nici nu vrem să renunțăm la «Saloanele Mol- 
dovei». Reprezintă cel mai important proiect al nostru, mulți s-ar bu- 
cura dacă am renunţa la el, dar nu vom da bucurie dușmanilor noștri!” 


Cu discreție, dar și cu o recunoștință și o mândrie care se simt în gându- 
rile rostite și se văd în câteva dintre fotografiile alese pentru Carte, apar 
în pagină soţia, Lica, şi îndeosebi fiica, Ioana, care acum, doctor în isto- 
rie, lucrează la Fundaţia Academia Civică, „e preocupată de descoperirea 
unor tineri talentați”, „se implică în programele unor școli de vară care-i 
reunesc pe acești adolescenţi curioși, neliniștiți, în căutare de repere in- 
telectuale, morale, de certitudini”, după ce ani la rând a fost însoțită de 
privirea plină de dragoste și bucurie nu doar a tatălui, ci și a artistului: 
„am pictat-o pe Ioana la diferite vârste. Îi urmăream toate transformările. 
E captivant spectacolul creşterii unei ființe căreia i-ai dat viață”. Cu bucu- 
rie și plăcere, cititorul îi „ascultă” și amintirile cu George Apostu, Horia 
Bernea, Dan Hăulică, Andrei Pleşu, creionaţi cu afecțiune şi considera- 
ţie, dar şi visul muzeului „său”: „Ar fi o colecţie de lucrări care-mi plac, 
din opera unor artişti importanţi. Și m-aş orienta, desigur, spre acei au- 
tori care-mi sunt apropiaţi prin tipul de cercetare. Selecția mea s-ar ghida 
nu după nume artiști, pentru că e complicat să fac asta, m-aș hazarda, ci 
după lucrările cele mai reușite din creaţia unora dintre ei. Din muzeul 
meu imaginar nu ar lipsi miniaturi din Asia Centrală, stampe japoneze, 
și, în general, lucruri din toate timpurile, din toate colțurile lumii pe care 
le găsesc expresive, care au ceva nou. Sunt mereu în căutare de inedit, de 
noutate”. 


„La ce anume vă gândiţi când spuneţi asta, ce urmărește cercetarea 
dumneavoastră?”, îl întreabă Carmen Mihalache, la care Ilie Boca răs- 
punde, aruncând una dintre numeroasele lumini asupra drumului pe 
care îl parcurg de-o viaţă pictorul și pictura sa: „Mă gândesc la felul în 
care voi organiza o suprafață și cum voi folosi elementele picturale în 
chip unitar, coerent. La cum voi distribui aceste elemente în funcţie de 

importanţa lor, de proporții, în cadrul întregului. Umplu o suprafață cu 
o anumită figurație, cu semne făcând parte dintr-o familie de forme pe 
care le repet. Cu portrete, fizionomia umană fiind cea mai importantă 
pentru mine, cu animale, păsări, plante. În portrete mă interesează să 
surprind mereu alte trăiri, sentimente. Aș vrea ca o lucrare să aibă o 
stare cât mai proaspătă, vie, lupta în mine dându-se între această do- 
rită spontaneitate și exigenţele limbajului plastic, ale stilului. Cerce- 
tarea mea are ca finalitate realizarea unui spectacol plastic expresiv și 
inedit”. Aceste lumini constituie dominanta Cărții cu Ilie Boca, fără să-i 
cuprindă integral pictura, deoarece, crede artistul, nu poți explica „în- 
totdeauna în cuvinte chiar tot ce faci”, arta trebuind de altminteri să-și 
aibă „partea ei de mister”. Şi, desigur, fără să-i cuprindă în totalitate nici 
viaţa, fiindcă, în plină maturitate creatoare, pictorul Ilie Boca se află, 
sub soarele urcat la zenit, pe „drumul care se face mergând”. 


Carte cu Ilie Boca de Carmen Mihalache, cartea unui mare și original 
autor de spectacol plastic, care vrea „ca orice linie trasă de mine să fie 
însufleţită”, şi a unui om de teatru talentat, care ştie să imprime ritm, 
prin întrebări, poveștii sale și nu o dată să o completeze prin plusul de 
informaţie pe care acestea îl conţin, reprezintă o lectură captivantă, o 
bucurie pentru cititor şi privitor şi deopotrivă un document sensibil și 
important al istoriei picturii românești contemporane. 

Despărțirea neamului și stabilirea unor hotare 
arbitrare, imperialiste, pe „trupul viu al Ţării”, 
prin granița pe Prut ne-a marcat adânc desti- 
nul timp de două secole!. Din acea zi de tristă 
pomenire — 16 (28) mai 1812, denumirea de 
Prut, printr-un joc de cuvinte, singurul posi- 
bil prin recombinarea literelor sale, a început 
să fie citită „trup rupt”! 


Moldova „ruptă” prin granița blestemată, 
despărţitoare de neam, şi-a deplâns soarta în 
cântecele populare. Considerăm că, din raţi- 
uni privind antropologia culturală și socială, 
aceste poezii şi cântece trebuie adunate și cu- 
noscute, meritând să facă parte dintr-o Anto- 
logie de versuri consacrată Anilor de cumpănă 
a românilor: 1812, 1940. Începând din seco- 
lul al XIX-lea, sârma ghimpată de pe malurile 
Prutului a fost blamată şi osândită: 

„Prutul esta ni disparti, 

Prutul esta n-are moarte? 

Dar ne-om pune noi cândva 


Şi cu gura l-om săca'. 


Vasile Alecsandri în ale sale Cântice din Basa- 
rabia consemnase că „de multe rele ce-au venit 
de peste Prut de când Basarabia e în stăpânirea 
rușilor, precum holera, locuste, invazii de ar- 
mate, vânturi secetoase etc., a ieşit în ţară vor- 
ba: slut la Prut şi cântecul Prutului, care începe 
astfel: Prutule, râu blestemat!” Astfel, Prutul, în 

memoria colectivă a poporului nostru, s-a întipărit ca un râu rău, o apă a 
melancoliei și durerii, un râu dezbinător de Țară: 
„Prutule, râu blăstemat!S 
Face-te-ai adânc și lat 
Ca potopul tulburat! 
Mal cu mal nu se zărească, 
Glas cu glas nu se lovească, 
Ochi cu ochi nu se agiungă 
Pe-a ta pânză cât de lungă! 
Locustele când or trece, 
La ist mal să se înece! 
Holerile când or trece, 
Pe la mijloc să se-nece! 
Duşmanii țării de-or trece, 
La cel mal să se înece! 
Iar tu-n valurile tale 
Să-i tot duci, să-i duci la vale 
Pân' la Dunărea cea mare, 
Pâr în Dunărea și-n mare!” 
(Prutul)? 


În cele XVI Cântice din Basarabia ale românilor „ce se află sub stăpâ- 
nirea rusească”, publicate de Alecsandri, de câteva ori este prezent și 
hidronimul versificat — Prutul: 

„Drag mi-a fost drumu-ntracoace, 

Şi n-am pentru cine-l face! 

Puiculiţa ce-am iubit 

Zice că m-am moscălit 

Şi-mi vorbeşte dușmănește, 

De pe mal când mă priveşte, 

Şi-mi tot zice: Fugi departe 

Că de mine tu n-ai parte! 

Când erai român curat, 

Sufletul meu ţi l-am dat, 

Dar de când te-ai căzăcit 

Eşti ca dracul de urât. 
Prutu-i mare și nu pot 
Pâr la ea să-l trec înot. 
Prutul vine ca un zmeu 


Când sosesc pe malul său!”. 


Cum bine a punctat Titu Maiorescu - poporul „când face poezie, nu 
face politică”, iar dacă sunt abordate aceste subiecte politice — putem 
conchide că sunt motivate de o mare durere, „fiindcă străinul îi rămâne 
străin sub orce formă politică l-ar subjuga.". 


După războiul din Crimeea s-a încercat restabilirea hotarului de pe 
Nistru şi a fost cerută în mod expres restituirea Basarabiei de către lo- 
cuitorii Principatului Moldovei, care au adresat, la 1856, o „Petiţiune 
Sublimei Porţi”: „Buna credinţă, ecvitatea, securitatea Europei intere- 
sată de a ni acorda un hotar care să poată pre lesne să fie apărat și să nu 
deie prilej, prin o hotărăre sigură și firească, la nici un feliu de contes- 
tație; comunitatea de origină, de limbă, de morave, toate consfințesc 
dară dreptul nostru secular ca să recăștigăm vechele noastre hotare și 
să le întindem (de la Prut — n.n.) pănă la Nistru”. 


Comparând starea Moldovei, de la 1857, cu trecutul ei istoric, clasicul 
literaturii naționale Vasile Alecsandri avea să o deplângă: 

„Scumpă Moldovă! ţară de jale! 

Ah! în ce stare tu ai ajuns! 

Lasă-mă-a plânge rănile tale, 

Căci pân-în suflet mă simt pătruns! 


Tu, ce eşti bună, dulce, iubită, 
Tu, ce ești fiica lui Dumnezeu, 
Cum te loveşte soarta cumplită! 
Cum te îneacă amarul greu! 


Lupii, şi corbii, şi vulpi străine 
Fac a lor hrană din corpul tău, 
Şi tu, Moldovă, plătești cu bine 
La toți aceia care-ţi fac rău! (...)” 
(Moldova în 1857). 


NAŢIONALUL ÎN RAMĂ BEJ 


În epoca lui Alexandru loan Cuza, în lunca Prutului, s-a cântat și aceas- 
tă doină de jale (auzită de la Filip Iene, din Cobâlca, de T. Roșculeţ): 
„Pelinaș, frunză amară, 

Când muscalu'ni-ocupară, 

Acea vară n-a fost vară, 

Şi-a fost un potop şi-o pară, 

De ne-o ars la inimioară! 


Frunzuliță de cireş. 

De s-ar face dealu'şes 

Şi pădurea condeieş, 
De la muscal să mai ies, 
Că muscalu-i mângâios, 


Ca un şarpe veninos. 


Arză-l focu'de muscal 

C-a făcut Prutu' hotar 

Şi-a rupt fratele de frate 
Şi-a adus prăpăd şi moarte! 
Arză-l para focului, 

În cazanu'iadului, 

În cela mai clocotit 

Că urât ne-a urgisit.?. 


Anul 1812 este prezentat, în publicistica eminesciană, drept un „per- 
sonaj” nefast, într-o totală negativitate valorică. Cum a nuanțat acad. 
Mihai Cimpoi: „El joacă, aici, un rol de Satan cu semnificaţie biblică: 
de diavol îmbrăcat în roșu și cu furca în mână, simbol al distrugerii." 
Concluzia logică a profetismului negru eminescian e că acest tăvălug 
al „deşertului sufletesc”, al „urâtului” se va extinde și asupra românilor 
basarabeni: „Şi, dacă o asemenea soartă aşteaptă pe slavi chiar în îm- 
părăţia Moscului, ce soartă va aştepta oare pe bieţii români din Basa- 
rabia!”!!. De remarcat intuiţia de vizionar a lui Eminescu, care, făcând 
o radiografie a situației Rusiei, a scris: „această putere este poate unica 
care, bătând, s-a lăţit, bătută, n-a pierdut nimic, sau aproape nimic, căci 
înlăuntrul ei toate s-au făcut cu încetul, fără nici un fel de săritură... Ţa- 

rigradul a fost visul neîmbătrânit al slavilor de nord.""”. Marele român 
Mihai Eminescu, în a sa chemare — „La arme, şi-a început versurile 
patriotice cu vibrantele strofe, adresate fraților de peste Prut: 

„Auzi?... Departe strigă slabii 

Şi asupriţii către noi: 

E glasul blândei Basarabii, 

Ajunsăn ziua de apoi — 

Şi sora noastră cea mezină, 

Gemând sub cnutul de Calmuc, 

Legată-n lanţuri e-a ei mână, 

De ştreang târâtă ei o duc. 

Murit-a?... Poate numai doarme 

Şi-aşteaptă moartea de la câni? 

La arme! 


La arme, dar, Români!.... 


Eminescu — poet și istoric — a demonstrat, ca nimeni altul din generaţia 
sa, adevăratul românism şi compasiunea față de drama Moldovei, scri- 
ind „despre Basarabia”: 

„Nu e destul că oameni de-origine barbară 

Moşia'n jumătate nemernic ţi-o furară, 

Că între Prut şi Nistru pe-olatele bătrâne 

Domnesc pe neam și țară calmuci cu cap de câne, 

A căror mutră slută şadânc dobitocească 

N'o'ntrece decât doară inima lor cânească? 

Nu e destul c'acolo în neagră 'ntunecime 

Copiii-şi blestăm soarta neascultaţi de nime, 

Că cnutul îi zdrobeşte — și roiuri de sălbatici 

Trăind sardanapalic, beţivi şi muieratici, 

Să stingă-orice lumină, să smulgă limbi din gât, 

Când unul româneşte o vorbă a ndrăsnit.” 

În anul când Rusia ţaristă celebra un secol de la anexarea Basarabiei, 
E. Revent a scris cântecul durerii — Anul 1912: 


„Să tragem clopotele-a moarte, 
Căci azi e sfânta dezgropare 

A gloriei din vremi bătrâne, 
Din Prut şi Nistru, pân la Mare. 
Se lasă jale tot mai neagră, 
Înspre Suceava și Bender, 
Şi lângă Prutul plin de lacrimi, 
Rămas-a Iașul trist, stingher... 


Moldovei noastre sângerânde, 
Dușmanii, rana i-o dezleagă, 
Şi Bucovina-și plânge soarta, 
Cu sora ei atât de dragă. 

Şi-n groapa lui, tresară Ţarul, 
Ce ne-a răpit pământul țării, 
Şi țărna lui să se-nfioare 


De fulgerele râzbunării..."'?. 


Cu toate acestea, după cum relata ziarul fondat de Nicolae Iorga „Nea- 
mul Românesc”: „Conştiinţa naţională a moldovenilor dintre Prut și 
Nistru s-a păstrat nealterată. Basarabenii s-au numit și pe mai departe 
moldoveni. În cântecele lor şi-au exprimat aspiraţiunile naționale: 
<Prutule dac-ai seca 

Noi ca frații ne-om avea 

Fraţi de cruce, frați de sânge 

După mine n-ai mai plânge». 


În 1918, fraţii noştri basarabeni au fost cei dintâi cari s-au alipit Ţării 


vechi”1+. 


Conform aforismului lui Efim Tarlapan: „După pactul Hitler-Stalin, 
România a devenit o ţară fără maluri. Fără malul stâng al Prutului, fără 
»15 


malul drept al Nistrului... 


Calvarul s-a repetat din nou, în vara anului 1940, când a fost „ruptă fără 
nici o vină, o parte din trupul țării locuit dintr-un capăt la altul al ei cu 
blajini moldoveni, în amintirea cărora au rămas vii plăeșii lui Ștefan, 

apărătorii graniţei din cetăţile Hotinului, Soroca, ori Cetatea-Albă, în 
zidul căreia mai străjuește stema Moldovei”. Prof. I. Simionescu, mem- 
brul Academiei Române, scria în acele zile tragice: „Forţa a frânt brutal 
legea dreptăţii netăgăduite. Prutul a ajuns iarăși râu blestemat, în vadu- 
rile căruia curg potop de lacrimi ale fraților despărțiți de frați”!€. 


Una dintre cele mai vibrante poezii patriotice — Doina Prutului — a fost 
scrisă de poetul George Buznea (autorul fiind mai cunoscut pentru 
traducerea din limba italiană a lucrării Divina Comedie de Dante 
Alighieri), originar din satul Vetrişoaia, situat pe malul Prutului, în 
dreptul orașului Leova, în chiar vara anului 1940, când, în urma ulti- 
matumului Uniunii Sovietice din 27 iunie, România era obligată să ce- 
deze Basarabia, Bucovina și ţinutul Herţa. Poezia este, cu adevărat, un 
document al epocii, o mărturie a unui nou calvar al moldovenilor, după 
cel din anul 1812, exprimând jalea și tristețea ce au înnegurat sufletele 
românilor în vara acelui an de tristă amintire, în care se prăbuşeau ho- 
tarele României Mari. 

„Prutule, apă bătrână, 

Prutule, apă română, 

Prutule întunecat, 

Mål cu plâns amestecat! 


Prutule, adâncă rană, 
Peste țara cea Ștefană, 

Tu desparți ca un duşman, 
Moldovean de moldovean, 


Grai de grai de la o mamă, 
Şi năframă de năframă, 

Unde'i plâns sub cer înalt, 
Şi pe-un mal, și pe cel'lalt 


Şi desparți de la Carpaţi, 
Până ‘n vale la Galaţi 
Brazda lungă, răzășească, 
De-altă brazdă românească; 


Şi de văi îngemănate, 
Desparţi frate de alt frate; 

Şi pe-un plai cu aceeași horă, 
Desparțţi soră de-altă soră; 


Şi prin neguri şi prin ceaţă, 
Desparţi viață de-altă viaţă, 
Şi prin ploaie şi prin vânt, 


Un mormânt de alt mormânt; 


Că nu e hotar sau carte 
Să ne poată 'n veci desparte, 
Cum nu sunt nici frontiere 


Să despartă o durere; 


Decât plânsul în tăcere, 
Să se schimbe în putere, 
Ca să rabde şi s-aştepte 
Şi cel mic hotare drepte. 


Prutule cu Siret frate 
Şi cu Nistrul jumătate, 
Prutule care ne'mparţi, 


Cât o să ne mai desparţi?! 


Ca să-mi văd tata şi mama, 
Cât ai să-mi mai ceri tu seama, 
Prutule care ne frângi, 

Cât și tu ai să mai plângi? 


Măi frățâne, măi vecine, 
Ce-ai avut şi ce-ai cu mine? 
Că din Prutul românesc 

Ai făcut şi Prut rusesc, 

Iar din harta până 'n slove 
Ai făcut două Moldove, 
Care vin și plâng la Prut, 
Că azi iar le-ai desfăcut, 


Cum desfaci din rădăcină 
O tulpină de tulpină, 

Ca să-și plângă apoi soarta, 
Una'n stânga, alta'n dreapta, 


Ca să plângă totdeauna 

Că sunt două n loc de una; 
Două care au și'n humă, 

Şi 'n azur aceeaşi mumă, 


Cât li-e neamul și moșia, 
Mama noastră, România! 
România, celei care 

Iar i-ai pus strâmbe hotare; 


Prutule, râu blestemat, 
Prutule întunecat, 
Face-te-ai pe veci mutat 
Lângă Nistrul înspumat, — 


Să ne fii acolo hat!”. 


Şi după cel de al Doilea Război Mondial, moldovenii și-au îngânat cân- 
tecele triste, evocând nedreptul hotar ca pe un gard, împletit din nuiele 
şi din „jele”: 

„Cine nu-i mâncat de rele 

Nu ştie-a cânta de jele, 

Când mă uit printre nuiele 

Peste Prut la nemurele...”'*. 

În perioada postbelică: „Politica abraşă a Rusiei şi politica lașă a Româ- 
niei au transformat Prutul din apă curgătoare în... târâtoare”"?. Iar tână- 

ra generaţie, de pe ambele maluri ale Prutului, readuce în discursul său 
drama neamului și râului despărțitor. Ca, de exemplu, poetul român, 
expulzat de autoritățile comuniste în 2008 din Republica Moldova, 
Vlad Pârău, care scria: 

„Noi vă zicem să trăiţi 

Dincolo de Prut 

Şi cu noi să vă uniţi 

Dincoace de Prut 

Să daţi jos sârma ghimpată 

De pe râul Prut 

Să fim iar ce-am fost odată 

Un nou început!” 


De acelaşi Vlad Pârău este și Imnul Basarabiei: 
„Pe Prutul ars de soare, pe Prutul ars de sânge, 
Istoria se scrie, istoria se plânge 

Şi stăm uitaţi de veacuri, statui în hora mare... 


Fractură-a unităţii, îmbrăţişarea doare. . 


Autorul mai scrie și În Basarabia-i priveghi şi cânt de jale: 
„Privind la graniţele sfâşiate, 

La Prutul care apă nu-i, ci-i sânge, 

Întreaga Românie-n chin se zbate, 


Trecutu-nveninate lacrimi plânge... 


Dimitrie Rachici este semnatarul poeziei Dor de Basarabia: 

„Vino, Basarabie, 'napoi — 

Cer spuzit de roditoare ploi, 

Vino, răsărit pictat cu sânge... 

Vatra veche după tine plânge!” 

Până la urmă, Verbul ne-a păstrat şi, cu siguranţă, ne va păstra unita- 
tea naţională de pe ambele maluri ale Prutului. Poetul Nicolae Dabija 
aminteşte că: „Numind lucrurile — le stăpânim””, iar în poezia De la noi 
înfăţişează „distanța, care ne mai desparte: 

„Pe sub gheaţă, pe sub sloi, 

curge Prutul înapoi — 

de la noi și pân'la voi, 
de la voi și pân'la noi... 
De la noi şi pân'la noi”. 


Prutul se prezintă și în secolul al XXI-lea nu doar ca o frontieră geo- 
grafică, ci şi ca un hotar geopolitic, ce delimitează Europa Unită de Eu- 
ropa de Est. Apele râului rămân a fi o distanţă între Noi şi Noi. Gardul 
de „sârmă ghimpată”, precum scria Grigore Vieru, încă mai „trece prin 
grădina noastră”. 

Poetul român, care a copilărit pe „malurile tragicului râu” şi o „viață 
întreagă” a dorit să treacă Prutul („Când pe lume-am apărut / La o 
margine de Prut, / Lângă râul pătimit..” ), le-a versificat în scrierile sale. 
Iar în aceste „Vremuri când / Nici apele Prutului / Nu mai ştiu / De vor 
ajunge la mare”, Grigore Vieru consemnase profund și patetic: 

„Curge Prutul între noi şi plânge 

Că ni-i greu și lui la fel i-i greu, 

La un val de apă, trei de sânge, 

Bietul Prut uitat de Dumnezeu. 

Şi din cer întregul loc arată 

Ca un rai însângerat la brâu, 

Vino, frate, să legăm odată 

Malurile tragicului râu!” (Maluri de Prut). 


Poetul, în cartea sa Acum și în veac, enunţă fără echivoc: 
„M-am săturat de simboluri, 

Pictează-mi o miriște. 

Mi-e dor de copilărie. 

De Prut. De linişte” (Pictează-mi o mirişte)?. 


Iar în acest context, tema Basarabiei este prezentă emblematic prin 
drama râului de graniță: 

„Sunt Prutul singur și istoric, 

Ghimpată sârmă îl rănește. 

Îl suge de-o vecie marea, 

El de-o vecie izvorăşte” (Poezia Sunt)”. 


Tot Grigore Vieru scrie: 


„Poate că chiar Prutul 
Cu suferinţele sale de azi 
Este cântecul acela, 
Poate că el este 

Podul întins peste 


Întreaga Țară” (Eu cred că Prutul)”. 


Poetul conştientiza că: 
„apele Prutului nostru — 
Atât de al meu este! 

Şi toată Tara 

E un pod peste Prut!” (Drumul). 
„Valuri vechi și valuri noi, 
Curge Prutul fără noi 
Neavând, noapte şi zi, 

De cine se alipi” (Podul)?€. 
„Fără de viaţă 

Se duce Prutul la vale. 
Deasupra lui, 

Ca deasupra unui mort, 

Plâng ochii noștri. 

Alt Prut 

Vine din urmă; 

Tinere şi limpezi 

Şi pline de numele nostru, 
Auzit de la strămoși, 

Aleargă undele sale” (Vii tu)”. 

Regretatul nostru poet naţional cu o viziune de profet ne-a lăsat drept 
testament flacăra vie a eternei chemări: 


„Lângă doină și izvor 
Nu-i uşor să-ți fie dor, 
Nu-i uşor să fii curat 
Pe pământ înstrăinat. 
Vă las dorul cel durut 
Şi nădejdea de la Prut. 


V-am crescut, v-am ridicat, 

Mă pot duce, 
Mă pot duce împăcat” (Testament). 


După 200 de ani ce s-au scurs, precum apele tulburelui râu, din ziua rap- 
tului Basarabiei, încă mai „stăm neputincioşi unii în fața altora cu Prutul 
între noi, care, însingurat de atâta vreme, nu pricepe ce se întâmplă... ”. 


Însă generaţia nouă — copiii noștri — nu uită istoria și vechile hotare ale 
Țării. Un frumos exemplu poetic în acest sens îl constituie totalurile 
Festivalului de Poezie Patriotică pentru elevi și studenți (ediţia a cin- 
cea, 2012), organizat de Forul Democrat al Românilor din Republica 
Moldova. Următoarele strofe, selectate din creaţia laureaţilor acestui 
festival, abordează tocmai tema „Basarabiei” şi a „Prutului — hotar în 
lume şi pe hartă”: 


Diana ENACHE 
De la Ungheni la laşi 


„De la Ungheni la Iași e cale lungă. 
Prutule, nu este vina ta! 

E vina celor ce-au sădit poruncă 

Şi graniţe au pus pe apa ta. 

Prutule, ţi-e dârză veşnicia 

Şi vrednică-i puterea care-o ai. 

Sperăm ca Dumnezeu să pună România 
Şi Basarabia pe un acelaşi plai! 


Să nu mai fii hotar ci să fii scut 

Şi apele în freamăt să îţi laşi! 

Atunci şi drumul ar părea mai scurt — 
Un drum frumos de la Ungheni la Iaşi.” 


Nicoleta ROTARU 
Pe malul Prutului îngenunchez în lacrimi 


„Pe malul Prutului îngenunchez în lacrimi 
Şi plâng, și vreau un alt destin. 
Şi vreau ca tu mereu să-mi fii aproape 

Fruct dulce, interzis, frate străin. 
Pe malul Prutului îngenunchez în lacrimi. 
Dar cred. Eu ştiu că nu-i târziu, 
Noi ne vom da mână cu mână, frate, 
Şi vom schimba al nostru trist destin.” 


Nicoleta DONOS 
Vocea Basarabiei 


„Vocea Basarabiei ţipă a dor 
Despărțirea nu-i lucru ușor 
Fraţilor gemeni de peste Prut 
Li s-a prefăcut inima-n lut. 


Urlă Nistrul cu jale 

Că ne este hotarul mare 
Doamne, cum poţi despărți 
Țară de ţară, români vom fi. 


Se surpă cerul 

Şi începe a lăcrima pământul 

Nistrul şi Prutul în spume s-au prefăcut 

Până vor fi frate cu Dunărea, ca în trecut. (...)” 


Note | 1 Cf.: Vlad Mischevca, Anul 1812 (Două secole de la ane- 
xarea Basarabiei de către Imperiul Rusiei). „Elan Inc” SRL, 
Chişinău, 2012, p. 118-125. 

2 Vlad Cubreacov, PRUT - TRUP RUPT sau despre debe- 
latio de la 16 mai 1812, în „FLUX, 13 mai 2011, http:// 
www.flux.md/articole/11753/ 

3 Nota editorului: „Înainte de luarea Basarabiei de mos- 
cali, cântecul zicea: Nistrule, râu blăstemat, fiindcă toate 
relele veneau de peste Nistru”. 

* Vasile Alecsandri, Opere în zece volume, vol. III, Editura 
Hyperion, Chişinău, 1991, p. 387; Cf.: Ch. Upsan Clark, 
United Romania. The Eastern Europe collection. Ayer Pu- 
blishing, 1932, p. 8. 

5 Vasile Alecsandri, Opere în zece volume, vol. III, Editura 
Hyperion, Chişinău, 1991, p. 537. 

é Titu Maiorescu, Poezii populare române. Recenzie la 
Poezii populare ale românilor adunate şi întocmite de Vasile 
Alecsandri, tipărită cu spesele azilului Elena Doamna, 1 
vol. în 8, VIII şi 416 pag., Tipografia Lucrătorilor Aso- 
ciați, Bucureşti, 1866. http://roitititudorancea.org/z/ 
titu_maiorescu_poezii populare_romane.htm (ultima 
accesare: 22.01.2013). 

7 Pressa francesă şi Principatele Romine. Articole etrasse 
din Zimbru de Teodor Codrescu. Iași, 1856, p. 153. 

3 Vasile Alecsandri, Opere în zece volume, vol. I, Editura 
Hyperion, Chişinău, 1991, p. 226. 

” Materiale folclorice, vol. II, Iaşi, 1929. Cit. după: C. Ma- 
nolache, Alexandru loan Cuza în memoria contemporani- 
lor săi. Ploieşti, 2012, p. 44. 

1 M. Cimpoi, Anul 1812 în proiecţiile vizionare eminescie- 
ne, în „Akademos”, nr. 2 (25), 2012, p. 25. 

1 Ibidem, p. 26. 

' Mihai Eminescu, Între Scylla şi Charybda. Opera politică, 
ed. a 2-a, Editura Litera Internaţional, Chişinău, 2008, p. 58. 
B D. Munteanu-Râmnic, Pentru Basarabia. Culegere de 


texte, ed. a II-a, revăzută și îngrijită de C. Manolache, Plo- 
ieşti, 2012, p. 87-88. 

14 Ziarul „Neamul Românesc”, 10 iulie 1940. 

15 E. Tarlapan, Aforismele istoriei, în „Destin românesc”, 
2012, nr. 2 (78), p. 188. 

1€ Ziarul „Neamul Românesc”, 10 iulie 1940. 

1 Apud: revista „Maluri de Prut”. Anul III, nr. 4, ianuarie 
2010, p.9. 

18 N. Dabija, Jocuri de copii, în „Literatura şi Arta”, nr. 18 
(3426), 5 mai 2011, p. 1. 

' E. Tarlapan, op. cit., p. 189. 

% M. Dabija, Partea noastră de veșnicie — Limba Română, 
în „Literatura şi Arta”, 3 septembrie 2012, p. 1. 

%1 N. Dabija, Prutul are două maluri. Vicovia, Babel, Ba- 
cău, 2012, p. 4. 

* Gr. Vieru, Acum și în veac: poeme, cântece, confesiuni, 
Editura Litera, Bucureşti — Chişinău, 2001, p. 104. 

* Ibidem, p. 201. 

* Ibidem, p. 150. 

% Ibidem, p. 161. 

% Ibidem, p. 184. 

21 mai 


După-amiaza zilei. În aerul condiționat din 
sala aeroportului Chişinău rememorez — cum, 
retro-senzitiv? — aerul necondiţionat, absolut 
liber al iernii de acum 30 de ani din spaţiile 
baltice: în decembrie 1982, inclusiv la Cră- 
ciun, eram într-un periplu cultural prin Litua- 
nia și Estonia. De data aceasta voi ajunge și la 
Riga, capitala celei de-a treia țări baltice, Leto- 
nia, însă doar pentru a lua de aici avionul spre 
Vilnius. Iar în memorie capitala lituaniană îmi 
apare cu mai puţine repere distincte, după 
care să refac o atmosferă sau o stare de spirit 
de acum trei decenii. Probabil, e din motivul 
că Vilniusul era oarecum „depersonalizat” de 
cuvertura de zăpadă ce uniformiza reliefurile 
arhitecturale, cromatica urbei. Însă ceea ce ţin 
minte îmi apare totuși distinct pe ecranul me- 
moriei, în special două turnuri — cel al lui Ge- 
diminas, în cărămiziul vertical al cărămizilor 
din care a fost ctitorit, aflat pe culmea din cen- 
trul capitalei, și tot în centrul Vilniusului, dar 
oarecum... în vale, cum zicem noi, turnul alb, 
cu ceasuri pe patru laturi, din faţa catedralei. 
Pe aici, în perimetrul celor două turnuri care, 
de altfel, se află la o distanţă de puţin peste o 
sută de metri unul de celălalt, ar fi şi centrul 
Vilniusului cu, dimpreună, partea sa veche şi 

cea modernă. Și dat fiind că nu sunt prea superstițios, las să mă încerce 
şi amintirile despre vizita la Muzeul Dracilor din Kaunas pe care o fă- 
cusem atunci, spre sfârşit de an 1982. 


Astăzi, cu ce ocazie spre Lituania? Sunt unul din cei 10 invitaţi-partici- 
) 5 

panți, din tot atâtea țări, la celebrul festival — e deja la a XL-a ediție! — 

transcriu de pe invitația-program) „Poezijos pavasaris”, pre limba 
5 » H 

noastră — „Primăvara poeziei”, ce se desfăşoară, în plan național, înce- 

pând de pe 13 mai, noi, „internaționalii”, incluzându-ne în manifestări 

în ce-a de-a doua săptămână a sa, 22-27 mai. 


Eu plec cu o zi avans („De vii mai înainte, nu te lăsăm noi în stradă”, îmi 
scrisese cu o nuanță de umor Donatas Petrošius, directorul de la relații 
internaționale al Uniunii Scriitorilor din Lituania), deoarece compania 
„Air Baltic” are zboruri din Chişinău peste o zi, iar ziua-sincopă s-a 
dovedit a fi chiar cea de 22 mai, când sunt așteptați invitații. 


Până la îmbarcare mai e timp, aşteptăm. Un tânăr mă roagă să-i fac o 
poză-două, întinzându-mi aparatul de fotografiat. Luăm capăt în vor- 
bă. Unde merge? „La Surgut”, zice, şi eu bineînțeles mă mir: există zbor 
Chişinău - Surgut? Păi, dacă tânărul e cu biletul la mână, sigur că de 
aici se zboară direct în Siberia. Înseamnă că mai este, mai este lume 
de pe la noi acolo, dincolo de Ural... Îmi amintesc că, prin anii 1990- 
1991, când se mergea spre independenţă, tirajul revistei pentru copii 
„Steluţa” din Chişinău se pomenise cu aproape 30 de mii de abonaţi 
în... Siberia! Să-ţi imaginezi câte tinere familii de basarabeni munceau 
în acele întinsuri nu prea prietenoase... Iar tânărul cu care discut e din 
Edineţ, din satul Fântâna Albă. „De unde-i şi scriitorul Andrei Strâm- 
beanu”, precizează el. Ce face la Surgut? De toate. A fost şi concediat 
de la locul de muncă (reduceri de personal), s-a angajat în altă parte, 
sau electrician, sau lăcătuș, nu rețin exact. E cu soţia, aşteaptă un copil 
acolo, în „capitala petrolieră” a Rusiei. Păi, se mai nasc, se mai nasc ro- 
mâni în Siberia... Iar colegul A. Strâmbeanu îmi spunea că școala din 
satul său de baştină e pe cale de dispariție, nu mai sunt copii pentru 
băncile ei... 


Imbarcarea. Reporterul „din mine”, poate chiar reporterul care mai 
sunt (asta e, consecințele profesiei impregnată în firea mea de foarte 
demult: încă de pe când eram student la anul trei, fusesem angajat 

într-o redacție sadea, „Tinerimea Moldovei”) reţine detalii uşor... neo- 
bişnuite. Spre exemplu, pe scara avionului constat că vom zbura cu un 
„Bombardier Q 400”. O fi o aeronavă, construită iniţial ca una de luptă, 
apoi, în urma dezarmării (e drept, nu tocmai generale; rușii o mai țin 
pe vechi, ca și în ortodoxie), a fost reutilizată pentru civilie? Curiozita- 
tea mea nu a durat mult: când iau loc în avion, în buzunarul fotoliului 
din față găsesc mai multe pliante și reviste informative, inclusiv cu date 
despre „Bombardier..” care, da capo, nu a avut nimic cu milităria (cu... 
războiul stelelor). E, pur și simplu, o navă absolut pașnică, concepută 
ca atare dintru început, de mai multe modele, „Q 400” apărând pe linii 
acum 12 ani. Zboară cu 585 de kilometri pe oră, plafonul maxim fiin- 
du-i de 7.600 de metri. Modelul cu măști de oxigen care, în caz de ne- 
cesitate, cad din tavanul cabinei, atinge înălțimea de 8 200 de metri. Al 
nostru e din cele... cuminţi, fără măşti (să nu ajungem a juca teatrul... 
groazei!). Iar eu sunt unul din cei 78 de călători luaţi la bord(-ul ful). 


Curioasă și lumea asta pruto-nistreană! Dacă unul din tineri pleca spre 
Siberia, vecinul meu de fotoliu, Mihai Munteanu, un june politician, 
la PD, ce ţine calea cerului spre Suedia, la o conferință „de specialita- 
te” De parcă unii basarabeni se văd nevoiţi să zboare spre... trecut, în 
Siberia, alţii, iată, o iau spre viitor. Condrumeţul / conzburătorul meu 
e angajatul unei bănci din Căuşeni, merge la „schimbul de experienţă” 
politică împreună cu o colegă, Liliana Grigoraș, care e şi președinta 
organizaţiei de tineret PD din raionul lor. Apoi doi seniori ai acestei 
formaţiuni politice, unul dintre ei fiind primarul de Căinari, celălalt — 
un domn (sau poate... tovarăș; la PD lucrurile nu sunt tocmai clare), 
șef de delegaţie, din Chişinău. Ne aflăm în același avion, deoarece ae- 
roportul Riga este unul de tranzit spre multe alte destinaţii europene. 
Mihai zboară pentru prima oară în viață, dar, precum se ţine, e în toate 
un tânăr dezinvolt, netimorat de cine ştie ce lucruri ce nu i se mai în- 
tâmplaseră până la acest moment. Nu mai ştiu dacă este interzis (pe 
vremuri — era) să fotografiezi din avion, iar tânărul politician îşi tot re- 
glează distanța „Nikon”-ului său și ia cadre de acolo, de jos, sau pur și 
simplu din nori, de deasupra acestora. 


După vreo oră de zbor, peisajul e de-a dreptul impresionist! Prin ver- 
deaţa primăverii, prin întinderi de păduri - fel de fel de figuri gal- 
ben-deschise! Nenumărate câmpuri, parcele de rapiţă în floare. În faţa 

acestor privelişti fantezist-geometrice, dar şi suculent-vegetale (se înțe- 
lege asta chiar și de la peste 7 kilometri înălțime), impresioniştii, poan- 
tiliştii de cândva (cei de astăzi sunt favorizați, putând urca oricând 
într-un avion) ar fi înmărmurit un timp cu pensula înțepenită în mână, 
după care, fascinaţi, într-o efervescenţă creatoare irepetabilă, ar fi prins 
să descompună vastele pete de culoare în puncte şi liniuţe de nuan- 
te cromatice pure, mozaicându-le ingenios, pentru ca din amestecul 
lor optic să rezulte tonalităţile jinduite. Panoramarea expresionistă cu 
galbenul-deschis al rapiței în lină înflorire durează aproape două ore, 
pentru că zborul e peste plaiuri prielnice acestei culturi crucifere — be- 
loruse, lituaniene (de la Riga-dispeceră avem a ne reîntoarce spre Vil- 
nius). La decolarea spre capitala lituaniană, un loc anume al imensului 
aeroport leton îţi oferă priveliștea lugubră a unui cimitir... aero-teres- 
tru de tehnică de zbor sovietică aflată într-o stare deplorabilă, adunată 
cam la întâmplare într-un careu-țarc: elicoptere „pe coapse” cu stele 
roşii, mari, ce au prins deja a rugini; avioane de luptă care acum vreo 
treizeci de ani îi îngrijorau, credeau generalii roșii, pe cei din NATO, 
chiar dacă nu era deloc așa. Eu presupun că respectiva expoziție e una 
cu intenţie, lăsată special în ochii lumii, în ochii turiștilor occidentali 
tot mai numeroși în călătoriile lor prin ţările baltice. Ar fi şi aceasta o 
atitudine față de defuncta URSS ce ne-a ținut sub cizmă; un răzbun pe 
regimul nebun. 


La ieșire din aeroportul din Vilnius, aveam să trăiesc o mică nedume- 
rire: pe toate filele de hârtie cu numele celor aşteptaţi de cineva nu 
găsesc şi scumpul meu cognomen. Ah, dar iată-l! Vorba e că toate ce- 
lelalte erau printate cu litere mari, cărbunii, pe când prenumele meu 
scurtisim e unul încondeiat pictural, aş spune, cu litere mari, unduite: 
chenar brun și... „alburn'-miez galben, amintind — să vezi! — culoarea 
câmpurilor de rapiță peste care am zburat. Coala A4 o ţine în mâini 
colegul care mă asigurase că mă va aștepta: Donatas Petrosius. 


Hotelul „Ambasador” de pe bulevardul central Gediminas. De la locul 
de cazare până la sediul Uniunii Scriitorilor nu ar fi decât vreo 50 de 
paşi. lar în dreapta, de asemenea nu prea departe, la capătul de est al 
bulevardului văd — revăd după 30 de ani — turnul cu ceasuri din fața 
catedralei. Revăd centrul Vilniusului prin care, însoţit de generosul 
meu tânăr coleg Petrošius, prind a colinda. Prin partea veche a orașu- 

lui, unde încerc prima umbră de nedumerire: eu credeam că Lituania 
ar fi deja în zona euro, dar nu e, astfel că trebuie să schimb euro în litas, 
monedă națională, lucru care însă se dovedeşte imposibil la această oră 
(aproape de 20), pentru că băncile sunt deja demult închise, iar — sur- 
priză! — exchange-urile stradale, pe care în Chişinău sau București le 
întâlneşti la fiecare 50-100 de metri, aici par a lipsi cu... desăvârşire! 
Bineînţeles, nu e chiar așa, însă ele sunt extrem de puţine chiar și într-un 
oraș atât de turistic, precum Vilniusul. Prin urmare, sau foloseşti car- 
dul bancar, sau aștepți până mâine dimineaţă, să se deschidă băncile și 
foarte rarele puncte de schimb valutar. Numai că, fiind împreună cu 
Donatas, bineînţeles că nu te pierzi. Stăm la o terasă, ne bem berea, 
mâncăm ceva. Apoi o luăm din nou agale prin orașul vechi, discutăm 
de una, de alta, inclusiv despre ceea ce spune tânărul meu coleg litua- 
nian: „Pe aici pe la noi, problemele nu se trag atât de la Adam, cât de 
la Potsdam”. E de înţeles, nu? Da, e vorba de Conferinţa de la Potsdam 
din iulie-august 1945, la care „curajoasele” forţe aliate cu URSS - SUA 
și Anglia — le-au lăsat sovieticilor Statele Baltice, precum şi Moldova Es- 
tică... Deci, şi problemele noastre tot de pe acolo încep, dragă Donatas... 


Uitasem să spun că acest tânăr coleg lituanian la aeroport m-a întâm- 
pinat cu un perfect articulat româneşte: „Buna ziua!” Bună să-ţi fie ini- 
ma! Donatas a vizitat România acum nu prea mulți ani, la un festival 
de poezie. A fost cazat „La Cetate”, la Mircea Dinescu. I s-au tradus în 
românește şi câteva poeme, dar nu a memorizat numele translatorului. 
Şi acest tânăr poet (are 34 de ani) îmi amintește de, să zic, prima mea 
întâlnire pe viu cu Lituania; îmi aminteşte de un alt poet de acum 36 
de ani cu care, în toamna anului 1976, ne-am întâlnit în Tadjikistan, la 
un festival al tinerilor poeţi din republicile sovietice unionale: Antanas 
A. Jonynas. „În prezent, el este chiar președintele Uniunii Scriitorilor”, 
îmi spune Donatas calm, în spirit perfect baltic — da, calm, — ceea ce 
pe mine mă... mă scoate din țâţânile emoţiei! Eu și Antanas fusesem 
repartizaţi să cutreierăm regiunea Kuleab (munţii Pamir), de la hotarul 
cu Afganistanul. Ne întâlneam cu cultivatorii de bumbac (e drept, pe 
atunci câmpurile de „aur alb” fuseseră deja recoltate, însă eram duși 
pe la întreprinderi în preajma cărora stăteau adevărate coline din puf 
de bumbac). Ne însoțeau cadre de partid de cel mai înalt nivel, pentru 
că — nu?! — eram fruncea tinerei literaturi sovietice şi trebuia să fum tra- 
taţi ca atare). Până poimâine, Antanas-președintele se află în Elveția, 

pare-se, de asemenea la manifestări literare, astfel că ne vom vedea joi, 
astăzi fiind marți. După care voi reveni cu detalii memorabile din acea 
călătorie a noastră, când ne-am și împrietenit, acum mai consemnând 
doar atât: amfitrionii noştri tadjici, chiar dacă turnau vodca nu din 
sticlă, ci din ceainic (o precauţie sau poate ceva legat de religie), s-au 
dovedit și ei să nu ducă „paharul la ureche”, cum se spune, astfel că, 
la vilele de partid unde eram cazaţi, agapele se derulau în cel mai lent 
şi serios mod posibil, trecând spre orele mici. Iar odată, culcându-ne 
târziu şi cam obosiţi, dimineaţa ne-am trezit cu tencuiala din tavan pe 
plapumele noastre! Asta e: fusese un puternic cutremur de pământ, pe 
care noi, însă, tinerii poeți lipsiţi de griji, nu-l resimţisem... Pe atunci 
eram şi mai tineri decât noul meu prieten Donatas Petrošius (de cele 
mai multe ori, poeţii se împrietenesc... de la prima vedere). 


Fugitiv, rememorez ce mi s-a mai întâmplat mie în spirit lituanian de la 
acea întâlnire cu Antanas. Bineînţeles, în primul rând lecturi. Cine?... 
(Rămân la discuția cu Donatas). Celebrul, pe atunci, Eduardas Mieze- 
laitis. Rostesc acest nume, pomenindu-mă, imaginar, în „amurgul zeilor”, 
la detronarea „foştilor”, tânărul coleg lituanian spunându-mi că, pe lângă 
modernismul de fațadă al poeziei acestuia, Mieželaitis e considerat un 
colaboraţionist la nivel ideologic cu ocupantul sovietic. Ne oprim aici... 
Pentru a trece la un alt poet pe care îl citeam cu interes: Justinas Mar- 
cinkevicius. De data aceasta Donatas nu-și poate ascunde simpatia. Da, 
şi lui Marcinkevičius începuseră să i se caute hibe, neconcordanţe de bi- 
ografie, atitudine, comportament în perioada sovietică, dar și în timpuri 
de întoarcere de filă a istoriei, „cercetându-i-se” minuţios orice pas, orice 
gest, orice cuvânt din perioada când a început lupta fățișă pentru inde- 
pendenţa țării și ulterior. Presa mai și inventa, ceea ce l-a marcat pe poet, 
dar, drept concluzie pe care o poate trage însuși cititorul, rețin spusele 
lui Donatas: „Dacă ar fi dorit, dar nu a acceptat, ar fi putut să ajungă pre- 
şedintele Lituaniei... La înmormântarea sa oamenii stăteau în rând kilo- 
metri întregi... Iar poezia lui Justinas Marcinkevičius face deja parte din 
patrimoniul clasic al literaturii lituaniene, e prezentă în marile biblioteci 
ale lumii. 


Între timp (şi răstimp de peste trei decenii), ce mi s-a mai întâmplat în 
spirit lituanian? Nu pot să nu-mi amintesc fără efort că am tradus din 
poezia celeia care, ca pseudonim, își luase numele râului Neris (Ne- 

man), ce străbate Vilniusul: Salomėja Nėris (născută Bacinskaite). Pu- 
blicasem ceva, în 1984, când se împlineau 80 de ani de la nașterea ei, 
apoi am plasat un amplu grupaj de traduceri într-o antologie de lirică 
universală feminină. Iar acum un an mi-a scris poetul Vladas Braziūnas 
(ne cunoscusem la o bienală a poeţilor la Moscova, în 2009), rugân- 
du-mă să-i traduc un grupaj de poeme, dat fiind că Ambasada Lituaniei 
în România îl invită la manifestări culturale; va avea lecturi în Pitești şi 
la Muzeul Literaturii, astfel că ar vrea ca versurile sale să fie pe înțelesul 
consângenilor noștri. La rândul său, Vladas a tradus poeme de-ale 
mele, pe care le regăsesc, iată, în almanahul festivalului „Primăvara po- 
eţilor”, pe care mi l-a oferit Donatas. (Apropo, poezia lituaniană am 
cunoscut-o și prin două antologii, apărute una la Chişinău, alta la 
Bucureşti, avându-i de traducători pe Ion Vatamanu şi Aurel Covaci, 
una în 1981, cealaltă — în 1988, şi de care voi aminti / vorbi la întâlni- 
rile mele de aici.) 


Pe la ora 23, ne despărțim, Donatas rostind perfect românește „Noapte 
bună!”, ceea ce ne face însă să ne reținem câteva minute, eu întrebându-l 
dacă în scurtul său sejur românesc a reușit să învețe mai multe cuvinte 
„autohtone”. „Da, cunosc mai multe, însă la modul atomizat, disparat, 
venindu-mi greu să le unesc înde ele”. „Bine, o voi face eu în locul tău”, 
zic, zâmbindu-ne și strângându-ne mâna. Şi chiar o fac în acest jurnal. 


22 mai 


Dimineaţa, odihnit, înseninat sufletește, mă trezesc cu gândul la diho- 
tomica stare de spirit din titlul conferinței preconizate pentru 24 mai 
în cadrul participării noastre la festival — „Sfârșitul lumii. E timpul să 
scriem poezii”. E un vers al poetului Aidas Marcenas, despre care aflu, 
din antologia „Primăvara poeziei 2012”, că e cu zece ani mai tânăr ca 
mine şi că e unul din cei mai importanți scriitori contemporani lituani- 
eni. E o intrigă frumoasă, dar mai ales fructuoasă în această sintagmă. 
În respectivul vers e un... bărzăun care bâzâie mereu în conștiința ta, 
cerându-ți, implicit, propriile păreri, comentarii. Astfel că, după ce re- 
vin de la micul dejun, mă pomenesc că chiar am unele glosări la „Sfâr- 
șitul lumi... etc. Prin urmare, pun pe hârtie câteva detalii din viitoarea 
mea comunicare. 

„Într-adevăr” (oare sunt îndreptățite aici ghilimelele?) în ziua (sau, 
poate, noaptea) de 21 decembrie a acestui an 2012 (în decembrie 
1982 eu am vizitat Lituania pentru prima oară...) se va întâmpla Sfâr- 
şitul Lumii, precum se trâmbițează escatologic de unii, de unele, de 
etc.? Oricum, anticipat, această zi a generat o revigorare a fenomenului 
ipotezelor fine-mundane (ce sunt, sau nu prea, și... fine), de data aceasta 
dându-i o tentă modernă. Uimitor, dar presupusul „apropiat sfârșit al 
lumii” a adus/ a coborât pe mapamond şi foarte multă poezie! Scrisă 
sau doar intuită, rămasă în intimitatea omului, în cinemateca de aur a 
visurilor sale. E poezie, rând de vers în însăși numirile acestor ipoteze. 
Voi înşira-lega câteva din ele ca pe niște metafore înfrigurate, dar parcă 
nu... îngrijorătoare. (Dar de aici încolo voi avea nevoie de „consultații” 
pe net, așa că amân până voi merge la US, să deschid calculatorul.) De- 
ocamdată, pot trage doar o concluzie de etapă sugerată de „foarte mul- 
tă poezie” declanșată de ceea ce ar închide de fapt orice... declanșator al 
zilei de mâine: sfârşitul lumii. lar concluzia e că, din câte se vede, nu am 
mai avea motive să ne temem, ci doar motive de a crea în continuare 
poezie, dragă coleg Aidas Marčėnas (pe care deocamdată nu te cunosc 
personal). Spunând „Sfârșitul lumii. E timpul să scriem poezii”, tu ai 
confirmat încă o dată că, de fapt, poetul este cel mai bun „specialist” în 
domeniul sfârșitului lumii! (A fost poet și Nostradamus, dar înaintea 
sa — proto-părintele tuturora Nostru-Adamus....) 


Las „sfârşitul lumii” la hotel și încep promenada mea matinală. O iau 
spre turnul cu patru ceasuri, spre catedrală. În interiorul vast, boltit, — 
pe stânga, o garderobă la vedere cu umerașe pe care stau robele albe 
ale preoților și ajutoarelor ce vor ţine slujba. Vine un slujitor și împinge 
garderobă pe rotile spre dreapta, prin centrul catedralei, apoi spre stân- 
ga, în față, după care intră cu ea pe o ușă de pe latura altarului. 


Probe de orgă! Cum mai sună ele în acest timp ce urmează nu cu mult 
după zori... Ce inexplicabil, straniu-înfiorător e sunetul erupt din ţevile 
lucitoare de prima apăsare de clapă — oarecum neașteptat, surprinză- 
tor!... 


Aflarea în acest spaţiu catolic al evlaviei îmi readuce în minte momente 
din cele câte le-am discutat în ajun cu Donatas. Tânărul coleg îmi vor- 
bea cu o anumită venerație, dar și nostalgie, parcă, de timpurile când 
Lituania se mai închina zeităților păgâne. Vreau să spun că nu vibră / 

tresări la invocarea de către mine a ideii că, dacă am fi fost catolicizaţi 
şi noi, românii, sigur că destinul ne era cu totul altul. Pentru că, într-un 
anumit mod, catolicizarea Lituaniei a însemnat și dependența ei (fără... 
independență) ba de nemți, ba de polonezi (şi aceștia catolici) care, 
având ambiţii imperial-colonizatoare, atentau la suveranitatea baltici- 
lor, supunându-i deznaționalizării. De aici și incertitudinea în atitudi- 
nile colegului meu care, probabil, nu ar fi susținut că păgânismul stră- 
moşilor săi ar fi fost o cale de salvare (pur și simplu, istoria a neantizat 
ireconciliabil o atare formă de spirit religios), dar nici nu poate să uite 
şi unele umbre pe care le-a lăsat catolicismul în destinul lituanienilor... 


Pornesc fără grabă, ușor pieptiș, prin partea veche a orașului. Clădiri 
de patrimoniu, dar... ne-făloase, adică deloc înalte, masive, ci cadrând 
cu buna măsură în arhitectură şi necesităţi funcţionale umane, institu- 
tionale. Cele mai impunătoare sunt bisericile, inclusiv cele ortodoxe, 
ce amintesc că, nu cu mult timp în urmă, pravoslavnicii în Vilnius erau 
în număr considerabil. Surprize de tot felul: chiar pe zidul de vizavi al 
unui locaș de cult cineva a încleiat, „păgânește”, un fel de abţibild ce re- 
prezintă un... mădular bărbătesc cu aripi! E o sfidare, o profanare, o?... 
De toate câte puţin. După care dispoziţia mi-o înseninează o sculptură 
nu foarte arătoasă, dar destul de ingenioasă: „Scară la cer”. Un om cu 
picioarele pe ultimii doi fuscei ai scării şi cu braţele întinse spre firma- 
ment, pe albăstrimea căruia se și profilează distinct, încadrat de cre- 
nelurile clădirilor de pe o parte și cealaltă a străzii înguste, sculptura 
fiind plasată într-o piață miniaturală. Omul de pe fuscei mă face să-mi 
amintesc de titlul romanului lui Mircea Eliade „Scară la cer”, aflat în 
biblioteca-mi personală şi însemnat, pe cotor, de o pată cafenie, urmă 
lăsată de mama sau de tatăl meu acolo, la Negurenii de baștină, unde 
îmi ţineam tomurile agonisite în studenţie și câțiva ani după aceea: au 
dat cu peria pe marginile polițelor, dar fără a lua cărțile de pe acestea. 
Şi iată că, azi, şi acea pată întâmplătoare de vopsea mi se pare un semn 
atât de scump rămas de la părinți... 


Îmi continui plimbarea, timpul trece, lumea se înmulțește pe stradă, 
eu — cu ochii și pe chipurile matinale ale oamenilor, după o vreme tră- 
gând concluzia că, chiar de sunt baltici, lituanienii nu se deosebesc, 
vizibil, de cei care populează Chișinăul — e un amestec de tenuri, bu- 
cle, culori ale ochilor etc. Păi da, ieri seară Donatas îmi spusese cam 

așa: „Uite, când merg la Riga, dintr-o dată se face remarcată deosebirea 
dintre noi, lituanienii, și ei, letonii. Dânşii sunt balticii puri. Blonzi, cu 
ochi albaștri. Pe când noi venim dintr-un conglomerat de popoare care 
au convieţuit aici, în pace sau... război”. Asta e: şi războaiele, sau mai 
ales ele, contribuie la modificarea substraturilor etnice ale lumii. Ce să 
zicem noi, cei care „de la Râm ne tragem”?... 


Ca de popas, la pas, întorc îndărăt, spre Uniunea Scriitorilor, de unde 
să-mi ridic — am fost poftit — onorariul pentru viitoarele manifestări la 
care voi conferenţia, voi citi versuri. Dar şi pentru a mă întâlni, pentru 
unele documentări-precizări, cu vreun computer. 


Scriitorii au o casă frumoasă, în special în interior semănând, ca mă- 
reție de odinioară, cu sediul USR de pe Calea Victoriei 115. Poate la 
scară ceva redusă, dar frumuseţea, bogăţia arhitecturală e pe potrivă. 
Onorariul şi alte detalii mi le dă deja doamna Janina Rutkauskiene, 
care este directoarea ediţiei curente a „Primăverii poeziei”. US din Litu- 
ania întruneşte peste 350 de membri, de pretutindeni, cum zicem noi; 
adică, din ţară sau cei ce locuiesc în diferite spaţii ale lumii, europene 
sau transoceanice. 


Pe bancnotele primilor litas (valuta naţională) remarc și portretul in 
duo al celebrilor piloţi lituanieni, al căror muzeu l-am vizitat în 1982, 
la Kaunas. Destine tragice, frânte la un capăt de cale ce părea să fie și 
glorioasă, şi luminoasă. Glorioasă avea să rămână, însă... Este vorba de 
piloții Steponas Darius și Statys Girenas (numele sunt și ele date pe 
bancnota de 10) care s-au angajat să atingă un nou record mondial de 
depărtare. În 1933, au decolat din New York cu avionul „Lituanica”, au 
transgresat cu succes Oceanul Atlantic, însă s-au prăbușit în condiţii 
neelucidate, când până la Kaunas (pe atunci capitala Lituaniei) nu le 
rămăsese de parcurs decât a zecea parte din traseu. 


Dincolo de tandemul muzical „Doina”, la noi, și „Daina” la ei, care ar 
mai fi similitudinile dintre români și letoni?... 


În după-amiaza zilei, la Muzeul Naţional, fac câteva ore de istorie com- 
parată carpatino-baltică. Iar prima surpriză adevărată vine de la consta- 
tarea că nu doar noi „De la Râm ne tragem, ci, ipotetic, același lucru 
l-au crezut, au vrut să-l creadă și lituanienii! Pe la mijlocul secolului 
XV, deci cam pe când la noi şi-a început domnia Ştefan, viitor — cel 

Mare, pe aceste meleaguri baltice „descalecă” o legendă conform căreia 
lituanienii descind din romani. Se spunea că, salvându-se de urmăririle 
tiranului Nero, înaltul demnitar roman Palemonas (Publius Libon) a 
debarcat pe țărmurile baltice împresurate de chihlimbar, de unde a şi 
pornit seminția principilor lituanieni. (A principilor și... principiilor de 
întemeiere etnică.) Deci, asemenea nouă, și lituanienii au avut obsesia 
grigoreurecheană conform căreia de la Râm ne tragem. Scopul acestei 
legendomitizări fiind similar cu al nostru: a se distinge ca personalizare 
etnică, pentru a nu se pierde în oceanul slav (vorba lui Nicolae Iorga). 
Cu timpul, mitul trece din cronicile lituaniene în opere istorico-pu- 
blicistice, artistice, utilizate în lupta ideologică cu șleahta poloneză. 
Reieșind din teoriile retro-romantice-romanice, se propunea ca limba 
latină („moartă..”) să devină limba oficială (vie; reînviată!) a Marelui 
Ducat al Lituaniei, pe la mijlocul secolului XVI ea fiind deja folosită pe 
larg în scris, pregătindu-se perspectivele pentru o mișcare generală re- 
formatoare. (În ce priveşte opinia slavilor despre geneza acestui popor 
baltic, o legendă rusească spune că Sfântul Petru i-a plămădit / frămân- 
tat pe lituanieni din făină de grâu. În timp ce aluatul se usca la soare, 
veni un dulău și-l înghiți. Sfântul aleargă după patruped şi, de cum îl 
prinde, îl izbeşte de pământ, să salveze neamul lituanian.) Iar dacă acel 
înalt demnitar roman Publius Libon în ortografierea şi rostirea celor 
pe care i-a propulsat ca popor se numește Palemonas, lituanienii i-au 
rămas adânc recunoscători legendarului lor proto-părinte: în diferite 
colțuri ale Lituaniei apar 25 de localităţi, orașe și sate, ce se numesc 
anume așa — Palemonas, una dintre ele aflându-se la 84 de kilometri 
de Vilnius, iar o alta — la 11 kilometri de Kaunas, vechea capitală a țării. 


Într-o altă sală a muzeului, într-un alt spaţiu al Istoriei, aflu că ne ase- 
mănăm cu lituanienii până și în scris, în toate implicaţiile și imprecaţiile 
slavone din domeniu. Marele Ducat Lituanian a început să se dezvolte 
începând cu sfârșitul secolului XIV, ființând până la finele secolului XVIII, 
din 1569 intrând în Uniunea statală polono-lituaniană (Žečpospolita ori 
Abiejų tautų respublika). Marele Ducat Lituanian era polietnic şi policon- 
fesional, în componenţa lui adunându-se pământuri din vecini, cum s-ar 
spune. Chiar dacă nucleul statal îl formau lituanienii, nu putea să nu se 
întâmple aproape o predicție, o axiomă, poate: cei care „intră” în tine, sau 
pe care îi aduci tu la sânul tău, până la urmă îţi fac bucata! Prin urmare, 
„nucleul” rămânând ca și... minoritar, pe parcursul a circa trei secole lim- 

ba oficială a ducatului baltic a fost slavona veche, cu implicaţii beloruse, 
ucrainene și polone. Dar şi cu lituanienisme și latinisme. Într-un astfel 
de limbaj mozaicat a fost elaborat Statutul Lituanian (cod de legi, redac- 
tat în 1529, 1566, 1588). În această limbă... confederativă, ca întocmire / 
convenire, au fost scrise primele letopiseţe lituaniene, de o compoziţie 
liberă, să zicem, cu multe inserţii — episoade istorice, evenimente, legen- 
de, printre care aproape că lipsesc motivele religioase. Cu timpul însă în 
Marele Ducat Lituanian se intensifică practica şi influenţa iezuiţilor, apar 
primele cărți cu mesaj catolic. De remarcat că în traducerea în lituania- 
na veche a unei cărți de cult poloneze, în 1599, în prefața ei Mikaloius 
Daukas, apărând dreptul limbii lituaniene de a fi utilizată în viaţa socială, 
culturală, spunea că a-i lua unui popor limba e ca și cum ar lua cineva soa- 
rele de pe cer, distrugând ordinea lumii, nimicind viaţa și gloria. Daukas 
este considerat întâiul stilist lituanian. 


Prima traducere a Bibliei în limba lituaniană a fost realizată în perioada 
anilor 1579-1590. Să comparăm cu traducerile parțiale în limba româ- 
nă a Evangheliei slavo-română (1551), Evangheliei lui Coresi (1561), 
Cărţii Psalmilor de la Brașov (1570), Palilei de la Orăştie (1582), până 
la traducerea completă a Bibliei (de la Bucureşti), făcută în anul 1688 de 
către Radu și Şerban Greceanu. 


Apoi Lituania parcă ar fi trecut și ea într-o albie asemănătoare celei a 
nefericitului destin al Moldovei Estice, ruptă de ruși din integritatea 
moldavă / românească: între anii 1864-1904 în această ţară colonizată 
este interzisă editarea cărților cu caractere de litere latine. (Şi, în sala 
de muzeu, în spaţiul Istoriei, eu îmi imaginez cum, asemenea nouă în 
1988-1989, cu un secol și ceva în urmă, mulțimile de lituanieni ar fi 
scandat: „Limbă, alfabet!” Da, e aici niţel din ceea ce se numeşte ironia 
sorții. Sorţilor... — da, şi ca destine, şi ca zaruri...) 


O altă afinitate dintre noi, din păcate tristă şi ea, ne-o oferă destinele 
documentelor originale ale declaraţiilor de independenţă a Lituaniei 
şi Moldovei. Precum pe 7 aprilie 2009 s-a pierdut originalul declarați- 
ei de independenţă păstrat într-un seif la preşedinţia din Chișinău, în 
vicisitudinile timpurilor a dispărut şi documentul inițial despre inde- 
pendenţa Lituaniei (Lietuvos Nepriklausomybės Aktas), dar, ca moşte- 
nire sine qua non, s-a păstrat spiritul său, acele precepte laconice consti- 
tuind baza constituţională a statului baltic modern. 

De fapt, precum reiese din tristele noastre exemple, uneori căutarea ac- 
telor statale de bază duc la fascinante aventuri, impuse de ocurenţe, nu 
dorite de cineva în mod special. Astfel, originalul declaraţiei de inde- 
pendenţă a Lituaniei fusese încredințat spre păstrare lui Jonas Basana- 
vicius, preşedintele Consiliului la semnarea Actului de la 16 februarie 
1918, act care mai apoi nu a fost niciodată publicat sau utilizat în vreo 
chestiune sociopolitică. Despre existenţa sa presa a scris abia în 1933, 
fără însă a se şti unde s-ar găsi documentul, a cărui copie era utilizată în 
probleme cotidiene, păstrat în arhivele prezidenţiale până în 15 iunie 
1940, zi în care Lituania se pomenește în fața ultimatumului URSS, 
care i-a şi curmat independenţa. (În Moldova Estică, parte componen- 
tă a României, hoardele sovietice au năvălit pe 28 iunie 1940.) După 
acea dată s-au pierdut atât urmele originalului, cât și ale copiei declara- 
ţiei de independenţă, care continuă să fie căutate de istorici, dar şi de 
simpli aventurieri. În 2006, la cercetarea zidurilor casei omului politic 
Petras Vileisis, au fost descoperite două facsimile ale copiei, respectiv 
din 1928 şi 1933, ce reproduc relativ fidel, dar nu exact, varianta iniția- 
lă a declaraţiei de independenţă. 


Am remarcat nu o dată că, atunci când stai cu carnetul în mână și iei 
note din legendele vitrinelor, exponatelor, trezești interesul lucrători- 
lor unui muzeu sau altuia. Așa mi s-a întâmplat și la Vilnius când, fără să 
fi solicitat un ghid, s-a apropiat însuși ghidul, „benevol” și generos, de 
mine. După un scurt dialog de cunoaștere / recunoaștere mutuală, dna 
Danute se oferă să mă ajute în elucidarea momentelor care m-ar intere- 
sa despre Lietuvos nacionalinis muziejus, fondat în 1952. Predecesorul 
instituţiei a fost Muzeul de antichităţi din Vilno, întemeiat cu o sută de 
ani mai înainte de Eustachy Tyszkiewicz. Pe la sfârșitul secolului XIX 
în fondurile sale se aflau peste 12 mii de exponate, printre care mari 
colecţii de bronz din diferite țări, grafică, mumii egiptene și statuete ale 
mulțimilor de zeități, arme, goblenuri, picturi, ediţii bibliografice rare, 
sculpturi, vase etrusce, pânzeturi japoneze şi chineze, ceramică etc. 


M-am oprit îndelung în fața vitrinelor cu rămășițele de uniformă ale ofi- 
ţerilor și oștenilor lui Napoleon: galoane, caschete ca niște... jobenuri de 
luptă. Mă scoase din adânca-mi concentrare vocea dnei Danute: „Vilniu- 
sului i se mai spune oraș construit pe oseminte umane.... Da, uşor de 
înțeles această grea constatare: pe aici au fost câmpurile de bătălie ale 

lui Napoleon, ale rușilor, prusacilor, polonezilor, hitleriştilor, bolşevici- 
lor, partizanilor lituanieni. O bătălie care, cu intermitențe nu prea mari, 
a durat cam două secole la rând. Acum vreo doisprezece ani, când se de- 
molau clădirile şubrede de pe la periferiile capitalei, a fost descoperit un 
mormânt comun - imens, cu mii de schelete umane aranjate, ordona- 
te în straturi. Obiectele, rămășițele de tot felul și monedele descoperite 
acolo dovedeau că necropola era de pe timpurile lui Napoleon, din acea 
iarnă de groază a anului 1812 (noi, pruto-nistrenii, încă nu căzuserăm 
sub cizma muscălească; mai era până la 16 mai...), care a şi decimat, până 
atunci jumătate de an, să zicem, glorioasa armată franceză. Armată spul- 
berată (și) de spulberele iernii diavolești, cu temperaturi de până la fost 
minus 37 de grade Celsius. După dezastru, corsicanul încoronat spuse- 
se: „Am comis două erori. Prima a fost că am mers la Moscova. A doua, 
că am rămas prea mult acolo. De la sublim la ridicol nu-i decât un pas. 
Până pe 6 noiembrie, eram stăpânul Europei. Acum nu mai sunt”. Însă 
armata, „drogată” de fascinația geniului (nu obligatoriu... bun) al împă- 
ratului Napoleon, a regenerat, a reapărut, parcă, în toată fala sub tricolo- 
rul Franţei, numai că, în iunie 19185, la Waterloo, avea să lase în urma ei 
dramaticul, sugrumatul, nazonatul ecou al acelei exclamaţii: „La garde 
meurt, mais ne se rend pas!” Dna Danute mă conduce spre un monitor 
din adâncul sălii, spunându-mi că pot viziona filmul „Armata pierdută a 
lui Napoleon”, în care se vorbeşte și despre necropola de la Vilnius. Însă 
documentarul are o durată de peste 50 de minute, astfel că doar iau act, 
zicându-mi să-l vizionez pe net, adresa — chiar şi una românească! — fiin- 
du-i următoarea: www.trilulilu.ro/video-cultura/armata-pierduta-a-lui- 
napoleon-documentar-2011. (Sper că și cititorul va lăsa filmul pentru 
„mai apoi”, continuând să citească prezentele note...) Prin urmare, mi- 
lităreşte, fac stânga-mprejur de la display, continuând să hălăduiesc prin 
alte săli ale imensului muzeu, culegându-le genericele tematice: Marele 
Ducat al Lituaniei; Lituania în sec. XIX; Viaţa țăranilor: textile de interior şi 
veșminte; Interiorul caselor; Muzica; Confecționarea crucilor... — în această 
expoziţie, ce reflectă o îndelungată tradiție autohtonă, aflându-se mo- 
numente memoriale, sculptură populară, cruci din fier forjat, cioplite în 
lemn, în dependenţă de caracteristicile etnografice regionale. O mulți- 
me de figurine ale îngerilor, fotografii cu procesiuni ritualice. Acum mai 
mulți ani, această tradiție a fost inclusă de UNESCO în Catalogul capo- 
doperelor orale şi nemateriale ale moştenirii umanității. 

Rezumativ vorbind, în compartimentele sale (istorie și istorie nouă, 
arheologie, etnografie, numismatică şi iconografie) Muzeul Naţional 
deţine circa 800 de mii de exponate. 


Îi mulțumesc doamnei Danute pentru ghidaj, ies în spaţioasa curte a 
muzeului, în faţa căruia domină statuia Regelui Mindgaus pe tron. La 
câţiva paşi — parcul bătrân, dar nu prea mare, pe una din băncile căruia 
mă odihnesc o vreme. Soarele e cu adevărat torid, iar umbra arbori- 
lor seculari — întremătoare. Și — o rememorare despre ceea ce simțeam 
acum câteva secunde: dacă afară sunt plus 27 de grade Celsius, în săli- 
le muzeului (prelung: clădirea cu două niveluri are cam peste 100 de 
metri — e tot de mers prin ea, într-un capăt, apoi în celălalt) era „inter- 
nat”, parcă, un mijloc de lună martie, probabil cu vreo 15-18 grade în 
termometre. 


În complexul muzeal naţional intră și Turnul lui Gediminas spre care, 
contra a 5 litas (1,6 euro) mă urcă funicularul. Întregul complex arhi- 
tectural, din bolovani masivi de piatră și cărămidă (nenumărată) con- 
stituia un castel înălțat (sec. XIII) din ordinul întemeietorului oraşului 
Vilnius, marele duce Gediminas. Era castel, dar și bastion de apărare, şi 
temniță, astăzi — unul din cele mai atractive spaţii pentru turişti, fie şi 
din motivul că, dimpreună cu colina pe care se află, fiind înalt de 48 de 
metri, se vede din fiece punct al capitalei. Dar până a ajunge aici, turnul 
e remarcat de vizitatorii străini și pe herbul capitalei, dar și pe simbo- 
lica statală lituaniană. După reinstaurarea independenţei, la 1 ianuarie 
1918 în vârful turnului a fost arborat pentru prima oară drapelul Litua- 
niei. Din păcate, nu pentru mult timp. Curând, Lituania a fost ocupată 
de Polonia, iar a doua oară tricolorul apare în turn în octombrie 1939. 
Dar interveni noua ocupaţie, cea mai dură, sălbatică — sovietică. (Alte 
asemănări dintre noi, pruto-nistrenii şi lituanieni: consecințele mârșă- 
viei istorice numită Pactul Ribbentrop-Molotov!) În timpul războiului 
al doilea mondial turnul a avut de suferit mult. La începutul mișcării de 
eliberare naţională de la sfârșitul secolului trecut, pe 7 octombrie 1988, 
tricolorul lituanian este din nou arborat aici. Probabil, de data aceas- 
ta, pentru totdeauna! Aşa să fie! Ita sit! (lat.). Taigi bukite! (lit). — zic, 
amintindu-mi de acel lanţ viu de oameni ţinându-se de mâini pe dis- 
tanţa Vilnius — Riga — Tallinn; lanţ pentru a consfinţi libertatea noastră, 
dar şi a lor; libertatea Statelor Baltice atât de urgisite și ele, ca și noi, de 

aceleași nedreptăţi sovietico-barbare... De pe colina unde se află turnul 
Gediminas văd, în dreapta, departe, peste Neman (Neris), turnul de 
televiziune unde, în 1990, tancurile sovietice au strivit tineri lituanieni 
care îşi apărau libertatea cuvântului ce trebuia să fie auzit şi „văzut” de 
lumea întreagă; libertatea asediată de trupele speciale, demente; asedi- 
ată în turnul de televiziune, de unde clama viitoarea re-independenţă, 
re-eliberare, re-înălțare întru demnitate de popor, de stat — baltic, ne- 
înfricat. 


Urc cele trei niveluri ale turnului Gediminas. La al doilea cat rog un 
domn neamţ să mă fotografieze lângă o fantomă teutonă: zalele cap — 
picioare ale unui fost cavaler, plasat, cuminte, într-o nișă cu gură de foc, 
cândva, astăzi — gură din care se deschide un unghi al unei părți din 
panorama Vilniusului. Iar sus, în turn, sub soarele arzător, sub fâlfâitul 
sonor al drapelului lituanian, vântul îți resfiră pletele (pentru ca, pro- 
babil, să ţi se bronzeze și creştetul...). Panorama deplină a capitalei cu 
apa strălucitoare a Nemanului. Declanșatoarele aparatelor de fotogra- 
fiat. Cred că lui Marc Chagall i-ar fi plăcut și acoperișurile Vilniusului, 
să le picteze, ca pe cele din Vitebsk. 


Sentimentul de a nu-ţi veni să cobori, pentru că e bine aici, frumos, 
maiestuos chiar. Ce curios şi benefic melanj de jar solar şi răcoare de 
briză altisimă! Însă acolo, jos, urbea e ademenitoare cu alte şi alte vesti- 
gii, astfel că, foarte atent, faci primul pas, al doilea, al treilea... pe scările 
destul de abrupte, sprijinindu-ţi antebraţul de arama rece a balustradei 
şi această injecție” la diferența de temperatură metal — corp uman te 
înfiorează, parcă țese ceva în interiorul tău. 


Pe aleea ce o ia în diagonală de la pragul muzeului spre piaţa catedralei 
ți se întâmplă să vezi şi reversul vieţii obişnuite: pe două bănci stau in- 
stalaţi, „ca acasă”, trei boschetari. Doi bărbaţi și o femeie ce au discuţia 
și grijile lor. Donatas îmi spunea ieri că, în Lituania, cerşetoria este in- 
terzisă prin lege, ceea ce însă nu poate împiedica pe vreun biet nevoiaș 
sau nenorocos (şi) din proprie vină / slăbiciune de caracter să întindă 
mâna pentru un ban. Şi parcă aceasta aici nu se întâmplă defel mai rar 
ca la Chișinău, ba chiar ceva mai des, ca la București... 


La capătul aleii, pe dreapta, - un monument nearătos, dar ingenios, 
ce-mi înseninează oarecum firea, îmi luminează chipul. Pentru că am 

întâlnit un cunoscut, compoziţia de aramă cu basorelieful celui pe care 
îl invocă - M. Dobujinski. Da, e vechiul meu prieten, cu care m-am 
întâlnit în studiul avangardismului şi în travaliul de elaborare a unei pa- 
norame a poeziei numeroaselor curente novatoare din primele decenii 
ale secolului trecut. Amân precizările până diseară sau mâine diminea- 
tă, când îi voi extrage de pe stick atât CV-ul, cât și unele poeme pe care 
i le-am tradus pentru antologare. 


În elementele-i implicite, prin spaţiile aerate dintre manifestări (din 
program constat că acestea se vor întâmpla în principiu în după-amiezi)), 
un festival de poezie îți permite să cunoşti mai bine, — dacă îţi propui 
şi aşa ceva — într-un mod inerent comparativ (nu poți face abstracție 
de mediul din care vii) realități culturale, intelectuale, toate — sociale, 
cum ar veni, între limite geografice „fixe” (aici ghilimelele ar vrea să 
sugereze multă relativitate — în manifestarea spiritualității unui popor 
sau a altuia nu pot exista hotare decât concepute relativ şi delimitativ; 
precum avem noi românii de pretutindeni, astfel există și lituanieni de 
pretutindeni, stabiliţi în multe orizonturi statale internaţionale). Iar dat 
fiind că hotelul în care stau este în imediata apropiere a Teatrului Na- 
ţional, bineînţeles că gândul mă duce și la eminentul regizor Eimuntas 
Nekrosjius, personalitate de renume mondial, care sondează în zonele 
arhaice, în proto-mitologia folclorului poporului său cu misterioase ră- 
dăcini păgâne, dar și a celei baltice în general, creând reprezentații po- 
etic-metaforice ce pot fi numite ale sincretismului simbolistic „prelun- 
git” spre un suprarealism postmodern. Această invocaţie e stimulată și 
de panourile ce anunţă că, peste două zile, în capitală se va deschide cel 
de-al XL-lea festival internaţional de folclor. 


Seara, ca pentru o anulare de amânare, revin la Mstislav Dobujinski, 
cu monumentul căruia m-am întâlnit, spuneam, chiar în plin centrul 
Vilniusului, între Muzeul Naţional şi Turnul Catedralei. S-a născut 
(1875) în Novgorod în familia unui ofiţer de artilerie, familie ce des- 
cindea dintr-o veche spiță de nobili lituanieni. Frecventează gimnaziul 
la Vilno (Vilnius). În anii 1895-1899 studiază dreptul la Universitatea 
din Petersburg. După primul curs încearcă să susțină admiterea la Aca- 
demia de Arte, dar eșuează. Învață pictura în studiouri particulare. În 
1899-1901, la München, frecventează şcoala lui A. Achbe. Debutează 
în calitate de grafician, ilustrând cărți și reviste, printre care operele lui 

F. Sologub, A. Remizov, V. Ivanov, G. Ciulkov, dar și pe cele ale clasici- 
lor literaturii universale - A. Pușkin, F. Dostoievski, H.-C. Andersen. 
Grafica îi aduce celebritatea. A activat în diverse teatre importante din 
cele două capitale ruse. În 1924 își ia cetăţenia lituaniană, lucrând în 
teatrul din Riga și cel din Kaunas. În 1939 pleacă în SUA să elaboreze 
decorul spectacolului dostoievskian „Demonii”. Nu mai revine în Li- 
tuania ocupată de sovietici, trecând printr-o perioadă de privaţiuni și 
grele încercări. Moare în 1957. 


Dintre textele pe care i le-am tradus, îl rețin pe acesta, intitulat După 
reprezentaţia piesei Teatrul de bâlci a lui Blok: „Umbre pe pereţi, / Pe 
măşti / Plescăie-n ciudată horă. / Umbre și măşti — / În Lume - totul. / 
Sub măşti — măştile, / Sub ele însă — Nimicul; / „Nimicul” se repetă, / 
Apăru dublura lui. / Pierrot — Arlechin - / Miri gemeni, / O singură 
mireasă / După uşă - Moartea. / Dincolo de pământ sub picioare — / 
Tăcere — Nimic. / Într-acolo — Arlechinul! / Dintr-acolo — Moartea — / 
Eternă mireasă, / Soţie şi Mamă. — / Bucură-te, Pierrot, / Tu eşti unul 
și mire, / Mireasa-i în urmă — / Așteaptă: nu vezi. Nu plânge, Pierrot, / 
Tu eşti mire — tu ești dublat: / Vei îimbrăţișa Arlechinul / În îmbrăţişa- 
rea Ei’. 


Aceste versuri par a fi perfect potrivite cu vecinătatea Teatrului Naţi- 
onal, pe frontispiciu cu un trio de statui, trei graţii în negru ce poartă 
măşti aurii-stălucitoare. E o fațadă destul de expresivă. 

Antonina SÂRBU 
Omul, condamnat la memorie 


A şti înseamnă să-ți aduci aminte... 


Printre întâmplările obișnuite ale unei zile 
de toamnă intervine uneori glasul preaclar al 
memoriei. Sâmbătă, 13 octombrie 2012, am 
călătorit spre Mănăstirea Frumoasa din zona 
Codrilor seculari ai Moldovei. Nu mai fuse- 
sem la mănăstire de vreun an... Fiindcă navi- 


AS. — jurnalistă, membră 


a Uniunii Jurnaliştilor e atit i | 
din Moldova, autoarea  găm mereu sub zodia lipsei de timp, fiindcă 


volumelor de proză Colaje indiferența și goana după vânt fac imposibilă 


(2006), Pe muntele Hermon ieșirea pe drumul cel îngust... 
ninge (2008), alcătuitor 


al culegerii Mănăstiri Sâmbătă am auzit o voce care parcă a strigat 
basarabene (1995). şi am pornit spre mănăstire. Ploiţa pașnică a 
început pe la Vatra și ne-a ținut motiv de bu- 
curie în drumul tur-retur. La poartă, aglome- 
raţie mare de autocare și maşini mici. Lume 

multă. O fi fiind sărbătoare?! 


Întreb pe primul întâlnit ce eveniment se în- 
tâmplă la mănăstire, e poate vreo sărbătoare 
ortodoxă? Răspunsul vine de la femeia ţinând 
strâns de mână un copil de vreo S anişori: „La 
mănăstire în fiecare zi e sărbătoare, aici în fie- 
care zi ne rugăm pentru pacea lumii. Noi am 
venit de la nord, am adus copiii în excursie. 
În drumurile noastre de zi cu zi, adeseori se 
întâmplă să descoperi locuri care-ţi rămân la 
inimă, locuri de suflet unde simțim din plin 
înălțarea sufletească, liniştea, purificarea de 
care în lumea noastră zbuciumată şi violentă 
avem atâta nevoie. Locuri ale lui Dumnezeu, 

pentru noi, oamenii. Am gândit să le arătăm şi copiilor. Astfel de col- 
ţuri de ţară amintesc de trecutul neamului și de oameni care au fost și 
care au lăsat astfel de «urme». Ne mândrim că le avem.” Doamna a 
strâns și mai tare mânuţa băiețelului și, privind mirată geanta noastră 
burduşită, s-a întors zicând: „Să mergem, Mircea, că ne udă ploaia!”. 
Cu certitudine predă istoria sau limba româna și a avut şansa să se pro- 
ducă. Mie mi-a fost dragă femeia venită din nord. Pentru atitudine. Pă- 
cat că nu am întrebat-o cum se numește, păcat. 


Mănăstirea Frumoasa este unul dintre acele locuri despre care vorbise 
doamna care ținea un copil de mână. 


La 1937, în luna iulie, preotul Dimitrie Micşunescu a vizitat mănăs- 
tirea, lăsând următoarea impresie: „22-23 iulie, 37. Mănăstirea Fru- 
moasa. Oprim în faţa chiliilor de la stăreţie. Iată şi părintele stareț pro- 
tosinghelul Nicolae Ivancenco, plin de viaţă și veşnic cu zâmbetul pe 
buze, trăind blândeţea și bunătatea inimii sale. Ne vorbește cu multă 
prietenie și dragoste despre sfânta mănăstire: «Aici şi-a avut metania 
şi Iosif Naniescu, Mitropolitul Moldovei, care a adus în dar multe cărți 
moldovenești pe care citim şi cântăm noi azi, neuitând că aici a slujit ca 
frate...» Soarele coboară spre seară, iar călugării, îmbujoraţi de soare, 
cu plete cărunte, intră unul câte unul, sosind de la câmp, și se îndreaptă 
spre trapeză, spre a cina, viaţa fiind de obşte. Simţi o nesfârșită dulceaţă 
privindu-i”. 


Dacă Mănăstirea Frumoasa nu ar fi fost supusă calvarului invaziei 
unei orânduiri nedrepte prin care au trecut toate locaşele de cult din 
Basarabia, poate că acel peisaj, acel Duh, despre care scria cu emo- 
ţie părintele Micșunescu, sporea! Nesfârşita dulceaţă creştea... Dar 
devastarea din perioada sovietică a ajuns până acolo, încât mănăsti- 
rea a găzduit mai multe instituţii civile: orfelinat, școală pentru copii 
surdo-muţi, penitenciar pentru minore, şcoală internat pentru copii 
alienaţi mental... 


Numele și fapta celor câțiva monahi şi monahii care au schimbat fața 
Mănăstirii Frumoasa de la 1994 încoace le vor „încăpea” un manual 
de istorie a neamului. Sau o simplă cronică a Mănăstirii Frumoasa le 
va înveşnici slujirea. Cineva îmi şopteşte la ureche: Dumnezeu scrie 
cărţile altfel... 


JURNAL EZA 


Dacă există o conștiință, amintește-ți. 


Mă întorc în peisajul zilei de 13 octombrie 2012. La trapeză miros de 
sarmale și colivă. Maica Andreea ne invită la o masă de pomenire pen- 
tru monahia Pahomia de la a cărei trecere Dincolo se împlinește jumă- 
tate de an. 


Rând pe rând apar măicuțele. Își spală mâinile și se aşază la masă. Părin- 
tele binecuvântează sfânta pâine. Maica stareță, egumena Benedicta, 
îmi povestește cu bucurie: „Azi am încheiat amenajarea cimitirului. Zi 
de mare pomenire. Am dat țărânei, am întors osemintele pe care le-am 
scos din vechiul cimitir. Când s-au început lucrările de reamenajare, 
renovare a mănăstirii, am descoperit mai multe oseminte. Am desco- 
perit şi două cărămizi pe care erau gravate numele călugărilor. Există o 
tradiţie în ortodoxie, monahilor li se aşază la căpătâi o cărămidă pe care 
este sculptat numele de călugărie. Presupunem că cimitirul vechi a fost 
în dreapta Bisericii Adormirea Maicii Domnului. Tot ce am găsit acolo 
şi ce am putut salva am așezat în noul cimitir care se află acum în par- 
tea dreaptă de la poarta de intrare în mănăstire. Locul este deschis, are 
amplasament bun, este luminat de răsăritul soarelui. Cu întreaga obşte 
am reușit să aşezăm acest loc sacru al celor care sunt și care vor mai fi, 
insulă a strămoșilor, a focului aprins. Cine are ochi întrezăreşte printre 
inscripții semne şi simboluri ce vom fi noi mâine... Iar ce am fost ieri ne 
îndeamnă să ne amintim... Cimitirul este un sfânt osuar al celor care au 
crescut locaşul... Din acest 13 octombrie cimitirul Mănăstirii Frumoa- 
sa nădăjduim să nu mai repete soarta celuilalt / celorlalte... Dacă există 
o conștiință, ea te îndeamnă — aminteşte-ţi de strămoși. Cinstește-i”. 


Final. 


Sâmbătă venisem la Frumoasa să asist la un ritual pentru mătuşa mea, 
Lidia Apostol, care a părăsit această Vale a Plângerii pe 14 septembrie 
2012... Dumnezeu să o așeze cu drepții. 


Părintele Teodosie a oficiat slujba care se numeşte „trecerea celor 24 de 
vămi ale văzduhului”. Recunosc, a fost pentru mine o noutate. Maica 
Paisia a cântat. Maica Andreea a urmat serviciul la pangar unde avea as- 
cultare. Când Părintele spunea numele mătușii mele, îmi aminteam de 
anul 1991. Atunci, un preot venit din Vest mi-a povestit despre prima 
femeie care s-a creștinat... „Să ţii minte, se numea Lidia...” Interesant, 


EEE PT RO MIÂINIĂ 


de ce rudele o strigau Lida?! Toate, natura și Duhul erau în spiritul mă- 
tuşii mele... Ploaia cuminte, rânduiala — cu încetul, oamenii, cei pe ca- 
re-i iubea... Alesesem să venim la Mănăstirea Frumoasa tot respectând 
o ultimă dorinţă testamentară a celei plecate de curând. Ultimele luni, 
măcinată de durere şi devastată de tristețea plecării pe care o vedea 
inevitabilă, căuta liniștea ca pe o apă vie. În lunga căutare se așeza pe 
pragul din verandă și privea afară. Fântâna, florile, masa, scaunele. Par- 
că le vorbea... „Acestea toate acolo nu le voi mai întâlni. Totul rămâne 
oamenilor, altora care vin... 


Stropii reci de ploaie, adierea vântului din acest peisaj autumnal îmi 
cuprind sufletul şi parcă îl eliberează de despărţirea staționată de o veş- 
nicie în forul meu interior. Privesc calm pământul așezat peste mor- 
mintele proaspăt ridicate în cimitirul Mănăstirii Frumoasa - loc plin 
încă de verdeață, de culoare şi unde liniștea perfectă a unei dimineți de 
sâmbătă te îndeamnă să-ți aminteşti... 


Sonetele domnului N. Mătcaş 
reprezintă nu numai o operă de 
maturitate, care încununează munca 
unui virtuos al versului, dar şi o sinteză 
a temelor predilecte și laturilor de 
măiestrie, în care excelează și se 
detașează de restul sonetiştilor. 


Prof. dr. Tudor OPRIŞ (București) 


DACĂ GRAIUL CEL SFÂNT NI L-AM PIERDE, 
PLACIZI, ÎNTR-O ZI 


Dacă tata şi mama ca mâine în zori n-ar mai fi, 
Ei plecând, ca strămoşii, spre cealaltă lume, departe, 
Moartea lor n-ar putea a - nicicum - ne desparte: 


Ar rămâne prin mine, prin fraţi şi surori a trăi. 


Dacă noi, ca părinţi, iar porni-vom la drum într-o zi 
Spre o lume-n ţarțamuri, cu piscuri și pajiști brocarte, 
Vom rămâne şi-aici, şi acolo mai vii, în nemoarte: 


Prin copii, nepoței, strănepoţi vom - în veci — dăinui. 


Dacă dulcelui grai, graiul meu, graiul tău, graiul lui, 

l-ar fi dat să dispară ca-n gheare de șoim unui pui, 

Vom şti stâncă să stăm, ca un ultim, ne-nfrânt, mohican 
Cât mai gâlgâie-n noi simţ de dac nesupus şi roman. 


Dacă graiul cel sfânt ni l-am pierde, placizi, într-o zi, 
Din aceeaşi clipită, ca inşi şi ca neam, am pieri. 


